
PREFAŢĂ 


Despre Ion Muşlea s-a scris destul de mult în cei aproape 40 de ani 
câți au trecut de la dispariţia sa. Faptul s-ar datora mai ales împrejurării că 
majoritatea lucrărilor sale semnificative au apărut postum în volume. Şi 
acestea, ca şi studiile şi anuarele apărute în timpul vieții, s-au bucurat de o 
bună primire. Poate cu excepţia volumului despre Icoanele pe sticlă!, ele au 
fost recenzate entuziast de cei mai cunoscuţi specialişti în domeniu. 

Arhivei de Folclor a Academiei Române şi întemeietorului ei le-au 
fost consacrate chiar studii aparte. În studiul Academia Română şi cultura 
populară”, apoi în Istoria folcloristicii româneşti”, în alte cărţi“, şi în unele 
articole risipite prin reviste, Ovidiu Bârlea a făcut dese referiri la opera 
ştiinţifică a lui Muşlea, în care pe primul plan este pusă activitatea de 
edificator al celei de-a treia instituții de cercetare a folclorului românesc, 
după arhivele de folclor muzical din Bucureşti. Această perspectivă 
evaluatoare se impusese oarecum în conştiinţa publică, căci aceeaşi 
atitudine, uneori uşor nuanţată, o întâlnim în necroloagele semnate de 
acelaşi Ovidiu Bârlea5, de Romulus Todoran“, Dumitru Pop”, Nicolae Bot“, 
Ion Talog’, unde autorii subliniază îndeosebi însemnătatea istorică a creației 
instituționale a etnografului şi folcloristului clujean. Şi primul studiu care i- 
a fost integral consacrat lui Muşlea'", după război, privea în mod special 
această latură a moştenirii lăsate. 


1 Ion Muşlea, Zcoanele pe sticlă şi xilogravurile țăranilor români din Transilvania. Bucureşti. Editura 
„Grai şi Suflet — Cultura Naţională, 1995. 

2 În „Revista de Etnografie şi Folclor", Tom 11 (1966), nr. 5-6, p. 411-441. Şi extras. 

3 Bucureşti, Editura Enciclopedică Română, 1974. 

4 Vezi portretul Jon Mușiea (1899-1966), în volumul său Ffigii. Bucureşti, Editura Cartea 
Românească, 1987, p. 179-188. 

5 In „Revista de Etnografie şi Folclor" 12 (1967), nr. 1, p. 75-76 şi în „Demos“ 7 (1966), nr. 2, col. 
384-386. 

€ Ton Mușiea (1899-1966), în „Cercetări de Lingvistică", 12 (1967), nr. 1, p. 163-166. 

7 Ton Muşiea, în „Studia Universitatis Babeş-Bolyai”, Series Philologia, Fasciculus 1, 1967, p. 145- 
147. 

5 Ton Mușiea, în „Steaua“ 17 (1966), nr. 8, p. 118. 

° Ton Mușiea, în „Tribuna“ 10 (1966), nr. 31 (496) şi în „SIEF Informations“, 1967, nr. 3, p. 19. 

10 Ton Taloş, Jon Mușlea, organizator al culegerii şi publicării folclorului românesc, în „Anuarul 
Muzeului Etnografic al Transilvaniei” IV (1965-1967), p. 353-365. [Anuarul a apărut în 1969). 

Procesul de receptare a întregii opere era, aşadar, abia la început şi 
întâmpina multe obstacole. Într-o lucrare a lui Gheorghe Vrabie'!, apărută, 
de fapt, înaintea studiului lui Taloş, întrucât „Anuarul Muzeului Etnografic 
al Transilvaniei“ citat a fost tipărit abia în 1969, acest pătimaş contestatar al 
instituției clujene din perioada 1945-1947, dar care dorea ca fondurile 
Arhivei să fie mutate la Bucureşti, acordă mai puţin de două pagini lui Ion 
Muşlea şi Arhivei, recunoscând, totuşi, „multilateralitatea preocupărilor“ şi 
întâietatea în promovarea comparativismului: „Muşlea este printre puţinii 
cercetători de folclor comparat în perioada dintre cele două războaie“. 

Receptarea operei şi înțelegerea rolului acesteia din epocă erau 
încetinite şi întrucât lucrări importante ale lui Muşlea sau legate de destinul 
Arhivei abia începeau să fie date la lumină. Astfel, apăreau pe rând ediţiile 
model ale unor colecţii”, sinteza nouă despre icoanele pe sticlă!” şi 
fundamentala lucrare: Tipologia folclorului din răspunsurile la 
chestionarele lui B. P. Hasdeu!', care rămăsese neterminată. 

Editarea, de către discipolul său Ion Taloş, în două volume, a celor 
mai importante studii etnografice şi de folclor, în 1971-1972, trebuie văzută 
şi ca o încercare de a dovedi că personalitatea lui Ion Muşlea este mult mai 
complexă, că instituția creată de el a jucat un rol important în procesul de 
modernizare a disciplinei pe care o servea şi prin scrierile directorului. Dar 
demersul apărea şi ca tentativă de consolidare a noii Secţii de Etnografie şi 
Folclor, pe care Muşlea o condusese între 1964-1966, ameninţată prin 
înglobarea în Centrul de Ştiinţe Sociale doar ca sector de cercetare. 

În studiul menţionat mai înainte şi în schița monografică ce ţinea 
loc de introducere!“ Ion Taloş a scris admirabile pagini despre profesorul 


11 Foldoristica română. Evoluție, curente, metode. [Bucureşti] Editura pentru Literatură, 1968, p. 
318-319. 

12 Ibidem, p. 319. 

15 G, Alexici, Texte din literatura poporană română. Tom IL. Publicat cu un studiu introductiv, note 
şi glosar de Ion Muşlea. Bucureşti, Editura Academiei R.S.R., 1966; George Pitiş-folclorist şi 
etnograf: Bucureşti, Editura pentru Literatură, 1968. 

14 Arta țăranilor români din Transilvania. Icoane pe sticlă, în „Steaua“ 19 (1968), nr. 11 şi 12, p. 
70-89 şi 70-78. 

15 Definitivată şi publicată de Ovidiu Bârlea: Bucureşti, Editura Minerva, 1970. 

16 Ton Muşiea, [Studiu introductiv la volumele] Ion Muşlea, Cercetări etnografice şi de folclor I-II, 
Ediţie îngrijită, cu studiu introductiv, bibliografie, registrul corespondenţei de specialitate de Ion 
Taloş. Bucureşti, Editura Minerva 1971-1972. 

său Ion Muşlea'”. După ce-i evocă biografia şi ascensiunea intelectuală, 
evaluând contribuțiile în câmpul folcloristicii, al studiului artei populare, al 
bibliologiei şi biblioteconomiei, el delimitează trei perioade mari de viaţă şi 
activitate, ce se disting una de cealaltă: o etapă a formării şi căutărilor, 
încheiată în 1930, cea dintre 1930-1948, a marilor responsabilităţi ca 
director fondator al Arhivei de Folclor a Academiei Române şi director al 
Bibliotecii Universităţii, apoi cea a ultimilor 18 ani de viaţă, când Muşlea, 
retras oarecum din viaţa publică, s-a dedicat exclusiv cercetării ştiinţifice a 
culturii populare, ferindu-se de funcţii şi însărcinări oficiale, renunțând la 
coordonarea unei mari lucrări colective!$, dar lăsându-ne cea mai mare şi 
mai importantă parte din opera sa etnologică. 

Cu privire la opera lui Muşlea, Taloş identifică patru domenii 
importante de interes: al istoriei folcloristicii, al obiceiurilor şi literaturii 
populare, al teatrului popular şi studiilor de artă populară. Sunt domenii în 
care, într-adevăr, contribuţiile savantului clujean au fost analizate pertinent, 
comprehensiv. După ce face această primă evaluare a operei, el 
menţionează o altă față, oarecum uitată, neglijată de altfel de însuşi Muşlea, 
şi crede că „ar fi nedrept să trecem cu vederea cea [contribuţia] din 
domeniul bibliologiei şi biblioteconomiei, deşi aceasta ar putea fi cercetată 
într-o lucrare separată, de către un om de specialitate.” De multă vreme 
epuizate, ca şi contribuția fundamentală, Tipologia folclorului, lucrările lui 
Ion Muşlea ar merita ediţii noi, mai cuprinzătoare, prin care s-ar putea 
ajunge la o prețuire mai exactă şi mai dreaptă a unei opere ştiinţifice atât de 
importante. 

Într-un ultim paragraf al introducerii sale, Taloş enumeră, 
conclusiv, meritele lui Muşlea în folcloristica românească şi îi caută locul 
„oarecum singular“ între marile personalități ce au ilustrat acest domeniu. 
Chiar dacă prin multe aspecte ale activităţii ştiinţifice putea fi apropiat de 
B. P. Hasdeu, de Ovid Densusianu sau de unii etnosociologi din Şcoala lui 
D. Gusti, el consideră că eminentul învăţat clujean are un loc al său. 
„Trebuie subliniat, însă, în acelaşi timp, că Ion Muşlea nu poate fi încadrat 


17 Ton Muşiea, [Studiu introductiv la volumele] Ion Muşlea, Cercetări etnografice şi de folclor I-II, 
Ediţie îngrijită, cu studiu introductiv, bibliografie, registrul corespondenţei de specialitate de Ion 
Taloş. Bucureşti, Editura Minerva 1971-1972. 

1 Cf. Bibliografia generală a etnografiei şi folclorului românesc. Vol. 1 (1800-1891). Bucureşti, 
Editura Academiei R.S.R., 1968. Pe lângă acest prim volum Muşlea colaborase şi la redactarea 
şi clasificarea fişelor pentru cele următoare, până în 1918. 

19 Ibidem, p. XU. 

nici în şcoala filologică, nici în cea sociologică; el nu aservea folclorul nici 
dialectologiei, nici sociologiei. Toată activitatea lui se axează pe ideea că 
folclorul [citeşte folcloristica n.n. I.C.] trebuie să existe ca disciplină 
independentă. Prin aceasta ni se pare că Ion Muşlea a depăşit cele două 
şcoli folcloristice amintite, cu toate că n-a fost teoretician. Dacă ar fi 
cuprins în preocupările Arhivei şi muzica populară, el ar fi realizat cel mai 
modern fel de organizare a cercetărilor de folclor“. 

Aici, cum se vede, Ion Taloş a intuit şi formulat limpede însăşi 
esența personalităţii lui Muşlea şi a contribuţiilor pe care le-a dat în toate 
ramurile etnografiei şi folcloristicii, inclusiv sub raportul instituționalizării 
acestor ştiinţe. 

Dumitru Pop, care i-a urmat, între 1966-1969, lui Muşlea la 
conducerea Secţiei de Etnografie şi Folclor a Filialei Cluj a Academiei, a 
scris în mai multe rânduri despre Arhivă şi despre fondatorul acesteia, 
aproape de fiecare dată pornind de la textele unor comunicări susţinute în 
cadre aniversare. Astfel, la împlinirea a 55 de ani de la înființarea 
institutului clujean, a susţinut tema Cercetarea culturii noastre populare în 
perspectiva unor noi împliniri”, accentuând asupra bogăției şi diversităţii 
fondurilor documentare clujene, a valorii lor în noua etapă a investigaţiilor 
de factură etnologică şi antropologică, în studierea modelelor culturale 
tradiţionale şi în realizarea lucrărilor comparative de sinteză. 

După cinci ani, Dumitru Pop a prezentat şi publicat lucrarea 
Cercetarea vieții folclorice româneşti din ultimele patru decenii şi arhivele 
noastre de folclor”, reconsiderând critic neîmplinirile datorate factorului 
ideologic în dezvoltarea cercetării instituționalizate, dar cu referiri 
elogioase la vechiul fond de manuscrise din Cluj. La un moment dat, era 
interesat de modul în care s-a perpetuat o ambianță ştiinţifică favorabilă 
studiilor etnografice şi de folclor la Universitatea din Cluj şi mai ales în 
institutele ei umanistice, după ce închinase articole speciale unor 
precursori: Grigore Silaşi, Vasile Bogrea, Sextil Puşcariu, Onisifor Ghibu, 
Alexandru Borza. Amplul său studiu Clujul centru de cercetare a culturii 
populare româneşti” aducea o importantă poziție evaluatoare, dar şi 
sugestii privind şansele de valorificare în viitor a imenselor fonduri 


20 Tbidem, p. XLIV. 

21 Publicată ulterior în „Anuarul de Folclor" V-VII (1984-1986), p. 11-12. 
22 În „Revista de Etnografie şi Folclor" 35 (1990), nr. 2, p. 130-140. 

23 În „Anuarul Arhivei de Folclor" XII-XIV (1991-1993), p. 265-288. 

documentare ale vechii arhive-institut. Aceleaşi juste aprecieri sunt 
dezvoltate în comunicarea susținută la 65 de ani de existenţă a institutului, 
Moştenirea Arhivei de Folclor a Academiei Române”. Mai recent, 
profesorul Pop încearcă o privire sintetică din perspectiva istoriei 
folcloristicii asupra Arhivei întemeiate de Muşlea.” 

Din aceeaşi perioadă datează importanta contribuţie documentară 
Arhiva de Folclor a Academiei Române”, datorată lui Virgiliu Florea, 
inițial tot o comunicare la o festivitate publică, unde autorul prezenta 
amănunțit cele două memorii, din 1929 şi 1930, cu referiri sintetice la 
activitatea din primii 18 ani de existenţă. 

Alexandru Dobre a acordat Arhivei clujene o atenţie cu totul 
specială, scriind dense şi contributive studii, ce însumează împreună 
aproape 200 de pagini. Scotocitor pasionat de documente, atras de 
aspectele majore de evoluţie a cercetării instituționalizate, Dobre s-a ocupat 
de Arhivă şi din perspectiva unei viitoare cronici a Academiei Române, dar 
focalizându-şi interesul şi asupra unor chestiuni mai puţin cunoscute, 
privite în amănunt. Jon Muşlea şi chestionarele Arhivei de Folclor a 
Academiei Române”, Comisia de Folclor a Academiei Române”, Ion 
Muşlea, folcloristul oficial al Academiei Române”, Mircea Eliade şi 
Arhiva de Folclor a Academiei Române” aduc însemnate servicii celui ce 
încearcă să reconstituie destinul instituției fondate în 1930, la Cluj. 

Acestui larg front de susținere i s-a alăturat cu entuziasm 
cercetătorul bucureştean Iordan Datcu, istoric al disciplinelor etnologice 
din România, chiar cu contribuții ce vizau aportul ştiinţific al celor mai 
reprezentativi Colaboratori ai Arhivei de Folclor-Cluj””. Încă din 1979, în 
articolele consacrate lui Muşlea în cele două ediţii succesive ale 


24 În „Studii şi Comunicări de Etnologie" 10 (1996), p. 7-14. 
3 Din istoria unui institut de cercetare: Arhiva de Folclor a Academiei Române, în „Anuarul 
„Muzeului Etnografic al Transilvaniei" XV (2001), p. 57-91. 

26 În „Memoriile Secţiei de Ştiinţe Filologice, Literatură şi Arte“, Seria IV, Tom VIII, p. 95-105. 
Retipărit în Virgiliu Florea, Din trecutul folcloristicii române. Cluj, Napoca Star, 2001, p. 124- 
142. 

27 În „Memoriile Comisiei de Folclor“ II (1988), p. 121-172. 

% În „Memoriile Comisiei de Folclor" III (1989), p. 91-128. 

* În „Studii şi Comunicări de Etnologie" VIII (1994), p. 224-294. 

3 În „Memoriile Comisiei de Folclor" IV (1990), p. 7-27. 

31 În „Anuarul de Folclor" III-IV (1982-1983), p. 246-256. Vezi şi alte numeroase contribuţii ale 
acestui remarcabil istoric al etnologiei, menţionate în Cuvânt inainte la ediţia a II-a din 
Dicţionarul etnologilor români. Bucureşti, Saeculum I.O., 1998, p. 17, şi preluate în cele trei 
volume. 

dicționarului, Iordan Datcu a făcut aprecieri deosebit de judicioase şi 
echilibrate, nu numai cu privire la Arhiva creată, ci la ansamblul operei 
folcloristului clujean, iar mai recent consacră alte trei articole instituției 
noastre: Anuarul Arhivei de Folclor a Academiei Române “?, Arhiva de 
Folclor a Academiei Române”, Şi Institutul Arhiva de Folclor a Academiei 
Române“. 

Multe din aceste articole şi studii au, evident, un caracter festiv. 
Ele veneau, mai ales în anii de dinainte de revoluție, să justifice „o tradiție 
ştiinţifică“ locală şi o instituţie mereu amenințată cu întreruperea brutală 
sau cu înglobarea în alte domenii. 

Fostul colaborator al Arhivei Gheorghe Pavelescu, într-o 
comunicare susținută la Cluj, la 25 octombrie 1995, Jon Muşlea întemeietor 
şi conducător exemplar al Arhivei de Folclor”, a evocat cu căldură 
personalitatea lui Ion Muşlea şi aportul său semnificativ la construirea unei 
instituții atât de importante, prezentând, memorialistic, raporturile 
personale cu mentorul său. De reţinut sunt paginile dedicate acelor relaţii 
bazate pe „afinitate electivă“, în care Pavelescu simţea afecțiunea 
dăruitoare a unui părinte, neîntâlnită la ceilalți profesori ai săi. Multe din 
ideile şi gândurile de aici sunt reluate din propriile-i pagini memorialistice, 
mai vechi, pe care le şi intitulase: Contribuţii la cunoaşterea folcloristicii 
româneşti din anii 1934-1990. 

Prin acest volum în care am adunat tot ce a scris Mușlea întru 
edificarea Arhivei de Folclor a Academiei Române, cu excepția 
corespondenței cu sutele de colaboratori externi, autorii ediției de faţă 
încearcă să dea o imagine cât mai cuprinzătoare asupra creaţiei sale 
instituționale, fără înțelegerea căreia este imposibilă o judecată de valoare 
asupra întregii opere, fără să neglijeze însă multiplele aspecte relevate de 
monografiile sale, de studiile de istorie a folcloristicii româneşti din 
Transilvania, de cele de pionierat consacrate artei populare, 
biblioteconomiei şi bibliologiei. Demersul nostru vizează, înainte de orice, 
locul şi însemnătatea Arhivei de Folclor a Academiei Române în ştiinţele 
etnologice româneşti. 


32 Op. cit, vol. III, p. 172-174 

33 Ibidem, p. 227-228. 

34 Ibidem, p. 234-235. 

35 În „Studii şi Comunicări de Etnologie“ X (1996), p. 15-24. 
36 Studii şi Comunicări" V (1990). 

Cele trei studii publicate de Ion Muşlea în paginile Anuarului: 
Academia Română şi folclorul, lon Bianu şi folclorul nostru şi Ovid 
Densusianu folclorist pot fi considerate tot atâtea „datorii“ de onoare ale 
întemeietorului față de instituţia academică ce patrona şi de personalitățile 
tutelare ale Arhivei de Folclor înființate în 1930. Ele au fost gândite şi 
ştiinţific cu un trecut glorios în studiile etnografice şi folcloristice, întrucât 
Academia Română, încă din primele decenii de activitate, avea, în special 
în privinţa folclorului, un program clar de „sprijinirea acestor culegeri, 
condiționată de o severă examinare a autenticităţii lor“. Amintind de 
dezbaterile din „Anale“, de uriașul aport al lui Hasdeu, de acel „plan 
sistematic pentru adunarea şi studierea obiceiurilor poporului“, de tipologia 
basmelor a lui Şăineanu şi corpusurile Zanne şi Gorovei etc., Muşlea aduce 
un elogiu colecției „Din vieaţa poporului român“, inițiate şi coordonate 
timp de 23 de ani de Ion Bianu, care, aducând materiale „din toate ramurile 
şi toate ținuturile româneşti“, „indispensabile oricărui cercetător al 
folclorului“, constituie o a treia sursă documentară importantă după 
răspunsurile la chestionarele Hasdeu şi după monografiile etnografico- 
folclorice. 

Amintind, în sfârşit, încercările de „reorganizarea adunării şi 
publicării materialelor de folclor“, de acțiunea de copiere a poeziilor 
populare din periodice, pusă sub conducerea „celui mai de seamă folclorist 
al nostru“ [Ovid Densusianu], el argumentează decizia forului tutelar de a 
instala noua Arhivă la Muzeul Limbii Române, creat şi condus de Sextil 
Puşcariu, care era astfel „însărcinat cu supravegherea activităţii ei“. „În 
afară de atmosfera de muncă şi de devotament pentru cercetări în acest 
institut Arhiva poate profita de excelenta organizație şi de colecţiile 
acestuia, de experiența conducătorului lui în materie de chestionare şi de 
utilizarea anchetelor Atlasului Lingvistic al României, care şi ele aduc 
bogate materiale folclorice“. 

Ion Muşlea jalona, în continuare, programul noii instituţii de 
cercetare şi tezaurizare. Chemarea aproape imperativă a acesteia era 
„organizarea unei culegeri cât mai sistematice a materialului nostru 
folcloric“, prin metoda chestionarelor, combinată cu o serie de broşuri de 


37 Jon Muşlea, Academia Română şi folclorul, p. 2. 
38 Ibidem, p. 6. 

îndrumare şi prin însărcinarea unor „tineri bine pregătiți cu explorarea [...] 
unor regiuni din cari s-a cules până acum prea puţin material (Basarabia, 
Dobrogea, părți din Ardeal etc.)“.** 

Speranţa lui Muşlea era ca Arhiva de Folclor a Academiei Române 
să poată ajunge „în câţiva ani“ depozitara „celor mai caracteristice 
elemente ale folclorului nostru, care se mai pot culege astăzi“. Pe baza lor 
urma să se elaboreze un Atlas folcloric „menit să arate repartizarea 
geografică a motivelor““.* 

În viziunea sa, apropiată de cea a lui Brăiloiu, materialul rezultat 
din anchete şi din cercetările stipendiaţilor „trebuie conservat şi aranjat 
astfel ca să nu rămână un material mort“. Ca atare, propune excerptarea şi 
dactilografierea textelor din manuscrise, „clasificarea lor tematică şi 
geografică“, ce ar dubla rânduirea topografică, aceloraşi operațiuni de 
copiere şi sistematizare urmând a fi supus „cu vremea, şi materialul 
folcloric răspândit prin reviste şi ziare, astăzi adeseori imposibil de 
consultat“. 

Vechea publicație serială „Din vieața poporului român“ încetându- 
şi apariția cu volumul al XL-lea este înlocuită de Anuarul ce va include, cu 
regularitate „studii, cercetări, culegeri, recenzii şi o bibliografie“. 

Proiectele avansate vor face ca Academia Română să poată 
susține, cândva, în viitor, că „a făcut pentru folclorul naţional aceea ce nici 
o altă instituție similară din altă țară n-a realizat pentru studiul vieţii 
populare“. 

În volumul al III-lea al Anuarului, apărut numai în 1935, Muşlea 
aduce „un omagiu de recunoştinţă pentru dragostea deosebită şi grija 
părintească arătate întotdeauna de Ion Bianu folclorului românesc“, un 
omagiu, din nefericire, postum celui care pe lângă studiile de filologie, 
bibliologie şi istorie literară „s-a ocupat din când în când şi de folclor“, 
totuşi, nefiind „propriu-zis un folclorist““.*5 

După ce evocă succint activitatea sa de cercetător, se ocupă mai 


mult de iniţiativele lui editoriale şi de rolul principal jucat în lansarea şi 


39 Ibidem. 

“0 Ibidem, p. 7. 

^1 Ibidem, p. 6. 

“2 Ibidem, p. 7. 

3 Ibidem, 

%4 Ton Bianu şi folclorul nostru, în „Anuarul Arhivei de Folclor“ III (1935), p. 1-6. Vezi p. 6. 
3 Ibidem, p. 1. 

coordonarea colecţiei academice amintite. „S-ar fi crezut că, legat cum era 
de această colecţie, Bianu nu s-ar fi înduplecat să o părăsească. Dar 
înţelegerea sa pentru necesităţile altor vremuri a biruit“.* Folosind citate 
largi din corespondență, menționează toate împrejurările în care 
edificatorul Bibliotecii Academiei Române a arătat şi pentru arhiva 
clujeană „o atenţie şi o grijă deosebită“. 

În acelaşi context ideatic, aminteşte slăbiciunea marelui istoric al 
cărţii şi bibliograf pentru indexarea tuturor lucrărilor de folclor şi bucuria 
cu care a primit cele două volume, ce i-au fost trimise, precum şi de 
stăruința obsesivă a bătrânului filolog asupra necesităţii de a realiza şi 
publica, prin Arhivă, întreaga bibliografie folclorică românească. 

În final, Muşlea consemnează emoţionant acea dorință 
testamentară a lui Bianu despre o cercetare a microzonei din jurul Făgetului 
natal, pentru care el l-a şi trimis, încă în vara acelui an, pe lon Mărcuş să 
investigheze terenul. Din păcate, colecția a rămas nepublicată până astăzi, 
fostul secretar al Arhivei neîncheindu-şi introducerea ce trebuia să preceadă 
colecția monografică. 

Cel de-al treilea studiu e închinat lui Ovid Densusianu, ca 
„omagiul adus de Arhiva de Folclor a Academiei Române celui care a fost 
un precursor şi, indirect, un luptător pentru realizarea ei". Urmărindu-i 
formarea şi contribuţiile critice din cele două reviste pe care le-a fondat şi 
condus, „Vieaţa Nouă“ şi „Grai şi Suflet“, apoi colecţiile şi antologiile 
tematice şi pe genuri, acest in memoriam prezintă elogios studiile publicate, 
inclusiv eseul Viaţa păstorească în poezia noastră populară, „bazat pe 
consultarea unui material imens, care, chiar dacă nu reuşeşte să ne 
convingă că noi românii suntem un neam de păstori, ne dovedeşte bogăţia 
urmelor lăsate de păstorit în folclorul nostru, dezgroapă un bogat şi preţios 
material poetic răspândit prin ziare şi reviste şi ne dă un model de cercetare 
folclorică documentată“.*% 

Muşlea admite, cu eleganța şi modestia ce l-au caracterizat 
întotdeauna, că Densusianu „este singurul nostru folclorist care a încercat 
nu numai să dea o definiţie a folclorului, ci să-i precizeze domeniul’, 
observând că folclorul este mai mult decât „poezie tradițională“, acoperind 


“5 Ibidem, p. 3. 

+ Ovid Densiusianu, folclorist, în „Anuarul Arhivei de Folclor" V (1942), p. 1-6. Vezi p. 1. 
48 Ibidem, p. 3. 

® Ibidem. 

„Viața, chipul de a gândi şi simți al ţăranului“, încât unele texte devin 
„documente sufleteşti, culturale și, în parte, istorice“.50 

Muşlea îi recunoaşte, de asemenea, întâietatea în privința 
proiectului Arhivei de Folclor, reproducând in extenso ideile formulate de 
învățatul bucureştean în 1920 şi 1924. 

Amintindu-şi de tonul resentimentar dintr-o recenzie a lui 
Densusianu la primul număr al Anuarului, Muşlea îi înţelege şi iartă 
generos rezervele, altfel nejustificate, spunând: „Ştiam că ele vin din partea 
unui mare iubitor al folclorului românesc, care ţinea să se lucreze cât mai 
mult şi cât mai bine în acest domeniu“.5! 

În volumul pe care-l edităm acum, ce cuprinde, cum arătam mai 
sus, doar acea parte a contribuţiilor ştiinţifice ale lui Ion Muşlea ce privesc 
direct fundaţia sa, ne limităm la aprofundarea activităţii şi operei de 
inovaţie instituțională pe tărâm etnografico-folcloristic, dintre 1930-1948, 
care coincide cu anii de adevărat sacrificiu pentru opera individuală, când 
Muşlea şi-a consacrat toate capacităţile, întreaga putere de muncă pentru a 
edifica la Cluj o arhivă-institut, prin destin legată de numele său, Arhiva de 
Folclor a Academiei Române, şi de a publica, între 1932-1945, întâia 
revistă cu adevărat profesionalizată, „Anuarul Arhivei de Folclor“. Vom 
încerca să relevăm aportul creator atât de important în elaborarea 
chestionarelor şi circularelor lansate, în stabilirea strategiilor de atragere, 
încurajare şi promovare a corespondenților, meritele în selecționarea şi 
îndrumarea stipendiaţilor şi în lansarea unui nou tip de monografie zonală, 
în sistematizarea exemplară a fondurilor documentare, în deschiderea către 
străinătate prin serviciile aduse unor mari învăţaţi etc. 

Față de această perioadă din activitatea lui Muşlea, nu putem 
neglija, cu totul, contribuțiile ştiinţifice din deceniul anterior, 1920-1929, 
ilustrând etapa formării profesionale, a căutării unui drum propriu în 
cercetarea ştiinţifică, marcat de câteva trepte distincte: studiile universitare 
la Cluj (1919-1922), specializarea în Franţa (1923-1925), angajarea la 
Biblioteca Universităţii (1 octombrie 1925) şi la Muzeul Etnografic al 
Ardealului (1926), obţinerea titlului de doctor în etnografie şi folclor 
(1927), călătoria în ţările nordice ale Europei în căutarea modelului de 


50 Ibidem. 
51 Ibidem, p. 6. 

arhivă, primul demers de înfiinţare a noii instituţii şi demisia din funcția de 
cercetător-custode la Muzeul condus de Romulus Vuia, în 1929. 

În plan ştiinţific, în fiecare an din perioada formării, Muşlea dădea 
lucrări tot mai importante, abordând, însă o problematică variată, de 
mitologie şi ritologie, de analiză a poeziei populare, de artă populară, de 
bibliologie şi bibliografie, de istoria culturii. Încă de pe acum era însă atras 
irezistibil de studiul folclorului şi făcea primele cercetări de teren, organiza 
„mica arhivă“ de la Muzeul Etnografic şi devenea tot mai hotărât în gândul 
de a înfiinţa, la Cluj, o instituție de tezaurizare şi cercetare cum văzuse în 
Finlanda, Norvegia şi Danemarca. 

Până să fi devenit un deschizător de drum în etnologia românească, 
Muşlea s-a format temeinic în anii studenției, în timpul specializării în 
Franţa, prin cercetări de bibliotecă şi de teren, când îşi scria teza sa de 
doctorat, în atmosfera din jurul Societăţii Etnografice Române şi Muzeului 
Limbii Române. Aici, în institutele Universităţii, era cultivată o viziune 
europeană modernă asupra limbii şi tradițiilor populare, după teoriile şi 
modelele culturale din universitățile occidentale, iar alături de aceasta se 
manifesta o voință intelectuală constructivă, moştenită de la Şcoala 
Ardeleană. Împreună ele au animat spiritul ştiinţific creator în acest centru 
academic, în cei 28 de ani la care se referă toate studiile şi documentele 
adunate în acest volum. 

Atunci când a inițiat demersurile pentru înființarea Arhivei de 
Folclor a Academiei Române, Ion Muşlea era un specialist cu o solidă 
pregătire, „un tânăr şi emerit cercetător“, hotărât să pună „definitiv capăt 
perioadei diletantismului folcloristic din România, care, ca şi toate celelalte 
specii de diletantism, a dăinuit prea mult“. 

În articolul Învăţătorii şi folclorul, în conferințele publice, în Apel 
către intelectualii satelor, în studiile analizate mai sus se vedea limpede 
încercarea de a asigura o despărțire definitivă de vechea tradiție ştiinţifică a 
acestui domeniu şi de a-i da o nouă orientare. De fapt, prin toate aceste 
demersuri Muşlea răspundea şi rugăminţii unuia din mentorii săi şi ai 
Arhivei, lon Bianu: „Cred că am şi ajuns la timpul când ar trebui să se 
arunce o privire retrospectivă asupra modului cum s-a atins Academia de 


52 Mircea Eliade, Arhiva de Folclor, în „Vremea“ 8 (1935), nr. 413 (17 noiembrie), p. 2. Reprodus 
în „Memoriile Comisiei de Folclor" IV (1990), p. 25-27. Citat de la p. 25. 
53 Ibidem, p. 26. 

folclorul național şi pentru ce l-a lăsat să fie cuprins în cercul ei de 
activitate. Această privire retrospectivă se cuvine să o facă aceia cărora s-a 
dat în mână noua îndrumare a cercetărilor pe acest teren de viață națională 
românească - şi anume dumneata, sub conducerea colegului Puşcariu. 
Studiul astfel făcut va trebui să fie publicat în fruntea celei dintâi publicaţii 
a Arhivei de Folclor de la Cluj. Aşa trebuie să se despartă trecutul de 
viitor.“ 

Am văzut că întemeietorul Arhivei de Folclor a Academiei 
Române considera, ca şi C. Brăiloiu, ca cea mai „importantă chemare“ a 
noii instituții „organizarea unei culegeri cât mai sistematice şi mai grabnice 
a materialului nostru folcloric“, prin vechea metodă a anchetei prin 
corespondenți, iar prima măsură luată, în septembrie 1930, a fost publicarea 
unui Apel către intelectualii satelor“, cărora le solicită colecţiile realizate 
anterior şi angajamentul de a răspunde „la chestionarele ce le vom adresa 
din când în când”. 

Preocupat aproape obsesiv, ca şi ceilalți doi ctitori de arhive 
muzicale din Bucureşti, George Georgescu-Breazul şi Constantin Brăiloiu, 
de problema investigării extensive şi intensive a repertoriului folcloric 
naţional, Muşlea nu putea ocoli uriaşa forță a intelectualității rurale, 
judicios utilizată şi în ţările nordice, unde întâlnise arhivele-institut atât de 
moderne şi de eficiente. Pentru asemenea misiuni intelectualii rurali ar fi 
„într-adevăr cei mai indicaţi. În primul rând prin faptul că sunt cei mai 
aproape de popor şi în contact zilnic cu el. În urma acestei legături de 
fiecare zi, ţăranul are încredere în ei, îşi dezleagă limba în prezenţa lor şi nu 
se închide ca în fața culegătorilor de la oraş“.S% Marile exemple ale 
învăţătorilor folclorişti le stau celor de azi în faţă: Mihai Lupescu, Ion Pop- 
Reteganul, C. Rădulescu-Codin, Simion Teodorescu-Kirileanu şi Ştefan 
Tuţescu. 


54 Într-o scrisoare adresată lui Ion Muşiea, publicată în volumul Scrisori către Joan Bianu. 
Documente literare II. Ediţie de Marieta Croicu şi Petre Croicu. Bucureşti, 1976, p. 476. 

53 Jon Muşlea, Academia Română şi folclorul, în „Anuarul Arhivei de Folklor“ I (1932), p. 6. 

56 În „Şcoala şi Viaţa" I (1930), p. 588-591. Acest Ape/ răspândit „şi prin alte vreo zece reviste 
învăţătoreşti şi tipărit şi separat, a fost întâiul pas în această direcţie. Exemplare din Apel s-au 
trimis la peste 600 de persoane în decembrie 1930 şi în cursul anului 1931, împreună cu întâiul 
chestionar, consacrat Ca/endarului poporului pe lunile ianuarie-februarie". (lon Muşlea, Raport 
anual, în „AAF" I (1932), p. 251. 

57 Ion Muşlea, Academia Română şi folclorul, p. 6. 

55 Vezi în acest volum, p. 126. 

Colecţiile mai vechi ale acestora — apreciază Muşlea -, care „zac 
poate, de multă vreme, uitate într-un saltar“, pe care nici revistele efemere 
de folclor nu le mai pot edita, şi care nu merită a fi oferite nici ziarelor de 
provincie „unde nimeni nu le descoperă“, ceea ce înseamnă „pentru ştiinţă 
numai pierdere“, vor trebui încredințate „fără întârziere Arhivei. Ea va 
primi şi va păstra cu recunoştinţă chiar contribuțiile care la întâia vedere ar 
părea lipsite de importanţă; cărți vechi de cântece populare, caiete de doine, 
ale Dumneavoastră sau rămase de la alţii, însemnări despre obiceiurile şi 
credinţele satului, numere de gazete vechi sau noi cuprinzând materiale 
folclorice româneşti, fotografii luate în satul Dumneavoastră sau în altele, 
reprezentând figuri, porturi, case, obiecte sau obiceiuri ţărăneşti“. 

Muşlea vedea limpede că iniţiativei sale „de atât de mare interes 
național şi ştiinţific“ nu i se vor alătura decât cei convinşi de însemnătatea 
şi rolul ei, încât el cere angajamente cât de cât ferme: „Am dori mult să 
cunoaştem de pe acum care sunt intelectualii satelor, pe care putem conta în 
această operă de culegere a folclorului românesc şi care vor deveni membri 
corespondenţi ai Arhivei“.% 

Textul cu caracter memorial Din activitatea mea de folclorist, scris 
la 66 de ani şi încheiat în data de 31 august 1965, ne oferă o exemplară 
autoevaluare a propriilor demersuri în procesul edificării instituţiei de care 
şi-a legat definitiv destinul: Arhiva de Folclor a Academiei Române şi 
aportului acesteia în mişcarea ştiinţifică din România. Ne aflăm în faţa unui 
impresionant examen de conştiinţă profesională, făcut numai aparent mai în 
grabă, dar de o rară profunzime, cu sinceritatea pe care i-a dat-o, probabil, 
apăsătoarea presimţire a apropierii sfârşitului. Prima perioadă din istoria 
institutului clujean este reconstituită aici din faza pregătitoare, la aceea a 
consacrării publice a Arhivei şi directorului ei, până în momentul 
recunoaşterilor oficiale, materializat în raportul adresat de Caracostea 
Academiei Române, pe baza căruia lon Muşlea era ales, la 23 mai 1947, 
membru corespondent al prestigiosului for ştiinţific naţional şi, mai apoi, la 
neaşteptatul şi nemeritatul act al îndepărtării brutale a învățatului din toate 
funcţiile pe care le deținuse până în 1948. 

Aceste pagini preponderent memorialistice scot, remarcabil, în 
relief probleme esenţiale privind stadiul atins în cercetările etnografico- 

folcloristice româneşti, până la 1965, fapt ce justifică subtitlul lucrării. Ele 
ne oferă cea mai credincioasă oglindă a eforturilor unei întregi generații de 
intelectuali din vechea Academie Română și din jurul Universității Regele 
Ferdinand I, alături de cele ale intelectualității din nesfârşita lume a satului 
românesc de a clădi, în comun, o instituție nouă de studiere şi conservare a 
valorilor culturale tradiţionale. Ele conțin „povestea“ unei acțiuni 
investigatorice colective, de interes național. 

Lectura atentă a textului memorialistic al lui Muşlea dezvăluia, în 
1980, când a fost editat prima oară, la a 50-a aniversare a Arhivei de 
Folclor a Academiei Române, chipul luminat al savantului dăruit cu totul 
construcției instituţionale pe care o ridica la Cluj şi absorbit, până la uitarea 
de sine, de obiectivele cercetării instituționalizate, moderne, a culturii 
populare, în pas cu ştiinţele etnologice din Apusul Europei. 

Dacă Ion Muşlea ar mai fi lăsat un text similar şi cu privire la rolul 
şi contribuțiile sale în reconstrucția şi modernizarea Bibliotecii 
Universităţii, pe care a servit-o vreme de 23 de ani, mai întâi ca simplu 
cercetător-bibliotecar, apoi ca director, am avea posibilitatea unei evaluări 
mult mai exacte şi mai drepte a meritelor acestui mare învăţat clujean din 
cea de-a doua generaţie de universitari români din perioada interbelică. 

Ascensiunea profesională a lui Muşlea nu este una lineară, în 
primul rând pentru că nu s-a putut dedica cu totul singurului domeniu care-l 
pasiona mai mult — studierea culturii populare -, iar, în al doilea rând, 
datorită recunoaşterii ştiinţifice relativ târzii, la 48 de ani, care n-a mai fost 
urmată de accesul firesc şi meritat la o catedră universitară, o asemenea 
şansă părându-i-se exclusă. 

De aceea, devoţiunea sa față de instituţia pe care o crease este 
aproape religioasă: 

„Arhiva îmi lua din ce în ce mai mult timp. Aşa se explică de ce 
lucrările mele mai extinse au fost scrise sau le-am început înainte de 
înființarea Arhivei: Șcheii de la Cergău, Obiceiul Junilor braşoveni, 
Doctorul Vasilie Popp, Cercetări [folclorice] în Tara Oaşului — sau după 
încetarea activităţii ei““!. 

Ideea revine, oarecum diferită, în alte două momente de viaţă. 
Astfel, evocând împrejurarea legată de promisiunea creării unei conferințe 
de folclor, Ion Muşlea scrie despre celălalt mentor al său şi al Arhivei sale: 

„Am arătat interesul lui Puşcariu pentru etnografie şi cu alte ocazii: 
înființarea Societății Etnografice Române şi a Muzeului Etnografic al 
Ardealului. Nu ştiu precis, dar cred că nu greşesc susținând că şi crearea 
întâiei catedre de etnografie şi folclor din ţară i se datoreşte tot lui, pe 
vremea când, imediat după Unire, fusese numit „comisar general“ al 
Universităţii din Cluj, apoi întâiul ei rector. Totuşi, această catedră n-a fost 
ocupată decât în anul 1926, şi atunci printr-o suplinire care a durat vreo 12 
ani. Nemulțumit, probabil, că titularul, Romulus Vuia, făcea prea multă 
etnografie propriu-zisă şi prea puţin folclor, s-a gândit la crearea unei 
conferințe care să fie dedicată în special folclorului. Într-o zi — n-aş putea 
preciza anul, probabil însă că între 1932-1935 — mi-a şi cerut un memoriu 
în acest sens, din care nu s-a ales nimica. Nu cunosc motivele. Pentru 
ocuparea acestei conferințe se gândea, probabil, la mine. Tocmai din 
această cauză, nu l-am întrebat niciodată ce rezolvare s-a dat acelui 
memoriu. Chestiuni de gospodărie internă, ale Muzeului şi Atlasului 
Lingvistic, i-au impus, se vede, să programeze înființarea altor conferinţe. 
Un asemenea post pe mine nu m-a preocupat niciodată prea mult“”. „În 
1936 am fost numit directorul Bibliotecii Universităţii, astfel că aveam o 
situație materială bună“. Problema aceasta trebuie înțeleasă şi lămurită în 
contextul mai larg al dezvoltării Universității clujene, în paralel cu evoluţia 
Muzeului Etnografic al Ardealului şi a primei Catedre de etnografie şi 
folclor la care se instalase, ca suplinitor, Romulus Vuia, titularizat însă abia 
în 1938, în timp ce Ion Muşlea obținuse o poziţie echivalentă la sfârşitul 
anului 1935. Pe de altă parte, încercările lui Romulus Vuia de a echivala 
unele funcţii muzeografice cu funcții didactice, a Muzeului Etnografic 
însuşi cu un institut de cercetări în cadrul Universităţii din Cluj au creat 
dificultăți în crearea unei conferințe pentru Ion Muşlea: „Eram foarte 
mulțumit că se înființase Arhiva, căreia îi dădeam cea mai mare parte a 
timpului meu liber. Nici problema retribuirii postului de conducător al ei nu 
mă prea interesa. Tot timpul o condusesem în mod onorific. Mă bucuram 
că am un secretar salariat, care să dactilografieze textele şi corespondența şi 


să mă ajute la corecturile Anuarului şi alcătuirea bibliografiei folclorice « 


$2 Ibidem. 
55 Ibidem. 
6&4 Jbidern, 


24 ION MUȘLEA 


Cred că, în fond, Ion Muşlea şi-a dorit conferinţa de folclor şi era 
îndreptăţit să aspire la ocuparea unui asemenea post, poate chiar la mai 
mult. Cu totul alta ar fi fost atunci soarta studiilor de etnologie la 
Universitatea din Cluj. Pentru aceasta a fost o pierdere că „nu i-a dat 
posibilitatea să țină un curs de folclor care ar fi stârnit un interes mai viu 
pentru disciplină“, afirmă Ovidiu Bârlea“. Fără nici un dubiu, Ion Muşlea a 
avut vocație pentru inovaţia instituțională şi a fost un desăvârşit spirit 
edificator, dar el a fost totodată un adevărat savant, excepţional pregătit, 
posedând o concepţie teoretică modernă asupra culturii populare, stăpân pe 
metodologiile şi tehnicile de investigare ale timpului său, cunoscător 
profund a studiilor de specialitate din occident şi adept al deschiderilor 
necesare ale disciplinei pe care o servea spre abordări tot mai complexe, 
multidisciplinare. 

În evocarea acelui „an sabatic“ venit în 1946, de care s-a bucurat, 
fără să fi putut bănui ce va urma, distingem o tragică recunoaştere a 
neputinței de a-şi împărți timpul între studiile şi cărțile pe care dorea să le 
scrie şi supliciul îndatoririlor sale de conducător devotat al unor instituţii de 
cercetare: „Ca să mă pot dedica exclusiv activităţii folclorice — în vederea 
executării noului program de lucrări al Arhivei de Folclor — Academia a 
cerut Universităţii Cluj să mă detaşeze, pe anul şcolar 1946-1947, de la 
direcția Bibliotecii Universităţii la Muzeul Limbii Române. Pentru întâia 
oară mă puteam consacra numai folclorului. Atunci mi-am pus la punct 
unele lucrări, am început altele şi am despoiat balade pentru prof. 
Caracostea.“ Acestei apăsătoare dileme i se adăugau, din nefericire, tot 
mai numeroase „tracasări“ ale acelor ani de încercări pentru elita 
intelectualității române. „Ce păcat că trăiam într-o epocă agitată şi că nervii 
îmi fuseseră serios puşi la încercare în anii care au urmat Diktatului de la 
Viena! La expirarea detaşării, la care mă gândeam cu jale, a venit o altfel 
de... detaşare: «comprimarea» din postul de director al Bibliotecii 
Universitare Cluj. (Relev amănuntul că nu postul a fost comprimat, «ci 
persoana», cum scria «Monitorul Oficial»). Era octombrie 1947.0 

Toate acestea l-au îndârjit şi mai mult în apărarea instituţiei pe care 
o crease din nimic, cu manuscrisele adăpostite, la un moment dat, în 

propria-i casă, după întoarcerea din refugiul de la Sibiu, apoi purtate, când 
la Universitate, în cabinetul lui Ion Breazu, când în spaţiul noii Biblioteci a 
Filialei Academiei, când la noul Institut de Lingvistică şi Istorie Literară. 

Textul memorialistic ne ajută, în toate privinţele, să reconstituim 
activităţile din cadrul Arhivei clujene, de la începuturi până în 1948. 

Subliniem, încă o dată faptul că, precum în cazul celuilalt mare 
ctitor român de arhivă-institut, Constantin Brăiloiu, principala orientare o 
constituia, şi în cazul celei clujene, adunarea şi sistematizarea materialului; 
de aceea, lon Muşlea, atunci când adresează, încă din 1930, Apelul către 
intelectualii satelor, el nu uita să revendice cele 20 volume cu materiale 
excerptate din periodice de studenții lui Ovid Densusianu în 1921-1922. 
Totodată, directorul Arhivei clujene concepe o acţiune organizată, la nivel 
naţional, de formare şi exploatare a unei veritabile reţele de corespondenți 
ai Arhivei „răspândiţi în toate ţinuturile, cărora să li se poată cere, la 
nevoie, informaţii precise sau culegeri ample“, instruiți periodic, dar ale 
căror rezultate, cu caracter extensiv, urmau a fi dublate de demersurile 
intensive ale stipendiaților. 

Cu toată evidența unor aspecte de continuitate în cadrul unei 
tradiţii ştiinţifice, demersul era deosebit de cele anterioare (B. P. Hasdeu, 
Nicolae Densuşianu, Th. Sperantia, Traian Gherman etc.) şi fusese inspirat 
de modele vest-europene şi nordice, în formule instituționalizate. Muşlea n- 
a lăsat nimic neacoperit din vastul câmp al culturii populare, întrucât 
chestionarele şi circularele au fost concepute nu ca nişte apeluri generale, ci 
„pe subiecte limitate şi bine precizate“, ca adevărate ghiduri de interviu 
moderne, acoperind, însă, în ansamblul lor, cea mai mare parte a 
fenomenelor de real interes etnografico-folcloristic. „Cel mai bogat şi 
important material l-au constituit însă răspunsurile la cele 14 chestionare. 
Redactate şi trimise între anii 1930-1942, ele urmăreau culegerea 
obiceiurilor de peste an şi a celor de la naştere, nuntă, moarte, a credințelor 
şi superstițiilor, a literaturii populare, a obiceiurilor juridice. S-au evitat 
chestionarele generale, preferându-se cele întocmite pe subiecte limitate şi 
bine precizate.“ 

Alegerea acestei strategii s-a dovedit a fi inspirată şi fecundă. 
Sever circumscrise tematic, dar având un orizont teoretico-metodologic 

deschis, chestionarele Muşlea şi-au arătat utilitatea, eficiența şi puterea de 
cuprindere în fața complexității şi caracterului difuz al manifestărilor 
spirituale şi faptelor de cultură populară. Prin „instrucțiunile speciale despre 
felul în care să se facă culegerile“, prin „încurajările“ din scrisori, folosind 
premiile şi alte stimulente morale şi materiale, Ion Muşlea a creat şi 
îndrumat efectiv o reţea de corespondenţi performanţi din toate ţinuturile 
țării cu ajutorul cărora a adunat până în 1948 peste 1200 manuscrise, despre 
care Muşlea spunea: „Calitatea răspunsurilor era satisfăcătoare, 85-90 % 
putând fi consultate cu deplină încredere“. 

Rapoartele anuale şi textul memorialistic pe care le publicăm 
evidențiază entuziasmul şi angajamantele elitei rurale din primii 8-9 ani, 
remarcând apoi cauzele scăderii acestuia, după 1938-1939, şi schimbarea 
strategiei Arhivei, îndată după refugiul la Sibiu şi izbucnirea războiului în 
1941: „Această împrejurare m-a făcut să-mi dau seama că nu trebuie să 
contez numai pe corespondenţi, ci să sporesc culegerea şi prin stipendiaţi““, 
mai ales pentru regiunile care se remarcau prin material folcloric deosebit 
de interesant, dar rămăseseră, totuşi, nereprezentate în studiile monografice 
şi în colecţiile Arhivei. Numărul „stipendiaților“ a crescut pe măsură ce 
scădea acela al corespondențţilor „de la 1-2 în primii ani (1932-1933), la 3-4 
în cei de pe urmă (1939-1942)! 

Arhiva de Folclor a Academiei Române se apropia astfel de unul 
din obiectivele stabilite de Densusianu şi puse în faţa cercetărilor de teren, 
în proiectul schiţat în 1924. Încă de pe atunci se aprecia că nu toate zonele 
sunt de acelaşi interes pentru folcloristică şi etnografie. „Ca teritoriu de 
exploatare dialectală ar trebui să se aibă în vedere în primul rând nord- 
vestul şi nord-estul Ardealului, Bucovina, Basarabia, Dobrogea, asupra 
cărora, în general, s-a dat prea puţin până acum.“ Dar în locul acelor 
culegeri superficiale şi fără metodă, Densusianu însuşi ceruse altceva: 
„Pentru folclor, pe lângă ce am propus altădată [1909, 1920] sunt de părere 
să se cerceteze regiuni restrânse şi să se urmărească foarte de aproape 
motivele folclorice circulând acolo, după un chestionar ce ar urma să fie 
pus la îndemâna cercetătorilor.“ Cum vom vedea, Ion Muşlea s-a arătat 

receptiv şi la această directivă a înaintaşului său, care a gândit-o, întrucât: 
„Progresiv s-ar putea exploata astfel întreg domeniul nostru, ceea ce, sigur, 
presupune cercetări vaste şi trebuind făcute fără prea mare întârziere, căci 
se ştie cum, zi de zi, se denaturează ori dispar unele elemente 
tradiționale.“ 

Nu numai că Ion Muşlea a direcționat predilect marea anchetă 
indirectă spre ţinuturile „deficitare“, dar şi specialiştilor angajaţi în studii 
monografice zonale le-a indicat, în majoritatea cazurilor, asemenea „pete 
albe“ pe harta cercetării etnografico-folclorice. Exemplul îl oferă el însuşi, 
cercetând, în 1931, Ţara Oaşului, iar în 1934-1935, zona Văii Gurghiului. 
Acest exemplu a fost urmat de Emil Petrovici, care a investigat Valea 
Almăjului, din aria mai largă a Banatului de Munte (1934), pe moţii din 
Munţii Apuseni (1935), pe românii din Valea Mlavei (Serbia), mai apoi de 
cei doi licenţiați în litere, secretari ai Arhivei, trimişi vara de Muşlea pe 
teren: Laurenţiu F. Nemeş, la mocănimea din Munţii Apuseni (1933) şi Ion 
Mărcuş, în satele din jurul Făgetului, pe Târnave (1937). 

Dar Arhiva de Folclor a Academiei Române s-a preocupat în mod 
special de românii din ariile mărginaşe sau de cei din afara graniţelor de 
atunci ale ţării. Încă din 1932, Ion Muşlea a încredinţat profesorului 
secundar Virgil Stanciu misiunea de a-i cerceta pe românii din Sudul 
Basarabiei şi pe refugiații români din Transnistria. În vara anului 1934, 
basarabeanul Petre V. Ştefănucă, profesor secundar în Chişinău şi 
colaborator al monografiştilor lui Gusti, care fusese atras colaborator al 
„Anuarului“ cu colecţia monografică Folclor din județul Lăpuşna”, 
cercetează cu sprijinul Arhivei clujene satele româneşti de pe Valea 
Nistrului de Jos. După trei ani, în vara lui 1937, profesorul Emil Petrovici 
descindea la românii de pe Valea Timocului, iar un an mai târziu aceeaşi 
misiune o primea profesorul secundar Nicolae Smochină, tot în legătură cu 
refugiații din Transnistria, aşezaţi dincoace Nistru. În aceeaşi orientare se 
înscrie investigația Tatianei Găluşcă în judeţele basarabene revenite 
temporar în patrie: Bălţi şi Soroca (1942). Ancheta realizată de Vasile 
Scurtu în ținutul mărginaş Ugocea (Satu Mare), ţinut ce avea să rămână 
vremelnic în afara granițelor României, a fost încheiată înainte de cedarea 
Ardealului de Nord, anume între 21 aprilie-30 iunie 1940. În acelaşi an al 

atâtor pierderi teritoriale, slavistul Ion Pătruţ e îndemnat să studieze pe 
românii din Jugoslavia, aflaţi în prizonierat undeva în jurul Timişoarei. În 
1942, Gheorghe Pavelescu participă la cercetări etnosociologice la românii 
din Transnistria, în cadrul campaniilor Institutului de Ştiinţe Sociale al 
României şi al Institutului Naţional de Statistică, dar şi cu gândul la 
îmbogățirea fondurilor Arhivei clujene. 

Celelalte cercetări stipendiate de Arhiva de Folclor a Academiei 
Române s-au orientat, ca şi primele, spre arii culturale interne mai puţin 
căutate până atunci: lon Cernea în Chioar (1936), Victor Oprişiu în nordul 
judeţului Gorj (1937), Gheorghe Pavelescu pe Valea Sebeşului (1938- 
1939) şi în sudul judeţului Bihor (1940), Tatiana Găluşcă, în Tulcea (1938- 
1939), în zona podgoriilor Aradului (1940) şi în judeţul Dolj (1944), Ion 
Pătruţ în Valea Begheiului-Caraş (1941-1942) şi Romulus Todoran la moții 
din judeţul Turda (1942). 

Numai un folclorist cu o concepție ştiinţifică vizionară, cu 
cunoştinţe profunde în istoria domeniului, cum era Muşlea, a putut orienta 
atât de riguros campaniile de teren ale stipendiaților, stăpânit, probabil, de 
ideea acoperirii progresive şi explorării sistematice, sub raport etnologic, a 
întregului spaţiu locuit de români, dar şi a ariilor româneşti insulare, din 
estul şi sud-vestul României. Căci din toate aceste zone, publicaţiile 
anterioare, volume şi periodice, nu dăduseră aproape nimic semnificativ la 
lumină. Din unele zone menţionate mai sus, Arhiva nu reuşise să mobilizeze 
corespondenți temeinici, care să răspundă la majoritatea chestionarelor şi 
circularelor. Pe de altă parte, demersurile monografice aveau drept țintă 
grupuri mici şi mijlocii de sate, în general subzone etnografice, de unde se 
aşteptau adânciri exploratorii ale repertoriilor locale, o scrutare exactă a 
temelor, subiectelor şi motivelor ce circulau acolo, o radiografiere cât mai 
comprehensivă a credințelor şi ritualurilor locale. 

Partea a II-a a acestei antologii adună la un loc toate Rapoartele de 
activitate pe care le-am putut identifica în dactilograme, duplicate, păstrate 
în Arhivă. Mai întâi reedităm, după „Anuarul Arhivei de Folclor“, cinci 
Rapoarte anuale, publicate la sfârşitul primelor cinci tomuri ale buletinului 
ştiinţific al Arhivei, şi două prefețe, de la ultimele două tomuri ale vechii 
serii, care ţin şi locul rapoartelor periodice adresate tuturor cititorilor. 

Ceva mai cuprinzătoare şi mai îngrijit redactate, acestea dau seamă 
despre activităţile cu adevărat semnificative, majore: elaborarea şi lansarea 
chestionarelor şi circularelor, primirea răspunsurilor şi a altor colecţii de 
folclor, premiile şi premianţii Arhivei, anchetele stipendiaţilor, demersurile 

privind arhivarea materialului şi alcătuirea cataloagelor tematico- 
tipologice, a celor de culegător şi pe localităţi, progresele înregistrate în 
întocmirea bibliografiei curente a folclorului etc. 

Muşlea nu uită să adauge, în fiecare raport, date noi în ce priveşte 
constituirea unei biblioteci de specialitate, în special donațiile făcute de 
folclorişti români şi străini, precum şi cele referitoare la informaţiile oferite 
specialiştilor care apelau la serviciile noului centru documentar-ştiințific. 

În ultimele două Anuare ale vechii serii, Muşlea renunță la rubrica 
dedicată rapoartelor obişnuite, de la sfârşitul fiecărui tom, inserând datele 
pe care acestea le cuprindeau de obicei în cele două Prefeţe, ceea ce 
produce, în texte, o uşor sesizabilă modificare de registru discursiv, 
apropiindu-le de stilul adoptat în textul memorial din 1965. 

Celălalt set de rapoarte, adresate până la un timp profesorului 
Sextil Puşcariu, apoi Preşedintelui Secţiunii Literare a Academiei Române, 
sunt mai lapidare, mai concise, distingându-se prin obişnuite formule 
epistolare de introducere şi încheiere. Dar, nici acestea nu omit aspectele 
mai importante ale activităților desfăşurate în Arhiva de Folclor, rămânând 
la fel de exacte şi de amănunțite. 

Rapoartele de activitate scrise de Muşlea sunt exemple de 
concizie, probitate şi onestitate intelectuală, sobrietate expresivă, însă de 
dincolo de aparenta lor „răceală“ răzbate angajamentul total, devotamentul 
desăvârşit al raportorului faţă de Academia Română, precum şi încrederea 
în rezistenţa construcției sale instituţionale. 

Publicăm, de asemenea, în acest volum, întregul set de chestionare 
şi circulare lansate de Ion Muşlea în cadrul acțiunii sale de culegere 
sistematică a tuturor categoriilor culturii tradiționale, din toate zonele 
etnografice ale țării. Fără introducerea acestora în circuit ştiinţific va fi 
imposibil să sistematizăm şi să tipologizăm imensul material din fondul de 
manuscrise al Arhivei de Folclor a Academiei Române. Pe de altă parte, 
aceste chestionare au o însemnătate considerabilă în noua orientare 
promovată de Ion Muşlea şi instituţia creată de el, pe care nu o putem încă 
evalua în absenţa volumelor IV şi V din Bibliografia generală a etnografiei 
şi folclorului românesc şi a unei exegeze cu privire la sutele de monografii 
săteşti publicate din 1930 până astăzi. 

Din punct de vedere tematic, chestionarele şi circularele elaborate 
de Ion Muşlea ar putea fi împărțite în patru categorii. 

Prima categorie include cinci chestionare consacrate „calendarului 
popular“, anume anchetării/interogării ciclului sărbătorilor „de peste an“ cu 
tot cortegiul lor de credinţe, reprezentări mitice, practici magice, ritualuri şi 
narațiuni, sărbători şi zile însemnate pe care le grupează pe anotimpuri sau 
cicluri cutumiare. Astfel, Muşlea a elaborat şi a răspândit treptat, în 
perioade de timp bine alese: Calendarul poporului pe lunile ianuarie- 
februarie (chestionarul I); Obiceiurile de primăvară [calendarul pe lunile 
martie, aprilie, mai] (chestionarul IV), Obiceiuri de vară [practicate în 
lunile iunie, iulie, august, septembrie] (chestionarul II), Calendarul 
poporului pe lunile octombrie-decembrie (chestionarul VII) şi Crăciunul. 
Credinţe, obiceiuri şi povestiri (chestionarul XIV). Tot aici mai trebuie să 
adăugăm şi chestionarele nenumerotate: unul trimis încă în toamna anului 
1930, înainte de Crăciun, în urma căruia s-au adunat câteva zeci de 
manuscrise cu informaţii despre ritualurile colindatului şi cu colinde şi 
cântece de stea, credinţe şi rituri de Crăciun, Anul Nou şi Bobotează. Apoi 
trebuie incluse aici cele câteva chestionare târzii, referitoare la diferite 
aspecte ale teatrului religios. 

Cum menționa în preambulul primului chestionar, lansat la 
sfârşitul anului 1930, pe Muşlea îl preocupau în aceste instrumente de lucru 
atât sărbătorile „bisericeşti“, cât şi cele numite „băbeşti“, sau zilele 
„însemnate“, deopotrivă „caracterizate printr-o mulţime de obiceiuri şi 
credinţe, a căror cunoaştere prezintă un interes deosebit pentru folclorul 
nostru“. De aceea, îl descoperim cerând corespondenților Arhivei „cât mai 
multe amănunte“, în descrieri de reprezentări şi practici ritual-magice, 
realizate „după ce aţi observat personal desfăşurarea obiceiurilor din acea 
zi, sau aţi întrebat oamenii direct“. El se interesa de sărbătorile „fixe, 
religioase“: Sfântul Vasile (la 1 ianuarie), Sfântul loan (7 ianuarie), Sfântul 
Haralambie (10 februarie), Sfinţii 40 de Mucenici (9 martie) Sfântul 
Gheorghe (23 aprilie), Sfântul loan de Vară (24 iunie), Cuvioasa 
Paraschiva sau Vinerea Mare (14 octombrie), Sfinții Arhangheli Mihail şi 
Gavril (8 noiembrie), Sfântul Andrei (30 noiembrie) şi Sfântul Nicolae (6 
decembrie). Dar e la fel de atent faţă de cele „băbeşti“ sau „mânioase“, 
identificate după denumiri populare: Circovii de iarnă (16-18 ianuarie), 
Filipii de iarnă (25-30 ianuarie), Martinii (1-2 februarie), Dragobetele (24 
februarie), Zilele Babei (începutul lunii martie), Jon Fierbe-Piatră (luna 
mai), Pălie şi Foca (23 iulie), Filipii de Toamnă sau Gădineţii (12-16 
noiembrie). Muşlea nu neglijează nici sărbători religioase sau băbeşti 
„mobile“, determinate de ciclul pascal sau din afara acestuia: Lăsata 

Secului, Săptămâna brânzei, Miezul Păresimilor, Sâmbăta Floriilor, 
Floriile, Joi Mari, Vinerea Seacă, Mătcălăul etc. 

Ritualurile cu funcţii complexe, însă, cum sunt cele ale 
Căluşarilor, Drăgăicii şi Cununii la seceriş, epuizează specific tematica 
celui de-al doilea chestionar, Obiceiuri de vară, iar credinţele, practicile 
magice şi variatele ritualuri de colindat, precum şi formele de organizare a 
cetelor de colindători, au făcut obiectul ultimului chestionar, consacrat 
integral Crăciunului, Anului Nou şi Bobotezei (Chestionarul XIV), după ce 
fuseseră cuprinse în acel chestionar „neoficial“ din 1930. 

Cea de-a doua categorie avea drept obiect ritualurile din ciclul 
familial, considerate de Muşlea din perspectiva celor „trei evenimente 
capitale ale vieţii omeneşti: naşterea, nunta şi moartea“. Aceste evenimente 
cruciale în viața omului au făcut obiectul celor mai ample şi mai 
cuprinzătoare chestionare din întreg setul lansat de directorul Arhivei: VI - 
Naşterea, botezul şi copilăria; IX — Moartea şi înmormântarea şi XI — 
Nunta, toate purtând subtitlul invariabil Obiceiuri şi credințe. Atent la 
modalităţile de structurare a fiecărui ritual, Ion Muşlea focalizează şi aici 
secvențial întrebările, dorind ca cei ce vor răspunde chestionarelor să poată 
ajunge la descrieri adâncite, din care să nu lipsească nici credinţele, nici 
riturile ce „au rămas până astăzi necunoscute ştiinţei folclorului“. De aceea, 
el atrăgea atenţia cu privire la detaliile etnografice, întrucât „orice amănunt, 
oricât de neînsemnat, îşi are importanța lui“, se referă la necesitatea 
participării nemijlocite la ritualuri şi a observării directe a acestora, din 
fazele preliminare, preparative, prin succesiunea riturilor propriu-zise de 
trecere, la momentele ceremoniale finale, integrative. 

În cazul chestionarului consacrat Nunții, întrebările sunt grupate în 
patru părți: I. Generalități (cu 14 întrebări), II. Peţitul. Logodna (13 
întrebări), II. Cununia şi Nunta (41 întrebări), IV. Viaţa conjugală (6 
întrebări), toate în aşa fel formulate încât răspunsurile să evidenţieze, o dată 
cu logica internă a desfăşurării ceremoniale, contextualizarea fiecărui act 
ritual, rolurile actanţilor principali, participarea colectivă etc. Întrebări 
frecvente vizează formulele rituale uzitate, oraţiile, strigăturile şi cântecele 
rituale, pragurile de trecut, schimburile de daruri, jocurile ceremoniale şi 
rosturile lor. 

Şi în chestionarul referitor la moarte şi înmormântare, deşi mai de 
suprafață, se insistă asupra preparativelor, a jocurilor de priveghi, a 
bocetelor şi bocitului, dar cele mai numeroase întrebări se referă la stratul 

de credinţe despre „lumea de dincolo“ şi mijloacele de dobândire a unei 
treceri cât mai fireşti sau hotarele acesteia etc. 

Cea de-a treia categorie, grupând alte patru chestionare, acoperă 
doar parțial vastul domeniu al mitologiei şi ritologiei tradiționale, al 
credințelor, superstiţiilor şi practicilor magice nelegate nici de date din 
calendarul tradiţional, nici de ritualurile din ciclul vieţii familiale. Astfel, 
răspunsurile la Chestionarul III — Animalele în credințele şi literatura 
poporului român, la Chestionarul V — Credinţe şi povestiri despre duhuri, 
fiinţe fantastice şi vrăjitoare, la Chestionarul VIII — Pământul, apa, cerul şi 
fenomenele atmosferice după credinţele şi povestirile poporului şi 
chestionarul XIII — Prevestiri şi semne constituie cel mai important fond 
inedit pentru cunoaşterea mitologiei şi magiei la români. 

Două chestionare mai aparte erau consacrate dezvăluirii practicilor 
şi comportamentelor tradiţionale privind Casa, gospodăria şi viaţa de toate 
zilele, (chestionarul X) şi Obiceiuri juridice (chestionarul XIV). 

Prin acest prim volum pe care l-am intitulat, aproape polemic, 
Arhiva de Folclor a Academiei Române, prin cel următor, în care intenţio- 
năm să adunăm evaluările specialiştilor despre ea şi despre buletinul său 
ştiinţific, din perioada 1930-1948, ne apropiem de momentul în care vom 
putea argumenta temeinic şi orizontul teoretic modern al noii orientări în 
studierea culturii tradiționale cu care venea institutul clujean, punând 
„definitiv capăt perioadei diletantismului folcloristic în România“. 

Vor urma altele, însoțite de o bibliografie completă a 
reprezentanților şcolii etnologice din Cluj, apoi seria Monografiilor Arhivei 
de Folclor, ediţiile de opere etnologice complete ale celorlalți reprezentanţi 
iluştri ai acestei grupări ştiinţifice, după modelul volumelor dedicate lui 
Vasile Bogrea şi George Vâlsan, anume lui Tiberiu Morariu, Emil 
Petrovici, Vasile Scurtu, Virgil Stanciu, Alexandru Borza, Valeriu Bologa, 
George Em. Marica, Valer Butură etc. 

O viitoare monografie a institutului clujean va trebui să scoată în 
relief eforturile succesive de configurare treptată, în decursul a trei sferturi 
de secol, a unei şcoli etnologice clujene, constituită în pofida vremurilor nu 
întotdeauna prielnice, într-o perpetuă luptă cu inerţii de tot felul şi cu 
numeroase obstacole, pe baza unui puternic crez în ştiinţă şi în valoarea 


73 Mircea Eliade, Arhiva de Folclor, în „Memoriile Comisiei de Folclor" IV (1990), p. 25. 

europeană a culturilor tradiționale, în teoriile şi metodologiile occidentale, 
în instituții durabile şi eficiente. 


ION CUCEU 


NOTA ASUPRA EDIŢIEI 


Am inclus în acest volum aproape toate lucrările lui lon Muşlea 
privitoare la marea şi durabila sa operă: Arhiva de Folclor a Academiei 
Române. Într-o nouă încercare de evaluare a rolului şi locului acestei 
construcții instituționale în etnologia românească, acum, când 
împlineşte în curând 75 de ani de existenţă neîntreruptă în serviciul 
ştiinţelor etnologice şi antropologice, am considerat inevitabil acest 
efort restitutiv. În trei sferturi de veac, arhiva clujeană a adunat în jurul 
său cele mai însemnate forțe intelectuale din ceea ce am putea numi 
şcoală etnologică de la Cluj. 

Volumul de față, precedat de ediţia lui Ion Taloş din 1971- 
1972, de studiile închinate Arhivei clujene şi fondatorului ei până acum, 
se vrea o treaptă necesară pentru a scrie o istorie a acestei instituții de 
cercetare. Am considerat că era nevoie să reconstituim şi să restituim 
dosarul întemeierii şi al primei şi celei mai fecunde perioade din 
evoluția Arhivei de Folclor a Academiei Române, aceea dintre anii 
1930-1948. 

O parte din studiile antologate aici au mai fost retipărite. Prima 
dată, Ion Taloş a inclus, în exemplara ediţie în două volume, trei dintre 
ele: Academia Română şi folclorul, Ion Bianu şi folclorul nostru, Ovid 
Densusianu folclorist. Le-am reluat aici în vederea contextualizării 
demersului organizatoric şi circumscrierii acelei viziuni ştiinţifice atât 
de clare şi de organic închegate, pe care şi-a întemeiat acţiunea 
constructivă. Ele fac parte din strategia fondatorului şi elucidează o 
seamă de imponderabile ale concepţiei sale ştiinţifice, ale întregii 
viziuni culturale, ideologice, neglijate, de altfel, de mulţi din exegeții 
săi de până acum. 

Altul, Etnografia românească în Ardeal după Unire, de 
asemenea „premergător“ întemeierii Arhivei, l-am preluat direct din 
periodicul unde a apărut. 

Apelurile la cercetarea sistematică a culturii tradiţionale, cele 
două memorii ale întemeierii, din 1929 şi 1930, şi studiul Învăţătorii şi 
folclorul, sunt incluse tot pentru prima dată într-un volum. Împreună ele 
luminează dintr-un unghi pragmatic opera instituţională a cercetătorului 

clujean, limpezind însemnătatea, obiectivele şi rolul ei efectiv în 
culegerea sistematică şi în abordarea sistemică a culturii spirituale 
ţărăneşti. 

Publicăm, tot prima dată într-un volum Muşlea, rapoartele de 
activitate trimise anual conducerii Academiei Române, atât în versiunile 
amănunțite, strict administrative, cât şi în cele, mai sintetice, pe care Ion 
Muşlea obişnuia să le aducă la cunoştinţa cititorilor „Anuarului Arhivei 
de Folclor“. La acestea am mai adăugat o adresă pentru obţinerea de 
sprijin material din partea efemerului Consiliu Naţional al Cercetării 
Ştiinţifice, prezidat de Dimitrie Gusti, şi altele privind necesitatea 
înființării unei Conferinţe şi unui Institut de Folclor la Cluj. Această 
primă parte a volumului Ion Muşlea, Arhiva de Folclor a Academiei 
Române o încheiem firesc prin textul cel mai important, cu caracter 
memorialistic, Din activitatea mea de folclorist. Contribuţii la 
cunoaşterea mişcării folcloristice între 1925-1965. În reproducerea 
acestuia am utilizat manuscrisul dactilografiat şi corectat de autor, 
păstrat sub cota A.F.A.R. 1928, paralel cu versiunea publicată în 1980 
în „Anuarul de Folclor“. 

În partea a II-a a volumului tipărim la un loc chestionarele şi 
circularele Arhivei de Folclor a Academiei Române, instrumentele de 
lucru prin care, în perioada 1930-1940, dar şi târziu după aceea, s-a 
adunat cel mai prețios fond etnografico-folcloric manuscris din 
România. 

De mai multe decenii, acestea stau la baza a zeci şi sute de 
monografii etnografico-folclorice săteşti, publicate sau inedite, a sute de 
investigaţii de teren, fără a fi cel puţin menţionate ca aparţinând unei 
instituţii şi unei personalităţi. Cu o generozitate neobişnuită, Muşlea 
răspândea chestionarele şi circularele, încât acestea au ajuns în toată 
țara un fel de bunuri devălmaşe, doar de cei scrupuloşi citate. Mai mult, 
ele au fost „reproduse“ şi folosite în cercetări colective sau individuale, 
au servit, mărturisit sau nu, la „alcătuirea“ de instrumente de investigare 
„proprii“ sau de instituţie. De acum înainte, va trebui menţionat autorul 
lor ori de câte ori vor fi utilizate în cercetări, în anchete prin 
corespondenţi, ca ghidaje pentru interviuri semistandardizate etc. Pe 
primele patru le-am reprodus după versiunile tipărite, pe celelalte după 
foile volante păstrate în Arhivă. Din toate, doar textul primei circulare, 
Snoava despre femeia necredincioasă, s-a pierdut, obligaţi fiind să-l 

reconstituim, încât rugăm eventualii norocoşi ce-l păstrează să ni-l 
comunice. 

La cele 14 chestionare şi cinci circulare devenite „canonice“, 
răspândite pe tot cuprinsul țării, am adăugat altele, nedefinitivate, 
consacrate anchetării colindatului, teatrului religios, care-l preocupa 
intens în anii de după 1944, cel despre cetele de feciori şi ghidul de 
interviu Din activitatea mea de folclorist. 

În privința stabilirii textului întregii ediţii am procedat la 
uniformizarea sistemului de ortografiere, de citare a titlurilor de lucrări, 
numelor de reviste şi denumirilor de instituţii. Astfel, am cules cu italice 
titlurile de lucrări, denumirile de proiecte de cercetare, aşezând între 
ghilimele numeroasele nume de publicaţii periodice pe care Muşlea le 
aminteşte. Am îndreptat, tacit, orice scăpare sau greşeală de tipar sau 
dactilografiere, neintervenind deloc în particularitățile lexicale ce-i 
caracterizează, aproape îndărătnic, scrisul. Studiile publicate în reviste 
le-am reprodus după aceleaşi principii din paginile periodicelor în care 
au apărut, verificând şi colaționând apoi textele cu versiunile ultime, din 
cele două volume de lucrări corectate de autor şi păstrate de fiul său, 
loan Muşlea. 

În reproducerea Rapoartelor de activitate, cele apărute în 
paginile primei serii (1932-1945) a „Anuarului Arhivei de Folclor“ le- 
am preluat de acolo, iarăşi cu modernizările ortografice de rigoare; 
pentru cele nepublicate încă, ne-am folosit de duplicatele dactilografiate 
pe care lon Muşlea le păstra în manuscrisele de sub cota A.F.A.R. 1662. 
Cele două memorii pe baza cărora s-a înființat Arhiva le-am editat după 
dactilogramele păstrate sub aceeaşi cotă. 

Publicând chestionarele şi circularele am rămas fideli aceloraşi 
principii filologice enunțate în operaţia de stabilire de text, îndreptând 
tacit unele greşeli din versiunile trase la şapirograf, şi aşezând în pagină, 
cu mai multă generozitate întrebările şi enunţurile autorului, marcând 
prin spaţiere tematicile mari, numerotând sau subsumând, în aşa fel 
încât aceste instrumente de lucru să poată fi utilizate de generaţiile noi 
de cercetători: studenţi, doctoranzi, corespondenţi ai Arhivei de Folclor 
a Academiei Române, în orice tip de anchetă etnografică. N-am 
renunţat nici la repetatele „îndrumări“ introductive sau finale, reluate de 
Muşlea de la un chestionar la altul, dar de multe ori în formulări înnoite. 

Vasta corespondență purtată cu sutele de „membri 
corespondenți ai Arhivei de Folclor a Academiei Române“ n-am putut-o 

cuprinde aici. Datorită imensității ei, nu ştim dacă va putea fi vreodată 
tipărită integral. 

Am întocmit Cronologia ce precede contribuţiile lui Ion Muşlea 
cu scopul unei mai bune cunoașteri a trecutului Arhivei de Folclor a 
Academiei Române şi a demersurilor efective ale lui Muşlea în serviciul 
acesteia. Desigur, n-am putut separa, în această din urmă perspectivă, 
responsabilitatea sa în fruntea Bibliotecii Centrale Universitare din Cluj, 
nici contribuţiile sale ştiinţifice în bibliologie şi istoria cărţii, cu atât mai 
mult cu cât aceste aspecte ale operei lui sunt mai puţin cunoscute. 


ARHIVA DE FOLCLOR A ACADEMIEI 
ROMANE ŞI FONDATORUL EI 


CRONOLOGIE 


1899 
29 septembrie: S-a născut în Şcheii Braşovului, Ion Muşlea, al zecelea 
copil al învățătorului confesional Candid Muşlea şi al Ecaterinei Muşlea. 


1901 
17 august: Într-o familie de intelectuali, urmaşi ai unor oieri proveniți din 
Transilvania, s-a născut Maria Lipăneanu (17.08.1901-09.10.1967), 
viitoarea soţie şi devotata colaboratoare a lui Ion Muşlea, fiica vitregă a 
lui Ion I. Lapedatu, economist, om politic, membru de onoare al 
Academiei Române. 


1908 
Academia Română inițiază publicaţia serială de folclor „Din vieața 
poporului Român“, coordonată, practic, de Ion Bianu, din care au apărut, 
până în 1929, 40 de volume. 


1912 
Februarie: Debutul folcloristic al lui Ion Mușlea, la 13 ani, cu Obiceiuri 
de nuntă. O colectă, în „Gazeta Transilvaniei“ LXXV (1912), nr. 37 (17 
februarie), [cu materiale Din Rodbav 29 ianuarie/st. v.] 


1915/1916 
Citeşte, la Societatea de lectură a elevilor români din Braşov, o schiță 
literară: Caprele Sonoaii. [Nepublicată] 


1918 
Toamna: „Pierdui câteva luni ca student în medicină, la laşi“. În cursul 
anului universitar se transferă la Bucureşti, la Facultatea de Litere, unde 
termină anul I (1918-1919). 

1919 

Toamna: lon Muşlea devine student la Cluj, în al doilea an de studii 
filologice, la limba şi literatura română şi franceză, „răspunzând apelului 
de a popula Universitatea Daciei Superioare“. E coleg cu Maria 
Lipăneanu, care-i va deveni soție. 

Sextil Puşcariu înființează la Cluj Muzeul Limbii Române, ca institut 
universitar pe lângă Facultatea de Litere şi Filosofie a Universităţii Daciei 
Superioare. În acelaşi an, la Bucureşti, Dimitrie Gusti a întemeiat 
Asociația pentru Studiul şi Reforma Socială, care se va transforma în 
Institutul Social Român. 


1920 

27 mai: Ovid Densusianu face prima tentativă de înfiinţare a „unei arhive 
folclorice pe lângă Academie, care va permite într-o zi să se publice o 
Enciclopedie a folclorului român, cum şi un Atlas folcloric, care să arate 
repartizarea geografică a unor motive din creaţiunile noastre populare“. 
Aceste două deziderate se adăugau Corpusului folclorului românesc, 
pentru care Densusianu şi studenţii săi vor excerpta materialele din 
periodice, subvenţionaţi de Academia Română. 

Toamna: lon Muşlea, student în anul al II-lea, găzduit la Casa 
Învăţătorilor, prezintă o primă comunicare folcloristică: Păunul în poezia 
populară, în cadrul Societăţii studenților în litere. [Nepublicată] 


1921 
Toamna: Prezintă, la Societatea de lectură „Petru Maior“, (Căminul 
„Avram Iancu“), comunicarea /larie Chendi la Societatea „Petru 
Maior“, publicată, sub pseudonimul Ion C. Roboşanu, în efemerida 
clujeană „Lumea Universitară“ 1 (1922), p. 6-8. 
Ovid Densusianu începea acțiunea de copiere a poeziilor populare din 
publicațiile periodice, întreruptă după doi ani din lipsă de fonduri. 


1922 
Vara: Obține, după patru ani de studii (1918-1922), în prima promoţie 
românească, licenţa în litere la Universitatea din Cluj, se înscrie la 
doctorat, solicitând, totodată, o bursă de studii în Franța; o obține pentru 
perioada 1923-1925. 
Se înfiinţează, la Cluj, la 22 iunie, Muzeul Etnografic al Ardealului, cea 
dintâi instituție consacrată adunării şi conservării valorilor patrimoniale 

ţărăneşti, prin decizia Comisiei de organizare alcătuită de profesorii: 
Sextil Puşcariu (preşedinte), George Vâlsan, Emil Panaitescu, Alexandru 
Lapedatu, George Oprescu, şi având ca secretar pe asistentul lui Vâlsan, 
Romulus Vuia. 


1923 
Beneficiind de bursa primită, lon Muşlea pleacă în Franţa, la Paris, unde 
avea să se specializeze la Ecole Roumaine en France, de la Fontenay-aux- 
Roses, audiind pe medievistul Joseph Bédier (College de France), unele 
cursuri de limbi sud-slave la Ecole des Langues Orientales Vivantes, 
precum şi la Ecole d'Anthropologie. La Université de Sorbonne audiază 
pe romanistul Mario Roques. Lucrează tot timpul în sălile de lectură de la 
Bibliothèque Nationale şi publică primele două studii etnologice. 
Elaborează şi oferă spre editare lucrarea Le cheval merveilleux dans 
l'epopee populaire. 
Toamna: La Cluj se pun bazele Societăţii Etnografice Române, a cărei 
activitate va fi inaugurată la 24 ianuarie 1924. Preşedintele ei este 
profesorul George Vâlsan, antropogeograf şi etnograf, întemeietorul 
Institutului de Geografie al Universităţii. Vicepreşedinţi sunt aleşi 
profesorii Sextil Puşcariu, directorul fondator al Muzeului Limbii 
Române şi şeful Catedrei de Limba şi Literatura Română, şi Vasile 
Bogrea, directorul fondator al Institutului de Studii Clasice. Acest 
triumvirat va sprijini direct şi indirect cercetările de cultură populară la 
Cluj. Activitatea curentă a Societăţii va înceta în 1927, după moartea lui 
Bogrea şi îmbolnăvirea lui Vâlsan. 


1924 

27 mai: La Bucureşti, Ovid Densusianu revine cu completări la proiectul 
avansat în urmă cu patru ani, susținând ideea urmăririi motivelor şi 
temelor folclorice „după un chestionar ce ar urma să fie pus la îndemâna 
cercetătorilor“, pentru a explora sistematic întreg domeniul, pe tot 
teritoriul țării. „Un atlas lingvistic — crede Densusianu — ar câştiga mult 
dacă alături de el s-ar da unul folcloric şi altul etnografic“. 

Jon Muşlea frecventează, în al doilea an universitar, seminariile 
profesorului Jean Vaillant de la Ecole des Langues Orientales Vivantes, 
unde susține comunicarea Cendrillon şi interpretarea ei. 

Publică Le cheval merveilleux dans l'épopée populaire, în „Mélanges de 
l’École Roumaine en France“ 1924. Partie III, p. 67-110. Lucrarea a 
apărut şi în extras, la Vălenii de Munte, 1924, 48 p. 

Cunoaşte pe slavistul şi balcanologul francez André Mazon. Îl 
nemulţumesc, însă, cursurile audiate la Ecole d” Anthropologie: „Cu tot 
regretul trebuie să mărturisesc că majoritatea profesorilor reprezentau o 
colecţie jalnică de moşnegi“. 

Elaborează lucrarea La mori-mariage: une particularité du folclore 
balkanique, care va fi publicată după un an, constituind primul succes 
real în plan ştiinţific. Conceptul etnologic moarte-nuntă se impune, prin 
acest studiu, pentru a denumi ritualul de înmormântare al tinerilor 
„nelumiţi“. 


1925 

Încă înainte de întoarcerea de la specializare, primăvara, Muşlea este 
numit în postul de bibliotecar la Biblioteca Universităţii din Cluj, pe care- 
l păstrează 11 ani (1925-1935), devenind apoi, pentru o perioadă de alți 
12 ani, director al acestei instituții (1936-1948), până la „comprimarea“ 
din funcţie, după 23 de ani de activitate neîntreruptă. În acest răstimp, Ion 
Muşlea a reuşit să ridice la cele mai înalte exigenţe ştiinţifice biblioteca 
clujeană, să-i îmbogăţească şi să-i diversifice fondurile, transformând-o în 
cea de-a doua mare bază documentar-ştiințifică a României, după 
Biblioteca Academiei Române. 

Ion Muşlea face, la câteva luni după întoarcerea de la studii, prima 
anchetă etnografico-folclorică la şcheii de la Cergău, un sat de bulgari 
deznaționalizaţi. Apare, în aceeaşi publicaţie serială franco-română, La 
mort-mariage: une particularité du folclore balkanique, „Melanges de 
PEcole Roumaine en France“, 1925, Partie I. [În extras: Vălenii de 
Munte, 1925, 32 p.] 


1926 
Primăvara: Muşlea prezintă rezultatele anchetei de teren făcute cu un an 
înainte, în satul Cergău, într-o comunicare la Societatea Etnografică 
Română: Șcheii de la Cergău, un sat de bulgari românizaţi. 
Jon Muşlea publică patru articole „mărunte“: „Putina lui Dik“ — un 
braşovenism la Junimea, în „Convorbiri Literare“ 60 (1926), p. 233-234; 
Interes pentru folclor în Ardeal înainte de apariția baladelor lui 

Alecsandri (1852), în „Transilvania“ (Sibiu) 57 (1926), p. 555-562; 
Balassa Bálint şi folclorul românesc, în „Făt-Frumos“ (Cernăuţi) I 
(1926), p. 156-157; O scrisoare a lui Atanasie Marienescu către Emile 
Picot, în „Făt-Frumos“ (Cernăuţi), 1 (1926), p. 157-158. 

Tot primăvara: Angajat şi la Muzeul Etnografic al Ardealului, unde lucra 
după-amiaza, Muşlea contribuie la elaborarea chestionarelor nr. 1 şi 2, 
prin ale căror răspunsuri debutează, de fapt, colecţia de manuscrise 
folclorice sau „mica arhivă“ a acestei instituţii de conservare 
patrimonială. 

Lucrează intens la elaborarea tezei de doctorat despre ritualurile junilor 
braşoveni. 

6 septembrie: Se stingea din viaţă Vasile Bogrea, vicepreşedinte al 
Societăţii Etnografice Române, întâiul dispărut dintre cei trei protectori ai 
studiilor de cultură populară la Universitatea din Cluj. 

9 noiembrie: Debutează practic activitatea primei şi unicei Catedre de 
etnografie şi folclor, la Facultatea de Litere din Cluj, prin cursul de 
Introducere în etnografie şi folclor al profesorului suplinitor Romulus 
Vuia, până atunci fost asistent, apoi şef de lucrări, al lui George Vâlsan, la 
Institutul de Geografie al Universităţii. 


1927 

28 mai: lon Muşlea susţine teza de doctorat: Obiceiul junilor braşoveni, 
prima în „etnografie şi folclor“ la Universitatea din Cluj. În absenţa 
referentului principal, George Vâlsan, care era bolnav, Muşlea îşi prezintă 
lucrarea în fața Comisiei alcătuite din trei mari personalităţi ale lumii 
academice clujene: Prof. Sextil Puşcariu, lingvist şi filolog, Prof. Florea 
Ştefănescu-Goangă, specialist în etnopsihologie, şi Prof. Theodor 
Capidan, specialist în problemele culturilor balcanice. 

Lui Ion Muşlea îi apar articolele: Pe marginea unei legende a lui Alecu 
Russo (Piatra Corbului), în „Făt-Frumos“ 2 (1927), p 123-125; Un 
„Tatăl Nostru“ necunoscut (1684), în „Dacoromania“, 4 (1924-1926), 
partea 2, Cluj, 1927, p. 963-966. [publicat de Christophor Hartknoch, în 
„Alt. und Neues Preusen oder Preussischer Historien“, Frankfurt und 
Leipzig, 1684]. (Tipărit şi în extras); Ştiri despre jocul căluşarilor noştri, 
înainte de 1600, în „Transilvania“ 58 (1927), p. 224-228. 

George Georgescu-Breazul punea, la Bucureşti, bazele instituţiei numite 
Arhiva Fonogramică a Ministerului Cultelor şi Artelor, orientată exclusiv 
spre cercetarea melosului popular, prin înregistrări pe cilindri de fonograf. 

1928 
Ianuarie-februarie: Ion Muşlea inventariază manuscrisele primite de 
Muzeu la cele două chestionare: „Răspunsurile primite nu erau păstrate în 
condiții corespunzătoare. De aceea, am propus directorului Muzeului să- 
mi încredinţeze administrarea lor. Deci, le-am înregistrat, le-am adunat în 
cutii, înființând o mică arhivă folclorică“. 
10 martie: Susţine conferința Învățătorii şi folclorul, la Cercul Cultural 
al Învățătorilor Clujeni, convins de rolul esenţial al acestora în 
cunoașterea şi valorificarea folclorului. 
Primăvara: „Am făcut întâiul meu drum la vestitul sat de iconari de la 
Nicula, celebru şi prin pelerinajul ce avea loc, acolo, la Sfânta Maria (15 
august). Am adunat icoane pentru Muzeul Etnografic, am făcut fotografii, 
dar mai ales am cules informaţii despre vechiul meşteşug al icoanelor şi 
despre drumurile lor de desfacere“. 
Mai: Apare un studiu documentat, cu acelaşi titlu ca şi conferința din 
martie, în „Învățătorul“ (Cluj), 9 (1928), nr. 3-4, p. 30-36, nr. 5, p. 14-20. 
[Şi în extras]. Acest studiu are un neaşteptat răsunet. Menţiuni şi rezumări 
în: „Şezătoarea“, vol. 24, 1928, nr. 11-12, p. 182; A. G[orovei], în 
„Societatea de Mâine“, 5 (1928), nr. 11, p. 232; „Transilvania“, 59 
(1928), nr. 60; „Universul“. 1928, mai, 28 (I. Obol). 
lunie-iulie: Ion Muşlea mai face două cercetări de teren la Nicula, 
investigând „arta iconarilor, evoluţia şi răspândirea ei în Ardeal“, în 
vederea primei participări la o manifestare ştiinţifică europeană. 
Etnologul îşi lărgea sfera de preocupări ştiinţifice. 
lulie-august: Muşlea face „cea mai lungă călătorie a mea, pentru a studia 
arhivele folclorice şi muzele etnografice din centrul şi nordul Europei“, 
realizată cu ajutorul bănesc al Ministerului Cultelor şi Artelor. Experienţa 
acumulată îl determină definitiv să solicite înființarea unei arhive 
naţionale de folclor, cu sediul în Cluj. 
Octombrie: Participă la Primul Congres Internațional al Artelor 
Populare, cu comunicarea La peinture sur verre chez les Roumains de 
Transylvanie. 
Apar articolele: Etnografia românească în Ardeal după Unire, în 
„Societatea de Mâine“ 5 (1928), p,. 452-454; Însemnările româneşti ale 
unui francez despre Muntenia şi Oltenia în epoca Unirii, în „Arhivele 
Olteniei“, 7 (1928), nr. 35, p. 3-10. [Şi în extras], Icoanele pe sticlă la 
românii din Ardeal. [Rezumat al comunicării ţinute la „Congresul 

Internaţional de Artă Populară“ din Praga - octombrie 1928). 
„Şezătoarea“, vol. 24, 1928, p. 143-146. [Şi în extras], Congresul 
internaţional al artelor populare, în „Societatea de Mâine“, 5 (1928), p. 
379-380. Din scrisorile lui Vasile Alecsandri către George Sion, în „Viaţa 
Românească“, 20 (1928), vol. 74, p. 189-203 [din 1859 şi 1874-1890]. 
Scrisori inedite de la Alecu Hurmuzachi, în „Făt-Frumos“, 3 (1928), p. 
106-109, 193-194; 4 (1929), p. 38-39, 60-63. 

Ion Muşlea publică cea de-a doua lucrare mai amplă, Viaţa şi opera 
doctorului Vasilie Popp (1789-1842), în „Anuarul Institutului de Istorie 
Naţională“, V (1928), p. 86-158 +2 f. [şi în extras], prin care îşi 
consolidează poziţia de cercetător al istoriei şi culturii, de bibliolog şi 
folclorist. Este onorat cu recenzii şi mențiuni semnate de Nicolae Iorga, 
George Pascu, Ion Breazu şi de romanistul italian Mario Ruffini. 
Constantin Brăiloiu înființa, la Bucureşti, Arhiva de Folklore a Societăţii 
Compozitorilor Români, menită să studieze muzica populară românească, 
prin cele mai moderne mijloace de înregistrare sonoră, cu o metodologie 
nouă. 

1 decembrie: Ion Muşlea se căsătoreşte cu Maria Lipăneanu, fostă colegă 
la Facultatea de Litere, profesoară de limba şi literatura română, 
colaboratoare la Muzeul Limbii Române şi la viitoarea instituție de 
cercetare etnografico-folclorică. 


1929 
Ianuarie-martie: Ion Muşlea cere fonduri lui Romulus Vuia, pentru o 
arhivă de folclor în cadrul Muzeului Etnografic al Ardealului, avertizându-l 
că, neprimindu-le, va încerca să înființeze „în cadrul altei instituţii, o arhivă 
bine organizată şi dotată cu funcționari şi publicaţie proprie“. 
Într-un memoriu înaintat direcţiei Muzeului Etnografic din Cluj, „arătam că 
nu sunt şanse pentru o acțiune durabilă şi cu rezultate serioase decât prin 
punerea noii arhive, într-un fel sau altul, sub oblăduirea Academiei 
Române“. 
În luna mai, redactează şi înaintează Academiei Române, primul Memoriu, 
prin care solicita înfiinţarea, la Cluj, a Arhivei de Folclor. Această tentativă 
a rămas, după cum se ştie, fără nici un rezultat. 
Părăseşte definitiv Muzeul Etnografic al Ardealului din cauza interdicţiei 
abuzive a lui Romulus Vuia în privința publicării de „lucrări în alte buletine 
ştiinţifice decât acela al Muzeului (care însă nu apare). Dar principalul 
motiv a fost, totuşi, convingerea mea că e nevoie absolută de înființarea 

unei arhive folclorice, aşa cum o vedeam eu.“ Autonomia noii instituţii 
începe să-l frământe insistent. 

Apare studiul: Șcheii de la Cergău şi folclorul lor, în „Dacoromania“, 5 
(1926-1928), Cluj, 1929, p. 1-50, şi în extras. Studiul se bucură de aceeaşi 
bună primire în revistele de specialitate şi în cele de cultură, ca şi cel 
consacrat lui Vasile Popp. Numele semnatarilor de note şi recenzii îi 
confirmă lui Muşlea valoarea demersului etnografic: N. Iorga, Artur 
Gorovei, Grigore Nandriş, Carlo Tagliavini, Arnold Pankratz, Mario 
Ruffini. În acelaşi loc mai publică articolele mărunte: Mură la dacoromâni, 
în „Dacoromania“, 5 (1927-1928), Cluj, 1929, p. 619-621; Iarăşi „teleleu“, 
în „Dacoromania“, 5 (1927-1928), Cluj, 1929, p. 621-622. 

Ion Muşlea publică, de asemenea, alte trei studii importante, devenind din 
ce în ce mai cunoscut și apreciat în domeniu: Însemnările doctorului 
Chenot despre românii şi saşii din Braşov (1756), în „Tara Bârsei“, 1 
(1929), p. 323-327; Un album ardelenesc al pictorului Szathmary (1841), 
în vol. Transilvania, Banatul, Crişana, Maramureşul (1918-1928) II. 
Bucureşti, 1929, p. 1185-1195; Pictura pe sticlă la românii din Şcheii 
Braşovului, în „Ţara Bârsei“, 1 (1929), p. 36-52, şi în extras. Aceasta din 
urmă e a doua lucrare mai însemnată în domeniul artei plastice ţărăneşti. 
Arta populară țărănească devenea, treptat, altă constantă a activității 
ştiinţifice. 


1930 
26 mai: Secția Literară a Academiei Române dă curs celui de-al doilea 
Memoriu al lui Muşlea prezentat tot de profesorul Sextil Puşcariu şi decide 
înfiinţarea Arhivei de Folclor a Academiei Române, cu sediul în Cluj, pe 
lângă Muzeul Limbii Române. 
Primăvara: Muşlea publică teza de doctorat, Obiceiul Junilor braşoveni. 
Studiu de folclor, în „Lucrările Institutului de Geografie al Universităţii din 
Cluj“, 4 (1930), 74 p.+4 pl., 1 f. [Şi în extras.] 
Lui Muşlea îi apare, de asemenea, lucrarea Biblioteca Universităţii din 
Cluj, în „Boabe de Grâu“, 1 (1930), p. 290-305. [Şi în extras] 
Vara: Prima cercetare etnografico-folclorică a Ţării Oaşului, în compania 
celor doi anchetatori ai Atlasului Lingvistic Român, Sever Pop şi Emil 
Petrovici. Ancheta adâncită în Cămârzana, Moişeni şi Racşa dă măsura 
etnologului deplin profesionalizat, stăpân pe domeniul său şi relevă 
pasiunea sa de cercetător de teren. 

Septembrie: I se încredințează oficial direcția Arhivei de Folclor a 
Academiei Române şi publică, de îndată, Apel către intelectualii satelor-cu 
prilejul înființării Arhivei de Folclor a Academiei Române, în „Şcoala şi 
Viaţa“, 1 (1930), p. 588-591. Apelul a fost tipărit şi pe câteva sute de foi 
volante. 

Elaborează, din mers, amplul program de cercetare sistematică a culturii 
populare româneşti şi de edificare a unei arhive-institut, aşa cum văzuse în 
țările nordice. 

4 octombrie: Într-o scrisoare pe care Muşlea o primea de la Ion Bianu, 
preşedintele Academiei Române numea inspirat instituţia nou înființată 
„postul înaintat al Academiei pentru o anumită lucrare a ei“. 

Toamna: Muşlea face cel de-al doilea teren în Țara Oaşului, lărgind aria 
investigată prin cercetarea satelor Călinești, Trâşolţ şi Lechinţa (Lecînţa). 
Elaborează şi expediază primul chestionar: Calendarul poporului pe lunile 
ianuarie-februarie. 

Editura parisiană Duchartre anunţă volumul L'imagerie et le verre peint 
des paysans roumains. (23 x 29 cm), pentru care Muşlea trimisese studiul, 
peste 100 fotografii şi zece icoane, pentru a fi reproduse în planşe color. 
Volumul n-a mai apărut din cauza falimentării editurii, dar nici ilustraţia şi 
icoanele nu s-au mai întors la Cluj. 

Muşlea îşi „exersează“ mâna ca bibliolog şi bibliograf, susținând un Buletin 
bibliografic 1, în „Societatea de Mâine“, 7 (1930), p. 25-26, II. ibidem, p. 65- 
66; III. ibidem, p. 115-116; IV. ibidem, p. 173-174; V. ibidem, p. 226-227; 
VI ibidem, p. 278-279; VII ibidem, p. 330-331; VII. ibidem, p. 405-406. 

13 decembrie: Pe un imprimat cu antetul Academia Română-Arhiva de 
Folklor, şi adresa: Cluj, Strada Elisabeta, 23, Ion Muşlea lansa un 
chestionar improvizat: Obiceiurile de la Crăciun şi Anul Nou, trimis, 
probabil, împreună cu primul chestionar oficial. La acest chestionar 
„neoficial“ a primit, în iarna 1930-1931, câteva zeci de răspunsuri, arhivate 
între primele manuscrise. El cerea corespondenților: descrieri despre 
colindat, tovărăşii de feciori, Noaptea Anului Nou, Sfântul Vasile. 

Jon Muşlea alcătuieşte fişele cu informaţie folclorică românească, pe anul 
1928, pentru Volkskundliche Bibliographie. 


1931 
Ianuarie: Ion Muşlea primeşte şi arhivează în impunătorul catalog- 
inventar primele culegeri, rezultând din donaţii şi din răspunsuri la 
chestionarul nr. I: Calendarul poporului pe lunile ianuarie-februarie. 

8 ianuarie: Înregistrează, sub poziţia nr. 7 din catalogul inventar, 
răspunsul dat de profesorul G. F. Ciauşianu (Făureşti-Vâlcea) la 
chestionarul I, iar la nr. 9, pe cel al învățătoarei Leocadia Dodolschi, din 
Pătrăuții de Sus- Storojineţ. 

10 ianuarie: Muşlea confirma într-o scrisoare adresată lui Ion Bianu 
primirea volumelor de excerpte din publicaţiile periodice: „Revista 
Critică Literară“, „Familia“, „Columna lui Traian“, „Traian“, „Gutinul“, 
„Floarea Darurilor“, „Convorbiri Literare“, „Gazeta Transilvaniei“, 
„Tribuna“, „Şezătoarea Săteanului“, „Gazeta Săteanului“, „Gazeta 
Poporului“, „Tribuna Poporului“, „Timişiana“. 

Inventariază, de asemenea, în cursul lunilor ianuarie şi februarie, un 
grupaj important de peste 40 răspunsuri la chestionarul I şi la cel 
necanonic referitor la Crăciunul şi Anul Nou. 

Primăvara, probabil de Paşti: Muşlea întreprinde cel de-al treilea teren în 
Țara Oaşului, în satele Boineşti, Bixad şi Prilog, pentru a finaliza prima 
sa monografie zonală: Cercetări folclorice în Tara Oaşului. 

Muşlea elaborează chestionarele II şi III: Obiceiuri de vară şi, respectiv, 
Animalele în credinţele şi literatura poporului nostru, precum şi prima 
circulară: Snoava despre femeia necredincioasă. 

Apare in extenso: La peinture sur verre chez les Roumains de 
Transylvanie, în Art populaire. Travaux du l-er Congres international des 
arts populaires, Prague 1928, Paris, 1931, p. 113-126, planche 77-78. 
Intensifică apelurile adresate corespondenţilor: Cu/egeţi folclor!, în „Satul 
şi Şcoala“, 1 (1931/1932), p. 9-11; Folclorul românesc şi rolul 
învăţătorilor noştri în culegerea lui, în „Școala şi Familia“, 1 (1931), nr. 
4-6, p. 72-73 (rezumatul conferinţei ţinute la Cursurile libere de vacanță 
ale Universităţii din Cluj), dar mai ales printr-o asiduă campanie 
epistolară. 

Încheind al doilea an de existenţă (1931), în Catalogul inventar fuseseră 
înregistrate 258 manuscrise. 

Arhiva de Folclor a Academiei Române „premiază pe cei mai buni 
colaboratori prin corespondenţă“, instituind o „tradiţie“ pentru următorii 
10-12 ani. Cf. Premiile Arhivei de Folclor, în „Satul şi Şcoala“, 1 
(1931/1932), p. 142 [Nesemnat]. 

Arhiva de Folclor a Academiei Române trimite materiale documentare 
româneşti pentru o lucrare a prof. Oskar Loorits, la Tartu-Estonia, 
profesorului Walter Anderson pentru monografia tipului de snoavă: 

Femeia necredincioasă, şi doctorandului Kurt Ranke (Kiel-Germania), 
viitorul fondator al marii lucrări Encyclopedie des Mărchens. 

Muşlea întocmeşte fişele şi traduce în germană titlurile lucrărilor 
folcloristice româneşti apărute în 1929, pentru publicația serială 
europeană Volkskundliche Bibliographie. 


1932 
Arhiva de Folclor a Academiei Române lansează alte două chestionare: 
Obiceiuri de primăvară (IV), şi Credințe şi povestiri despre duhuri, ființe 
fantastice şi vrăjitoare (V), precum şi circulara nr. 2: Mioriţa. 
Apare buletinul ştiinţific al instituţiei: „Anuarul Arhivei de Folclor“ I. 
Publicat de Ion Muşlea. (Cartea Românească, 1932, 254 p. 6 pl., 3 f.), cu 
trei importante contribuţii ale fondatorului instituţiei: Academia Română 
şi folclorul, p. 1-7, (Cf. şi ibidem, p. 253-254, rezumat francez); 
Bibliografia folclorului românesc pe anul 1930, p. 241-249, şi în extras; 
primul Raport anual, adresat cititorilor revistei, p. 251-252, în care 
prezintă activitatea Arhivei de Folclor a Academiei Române pe anii 1930- 
1931. 
Tot în acest tom, lon Muşlea publică impunătoarea lucrare: Cercetări 
folclorice în Ţara Oașului, în „Anuarul Arhivei de Folclor“, 1 (1932), p. 
117-237, 6 pl.. Cf. şi ibid., p. 253-254, lucrare apărută şi în extras, un 
model pentru monografiile arhivei clujene. 
Vara: Profesorul secundar Virgil Stanciu este trimis, ca stipendiat, să 
culeagă material folcloric în judeţele din sudul Basarabiei, mai ales de la 
refugiații transnistrieni, realizând cea de-a doua anchetă monografică, 
nepublicată încă. 
21 mai: În şedinţa Secţiei Literare, la prezentarea făcută de Sextil 
Puşcariu primului tom al „Anuarului Arhivei de Folclor“, Ion Bianu 
transmite felicitări lui Muşlea „pentru lucrarea bine îndrumată“, apreciind 
că „Anuarul prezentat este un model de publicaţie folcloristică 
românească şi aduce un real folos acestei ramure ştiinţifice a noastre“. 
Arhiva din Cluj asigură, epistolar, documentaţie etnografico-folclorică 
pentru cercetătorii străini: prof. Guernay Champion (Londra), prof. Oskar 
Loorits (Tartu-Estonia), prof. Mario Ruffini (Universitatea din Milano). 
Muşlea completează bibliografia folclorică românească pe anii 1929- 
1930 şi o trimite pentru a fi cuprinsă în Volkskundliche Bibliographie. 
În Catalogul inventar, manuscrisele sporesc de la poziţia 259 la 420, în 
special cu răspunsuri la primele cinci chestionare şi circularele lansate. 

1933 
Apare „Anuarul Arhivei de Folclor“ II. Publicat de Ion Muşlea. 
[Bucureşti, Imprimeria Naţională, 1933, 250 p., 2 f], cu două 
semnificative contribuţii bibliografice: Bibliografia lucrărilor cu caracter 
folcloric şi etnografic publicate de Academia Română (1877-1929), p. 
221-227, şi Bibliografia folclorului românesc pe anii 1931-1932, p. 229- 
246. [Şi în extrase]. 
Raportul anual (1932), în „Anuarul Arhivei de Folclor“, 2 (1933), p. 247- 
248 [prezintă activitatea Arhivei de Folclor pe anul 1932], inițiază 
practica dublei auto-evaluări prin rapoartele anuale cu caracter 
administrativ, prezentate de profesorul Sextil Puşcariu, membru al 
Academiei Române, şi rapoartele scrise şi publicate în ritmul de apariție 
al revistei, mai sintetice, dar tot atât de exacte şi austere. 
Jon Muşlea lansează chestionarele VI-Naşterea, botezul şi copilăria — 
Obiceiuri şi credințe şi VII-Calendarul poporului pe lunile octombrie- 
decembrie, chestionarul special Șezătoarea precum şi circularele nr. 3- 
Legatul viilor şi nr. 4-Vrăji, farmece, boscoane, descântece şi fapt. 
Debutează efectiv lucrările pentru o Bibliografie generală a folclorului 
românesc, unul din obiectivele majore ale Arhivei de Folclor a Academiei 
Române. 
Vara: Laurenţiu F. Nemeș, secretar al Arhivei, este trimis, ca stipendiat, 
să studieze pe mocanii din Munţii Apuseni. 
Manuscrisele înregistrate în Catalogul inventar cresc de la cota 421 la 
525. 


1934 

Muşlea recenzează Enciclopedia credințelor şi superstiţiilor germane, 
alte studii de sinteză, străine, în special ale marii şcoli etnologice 
germane, căutând modele pentru studiile româneşti de profil. Începea să 
se remarce prin cea mai largă şi mai comprehensivă viziune asupra sferei 
folcloristicii. 

Aprilie: lon Bianu îi cere, aproape cu limbă de moarte, să cerceteze 
grupul de sate Făget, Crăciunel, Tăuni, Chesler, Lunca, Lodroman. „Este 
o grupă [de sate] care ar trebui studiată ca o bucată şi unitate etnică, 
etnografică, folclorică, lingvistică [...] Ar fi interesant să mergi şi 
dumneata să vezi şi să auzi graiul, cântecul, portul acelei grupe de [sate 
de] români adunate în acele fundături de păraie“. 


50 ION MUȘLEA 


Primăvara: E probabil momentul în care, la cererea lui Sextil Puşcariu, a 
înaintat Memoriul pentru înființarea unei Conferinţe de folclor la 
Facultatea de Litere. „Nemulțumit, probabil că titularul, Romulus Vuia, 
făcea prea multă etnografie propriu-zisă şi prea puţin folclor, [Sextil 
Puşcariu] s-a gândit la crearea unei Conferinţe care să fie dedicată în 
special folclorului. Într-o zi - n-aş pute preciza anul, probabil însă că între 
1932-1935 - mi-a cerut un memoriu în acest sens, din care nu s-a ales 
nimica. Nu cunosc motivele. Pentru ocuparea acestei Conferinţe se 
gândea, probabil, la mine. Tocmai din această cauză nu l-am întrebat 
niciodată ce rezolvare s-a dat acestui memoriu.“ 

Vara-toamna: Arhiva iniţiază alte două cercetări monografice. Prima 
misiune este încredințată profesorului secundar din Chişinău, Petre V. 
Ştefănucă, în vederea studierii monografice a folclorului din zona Valea 
Nistrului de Jos, iar cea de-a doua conferențiarului Emil Petrovici, de la 
Facultatea de Litere a Universităţii, în Valea Almăjului (Banat). 

Ion Muşlea alcătuieşte şi traduce fişele cu materialul românesc publicat în 
anii 1931-1932, pe care le trimite publicației internaţionale 
Volkskundliche Bibliographie. 

Fondul de manuscrise sporeşte de la cota 541 la 693. 


1935 

Este preocupat de extinderea rețelei de corespondenți şi de sistematizarea 
tot mai riguroasă a materialului documentar adunat. Tot mai implicat în 
biblioteconomie şi bibliologie, Ion Muşlea începe documentarea de 
bibliotecă şi de arhivă în vederea studierii monografice a culturii 
tradiționale în Valea Gurghiului. Directorul Arhivei însărcinează pe Ion 
Mărcuş, secretarul Arhivei de Folclor să cerceteze Făgetul lui Ion Bianu 
şi satele din jur, pentru a alcătui o monografie folclorică „omagiul de 
recunoştinţă al Arhivei pentru dragostea deosebită şi grija părintească 
arătate totdeauna de Ion Bianu folclorului românesc“. 

13 februarie: Ion Bianu, protectorul din Bucureşti al Arhivei clujene, „a 
trecut într-o lume mai bună“, împăcat, probabil, sufleteşte că văzuse 
primele înfăptuiri ale instituţiei căreia îi purtase atâta grijă părintească, 
mulțumit că „postul înaintat al Academiei“ era pe mâini bune. 

6 august: Se stingea din viaţă George Vâlsan, adevăratul întemeietor, la 
Cluj, al studiilor etnografice şi de folclor, co-fondator al Muzeului 
Etnografic al Ardealului şi preşedintele Societăţii Etnografice Române 
(1923-1927), referentul principal al tezei de doctorat a lui Ion Muşlea. 

Directorul Arhivei a regretat că nu i-a putut smulge lui Vâlsan măcar un 
studiu pentru „Anuarul Arhivei de Folclor“. 

Apare „Anuarul Arhivei de Folclor“ III. Publicat de Ion Muşlea. 
[ Bucureşti, Imprimeria „Cartea Românească“, 1935, 215 p., 2 f.], deschis 
cu un vibrant In Memoriam: Ion Bianu şi folclorul nostru, p. 1-6. 

Muşlea continuă cu perseverenţă: Bibliografia folclorului românesc pe 
anii 1933-1934, în „Anuarul Arhivei de Folclor“, 3 (1935), p. 189-209. 
Raportul anual (1933-34), publicat în acelaşi tom, p. 211-212, prezintă 
activitatea constant progresivă a Arhivei de Folclor pe anii 1933-1934. 

Ca vechi bibliotecar şi bibliolog, aspirant la direcția instituției 
universitare, publică studiul: Conrribuţiuni la cunoaşterea bibliotecilor 
româneşti ale oraşelor din Transilvania (până la Unire). (Cluj, Cartea 
Românească, 1935, 38 p.), o lucrare interesantă şi bine primită. 

Vara: Arhiva organizează două cercetări de teren, una, a profesorului 
Emil Petrovici la Moții din Scărișoara (Munţii Apuseni), a doua, 
efectuată de către directorul Arhivei, în Valea Gurghiului, judeţul Mureş, 
unde descoperă un bogat şi variat material etnografico-folcloric. 

Muşlea elaborează şi expediază chestionarele nr. IX-Moartea şi 
înmormântarea. Obiceiuri şi credinţe şi nr. X-Casa, gospodăria şi viața 
de toate zilele. Credinţe, obiceiuri şi povestiri. 

Ion Muşlea trimite bibliografia folclorică românească pe anii 1933-1934 
pentru publicaţia internațională Vo/kskundliche Bibliographie. 

Arhiva clujeană expediază, la cerere, materialul românesc solicitat de 
prof. Earl Herter (Londra), prof. Oskar Loorits, directorul Arhivei Estone 
de Folclor, din Tartu, prof. Iovan Erdeleanovic (Belgrad), prof. John 
Meier, directorul Arhivei Cântecului Popular, Freiburg-Germania, prof. 
G. Rohlfs (Tübingen), prof. Jonas Balys, directorul Arhivei Lituane 
(Kaunas). 

Manuscrisele Arhivei sporesc de la 694 la 800. Muşlea însuşi continuă 
munca de indexare tematică, exemplară, prin alcătuirea fişelor cumulative. 


1936 
Ion Muşlea devine director al Bibliotecii Universităţii Regele Ferdinand. 
El mută Arhiva de Folclor din încăperea modestă de la Muzeul Limbii 
Române în Palatul Bibliotecii Universităţii, unde arhiva beneficiază de un 
spaţiu adecvat, de condiţiile cele mai prielnice din toată perioada 1930- 

1948. Prin mutarea aceasta, Arhiva îşi dobândea de fapt autonomia 
aproape totală față de Muzeul Limbii Române. 

Ion Mărcuş continuă cercetarea în zona Făgetului şi împrejurimilor 
(Târnava Mică), iar lon Cernea, absolvent al Facultăţii de Litere, face, ca 
stipendiat, investigaţii etnografico-folclorice, cu caracter monografic, în 
zona Chioar. 

Muşlea publică studiul de folclor şi bibliologie: Un sas braşovean — 
folclorist român: I. C. Hintz-Hinţescu. Contribuţiuni bio-bibliografice, în 
volumul: Fraţilor Alexandru şi lon I. Lăpădatu, la împlinirea vârstei de 
60 de ani. Bucureşti, Imprimeria Naţională, 1936, p. 562-573. [Şi în 
extras] 

Aduce, de asemenea, Contribuţiuni nouă la vieaţa şi opera doctorului 
Vasilie Popp (1789-1842), în „Anuarul Institutului de Istorie Naţională“, 
VI, Cluj, 1936, p. 529-533. [Şi în extras.] 

Publică studiile de sinteză: O romunskom knijevnom folcloru, în „Kniga o 
Balkany“, I, Beograd, 1936, p. 287-292. [Şi în extras] şi Le folclore 
roumain, în „Revue Internationale des Etudes Balkaniques“, (Beograd), 4 
(1936), p. 567-574. [Şi în extras] 

Alcătuieşte şi lansează chestionarul XI-Nunta. Obiceiuri şi credințe. 
Fondul de manuscrise al Arhivei a crescut de la cota 801 la 880. Continuă 
activitatea de sistematizare şi clasificare a materialului inedit, prin 
adâncirea sistemului clasificator. 


1937 
Apare „Anuarul Arhivei de Folclor“ IV. Publicat de Ion Muşlea. 
Bucureşti, Imprimeria Naţională, 1937, 267 p., 4 pl. În cuprinsul acestui 
nou tom se remarcă masiva contribuție de aproape 200 de pagini a lui 
Petru V. Ştefănucă, Cercetări folclorice pe Valea Nistrului de Jos (p. 31- 
228). De asemenea, studiul lui D. St. Petruţiu, Mironosiţele — o dramă 
religioasă din ținutul Săliştei (p. 13-29) şi două studii consacrate focurilor 
rituale: Tiberiu Morariu, Contribuţii la aprinderea focului viu în Ardeal, 
Maramureş şi Bucovina (p. 237-242) şi Ion Muşlea, Materiale pentru 
cunoaşterea şi răspândirea focului viu la români (p. 237-242). Aceste 
două lucrări răspundeau unei preocupări europene afirmate prin 
monografia lui Herbert Freudenthal, Das Feuer im Glaube und Brauch, 
Berlin-Leipzig, 1931. Noul volum al Anuarului e recenzat elogios de Gh. 
Pavelescu în „Gând Românesc“, de Mircea Eliade în „Cuvântul“, de 

Petre V. Ştefănucă în primul tom al „Buletinului Institutului Social 
Român din Basarabia“; în „Arhivele Olteniei“ şi „Tara Bârsei“. 

Muşlea publică: Bibliografia folclorului românesc pe anul 1935, în 
„Anuarul Arhivei de Folclor“, 4 (1937), p. 243-261, şi în extras, şi Raport 
anual (1935-1936), în acelaşi tom, p. 263-264. [Prezintă activitatea 
Arhivei de Folclor pe anii 1935-1936]. 

Ion Muşlea este tot mai acaparat de dezvoltarea fondurilor de carte, de 
destinul Bibliotecii Universității Regele Ferdinand I, probabil după ce se 
convinsese că nu mai poate aspira la o conferință de folclor, ce i se 
promisese la Facultatea de Litere. 

Adună materiale privind publicaţiile periodice şi istoria acestora, se 
interesează asiduu de completarea colecțiilor prin achiziţii şi donații, 
urmăreşte atent creşterea fondurilor de carte. Publică articolul: Biblioteca 
Universităţii, în „Anuarul Universităţii Regele Ferdinand I Cluj, pe anul 
1935/36“, Cluj, 1937, p. 296-314. [Şi în extras] 

S-au făcut două valoroase cercetări de teren subvenţionate de Arhivă: 
Emil Petrovici, la românii din Jugoslavia şi Victor I. Oprişiu în nordul 
judeţului Gorj. 

A fost alcătuit şi lansat un chestionar nou, nr. XII-Obiceiuri juridice. 
Directorul Arhivei redactează bibliografia şi traduce titlurile lucrărilor 
româneşti apărute în anii 1935-1936, expediindu-le publicaţiei europene 
Volkskundliche Bibliographie. 

Arhiva asigură documentaţia inedită pentru lucrările mai multor 
specialişti străini şi români: prof. John Meier (Deutches Volksliedarchiv- 
Freiburg), prof. Mircea Eliade (Universitatea Bucureşti), prof. G. 
Georgescu-Breazul (Conservatorul din Bucureşti), Petre Ştefănucă 
(Chişinău), lon Chelcea (Bucureşti) etc. 

Fondul de manuscrise a crescut de la cota 881 la 960, cu materiale din 
răspunsurile la chestionarele I-XI, cu masive colecții cu caracter 
monografic din Moldova şi Basarabia. Continuă preocupările pentru o 
sistematizare model a informației din fondul de manuscrise, prin 
diversificarea sistemului fişelor cumulative din indicele tematic. 


1938 
În expozeul privind Periodicele româneşti în Ardeal din Conferinţa ţinută 
la Biblioteca Universităţii din Cluj, în 13 martie 1938, Ion Muşlea 
sublinia importanţa bibliografierii analitice a întregului repertoriu de 

publicații româneşti, arătându-şi interesul aparte faţă de cultura populară 
reflectată în paginile acestora. 

Însemnări răzlețe, pe fişe, despre viitoarea Bibliografie generală a 
folclorului. 

Publică articolul evaluativ: Biblioteca Universității, în „Anuarul 
Universităţii Regele Ferdinand I din Cluj pe anul 1937/38“, Cluj, 1938, p. 
439-457. 

Nemulțumit de rezultatele acţiunii de culegere prin corespondenți, Ion 
Muşlea intensifică demersurile în vederea elaborării unei bibliografii 
generale a folclorului românesc şi de validare a unui sistem deschis de 
clasificare şi tipologizare. 

Continuă lucrările de sistematizare şi indexare a materialelor din 
răspunsurile primite la chestionare; cele două cataloage ale Arhivei devin 
tot mai complete. 

Iniţiază elaborarea părții a I-a la chestionarul Obiceiuri juridice, de 
negăsit, însă, nici în Arhivă, nici la Gheorghe Pavelescu, care îşi asumase 
sarcina elaborării lui. 

Toamna: Profesorul ieşean Nicolae Smochină cercetează pe românii 
transnistrieni refugiați în Basarabia, iar Gheorghe Pavelescu începe 
culegerile în Valea Sebeşului. 

Anul 1938 înregistrează prima scădere dramatică în acţiunea de culegere 
prin corespondenţi. Se înregistrează, în acest an, doar 22 de manuscrise, 
de la 961 la 982. 

E anul în care, practic, a căzut reţeaua de corespondenţi ai Arhivei de 
Folclor a Academiei Române. 


1939 
„Anuarul Arhivei de Folclor“ V. Publicat de Ion Muşlea. [Bucureşti 
Imprimeria Naţională, 1939, 216 p., 3 f.] se bucură de aceeaşi bună 
primire ca şi primele patru tomuri. Studiile monografice, N. P. Smochină, 
Din literatura populară a românilor de peste Nistru (p. 7-56) şi Emil 
Petrovici, Folclor de la moțţii din Scărişoara (p. 111-176), cel al lui 
Traian Gherman, Tovărăşiile de Crăciun ale feciorilor români din Ardeal 
(p. 57-78) şi contribuţia documentară a lui Ion Breazu, Versuri populare 
în manuscrise ardelene vechi (p. 79-110) stau alături de lucrările 
directorului Arhivei: Ovid Densusianu folclorist, p. 1-6. Cf. şi ibid., p. 
215, rezumat francez, reevaluează aportul semnificativ al marelui filolog 

la dezvoltarea ştiinţelor despre cultura populară şi restabileşte adevăratele 
motive ale supărării lui Densusianu pe instituţia clujeană; 

Bibliografia folclorului românesc pe anii 1936-1937, p. 177-212 şi 
Raportul anual (1937-1938), p. 212-214. Prezintă direct sau indirect 
activitatea Arhivei pe anii 1936-1938, progresele cercetării româneşti de 
profil. 

Muşlea mai publică: Xilogravurile țăranilor români din Ardeal, în „Artă 
şi Tehnică Grafică“. Buletinul Imprimeriilor Statului, Caietul 8, 1939, 
iunie-septembrie, p. 35-56. [Extras], Lucrarea este prima consacrată 
acestui gen de artă țărănească. Biblioteca Universităţii, în „Anuarul 
Universităţii Regele Ferdinand I din Cluj pe anul 1938/39“, Cluj, 1939, p. 
225-237. 

Tatiana Găluşcă efectuează cercetări în satele româneşti din judeţul 
Tulcea, iar Gheorghe Pavelescu le continuă pe cele începute pe Valea 
Sebeşului. 

Gheorghe Pavelescu consacră un spaţiu adecvat Arhivei de Folclor a 
Academiei Române în articolul Etnografia românească din Ardeal, în 
ultimii douăzeci de ani (1919-1939), publicat în „Gând Românesc“, an 
VII (1939), nr. 11-12 (nov.-dec.), p. 449-462. 

Ion Muşlea formulează pentru prima dată intenția de a iniţia o colecţie 
aparte, pe lângă Anuar, intitulată „Monografiile Arhivei de Folclor“. 

Ține o serie de conferinţe elevilor din ultimele clase ale şcolilor normale, 
cu gândul de a revitaliza rețeaua de corespondenți ai Arhivei de Folclor a 
Academiei Române. Concentrările pentru front, lipsurile şi grijile 
învăţătorimii împiedică această redresare a rețelei. 

Numărul manuscriselor creşte de la 983 la 1008. Sporeşte, în schimb, 
munca de sistematizare, prin cataloagele de uz intern ale Arhivei. 


1940 

19 mai: s-a născut unicul fiu al familiei Muşlea, Ioan, inginer, scriitor, 
traducător şi ziarist. 

În iulie, profesorul de liceu Vasile Scurtu încheie investigaţiile folclorice 
în Ugocea, Gheorghe Pavelescu cercetează zona din sudul județului Bihor 
şi câteva sate din Banat, Tatiana Găluşcă efectuează culegeri în podgoria 
Aradului, iar Ion Pătruţ adună pentru Arhivă materiale de la românii din 
Jugoslavia, aflaţi în prizonierat în România. 

În urma cedării Ardealului de Nord, Arhiva de Folclor a Academiei 
Române a fost evacuată la Sibiu, unde „întreaga-i avere (manuscrise, 
bibliotecă, fişier, maşină de scris etc.)“ a fost adăpostită în cabinetul 
directorului Bibliotecii Universității. 

Din septembrie până la sfârşitul anului, Ion Muşlea a fost excedat de 
sarcini adminsitrative, demoralizat de evenimente şi dăruit cu totul 
salvării şi punerii la adăpost a avuţiei culturale adăpostite în cele două 
instituţii pe care le conducea: Biblioteca Universităţii Regele Ferdinand I 
şi Arhiva de Folclor a Academiei Române. 

Muşlea reia ideea publicării într-o serie paralelă cu Anuarul a 
Monografiilor Arhivei de Folclor, adresându-se în acest scop Secţiei 
Literare. 

Ion Muşlea ţine o serie de conferințe şi dă îndrumări practice de culegere 
studenților de la Academia Teologică Andreiană din Sibiu, tot cu gândul 
la reanimarea reţelei de corespondenţi, prin atragerea unei noi generaţii 
de culegători. 

Fondul de manuscrise a crescut de la 1009 la 1071. Continuă catalogarea 
tipologică a răspunsurilor la chestionare, operațiune în care Muşlea nu 
putea fi ajutat de nimeni. 


1941 
Ion Muşlea publică articolele: Doctorul Vasilie Popp la Braşov, în 
„Gazeta Transilvaniei“, 104 (1941), nr. 97; Tara Oașului. Cea mai mică 
„fară“ românească, în „Transilvania“, LXI (1941), p. 274-279, 2 pl.; 
„Pânea pruncilor“ (Bălgrad — 1702). Din istoria unei cărţi vechi 
româneşti, în Omagiu profesorului loan Lupaş, Bucureşti, 1941, p. 617- 
631 [Extras]; Bibliotecile româneşti din Ardealul cedat, în 
„Transilvania“, 72 (1941), p. 77-79. Reprodus aproape integral în 
„Revista Fundațiilor“ 8 (1941), nr. 7, p. 219-220. 
Ion Pătruţ face cercetări în Valea Begheiului, județul Caraş-Severin, 
Gheorghe Pavelescu realizează o expediție folclorică la mocanii din 
județul Tulcea. 
În acest an se înregistrează doar nouă manuscrise în catalogul inventar, de 
la 1072 la 1080. În schimb, se perfecționează mereu sistemul fişelor 
cumulative pentru catalogul tematico-tipologic. 


1942 

Se mai fac trei cercetări de teren: de către Ion Pătruţ, pe Valea 
Begheiului, judeţul Severin, pentru completarea culegerilor începute cu 
un an înainte, de Tatiana Găluşcă, în judeţele Bălți şi Soroca, şi de 
Romulus Todoran, la moţii din judeţul Turda. Gheorghe Pavelescu este 
trimis să verifice datele cercetării etnografice făcute de Tatiana Găluşcă 
în 1940 în Tulcea. Raportul său certifică autenticitatea obiceiului, ca 
„indiscutabilă“, după care Ion Muşlea include studiul corespondentei în 
viitorul tom al Anuarului. 

Muşlea a realizat bibliografia folclorului românesc pe anii 1939-1940. 
Continuă documentarea pentru realizarea bibliografiei generale a 
folclorului românesc, renunţă la orice tentativă de redresare a situației 
culegerilor prin corespondenți. 

Manuscrisele Arhivei sporesc doar de la 1081 la 1100. Muşlea lucrează, 
cu aceeaşi perseverenţă, la modernizarea sistemului clasificator intern. 
Apare „Anuarul Arhivei de Folclor“ VI. Publicat de Ion Muşlea. 
Bucureşti, Imprimeria Naţională, 1942, 446 p., 2 f., 9 pl., cu o Prefaţă [În 
loc de Raport pe anii 1939-1941], p. 1-4. Primit cu un entuziasm şi mai 
mare, în recenzii semnate de P. Caraman, Elie Dăianu, lon Diaconu, 
Lâszlo Gâldi, C. D. Fortunescu, Ion Mărcuş etc. 

Ion Muşlea publică: Bibliografia folclorului românesc pe anul 1938, în 
„Anuarul Arhivei de Folclor“ 6 (1942), p. 385-422 [Şi extras], Muzeul 
Astrei, în „Transilvania“, 73 (1942), p. 130-135. [Textul reprezintă 
conferința ținută şi la „Universitatea Radio“, 6 11.1942]; Le mouvement 
folclorique en Roumanie [4 file corectate în şpalt, care urmau să apară în 
Folk-Liv], Doctorul Vasilie Popp (1789-1842). La centenarul morţii sale, 
în „Transilvania“, 73 (1942), p. 431-441 [Şi extras], Românii din Tara 
Oaşului [Conferinţă ținută în cadrul ciclului „Marginile pământului şi 
neamului românesc“, organizat de Astra-Sibiu. Cf. „Ţara“, 2 (1942), nr. 
470, cu un amplu rezumat]; studiile-rapoarte, Biblioteca Universităţii, în 
„Anuarul Universităţii Regele Ferdinand I din Cluj pe anii 1939/40- 
1940/41“, Cluj-Sibiu şi Biblioteca Universităţii, în „Anuarul Universităţii 
Regele Ferdinand I din Cluj pe anii 1941/42“, Cluj, 1942. 


1943 
Ion Muşlea publică XV Gravuri în linoleum, în „Transilvania“, 74 (1943), 
p. 402 [mapa cu acelaşi titlu, Cluj, 1943]. 

Încheie bibliografia folclorului românesc pe anii 1940-1941 şi lucrează, 
în continuare, la bibliografia generală a folclorului, introducând un sistem 
de fişare analitică. 

S-au făcut cercetări de teren de către următorii stipendiaţi ai Arhivei: 
Traian Blajovici, absolvent de litere, în judeţele Cluj-Turda, Dumitru 
Tont, în judeţul Bihor, Tatiana Găluşcă, în judeţele Bălți şi Soroca, iar 
Romulus Todoran la moţii din judeţul Turda. 

În două contribuţii din „Archives pour la Science et la Reforme Sociale“, 
prima de Ion Breazu, Le Musée de la langue roumaine, An XVI (1943), 
p. 317-319), iar cea de-a doua de Ion Chelcea, Le mouvement 
Ethnographique et folclorique en ces dernières années, Ibidem, p. 365- 
367, sunt elogios evocate realizările cercetării instituționalizate la Cluj. 
Ion Mărcuş publică articolul Arhiva de Folclor a Academiei Române. Cu 
prilejul apariţiei „Anuarului“ VI, în „Transilvania“, LXXIV (1943), p. 
150-158. 

Arhiva e vizitată la Sibiu de către Dumitru Caracostea, care se documen- 
tează în fondul de manuscrise al ei, cu intenţia de a o muta la Bucureşti. 
Zestrea patrimonială a Arhivei este adăpostită în lăzi, în subsolul 
Universităţii, spre a o feri de bombardamente sau de incendiile provocate 
de acestea. 

Şi în acest an se înregistrează doar zece manuscrise, de la 1101 la 1110. 


1944 
Colecţiile manuscrise ale Arhivei au fost transferate la Sălişte-Sibiu 
pentru a le feri de eventuale bombardamente. 
Vizitând la Bucureşti pe Nicolae Cartojan, Ion Muşlea obţine 
promisiunea acestuia că-i va da pentru Anuar un studiu despre 
metodologia culegerii folclorice. După câteva luni profesorul Cartojan a 
murit. 
Muşlea publică câteva lucrări de interes bibliologic: Patru veacuri de la 
tipărirea întâiei cărți româneşti, în „Transilvania“, 75 (1944), p. 486- 
487; Bibliografia Transilvaniei (XV), în „Transilvania“, 75 (1944), p. 
277-278; Manuscrisele româneşti din Biblioteca centrală de la Blaj, în 
„Transilvania“, 75 (1944), p. 877-879. 
Septembrie: Manuscrisele, fişele şi corespondența Arhivei au fost 
readuse de la Sălişte la Sibiu, în aşteptarea ceasului reîntoarcerii la Cluj. 
S-a întreprins o singură culegere de teren, aceea a Tatianei Găluşcă, în 
judeţul Dolj. 


ARHIVA DE FOLCLOR A ACADEMIEI ROMÂNE 59 


S-a terminat bibliografia folclorului românesc pe anii 1941-1943 şi s-a 
continuat bibliografia generală a folclorului nostru. 
În Arhivă se înregistrează şi mai puţine manuscrise decât în ceilalți ani de 
război: de la 1111 la 1117. Muşlea lucra în continuare la sistematizarea şi 
modernizarea catalogului tematico-tipologic pe fişe cumulative. 

1945 
Apare, cu ultimul număr din seria veche, „Anuarul Arhivei de Folclor“ 
VII. Publicat de Ion Muşlea. Sibiu, Progresul, 1945, 200-+VIII p., 2 pl., cu 
o Prefaţă [În loc de Raport pe anii 1942-1945], p. V-VII. 
Ion Muşlea publică în acelaşi Anuar: Material românesc în cercetările de 
folclor comparat, p. 125-127. Cf. şi ibid., p. 200, rezumat francez; 
Practice magice şi denumirea lor în circularele episcopeşti şi 
protopopeşti de la începutul veacului trecut, p. 128-129. Cf. şi ibid., p. 
200, rezumat francez; Bibliografia folclorului românesc pe anii 1939- 
1943, p. 140-198. În acest Anuar apare şi lucrarea Tatianei Găluşcă 
despre o „piesă“ de teatru popular la mocanii din Dobrogea, care i-a adus 
conflictul cu Academia. 
Publică, de asemenea, articolul: Biblioteca Universităţii Clujene în anii 
1919-1940, în „Transilvania“, 76 (1945), p. 32-49. [Extras] 
Septembrie: Colecţiile Arhivei au fost readuse la Cluj. 
Fondul de manuscrise creşte de la 1118 la 1136. 


1946 

4 mai: Muşlea adresează un memoriu Consiliului Naţional de Cercetări 
Ştiinţifice, prezidat de profesorul Dimitrie Gusti, cerându-i acestuia „în 
calitate de sprijinitor de totdeauna al acţiunilor de cercetare şi studiere a 
vieţii poporului român“ fondurile necesare pentru publicarea volumului 
VIII al „Anuarului Arhivei de Folclor“, pentru trei anchete de teren, 
onorarii pentru directorul şi secretarul ei, în vederea sistematizării 
materialelor inedite, a alcătuirii bibliografiei generale a folclorului etc. 

15 mai: Profesorul Dumitru Caracostea cerea Secţiei Literare a 
Academiei Române ca „Arhiva de Folclor să fie adusă în capitala țării, 
aşa cum cer congresele străine de folclor, de pildă cel de la Lund“, 
arătând că buletinul ştiinţific al acesteia n-a fost publicat „sub directa 
conducere a Academiei“, că „vremurile de azi cer instrumente de lucru 
moderne şi metode noi“. Potrivit propunerii sale, la Cluj ar fi urmat să- 
şi continue activitatea „o secţiune a Arhivei“, având menirea „de a 

organiza cercetări pe teren şi a continua bibliografia anuală a 
folclorului“. 

Mai: La propunerea lui D. Caracostea, este ales membru corespondent 
Constantin Brăiloiu, directorul fondator al Arhivei de Folclor a Societăţii 
Compozitorilor Români. 

Iunie: Ion Muşlea se opune iniţiativei bucureştene, pe care o considera 
un abuz: „M-a primit foarte amabil, în impresionanta-i bibliotecă. Mi-a 
spus câteva din lucrurile despre care am vorbit mai înainte, arătându-mi 
cât îmi apreciază activitatea şi că doreşte o cât mai strânsă colaborare cu 
mine, dar că Arhiva trebuie adusă la Bucureşti. I-am răspuns că aş fi 
foarte mulțumit dacă această colaborare ar însemna un serviciu adus 
folclorului românesc. În ce priveşte însă aducerea Arhivei la Bucureşti, 
sunt cu desăvârşire împotrivă: este o creaţie a Clujului, cuprinde mai 
ales material transilvan şi trebuie să rămână acolo “. (subl. editorilor) 
Toamna: lon Muşlea este cooptat în Comisia de Folclor a Academiei 
Române şi lucrează împreună cu lon Mărcuş, la Corpus Carminum 
Romaniae, la bibliografia baladelor şi la copierea materialului din 
fondurile Arhivei şi din publicaţii periodice. 

Jon Muşlea scrie două articole, ambele rămase în manuscris: Despre 
farmece, descântece şi superstiții într-o tipăritură românească de la 
1702. Ms. 3 p. şi Folclorul românesc din Ardealul de Nord în epoca 
1941-1944. Ms. 9 p. 

Septembrie: Muşlea întreprinde o cercetare de teren pe Valea Lăpuşului, 
judeţul Someş. A doua cercetare, în Țara Moților, pe care urma să o facă 
Romulus Todoran, nu s-a mai efectuat din motive personale. 

Bibliografia folclorică curentă este întocmită cu sprijinul lui Teodor 
Onişor, şef de lucrări la Muzeul Etnografic al Ardealului. 

Colecţiile manuscrise au sporit de la 1137 la 1160. 


1947 
23 mai: La propunerea lui Dumitru Caracostea şi a Secţiei Literare, lon 
Muşlea era ales membru corespondent al Academiei Române. 
Publică, Le mouvement folclorique roumain de 1940 à 1946, în 
„Schweizerisches Archiv fir Volkskunde“, XLIV (1947), p. 159-163. 
[Extras] 
Bibliografia folclorului pe anul 1946 a fost continuată tot cu contribuţia 
însemnată a lui Teodor Onişor. 
Ion Muşlea a întocmit singur bibliografia folclorică pe anul 1947. 

Volumul VIII al Anuarului era pregătit pentru tipar, cunoscându-i-se şi 
cuprinsul. 
Colecţia de manuscrise, fotografii şi desene a sporit de la 1161 la 1193. 


1948 
5 mai: A murit, la Bran, Sextil Puşcariu, oblăduitorul şi supraveghetorul 
Arhivei de Folclor a Academiei, cel care a promovat la Universitatea din 
Cluj, cercetarea modernă a culturii populare alături de Vasile Bogrea şi 
George Vâlsan. 
Toamna: reorganizarea Academiei Române şi transformarea ei în 
instituție a statului comunist. „Prof. Caracostea nu mai era membru al 
noii Academii. De asemenea, nici eu nu mai eram membru corespondent. 
Dar ce avea să se întâmple cu Arhiva de Folclor? A fost întrebarea pe 
care am pus-o noului academician Emil Petrovici, însărcinat cu 
organizarea Filialei Academiei R.P.R., la Cluj [...] Mi-a spus să aştept 
organizarea Filialei Cluj. Într-adevăr, aşa a şi fost. Eu am fost numit 
„colaborator ştiinţific“ la Colectivul de istorie literară şi folclor.“ 
Lui Ion Muşlea îi apare studiul: Între loan Barac şi Anton Pann. 
Paternitatea ,,Povestei poamelor“, în „Studii Literare“, 4 (1948), p. 211- 
218. [Extras] 
Înregistrând mai ales manuscrise folclorice mai vechi, fondul acestora a 
sporit de la 1194 la 1221. 
Practic, Arhiva de Folclor a Academiei Române îşi încetează activitățile 
publice. Ion Muşlea continuă să sistematizeze materialele din cele 1221 
de manuscrise, preocupându-se de lucrările proprii, iar din 1951 de 
tipologizarea informației folclorice din răspunsurile la Chestionarul lui B. 
P. Hasdeu. 


PARTEA I 


STUDII ŞI MEMORII ALE 
INTEMEIERII 


ACADEMIA ROMÂNĂ ŞI FOLCLORUL 


Întorşi din Apusul plin de entuziasm pentru producțiile lite- 
rare ale poporului, doi tineri moldoveni, Alecu Russo şi Vasile 
Alecsandri, caută, abia sosiți în patrie, să culeagă şi ei „cântecele 
Ossianilor şi Barzilor româneşti“ — cum numea Barițiu poezia 
noastră populară. 

Acţiunea lor e aproape simultană cu aceea a revistei „Dacia 
Literară“ (1840), în care Kogălniceanu şi Negruzzi atrăgeau atenţia 
asupra comorilor sufleteşti ale ţăranului. În aceeaşi vreme, întâlnim 
preocupări asemănătoare şi în „Foaia pentru Minte“ de la Braşov. În 
Ardeal se făcuseră de altfel şi culegeri, chiar ceva mai înainte; din 
ele merită să fie amintită mai ales aceea din jurul Blajului, întocmită 
la 1838 de Nicolae Pauleti, dar dată la iveală abia la 19271. 

Nici articolele celor două reviste amintite şi nici culegerile 
ardelene, rămase atâta vreme necunoscute, n-au avut însă efectul 
acţiunii întreprinse de cei doi tineri moldoveni. Într-adevăr, baladele 
publicate de Alecsandri la 1852-1853, avură un răsunet deosebit, 
trezind definitiv interesul şi însufleţirea pentru literatura poporului 
nostru. Şi aceasta nu numai în ţară, ci şi în străinătate, unde cântecele 
româneşti se traduc în mai multe limbi. La 1866, Alecsandri îşi 
publică frumoasa ediție de Poezii populare ale românilor şi faima şi 
autoritatea lui de descoperitor al poeziei poporului nostru creşte şi 
mai mult. 

În chiar anul apariţiei acestui volum, ia ființă „Societatea 
Literaria“, care devine în curând Academia Română. 

Dacă n-am şti că întâiul ei deceniu de activitate a fost 
aproape în întregime consacrat discuțiilor pentru alcătuirea 


1 Al. Lupeanu-Melin, De pe Secaș. Blaj, 1927. [Ediţia critică Muşlea, 1962] 

dicționarului şi gramaticii limbii — ne-ar mira faptul că înalta adunare 
nu s-a ocupat din întâii ani de problema literaturii noastre populare. 
Curând după înființarea ei, Academia a început să primească 
manuscrise cu culegeri de poezii populare. În jurul cererilor de 
publicare sau premiere ale acestor culegeri, au început discuţii, pe 
baza cărora se fixează, încetul cu încetul, atitudinea Academiei față 
de literatura poporului nostru. Această atitudine a fost determinată 
mai ales de prezenţa lui Alecsandri, invitat în anul 1879 să ia parte la 
lucrările Secției Literare. 

În legătură cu cererea de publicare a cunoscutei culegeri de 
Doine şi strigături a lui Jarnik-Bârseanu primită la 1882, Alecsandri 
insistă asupra numeroaselor colecţii „apocrife, imitaţiune după 
cântecele deja cunoscute“ şi cere o „alegere critică“ a poeziilor din 
această culegere, angajându-se însuşi să o facă. El e mulțumit să 
raporteze că aceste cântece sunt „în adevăr originale şi credincioase 
stilului şi cugetărei poporului român“ şi cere publicarea lor. 

Din interesanta discuţie care avu loc cu această ocazie, aflăm 
părerile unor membri asupra culegerilor de folclor. Maiorescu le 
găsea „importante ca documente ale spiritului poporului român“, 
Vasile Maniu arăta că „asemenea tipăriri... trebuie să primeze orice 
alte publicaţiuni ale Academiei“. Cu această ocazie, Alecsandri a 
insistat şi asupra valorii variantelor şi a culegerii poeziilor populare 
din toate ţinuturile româneşti. În alte rânduri el intervine şi pentru 
conservarea melodiilor noastre populare, fapt în urma căruia 
Academia îşi constituie şi o comisie de arii populare. 

Discuţiile iscate în jurul manuscrisului Jarnik-Bârseanu n-au 
fost singura ocazie în care s-a pus la Academie chestia examinării 
autenticităţii culegerilor de poezii populare. La fel a procedat 
Alecsandri şi atunci când culegătorul era un membru al Academiei: 
Atanasie Marienescu. Acesta avea merite însemnate pe terenul 
culegerilor de folclor. Încă pe la 1859 publicase două volume, de 
colinde şi de balade, adunate în urma unei stăruitoare propagande 


2 „Anale“, Seria II, Tom. V, Dezbateri, p. 38-39 

întreprinse prin ziarele ardelene. Totuşi, Novăceştii, faimosul său 
ciclu de balade, n-a putut fi publicat la Academie, deoarece 
Alecsandri a arătat că această colecţie „nu este poezia adevărat 
poporală în toată firea ei... În epoca de renaştere în care ne aflăm 
este bine să adunăm toate comorile spiritului poporului român... 
orice colecţiuni s-ar face în direcţiunea aceasta credem că sunt de 
mare importanţă... Dorinţa Academiei — spunea el însă — este de a 
publica mai ales adevărata poezie a poporului român“. Prin 
Alecsandri, Academia îşi manifesta deci din întâi ei ani de 
activitate, în ce priveşte culegerile de literatură populară, un punct de 
vedere precis: sprijinirea acestor culegeri, condiționată de o severă 
examinare a autenticității lor. 

Acțiunea întreprinsă de Academie pentru cercetarea vieții 
poporului nostru capătă o îndrumare şi mai largă prin activitatea 
desfăşurată în sânul ei de Bogdan Petriceicu Hasdeu. Datorită lui se 
pune pentru întâia oară chestiunea unei culegeri sistematice a 
materialului folcloric. Încă la 1877, el îşi citise la o şedinţă un 
Cestionariu asupra tradițiunilor juridice ale poporului român, care 
se şi publică în „Analele“ aceluiaşi an. În legătură cu Etymologicum 
Magnum Romaniae Hasdeu lansează însă şi un alt chestionar 
„Limbisticu-mitologicu pentru culegerea şi descrierea moravurilor, 
instituţiilor şi datinilor noastre“*. Tipărit în mai multe mii de 
exemplare, el e răspândit în toate ţările locuite de români. Peste 700 
de răspunsuri intrară şi se păstrară la Academie, constituind un foarte 
prețios izvor de informaţie pentru cercetările folclorice. 

Interesul pentru literatura poporului era în plină dezvoltare. 
Numeroase culegeri de poezii populare apar între anii 1880-1885, 
multe tipărite, ajutate ori premiate de Academie. În schimb nu se 
arăta nici un interes pentru celelalte ramuri ale folclorului. Membrii 
Academiei, dându-și seama de acest neajuns, încercară promovarea 
de cercetări referitoare la obiceiurile populare. În 1885, Academia 


3 „Anale“, Seria II, Dezbateri, Tom. VI, p. 79; Tom. VII, p. 77, 145. 
* Programa pentru adunarea datelor privitoare la limba română, în „Analele Academiei Române" 
Seria II — tom VII. Secţiunea I 1884-1885, p. 21-34. Extras, 1884. 

pune la concurs pentru unul din marile premii ale statului un „studiu 
istorico-etnografic comparativ: Nunta la români“. Se cuvine să dăm 
acestei inițiative toată atenția, căci Hasdeu, căruia pare că-i revine 
meritul acestei propuneri — tot el propusese un premiu şi pentru 
„Botanica populară din punct de vedere al credințelor, datinelor şi 
literaturii populare“ — avea parcă stabilit un întreg plan în această 
direcţie. Într-adevăr, peste câţiva ani se vor pune la concurs şi 
„naşterea“ şi „înmormântarea“ la români. Astfel un plan sistematic 
pentru adunarea şi studierea obiceiurilor poporului îşi face loc la 
Academie. 

Aceasta avu şi norocul de a număra între membrii ei pe cel 
care urma să întreprindă o muncă intensă pentru a ne da o serie de 
valoroase monografii folclorice. E vorba de Simion Florea Marian, 
pe care Hasdeu îl saluta la alegerea sa ca membru cu cuvintele: 
„singurul etnograf român în adevăratul înţeles al cuvântului“. 
Modestul preot bucovinean a desfăşurat într-adevăr o uriaşă şi 
rodnică activitate, scăpând de la pieire un enorm material care zăcea 
necunoscut în popor. Marian îşi consacrase chiar discursul de 
recepție unui subiect tratând despre Cromatica poporului român şi 
Academia îi publică, în afară de cele trei mari monografii, pe care i 
le-a şi premiat, numeroase alte cercetări folclorice. 

Ciclul referitor la datinile poporului la naştere, nuntă şi 
înmormântare fiind studiat în oarecare măsură, Academia îndreaptă 
atenția cercetătorilor spre un alt ram al folclorului, punând la concurs 
studiul comparativ Basmele române şi obţinând valoroasa lucrare a 
lui Lazăr Şăineanu. 

Între timp, în „Analele“ ei se publică un alt gen de folclor: 
Medicina babelor, culegerea lui Lupaşcu, iar în volum separat 
Cimiliturile românilor ale lui Gorovei; tot cam atunci se premiază 
Proverbele lui Zanne. Academia se interesează şi de folclorul 
dialectelor, publicând basmele şi jocurile aromâne culese de P. 
Papahagi, apoi studiul acestuia despre meglenoromâni. 

De multe ori Academia ar fi dorit să facă mai mult, dar 
greutățile materiale o împiedicau. Din pricina lipsei de mijloace, ea 

nu putu ajuta nici revista „Şezătoarea“, a cărei deosebită valoare o 
recunoscuse. În general Academia încurajează şi susține însă 
culegerea şi publicarea a tot felul de cercetări referitoare la viața 
noastră populară. 

În pragul veacului acestuia, Academia dădu şi mai mare 
atenție folclorului, înființând o colecție specială pentru astfel de 
publicații. Am arătat şi mai sus că interesul pentru literatura populară 
fusese stimulat încă de mult şi că, începând de pe la 1880, ea primea 
o mulțime de manuscrise cu culegeri menite să fie tipărite sau 
ajutate. Culegerile acestea se înmulțiră cu deosebire prin anii 
1906-1908. Nu toate puteau fi publicate în „Memoriile Secţiei 
Literare“, destinate mai mult studiilor şi nici nu puteau fi lăsate 
netipărite, întrucât aceasta ar fi însemnat o pierdere considerabilă 
pentru folclorul nostru. Problema fu rezolvată prin adoptarea fericitei 
propuneri a dlui Ion Bianu, actualul preşedinte, care dădu ideea unei 
publicaţii speciale a Academiei, destinată culegerilor de literatură 
populară, obiceiuri, superstiții, cântece şi jocuri „cu un cuvânt de tot 
ce este manifestare a vieţii sufleteşti a poporului“. Astfel luă ființă, în 
primăvara anului 1908, colecția „Din vieaţa poporului român“. 

De acum înainte manuscrisele folclorice, care se trimiteau 
Academiei, erau examinate de membrii ei şi, dacă erau socotite bine 
făcute şi de interes, primeau aprobarea pentru a fi publicate în 
această colecție. 

Timp de 23 de ani au apărut în seria aceasta 40 de volume, 
cuprinzând materiale culese din toate provinciile. Au predominat 
culegerile de poezii populare, dar am avut şi culegeri de basme şi 
legende, ghicitori, obiceiuri, descântece, arii, superstiții şi credinţe. 
Aici şi-a publicat regretatul Tudor Pamfile, în vreo 16 volume, 
enormul material pe care l-a cules şi l-a ordonat, precum şi 
cercetările sale despre agricultură, industria casnică şi cromatică. 

Prin această prețioasă colecţie, Academia a dat lumii 
ştiinţifice o dovadă despre deosebita bogăţie a folclorului nostru din 
toate ramurile şi toate ţinuturile româneşti. Împreună cu marile 
monografii ale nunții, naşterii şi înmormântării şi cu studiul asupra 
basmelor, pe care le-a făcut să apară prin concursurile sale — această 

colecție surprinde materiale indispensabile oricărui cercetător al 
folclorului. 

Colecția „Din vieaţa poporului român“ ajunsese la al 
XXXI-lea volum, când România intră în război. Vreo trei ani nu mai 
putu fi vorba de publicarea altor volume. Apoi, în 1919, se puse 
chestiunea reorganizării colecției. 

Din Dezbaterile anului 1920 aflăm că „dl. Ovid Densusianu 
expusese motivele pentru care ar trebui ca publicarea materialelor de 
folclore, începută de Academie să fie reorganizată pe alte baze mai 
corespunzătoare ştiinţei“. Densusianu a şi prezentat Academiei un 
„plan pentru reorganizarea adunării şi publicării materialelor de 
folclor“. Academia ia mai multe decizii în sensul acestei propuneri. 
Densusianu a început, prin studenții săi, copierea poeziilor populare 
publicate prin reviste şi ziare. În 1924 d-sa face propuneri noi Secţiei 
Literare“, apoi Dezbaterile nu mai amintesc nimic despre această 
acțiune, care, pusă sub conducerea celui mai de seamă folclorist al 
nostru, pornise aşa de frumos şi promitea atât de mult. 

Faptul că în 1924 reapare, după şapte ani de întrerupere, al 
XXXII-lea volum din colecția de folclor a Academiei, însemna că 
deocamdată se renunțase la o reorganizare a acestei publicaţii. De 
acum înainte volumele ei continuă să apară aproape cu regularitatea 
de până la 1916. 

Membrii Academiei îşi dădeau seama însă foarte bine că 
schimbările de tot felul aduse de războiul mondial însemnează o 
periclitare deosebit de gravă a conservării patrimoniului tradițional al 
poporului nostru de la ţară şi că o acţiune de culegere sistematică a 
ceea ce se mai poate salva este imperios necesară. 

De aceea, Secția Literară a fost gata să ia în considerare 
memoriul pe care cel ce iscăleşte aceste rânduri l-a înaintat 
Academiei prin mijlocirea dlui profesor Sextil Puşcariu, în sesiunea 
generală din 1930. În acest memoriu se cerea luarea de măsuri 


5 „Anale“, Tom XL, p. 154-155. 
6 „Anale“, Tom. XLIV, p. 86-87. 

pentru organizarea culegerii şi conservării materialului folcloric 
românesc (literatură, obiceiuri şi credințe) şi se propunea înființarea 
unei Arhive de Folclor. În şedinţa de la 26 mai 1930 Secția Literară 
hotărăşte înființarea Arhivei. Ea urma să funcționeze în localul 
Muzeului Limbii Române din Cluj, al cărui director, Sextil Puşcariu, 
era însărcinat cu supravegherea activității ei. 

Instalarea Arhivei la Muzeul Limbii Române îşi are rostul ei. 
În afară de atmosfera de muncă şi de devotament pentru cercetări, în 
acest institut Arhiva poate profita de excelenta organizare şi de 
colecţiile acestuia, de experiența conducătorilor lui în materie de 
chestionare şi de utilizarea anchetelor Atlasului Lingvistic al 
României, care şi ele aduc bogate materiale folclorice. 

Înființând Arhiva de Folclor, Academia Română dovedea, o 
dată mai mult, deosebitul interes pe care l-a purtat, consecvent, 
folclorului nostru. 

Cea mai importantă chemare a Arhivei, socotim că este 
organizarea unei culegeri cât mai sistematice şi mai grabnice a 
materialului nostru folcloric. De aceea, întâia măsură pe care am 
luat-o — când în septembrie 1930 ni s-a încredinţat conducerea 
Arhivei — a fost lansarea unui Apel către intelectualii satelor, prin 
care le ceream să ne trimită materialele folclorice pe care le aveau 
culese şi să se angajeze să ne răspundă la chestionarele ce le vom 
adresa din când în când. Am găsit că sistemul chestionarelor, 
combinat cu acela al unor broşuri de îndrumare, e cel mai potrivit 
pentru formarea unui corp de culegători răspândiţi pe tot întinsul 
țării. Rostul lor ar fi să trimită tot ce pot culege ca material folcloric 
în ținuturile de baştină şi să furnizeze anumite informaţii cerute de 
direcția Arhivei (pentru cercetătorii din țară sau din străinătate). 
Pentru încurajarea culegătorilor s-au prevăzut câteva mici premii, 
destinate celor mai bune răspunsuri la chestionare. Arhiva nu se 
gândeşte de altfel să culeagă numai prin aceste chestionare la care 
răspund mai ales învățători şi preoți. Ea intenţionează să însărcineze 
tineri bine pregătiți cu explorarea din punct de vedere folcloric a 
unor regiuni din care s-a cules până acum prea puţin material 
(Basarabia şi Dobrogea, părți din Ardeal etc.). 

Ce se va face cu materialul adunat? În primul rând trebuie 
conservat şi aranjat astfel ca să nu rămână un material mort. De 
aceea, materialul intrat se copiază la maşină în mai multe exemplare 
şi se clasează după cuprins — întocmindu-se şi un catalog topografic 
— spre a putea fi pus la dispoziţia cercetătorilor. În acelaşi fel se va 
căuta să se copieze şi aranjeze, cu vremea, şi materialul folcloric 
răspândit prin reviste şi ziare, astăzi adeseori imposibil de consultat. 

Aceasta nu însemnează că s-ar fi renunţat la publicaţii. Cu 
volumul al XL-lea, colecția „Din vieaţa poporului român“ s-a 
încheiat, şi pe viitor această publicaţie a Academiei va fi înlocuită cu 
„Anuarul Arhivei de Folclor“, inaugurat prin volumul de față. Acest 
Anuar va cuprinde studii, cercetări, culegeri, recenzii şi o 
bibliografie amănunțită a literaturii folclorice a anului, şi astfel va 
căuta să devină o publicație cât mai cuprinzătoare şi reprezentativă a 
folclorului românesc. 

Viitorul ne va arăta, de altfel, cum va trebui dezvoltată şi 
îndrumată atât această publicație, cât şi activitatea Arhivei. Aceasta 
din urmă va căuta să-şi formeze cât mai curând o bibliotecă de 
specialitate, pentru a înlesni cercetările de folclor comparat. Prin 
chestionarele ei va căuta să urmărească şi probleme de un deosebit 
interes pentru folclorul nostru sau pentru cel universal. Ea va 
întreţine şi legături cu instituțiile similare din străinătate, pe care le 
va servi cu informații din domeniul românesc. Prin răspunsurile la 
chestionare şi prin cercetările întreprinse, nădăjduim ca, în câţiva 
zeci de ani, Academia să poată ajunge în posesia celor mai 
caracteristice elemente ale folclorului nostru care se mai pot culege 
astăzi. Mai târziu va trebui să ne gândim şi la alcătuirea unui Atlas 
folcloric, menit să arate repartizarea geografică a motivelor. 

Dacă aceste proiecte se vor înfăptui, se va putea spune, cu 
drept cuvânt, că Academia Română a făcut pentru folclorul naţional 
aceea ce nici o instituție similară din altă ţară n-a realizat pentru 
studiul vieții populare. 


ION BIANU ŞI FOLCLORUL NOSTRU 


În cuvintele cu care inauguram întâiul „Anuar al Arhivei de 
Folclor“, am arătat cât de larg a fost reprezentat folclorul, încă de la 
început, în cea mai înaltă instituție de cultură românească, prin 
Alecsandri, Marienescu, Hasdeu şi Marian. Cu moartea lui Ion 
Bianu, Academia Română pierde un alt mare iubitor al folclorului 
nostru. 

Prin felul studiilor cărora s-a dedicat, Ion Bianu n-a fost 
propriu-zis un folclorist. Alături de cercetările-i de istorie literară, 
filologie şi bibliografie, el s-a ocupat din când în când şi de folclor. 
Dacă n-a scris mai mult în acest domeniu, nu însemnează însă că 
nu era mereu preocupat de viaţa tradițională a poporului nostru de 
la ţară. 

Născut din părinți țărani, el n-a putut uita — cum vom arăta 
mai jos — nici la adânci bătrâneţe, obiceiurile şi cântecele satului 
natal. Pornit din acel Făget de pe Târnave, unde preoţise Nicolae 
Pauleti, cel care ne-a lăsat cea mai veche culegere de cântece 
populare de care avem cunoştință!, Bianu a ţinut să se ocupe, de 
câte ori multiplele-i îndeletniciri i-au dat răgaz, şi de „floarea 
culturală a sătenilor“, cum numea, într-o scrisoare, folclorul. 

Contribuţia lui la promovarea studiilor de folclor românesc 
are două aspecte: de o parte, ca cercetător, de alta, ca organizator. 
În întâia calitate, a publicat trei articole interesante”, dintre care 
primul atrage atenţia cercetătorilor asupra semnificației lungimii 
versurilor vechii noastre epici populare. Într-al doilea publică o 


1 Publicată de Al. Lupeanu-Melin, De pe Secaș. Blaj, 1927. 

? Din istoria poeziei noastre populare, „Convorbiri Literare”, XL (1906), p. 726-730. Doncilă. Un 
vechiu cântec vitejesc, „Convorbiri Literare”, XLII (1908), p. 10-22. Filpii Credinţă populară din 
județul Vâlcea, „Revista Nouă”, IV (1891), p. 338-339. 

baladă găsită într-un manuscris din anul 1809, arătând „înrudirea 
strânsă între cântecele şi credințele româneşti şi balcanice“ şi 
insistând asupra bogatului câmp de cercetări ce se deschide 
învăţaţilor noştri în acest domeniu. 

Tot aici trebuie să amintim că, la 1899, când „„Revista 
Nouă““ publica balada Călătoria mortului culeasă de S. FI. Marian 
din Bucovina, Bianu, la curent cu cercetările de folclor comparat, 
arăta în nota de la p. 39, că „această baladă este o nouă formă 
românească a legendei despre călătoria mortului, comună la toate 
popoarele Peninsulei Balcanice“ — el cunoscând şi alte două 
variante româneşti, precum şi pe cele balcanice publicate de 
Dozon. La sfârşitul acestei note, anunţa că „în Revista Nouă se va 
publica în curând un studiu comparativ amănunțit asupra legendei 
acesteia şi asupra credinţei cuprinsă într-însa“. Studiul anunţat n-a 
apărut. Dar această „întâie identificare a motivului la noi“ se 
datoreşte lui Bianu — şi nicidecum lui S. Flaviu(sic!) Marian, cum 
greşit afirmă D. Caracostea”. 

Ca raportor al atâtor culegeri şi studii prezentate Academiei 
spre publicare sau premiere, Bianu a ştiut să deosebească 
contribuţia prețioasă de compilaţia seacă şi superficială”. 

În a doua calitate, aceea de organizator sau de iniţiator, 
datorăm lui Ion Bianu publicarea mai multor culegeri de folclor în 
editura sau „Memoriile Academiei“, culegeri care, fără ajutorul şi 
înţelegerea lui, poate n-ar fi văzut lumina tiparului. 

Cum în Memoriile Secţiei Literare nu se puteau publica 
toate culegerile de folclor prezentate Academiei, multe din ele 


3 II (1899), p. 36-39. 

+ Lenore. O problemă de literatură comparată şi folclor. Bucureşti, 1929, p. 16. 

5 Vezi în special critica necruțătoare, dar dreaptă, pe care o face studiului lui Th. Sperantia, 
Introducere în literatura populară (Bucureşti, 1904), în „Analele Academiei Române", Dezbateri, 
Tom. 27, p. 513-520. 

$ Texte macedo-române, Basme şi poezii poporale de la Crușova, culese de Dr. M. G. Obedenaru. 
Publicate după manuscrisele originale, cu un glosar complet de Prof. I. Bianu. Bucureşti, 1891. 
„Academia Română", IX, 380 p. Medicina babeloru, adunare de descântece, rețete de aoftorii şi 
vrăjitorii băbeșşti de Dimitrie P. Lupaşcu, cu un raport de Prof. I Bianu, Bucureşti, 1890, 
„Academia Română”, p. 128. 

rămâneau netipărite, sau „îngropate în uitare, în reviste şi ziare. În 
amândouă cazurile se făcea mare pagubă studiilor care trebuie să 
pătrundă în sufletul ţăranului român spre a-l înțelege în toată firea 
lui adâncă precum şi în felul lui de a-şi spune prin vorbire gândul şi 
simţirea“” Bianu propune deci publicarea unei colecţii speciale a 
Academiei, destinată folclorului... „cu un cuvânt de tot ce este 
manifestare a vieții sufleteşti a poporului“. Astfel luă ființă, în 
primăvara anului 1908, colecția „Din vieaţa poporului român — 
culegeri şi studii“, care a publicat, timp de 23 de ani, patruzeci de 
volume cuprinzând materiale şi studii, multe de o deosebită 
însemnătate. 

S-ar fi crezut că, legat cum era de această colecție, Bianu nu 
s-ar fi înduplecat să o părăsească. Dar înţelegerea sa pentru 
necesităţile altor vremuri a biruit. Bianu s-a ocupat cu interes „de 
planul pentru reorganizarea adunării şi publicării materialelor de 
folclore“ prezentat de O. Densusianu în 1920. Apoi, când 
subsemnatul a înaintat, prin Sextil Puşcariu, un memoriu pentru 
înfiinţarea unei Arhive de Folclor, Bianu a îmbrățişat cu căldură 
această propunere şi i-a dat posibilități de realizare încă la sfârşitul 
acelui an (1930). 

Pentru Arhiva noastră, Bianu a avut tot timpul o atenție şi o 
grijă deosebită. În cele din urmă aş dori să arăt această latură 
necunoscută a interesului său pentru folclorul românesc, manifestat 
în legătură cu activitatea Arhivei. 

Desprind dintr-o scrisoare particulară — datată 3 ianuarie 
1932 — care e caracteristică şi felului său de a scrie, ultimul aliniat: 
„Anul Nou cu bine pentru toţi ai noştri (cu deosebire pentru ai 
Maicei Academie), şi cu spor în toate — afară de cheltuieli. Să ştii 
însă că banii pentru lucrările de folclor sunt la dispoziţie“. 
Într-adevăr, toate propunerile noastre pentru premierea cores- 
pondențţilor harnici au fost aprobate: „Ai mare dreptate — scria 


7 Raportul lui Bianu, în Pompiliu Pârvescu, Hora din Carta! (Academia Română. Din vieaţa 
poporului român 1). Bucureşti, 1908, p. 3. 

Bianu la 25 ianuarie 1932 —, trebuie să ne folosim de ultimii ani de 
viaţă veche sătească pentru culegerea folclorului de toate felurile“. 

Orice titlu de publicație ori articol, românesc sau străin, de 
care lua cunoştinţă şi care credea că poate interesa cercetările de 
folclor românesc, era pus fără nici o zăbavă pe hârtie şi trimis 
Arhivei. 

Marele bibliograf care a fost Bianu şi-a dat seama şi de 
importanța bibliografiei folclorului românesc, pe care am 
inaugurat-o cu întâiul Anuar. Aceasta 1-a produs o vie mulțumire şi 
în repetate scrisori insista nu numai pentru continuarea ei, ci mai 
ales pentru pregătirea şi publicarea întregii bibliografii a folclorului 
românesc — ceea ce rămâne deocamdată o problemă a viitorului. 
Iniţiativei lui Bianu se datoreşte însă alcătuirea Bibliografiei 
lucrărilor cu caracter folcloric şi etnografic publicate de Academia 
Română (1877-1929), apărută în Anuarul II. 

Dar preocupările lui Bianu în ce priveşte Arhiva noastră 
erau şi de alt gen. Atrăgând atenția conducătorului ei asupra unor 
articole din cotidienele bucureştene interesând folclorul, insista ca 
„în Anuar să fie în fiecare an o cronică a manifestărilor folclorice 
între care aceasta — era vorba de «Târgul de fete» de la Găina — este 
una de viu interes“ (scrisoare din 21 iulie 1933). În legătură cu 
această sugestie, Bianu adaugă contribuții interesante la 
cunoaşterea târgurilor de fete din Ardeal: „La noi, pe Târnave, ştiu 
unul la «Târgul Bulciului», numit şi «la Oraş», la Cetatea de Baltă 
pe la Sântă Măria. Merg asemenea fetele şi ficiorii — îmbrăcați cât 
mai frumos — petrec, beau, joacă, cântă, se înţeleg şi «se iau» (se 
căsătoresc). Am fost şi eu o dată, pe când eram în clasa VII sau VI. 
Erau centre de viață socială a țăranilor români. Urmăriţi peste tot!“ 

Contribuțiile lui Bianu la sporirea materialelor Arhivei nu 
se mărgineşte însă la aceste însemnări. Punându-şi în ordine 
corespondenţa, el găseşte notate, de prin anii 1892, colinde din 
satul copilăriei sale. Pe acestea le cântase compozitorului Juarez 


8 În „Anuarul Arhivei de Folklor“ II (1933), p. 221-227. 

Movilă, pentru ca să le pună pe note. El trimite Arhivei cele cinci 
colinde împreună cu ariile lor (Ms. Nr. 585), „dintre care întâiele 
două le-am colindat şi eu la cinci-şase-şapte ani — am acum 76 
împliniți“. Altă dată trimite o seamă de obiceiuri de la 
„lăsata-secului““ de Paşti şi de la Sânziene, pe care le intitulează 
Note şi amintiri din copilărie (1870) de la Făget (Ms.. Nr. 270). 
Dintre acestea, mai multă însemnătate prezintă „sărbătoarea 
boului“ (împodobit), despre care avem atât de puţine informații în 
literatura noastră folclorică”. 

O chestiune îl preocupa demult şi cu deosebire în ultimul 
timp: „Un lucru de urmărit cu stăruință neadormită este superstiția 
pentru «legatul viilor», lucru de mare taină şi însemnătate — îmi 
scria la 28 decembrie 1932. Eu îţi trimit ce-mi aduc aminte din 
copilărie, din Făgetul meu. Dar ar trebui urmărit, fiindcă are urme 
foarte vechi. Mai este undeva? S-o public?“ 


° Cf. Ion Muşlea, Șchei de la Cergău şi folclorul lor. Cluj, 1928, p. 20-21. 

Această practică magică, pe care o dăm în întregime'", este 
într-adevăr interesantă şi, după cât ştim, nerelevată până astăzi. Am 
întocmit imediat o circulară către corespondenți Arhivei, 
invitându-i să comunice dacă această practică e cunoscută în ținutul 
lor. Anunţându-i acest lucru, Bianu răspundea: «Cu legatul viilor» 
eu am tot amânat, gândindu-mă să organizez eu o anchetă“. Dacă 
această amânare nu s-ar fi întâmplat, e foarte probabil că ar fi găsit 


10 „La satul meu de naştere Făget, între dealurile care despart Târnava Mare de Târnava Mică, 


oamenii au o coastă de vii în mici parcele, care formează un singur trup despărţit cu gard din 
toate părţile de locurile de arătură din jos, pentru ca să fie ferite de vitele, care în unele timpuri 
(după secere sau după culesul cucuruzelor) pasc în jurul viilor. 

În fiecare an la Sf-tu Gheorghe se aleg doi feciori din sat care au să păzească viile — şi 
sunt numiţi vighitori. Slujba lor începe tocmai la Sfântă Mărie (15 august sau 8 septembrie mai 
probabil). Atunci se aduc de ei la biserică câţiva struguri, care au început să se îndulcească; 
popa le ceteşte o rugăciune şi-i stropeşte cu apă sfinţită, iar din acea zi vighitorii intră în slujba 
lor şi nu mai ies decât după culesul viilor. 

Pentru locuinţă îşi fac în fiecare an o colibă în vârful dealului viilor, în acelaşi loc în 
fiecare an. Deasupra locului colibei s-a împlântat în pământ la Sf-tu Gheorghe un arbore cât 
mai înalt, adus din pădure, şi împodobit la vârf cu crăci legate în formă de cruce. 

În noaptea următoare se face «legatul» viilor de un om bătrân care ştie. Coliba este 
făcută şi în ea se întâlnesc seara târziu cei doi vighitori şi meşterul legător cu ale lui taine. Cei 
doi vighitori pleacă pe cărarea care înconjură viile — unul la dreapta, celălalt la stânga, şi ajung 
jos în sat, apoi trec prin sat spre ţintirim; acolo fiecare merge la un mormânt proaspăt pe care 
l-a ochit de cu ziua; umple gluga cu ţărână de pe acel mormânt, apoi pleacă înapoi pe drumul 
pe unde a venit celălalt vighitor şi ajunge la vii. Dacă întâlneşte pe cineva, trece pe lângă el fără 
să-i vorbească şi fără să răspundă dacă este întrebat. Ajunşi la vii cu glugile pline, cei doi pleacă 
fiecare în sens opus de cum a venit şi pe tot drumul cărării presară cu mâna din glugă ţărână 
adusă de pe mormânt; ajunşi la coliba lor, găsesc acolo pe vrăjitor, cu care vorbesc şi fac nu se 
ştie ce — şi aşa viile sunt /egate. 

Prin această /egătură viile sunt apărate de multe stricăciuni, mai ales de a fi mâncate 
de păsări — granguri, mierle şi altele. 

Am cunoscut în copilăria mea un asemenea meşter — om de frunte care ştia lega. Mai 
târziu, întâlnindu-l la părinţii mei, căci era dintr-un sat vecin, l-am întrebat despre legătura viilor, 
dar a râs şi a spus că «astea sunt de ale noastre, nu sunt pentru Domnia voastră cărturarii» şi 
nu a vrut să-mi spună nimic. 

Un văr primar al meu — proprietar — om cu studii universitare de drept — aşezat la ţară 
m-a asigurat că la o vie a lui sădită departe de viile sătenilor, a făcut însuşi experienţa şi a 
constatat efectul sigur al legăturei, căci via nu i-a mai fost prădată de păsări după legătură, cum 
fusese nelegată în anii dinainte" (Ms.. No. 460, p. 1-3). 

Într-o scrisoare de la 7 ianuarie 1933, adăuga: „Asemenea «legături» se fac însă şi 
pentru grâu (holde) şi ovese etc. ... ca să fie apărate de jaful vrăbiilor". 

Pentru „legarea“ păsărilor prin ţărâna de pe morminte, vezi şi manuscrisele Arhivei No. 
314, p. 5 (Rusu-Bârgăului, jud. Năsăud), No.590, p. 12 (Todireni, jud. Botoşani) şi revista 
„Mlăstarul Câmpiei, I (1933), p. 140 (Cojocna, jud. Cluj). 

material suficient pentru un studiu interesant. Aşa, abia am primit 
câteva răspunsuri la obiect, dintre care unul dintr-un sat vecin cu 
Făgetul său'!. 

Încă înainte de a-i comunica vreun rezultat, Bianu întreba 
cu nerăbdare: „Dar cu «leagatul viilor» ai aflat ceva? Ori nu s-a 
mai aflat nimic prin întunecarea trecutului? Multe, multe se vor fi 
înecat aşa şi la noi şi la alții. Nu ştiu dacă acea credinţă este 
cunoscută şi dincoace de munţi, unde sunt multe vii cultivate din 
adâncul vechimilor“!?. 

Trimiţându-i materialele intrate ca răspuns la circulara 
privitoare la „legatul viilor“, îl rugam să scrie un mic articol, care 
să se publice chiar în Anuarul Arhivei. Se pare însă că sărăcia 
informațiilor nu l-a îndemnat să o facă: „Se vede că am venit prea 
târziu cu cercetarea după acel obicei, care pare a fi mort în ceața 
uitării. Eu îl cred rămas de pe vremea lui Burebista şi pierdut în 
modernizările secolului al XIX-lea“ — răspundea în martie 1934. 

Am crezut însă că se cuvine ca materialele devenite 
cunoscute mulțumită informațiilor sale despre practica magică a 
„legatului viilor“, a cărei semnificație şi origine îl interesau atât de 
mult, să le publicăm sau să le semnalăm aici, în cuvintele cu care 
ne luăm rămas bun de la el. 

Am amintit cât de mult îşi iubea Ion Bianu locurile 
copilăriei. l-ar fi plăcut atâta ca ţinutul său: „satele grupate în nişte 
funduri de văi din încrețiturile dintre Târnave“, să fie studiat din 
punct de vedere al „graiului, cântecului şi portului“. Arhiva de 
Folclor nădăjduieşte să-i poată împlini în curând această dorință — 
exprimată în ultimul său an de viaţă — ca un omagiu de recunoştinţă 


11 Chesler, jud. Târnava Mică, Ms.. No. 501, p. 1-2. 
12 O dovadă că acest obicei există şi în Oltenia este răspunsul din Coşoveni, judeţul Dolj (Ms.. 
Arhivei de Folclor a Academiei Române No. 491, p. 45-47. 

pentru dragostea deosebită şi grija părintească arătate întotdeauna 
de Ion Bianu folclorului românesc. 


OVID DENSUSIANU FOLCLORIST 


În istoria culturii şi ştiinţei noastre, Ovid Densusianu va fi 
amintit întotdeauna ca unul din cei mai însemnați filologi. Ar fi mare 
păcat să nu se releve însă, îndeajuns, şi deosebit de importantul rol 
pe care l-a avut el în dezvoltarea şi perfecţionarea culegerilor şi 
studiilor de folclor. Acest rol ne-am propus să-l prezentăm în cele 
câteva pagini care urmează, pagini care constituie în acelaşi timp şi 
omagiul adus de Arhiva de Folclor a Academiei Române celui care a 
fost un precursor şi, indirect, un luptător pentru realizarea ei. 

Preocupările pentru folclor le cunoaşte tânărul Densusianu 
încă din sânul familiei sale. În „Revista Critică-Literară“ a părintelui 
său Aron apar multe culegeri de poezie populară şi studii de folclor, 
unele datorate chiar directorului revistei. Tot acolo tipăreşte unchiul 
său, Nicolae, cunoscutu-i Cestionariu despre tradițiunile istorice şi 
anticitățile ţeriloru locuite de români, precum şi câteva studii 
folclorice interesante. 

Densusianu debutează în domeniul folclorului la vârsta de 
douăzeci de ani (1893), printr-un studiu intitulat Literatura populară 
din punct de vedere etno-psihologic, publicat în revista amintită. Un 
an mai târziu (1894), recenzează, în aceeaşi publicaţie, culegerea lui 
I. G. Bibicescu, arătându-se încă de pe atunci nemulțumit de felul 
cum se publică folclorul la noi. „Cele mai multe [din colecțiunile de 
literatură populară] lasă încă de dorit din punct de vedere al 
exactității şi fidelității cu care sunt reproduse şi date la lumină; toate 
însă merită să atragă atențiunea noastră, pentru că în fiecare din ele 
găsim câteva mărgăritare ale gândirii şi geniului poporului nostru“. 

Dar după aceste manifestări de început, plecând la studii în 
străinătate, Densusianu nu va mai publica multă vreme nimic în 
legătură cu folclorul românesc. Abia după apariția revistei sale 
„Vieaţa Nouă“ (1905), începe seria susținută de articole şi dări de 
seamă privitoare la folclorul nostru. Toate culegerile mai importante 

ce apar între 1905-1925, de la volumele colecției „Din vieaţa 
poporului român“, la ediţiile popularelor lui Alecsandri şi 
discursurile de recepție privind folclorul, sunt recenzate temeinic de 
către Densusianu. După dispariția „Vieţii Noi“ recenziile vor 
continua în noua-i revistă „Grai şi Suflet“ (1923-1937). 

Dar Densusianu nu şi-a manifestat interesul pentru folclor 
criticând numai culegerile şi studiile altora, ci, de timpuriu, a ţinut să 
dea studii şi culegeri proprii. 

Împreună cu I.-A. Candrea şi Th. D. Sperantia, a publicat, în 
1906, Graiul Nostru, două volume de „texte din toate părțile locuite 
de români“, unele culese chiar de către cei trei editori, deci şi de 
Densusianu. 

Tot lui îi datorăm una din cele mai bune culegeri de 
materiale, făcută în 1915, singura ce posedăm din atât de interesanta 
Țară a Hațegului, ţinutul de obârşie al Densusienilor. Impozantul 
volum de 450 pagini, tipărit cu eleganța şi cu scrupulozitatea care-l 
caracterizau, e intitulat Graiul din Țara Hațegului; studiul limbii nu 
cuprinde însă nici a patra parte din materialele folclorice. Ion Bianu, 
care era un mare cunoscător al problemelor de folclor românesc, 
consideră această culegere ca „un model pentru acest fel de lucrări, 
cum nu s-au mai făcut la noi“!. 

E singura culegere proprie a lui Densusianu, care a văzut 
lumina tiparului. Suntem informați că în anii de după război ar fi 
făcut, veri de-a rândul, cercetări asupra graiului din Sud-Estul 
judeţului Bihor. Nu ştim însă ce s-a ales de aceste cercetări, acum, 
după moartea sa. 

Paralel cu acţiunea de culegere, Densusianu este preocupat şi 
de alte chestiuni care interesează folclorul. Una din ele e adunarea, în 
volumaşe — de cele mai multe ori din „Biblioteca pentru toți“ — a 
bucăților mai reprezentative din diferitele genuri de literatură 
populară, răspândite prin diverse publicaţii. Au apărut astfel, în 
ordine cronologică: Poezii populare din diferite regiuni locuite de 


1 Ovid Densusianu, Barbu Delavrancea (Academia Română. Discurs de recepţie XLV). Bucureşti, 
1919, p. 19. 

români (1909), Poveşti din diferite ţinuturi locuite de români (1909), 
Antologie dialectală (1915), Tradiţii şi legende populare (1921) şi 
Din popor, cum gândeşte şi simte poporul român (1930. 

Tot în această serie trebuie să cuprindem minunatul volum 
de Flori alese din cântecele poporului (1920), care dovedeşte întrea- 
ga pricepere şi gustul sigur al lui Densusianu în distingerea pieselor 
demne de a figura într-o antologie a poeziei noastre populare. 

Prin aceste publicații, el a pus în mâna iubitorilor de 
literatură populară câte un mănunchi ales din diferitele genuri, 
aducând astfel un mare serviciu cunoaşterii folclorului nostru în toate 
straturile societăţii”. 

Alături de culegerile şi antologiile amintite, Densusianu ne-a 
lăsat şi valoroase cercetări folclorice. 

Una din problemele sale de predilecție a fost păstoritul. 
Convins că aceasta a fost ocupaţia prin excelenţă a poporului nostru 
în trecut, el a urmărit-o în diverse aspecte, unul din cele mai 
interesante fiind  oglindirea  păstoritului în cântece. Vieaza 
păstorească în poezia noastră populară“ este un studiu bazat pe 
consultarea unui material imens, care, chiar dacă nu reuşeşte să ne 
convingă că „noi românii suntem un neam de păstori“ (p. VII), ne 
dovedeşte bogăția urmelor lăsate de păstorit în folclorul nostru, 
dezgroapă un bogat şi prețios material poetic răspândit prin ziare şi 
reviste şi ne dă un model de cercetare folclorică documentată”. 

Tot din seria de cercetări în legătură cu viața pastorală face 
parte şi Păstoritul la popoarele romanice (1913), apoi Originea 
păstorească a ,„,Cântărei Cântărilor“ (1916); de asemenea şi câteva 
articole privitoare la migrațiunile păstoreşti. 

Dar preocupările lui Densusianu pentru folclor nu s-au oprit 
nici la cercetări. Într-adevăr, el este singurul nostru folclorist care a 
încercat nu numai să dea o definiție folclorului, ci să-i precizeze 


2 Întâiele două şi cea din urmă, în colaborare cu 1.-A. Candrea. 

3 Flori alese au apărut, în 1934, şi în franţuzeşte, în tălmăcirea domnişoarei Maria Holban, sub 
titlul: /ioriege des chants populaires roumains. 

4 Vol, I-II, 1922-1923. 

5 Acest studiu a fost tradus şi în italieneşte (Roma, 1936). 

domeniul, îmbogățindu-l. Preocuparea aceasta este cu atât mai 
prețioasă, cu cât contribuţiile româneşti la metodologia unei 
discipline — contribuţii care să fi fost recunoscute şi de străinătate —, 
sunt apariții extrem de rare. 

Spre deosebire de înaintaşi şi chiar de mulţi din 
contemporanii săi, Densusianu a susținut că folclorul nu este numai 
poezia populară tradițională, ci trebuie să fie şi „vieaţa, chipul de a 
gândi şi simți al ţăranului“; astfel „unele texte pot fi socotite ca 
documente sufleteşti, culturale şi, în parte, istorice“. 

Convingerea că lucrurile spuse în lecţia sa de deschidere din 
1909 (Folclorul. Cum trebuie înțeles) îşi păstrează mereu 
valabilitatea l-a făcut să dea o nouă ediţie a acestui extras peste 28 de 
ani (1937), ba chiar să pună să fie tradus şi în franțuzeşte. Modestie 
şi orgoliu se amestecă în rândurile cu care-şi încheie pagina de 
prezentare a retipăririi sale: „Părerile acestor folclonşti [Corso, Van 
Gennep, Vidossi, Saintyves] şi ale altora amintite acolo [în extrasul 
din 1910], se deosebesc uneori de acelea pe care le-am exprimat 
acum aproape treizeci de ani, dar alteori se întâlnesc cu ele, venind 
să arate că felul cum am crezut de mult că trebuie înţeles folclorul 
aducea o anticipare la ceea ce şi altora li s-a părut că nu poate fi 
neluat în samă pentru ca el să nu rămâie la mărginiri ale 
cercetătorilor şi metode prea convenţionale“. 

Densusianu n-a fost niciodată un entuziast al literaturii 
populare româneşti, în sensul că nu există popor mai înzestrat ca al 
nostru din punct de vedere al folclorului. Totdeauna a căutat să 
îndemne la o cât mai conştiincioasă culegere şi o cât mai fidelă 
publicare a acestui material. O garanție de îmbunătăţire, în această 
privință, era convins că poate veni numai prin apropierea folclorului 
de disciplina filologiei: „Pentru că în cercetările privitoare la 
producţiunile populare trebuie să se introducă alt spirit decât cel care 
a stăpânit până acum. Culegerile şi studiile de folclor se fac şi astăzi 
fără pregătirea pe care o cer, cu o desăvârşită lipsă de metodă, după 


6 Graiul nostru, I, p. VI. 

un sistem cu totul învechit”. El adaugă că «pregătirea ştiinţifică şi în 
studiile de folclor e de aşteptat să plece tot de la Universitate. Şi 
deoarece nu avem până acum o catedră specială pentru aceste 
studii»... cum investigaţiunile de folclor se întâlnesc adeseori cu 
cele de filologie şi cum, de altă parte, metodele riguroase ce se aplică 
în filologie pot să călăuzească şi pe cei ce se ocupă cu folclorul, 
activitatea Institutului va putea da o îndrumare bună şi în această 
direcțiune“‘. 

E vorba de Institutul de Filologie şi Folclor, înființat în 1913, 
pe lângă catedra sa de filologie romanică. Doi ani mai târziu, în 
prefata Graiului din Tara Hațegului — întâiul volum publicat în 
colecția Institutului —, anunța că subvenția i-a fost suprimată. Totuşi, 
el asigura că va „continua, cu propriile mijloace, să tipărească 
lucrările făcute sub auspiciile lui“. 

Izbucnirea războiului îi zădărniceşte planurile. Abia în 
1922-1923, apar, sub egida Institutului, cele două volume din Vieața 
păstorească. 

Între timp, Densusianu încercase altceva. El protestase în 
repeţite rânduri împotriva „maculaturii folcloristice“, în care 
înglobase şi unele din volumele apărute în colecția „Din vieața 
poporului român“ a Academiei. Necesitatea reorganizării acestei 
colecţii, după război, i se părea un prilej de a-şi înfăptui, cu ajutorul 
Academiei Române, un vast şi amănunțit plan de adunare şi 
publicare a materialului nostru folcloric. Încă în sesiunea din anul 
1919 — încurajat poate şi de călduroasele cuvinte cu care Ion Bianu îi 
răspunsese la discursul de recepţie —, Densusianu arătase motivele 
pentru care publicarea materialului de folclor trebuie reorganizată şi 
fusese rugat să întocmească şi un proiect în acest sens. Din acest 
proiect, prezentat în sesiunea din 1920, şi aşa de puțin cunoscut, 


7 Graiul din Jara Hațegului, p. NIII. 

8 A cărei creare pare să o fi obținut tot el: „catedra de dialectologie şi folclor", ocupată între anii 
1927-1938 de I.-A. Candrea. Până în 1927, Densusianu a ţinut, în cadrul catedrei sale, mai 
multe cursuri de folclor, din care cităm: Concordanfe lingvistice şi folclorice (1924-1925) şi 


Aspecte ale poeziei populare romanice (1925-1926). 

cităm” partea cea mai importantă, aceasta cu atât mai vârtos cu cât ea 
cuprinde şi multe din ideile principale exprimate în articolele sau 
observaţiile sale metodologice amintite mai sus: 

„Publicarea textelor populare va trebui să se facă după norme 
ştiinţifice de transcriere, aşa încât materialul folcloric să fie o 
contribuţie adevărat ştiinţifică şi pentru dialectologie. 

Sistemul de transcriere se va fixa ulterior şi el se va indica în 
volumul care va inaugura seria nouă de publicațiuni de folclor ale 
Academiei Române. 

În adunarea materialului sunt de părere să se țină seamă nu 
numai de folclorul tradițional, ci şi de cel de actualitate, adică de tot 
ce arată cum se răsfrânge în sufletul poporului vieaţa la care el 
participă. Vor trebui astfel culese povestiri variate în care țăranul îşi 
exprimă sentimentele, gândurile sale în diferite împrejurări şi alături 
de acestea se vor aduna motivele folclorice nouă — cântece, legende 
ş.a. — care sunt puse în circulaţie în diferitele regiuni, pentru că nu 
trebuie să uităm că imaginația poporului nu rămâne inactivă, e 
stimulată mereu de ce se întâmplă în anumite împrejurări (să ne 
gândim la răsunetul pe care l-a avut războiul în sufletul țăranilor şi 
care oferă folcloristului elemente nouă de cercetare). 

Cum multe regiuni — ca Maramureşul, Nordul Transilvaniei, 
Basarabia, Dobrogea şi multe ţinuturi aromâne — nu au fost decât 
întâmplător sau deloc explorate, se va căuta prin misiuni speciale să 
se adune materialul folcloric din aceste părți. 

Pe lângă ce se va culege de cei bine pregătiți pentru 
asemenea studii, se vor pune la contribuţie comunicările ce se pot 
avea prin răspândirea de chestionare, care ştim ce folositoare pot să 
fie de multe ori, cum au dovedit chestionarele întreprinse de Hasdeu 
şi N. Densuşianu. 

Acest material va înlesni înființarea unei arhive folclorice 
care va permite într-o zi să se publice o Enciclopedie a folclorului 
român, cum şi un Atlas folcloric, care să arate repartizarea 
geografică a unor motive din creațiunile noastre populare. 


9 „Analele Academiei Române" XL (1920), p. 154-155. 

Deoarece mult material folcloric s-a tipărit în ziare şi reviste, 
s-ar cuveni ca el să fie adunat într-o culegere — într-un fel de 
«corpus» — care se înţelege de la sine de ce mare folos ar fi pentru 
cercetători. 

Paralel cu adunarea materialului, va trebui să se înceapă o 
serie de studii, mai ales comparative, cu privire la folclorul nostru, 
ceea ce s-a făcut prea puţin la noi şi numai după metode riguroase“. 

La aceste propuneri Densusianu mai adăuga în 1924! 
următoarele: „Un deziderat mai îndepărtat ar fi alcătuirea unui 
Repertoriu sau Atlas etnografic, care să completeze pe celelalte 
două, pentru că filologia, folclorul, etnografia nu pot fi despărțite şi 
numai din colaborarea lor poate ieşi mai multă lumină în limpezirea 
unor probleme“. 

Din nenorocire, din frumoasele proiecte ale lui Densusianu 
nu s-a realizat decât prea puțin: copierea unei părți — vreo sută de mii 
de versuri — din poeziile populare răspândite prin ziare şi reviste 
vechi!!. 

Dar Densusianu nu era omul să renunţe la un plan. Neputân- 
du-se înțelege cu Academia — a cărei „nouă serie de publicațiuni fol- 
clorice“ nu apare nici în 1924 —, având nevoie de o revistă în care, pe 
lângă studiile de filologie, să dea un loc larg şi studiilor şi culegerilor 
folclorice, el face să apară, în 1923, periodicul „Grai şi Suflet“!?. 

Pentru folclorul românesc, această publicaţie, cu toată 
apariția ei destul de neregulată, prezintă o importanță covârşitoare. E 
revista care a publicat în mod constant, în fiecare din cele şapte 
volume, unele din cele mai bune culegeri de folclor românesc şi 
câteva cercetări foarte valoroase, între care şi Limba descântecelor a 
lui Ovid Densusianu, precum şi preţioase recenzii ale aceluiaşi şi ale 
elevilor săi. 

Chiar şi Institutul de Filologie şi Folclor mai da — la intervale 
foarte rare, e adevărat —, câte un semn de viaţă. Astfel, în 1930, apare 


10 „Analele Academiei Române" XLIV, p. 86-87. 

11 Aceste copii se păstrează astăzi la Cluj, la Arhiva de Folclor a Academiei Române, ele fiind puse 
la dispoziţia cercetătorilor. 

12 V, volumele I-VII, 1923-1937. 

întâiul volum din valoroasa lucrare a lui Ion Diaconu: Ținutul 
Vrancei. Din introducere, aflăm (p. VII) că Densusianu „i-a pus la 
dispoziție mijloace de cercetare“. E probabil că acelaşi lucru l-a făcut 
şi cu alți cercetători care voiau să facă culegeri de folclor şi ale căror 
materiale sau studii le-a publicat în „Grai şi Suflet“!?. 

O fire extrem de susceptibilă şi o dârzenie puţin obişnuită 
l-au oprit să realizeze tot ceea ce marele său talent, ascuţita-i 
inteligență, deosebita-i putere de muncă şi pasiunea pentru graiul şi 
folclorul nostru ne îndreptăţeau să aşteptăm de la el. 

După neînţelegerea avută cu Academia, în chestiunea 
adunării şi publicării materialelor folclorice precum şi a altor 
probleme, e natural să fi păstrat o umbră de resentiment înaltei 
instituţii. Acest resentiment apare şi în paginile!“ în care e recenzat 
întâiul „Anuar al Arhivei de Folclor“. 

Dar pe noi rezervele lui Densusianu nu ne-au contrariat. 
Ştiam că ele vin din partea unui mare iubitor al folclorului românesc, 
care ţinea să se lucreze cât mai mult şi mai bine în acest domeniu. 

Ocupându-se cu înțelegere, căldură şi competență — ca 
nimeni altul — de aproape toate ramurile folclorului nostru: culegător 
şi popularizator de culegeri, autor de studii valoroase, deschizător de 
drumuri noi în domeniul acestei discipline, organizator de culegeri, 
studii şi publicațiuni folclorice, Densusianu trebuie considerat aşa 
cum l-am numit şi acum şapte ani"? — cel mai de seamă folclorist al 
nostru. 


1 Institutul pare să fi lansat şi un Chestionar folcloric (cu 167 de chestiuni), a cărui aplicare şi 
rezultate nu le cunoaştem. Acest chestionar l-am văzut publicat numai în revista „Învăţământul 
Primar" din Făgăraş, Anul VIII (1931), Nr. 17, p. 12-14, sub titlul: O rugăminte. 

14 „Grai şi Suflet" VI, 399-400. 

15 „Anuarul Arhivei de Folclor" a Academiei Române, I (1932), p. 5. 


ETNOGRAFIA ROMÂNEASCĂ ÎN ARDEAL 
DUPĂ UNIRE 


Deşi ştiinţa care se ocupă cu descrierea popoarelor şi a vieții 
lor numără între întâiele nume care au ilustrat-o, pe un Pausanias şi 
pe un Herodot, ea este totuşi considerată ca o ştiinţă nouă. Mult timp 
înglobată în alte discipline, ca filologia sau geografia, n-a ajuns decât 
în ultimele decenii ale secolului trecut la o oarecare independență. Şi 
dacă în unele țări etnografia a ajuns să se impună şi să fie considerată 
ca o ştiinţă de sine stătătoare — într-altele ea nu şi-a câştigat locul ce i 
se cuvine decât după război, şi încă nici atunci în măsura meritată. 

Între aceste din urmă țări este şi România. O catedră 
specială, consacrată etnografiei, nu s-a creat la universitățile țării 
vechi, înainte de război. Această inovaţie fericită şi de o importanță 
covârşitoare pentru cultura românească, a luat ființă doar la 
românizarea universității clujene, în 1919; propunerea creării unei 
catedre de etnografie şi folclor credem că se datoreşte desăvârşitei 
cunoştinţe a lacunelor culturii noastre naționale a organizatorului şi 
primului ei rector, Sextil Puşcariu. Împrejurările n-au îngăduit însă 
ca această catedră să-şi înceapă activitatea deodată cu aceea a 
universităţii. Cursurile ei au început abia în 1926, când a fost numit, 
ca profesor suplinitor, Romulus Vuia. 

Două alte instituții au înlocuit, însă, cu deplin succes 
chemarea pe care avea s-o îndeplinească această catedră. Una din ele 
este Muzeul Etnografic al Ardealului. 

Problema muzeelor etnografice este mai actuală astăzi ca 
oricând. Faptul acesta a fost evidenţiat şi de numeroşi conferențiari şi 
de două moţiuni ale recentului congres internaţional al artelor 
populare, ținut la Praga, la începutul lui octombrie. lată pentru ce, 
deja de zeci de ani diversele state, care se distingeau printr-o 

civilizație populară accentuată, au prins să-şi adune şi să conserve 
mărturiile ei. Această măsură se impunea şi pentru că civilizația 
poporului de la ţară era grav amenințată de progresele celei de la 
oraş, a fabricărilor în serie, a pătrunderii cunoștinței de carte tot mai 
adânc în straturile populaţiei de jos. Dacă primejdia aceasta era mai 
puţin acută în ţările care posedau şi o civilizație burgheză, — la un 
popor ca al nostru, a cărui singură civilizație băştinaşă e aceea a 
păturii ţărăneşti — nesocotirea ei devenea o greşeală ireparabilă şi de 
neiertat. Căci nu pot fi considerate altfel nepăsarea, tembelismul, 
lipsa de înţelegere care aveau să ducă la dispariția monumentelor 
singurei noastre civilizații autohtone, a materialului în care vom găsi 
— cum spunea George Vâlsan — „certificatul nostru de nobleţe 
naţională“. 

Acum zece ani, situația noastră era din cele mai triste din 
acest punct de vedere. În ţara veche, un singur Muzeu Etnografic 
neterminat, ascunzând în lăzi bogății poate nebănuite, care nu puteau 
fi însă arătate şi studiate — ceea ce constituie desigur unul din 
principalele scopuri ale unui muzeu. Trebuie să notăm, cu durere, că 
situaţia lui e şi astăzi aceeaşi şi că el şi-a schimbat vechea destinație 
de muzeu etnografic, de o vreme-ncoace intitulându-se Muzeul de 
Artă Naţională. 

Lucrurile nu stăteau mai bine nici în Ardeal. Un singur 
muzeu românesc: adică o secţie etnografică la Muzeul Asociaţiunii 
sibiene. Multă bunăvoință aici, chiar şi entuziasm, dar insuficientă 
pregătire tehnică, muzeală şi etnografică la conducerea secției şi 
acelaşi nenorocit cântec al lipsei de fonduri. Secţia etnografică a 
acestui muzeu, mărginită la expuneri de artă populară, nu putea 
satisface întru totul chemarea muzeului etnografic care ne trebuie: 
reprezentarea ființei etnice a poporului nostru. 

În schimb, aceea a neamului unguresc nu lipsea. Un muzeu — 
şi astăzi foarte prezentabil — la Sfântu-Gheorghe, reprezenta viaţa 
secuilor; alte două, la Cluj, aceea a ungurilor. Şi deşi ele se intitulau 
„al Ardealului“ şi „al Carpaţilor“, viaţa naţiei predominante din 
punct de vedere numeric şi de o bogăţie deosebită de material 

etnografic, a românilor, — lipsea cu desăvârşire. Ba nu! În muzeul din 
Casa Matia ea era reprezentată printr-o pereche de ițari şi două ii 
alese parcă dintre cele mai urâte. Să ni se ierte aceste detalii. Le dăm 
pentru că ele ţin de istoria institutului de care va fi vorba îndată. 
Căci, într-o bună zi, fostul moştenitor al tronului convingându-se 
personal de lucrul acesta şi văzând primejdia dispariției 
monumentelor culturii noastre populare, a numit prin Fundația 
Principele Carol (azi Fundaţia Regele Mihai) o comisie compusă din 
Sextil Puşcariu (preşedinte), G. Vâlsan, Al. Lapedatu, G. Oprescu, E. 
Panaitescu şi R. Vuia — cu însărcinarea de a face propuneri în 
vederea înființării unui muzeu etnografic la Cluj. 

Acestea se petreceau în 1922. În ianuarie 1923, Romulus 
Vuia e numit director al Muzeului, care achiziţionase deja două 
colecții importante. Pătruns de necesitatea salvării imediate a 
materialului civilizației noastre populare, Vuia explorează regiunea 
Pădurenilor, Ţara Hațegului, Banatul, Maramureşul, Bazinul 
Petroşanilor, întorcându-se cu bogate colecții de obiecte etnografice 
şi fotografii. Dar nu se poate aduna cât e imperios necesar, ajutoarele 
devin din ce în ce mai rare şi mai neîndestulătoare. Muzeul, mutat în 
1925 în clădirea proprie din Piaţa Mihai Viteazul, n-are fondurile 
necesare pentru aranjare şi pentru completarea colecțiilor. Adeseori 
funcționarii Muzeului — plătiți cu o leafă derizorie — n-au foc, nici 
lumină, căci Fundația n-are mijloace suficiente. Se trece astfel prin 
perioade extrem de critice. Lumea care nu cunoaşte activitatea de 
după zidurile albe se îndoieşte chiar că în acest muzeu se lucrează şi 
că el se va deschide cândva. Totuşi, datorită ajutoarelor miniştrilor 
artelor O. Goga, V. Goldiş şi Al. Lapedatu, precum şi muncii 
neprecupețite a directorului şi colaboratorilor săi, Muzeul se 
deschide în ziua de 17 iunie 1928. Necredincioşii încep să creadă, 
străinii să admire, gurile rele să tacă. Inaugurarea Muzeului a fost 
cea mai frumoasă răsplată ce se putea da directorului ei. El şi-a văzut 
munca apreciată de marele învăţat al neamului, Nicolae Iorga, de 
ministrul artelor, de preşedintele Academiei, şi de toți cei care au 
încăput în acea zi de sărbătoare în vestibulul Muzeului. 

Nu vom da o descriere a lui, preferăm să sfătuim pe toți cei 
pe care îi interesează o operă culturală românească să meargă să-l 
vadă. Vom insista doar pentru a arăta ce însemnează crearea acestui 
muzeu. 

Însemnează, în primul rând, întâiul muzeu de specialitate al 
țării, în care se pot face şi cercetări ştiinţifice. Muzeul întreprinde 
cercetări sistematice ale diferitelor ţinuturi din Ardeal, culegând şi 
material folcloric El pune la dispoziție cercetătorilor din ţară şi 
străinătate, fotografii, diapozitive şi bibliografie — adeseori utilizate 
pentru conferinţe de propagandă despre România. Este întâiul muzeu 
etnografic românesc unde e reprezentată nu numai arta populară, 
(cănuţe, bâte încrestate, oprege etc.), ci şi obiecte etnografice 
propriu-zise, care aparțin ocupațiilor ţăranului nostru: agricultura, 
păstoritul, pescuitul, uneltele, ustensilele de bucătărie etc. 
Însemnează aranjarea obiectelor aşa ca să fie văzute şi înțelese de 
oricine. Toate condițiile ştiinţifice ale unui muzeu apusean au fost 
satisfăcute în Muzeul din Cluj; dar aceasta n-a fost singura grijă; 
preocuparea estetică, de tehnică muzeală a fost tot atât de 
considerată. lată pentru ce atâți savanți străini — şi nu vom cita decât 
pe H. Focillon, cunoscutul profesor de istoria artelor de la Sorbona, a 
rămas uimit în fața îmbinării de ştiinţă etnografică şi artă muzeală, 
care surprind de la intrarea în vestibulul Muzeului. În aceste condiţii 
e uşor de înţeles ce important mijloc de propagandă oferă muzeul 
acesta pentru toți străinii de seamă care ne trec prin ţară — adeseori în 
calitate de delegaţi ai Ligii Naţiunilor — şi care, în lipsa Muzeului din 
Piaţa Mihai Viteazul, n-ar avea unde să vadă monumentele culturii 
poporului nostru, ori le-ar vedea în muzeele ungureşti, care am arătat 
cum înțeleg să prezinte cultura conlocuitorilor lor. 

După un început atât de frumos, Muzeul nu poate şi, fireşte, 
nici nu trebuie să rămână pe loc. E bine să se ştie că nici astăzi, după 
şase ani de la înfiinţare, Muzeul nu are un buget propriu şi luptă cu 
cele mai mari greutăți. Trecerea lui în bugetul statului şi acordarea 
fondurilor necesare unui institut cu o chemare atât de importantă este 
deci întâiul lucru care trebuie să se facă. A avea un edificiu modern, 

corespunzător din toate punctele de vedere, sau măcar câteva săli noi 
şi încăpătoare pentru atâtea colecții care stau depozitate în magazii — 
iată nevoi din cele mai arzătoare. lar între planuri, cel dintâi e 
desigur acela al unui muzeu în aer liber, în felul celebrului Skansen 
suedez, în care să găseşti case ţărăneşti, biserici de lemn, stâni şi 
mori, cu ciobani şi țărani veritabili, cântând din fluier ori din cimpoi, 
şi în care să se dea din când în când serbări populare, aşa cum s-a 
preconizat şi într-o moţiune a Congresului de la Praga. 

Dacă, luptând cu atâtea greutăţi, Muzeul Etnografic a meritat 
totuşi aprecierea de „cea mai însemnată operă culturală realizată de 
la Unire încoace“, cum i-a zis cândva Nicolae Iorga, ce va fi când 
vechile piedici de bani şi de clădire vor lipsi şi cei câțiva oameni 
strânşi în jurul Muzeului se vor putea dedica exclusiv muncii de 
adunare de materiale, aranjare, studii şi cercetări? 

e e 

A treia înjghebare etnografică în Ardealul românesc este atât 
de puţin cunoscuta Societate Etnografică [Română]. E atât de puţin 
cunoscută, încât însuşi cronicarul „Transilvaniei“ (Nr. pe nov. 1928), 
amintind de cincantenarul Societăţii Engleze de Folclor, îşi exprimă 
regretul că ne lipseşte o astfel de instituție. Dar o avem, o avem din 
toamna anului 1923, când entuziasmul celui care a fost totdeauna cel 
mai priceput şi înțelegător prieten şi sprijinitor al mişcării noastre 
etnografice, învățatul George Vâlsan, împreună cu Sextil Puşcariu, 
regretatul Bogrea şi alți profesori, au înfiinţat-o. Răsunetul apelului 
lansat atunci n-ar trebui uitat aşa de repede. Au venit o mulțime de 
înscrieri de membri, din toate părțile țării. S-au ținut şedinţe lunare, 
cu conferinţe şi discuţii interesante. Era vorba şi de publicarea unui 
buletin al Societăţii. În ultimii ani, activitatea ei a slăbit. Nădăjduim 
însă că o sănătate mai bună va permite preşedintelui ei, George 
Vâlsan, să redea vechea însufleţire acestei Societăți. Credem că şi 
statul va sprijini-o în viitor, dându-și seamă că, singură în ţară, 
Societatea Etnografică e chemată să ne reprezinte şi în relațiile cu 
societățile similare străine şi să ia iniţiative de mult aşteptate în 
lumea folcloriştilor noştri. 

Tot în capitala Ardealului s-a făcut şi întâia încercare 
românească de Muzeu de Folclor Medical şi Istoria Medicinei. 
Începutul acesta promite o dezvoltare din cele mai frumoase, datorită 
priceperii şi entuziasmului harnicului său conducător, docentul dr. 
Valeriu Bologa. 

Un alt început promiţător este Muzeul Etnografic înjghebat 
de prof. Gh. Vormicu, în Palatul Cultural din Sighet. Este un muzeu 
provincial, consacrat Maramureşului, despre care am auzit cele mai 
îmbucurătoare lucruri. 

Nu putem uita cu nici un preţ o încercare de alt gen: revista 
„Comoara Satelor“. Pe când Vechiul Regat avea 3-4 reviste dedicate 
culegerilor de folclor, Ardealul nu avea nici una. O mână de 
entuziaşti profesori din Blaj, sub conducerea lui Traian Gherman, au 
reuşit să umple această lacună, în 1923, făcând să apară revista 
amintită. Putem spune că ea a fost una din cele mai bune reviste în 
acest gen, demnă să stea alături de „Şezătoarea“ şi „Ion Creangă“. 
Ce păcat că lipsa de fonduri a silit pe conducătorul ei să-i suprime 
apariția după mai bine de cinci ani de activitate. Să nădăjduim însă 
că revista folclorului ardelenesc va reînvia în curând. 

e e 

În ce priveşte cercetările şi studiile în domeniul etnografiei şi 
folclorului, înregistrăm o activitate din cele mai îmbucurătoare. Deşi 
catedra de etnografie, chemată în primul rând să formeze tineri care 
se vor dedica cercetării vieții actuale a poporului nostru, n-a avut 
vremea necesară să pregătească elevi — ale căror contribuţii le 
aşteptăm însă peste câţiva ani — activitatea etnografiei româneşti în 
Ardeal porneşte tot din cercurile universitare. 

George Vâlsan, promotorul mişcării de la Cluj, şi-a tipărit 
frumoasa cuvântare prezidenţială rostită la inaugurarea Societății 
Etnografice: Menirea etnografiei în România, împreună cu utila 
conferință O ştiinţă nouă: etnografia, în a doua broşură a Bibliotecii 
Secţiunii geografico-etnografice a Astrei — o altă realizare a 
etnografiei ardeleneşti. 

Romulus Vuia a publicat un temeinic studiu de geografie 
umană şi etnografie Țara Hațegului în regiunea Pădurenilor (1926), 
o interesantă cercetare asupra Originii jocului de căluşari (1922) şi 
Legenda lui Dragoş (1922), precum şi o broşură utilă, care poate 
servi şi ca îndreptar pentru muzeele etnografice: Muzeul Etnografic 
al Ardealului (Bucureşti, 1928). 

Prof. Th. Capidan ne-a dat în ultimii ani cele mai importante 
studii făcute până acum asupra românilor din Sudul Dunării: 
Românii din Peninsula Balcanică (1922), Megleno-românii (1925), 
Românii nomazi (1926), Sărăcăcianii (1926) etc. 

Prof. Silviu Dragomir s-a ocupat, în temeinice studii, de 
Originea coloniilor române din Istria (1924), Vlahii din Serbia în 
sec. XII-XIV (1922), Vlahii şi Morlacii (1924). 

Regretatul Vasile Bogrea a publicat în „Dacoromania“ mai 
multe studii de folclor (Cercetări de literatură populară, Sfinţii 
medici în graiul şi folclorul românesc etc.) şi a ţinut la Societatea 
Etnografică câteva comunicări deosebit de interesante, care se vor 
publica în curând. Prof. G. Oprescu a publicat un studiu, a cărui lipsă 
se simţea aşa de mult, despre Arta ţărănească la români (Bucureşti, 
1922). 

Sabin Opreanu ne-a dat mai multe cercetări importante 
asupra românilor din Secuime (Terra Siculorum (1925), Ținutul 
Săcuilor (1926), Săcuizarea românilor prin religie (1927). 

Dr. Valeriu Bologa a publicat mai multe studii din domeniul 
istoriei medicinei şi folclorului medical (Vrăji, babe şi moaşe azi şi 
odinioară, Florile spurcate ale medicinei poporului în lumina 
ştiinţei (1926) etc. 

Prof. Const. Lacea a publicat o interesantă cercetare Sunt în 
Transilvania aşezări de români veniţi din Sudul Dunării sau nu sunt 
(1926). 

E. Precup ne-a dat un studiu despre Păstoritul în Munţii 
Rodnei (1926). 

N. Dragomir o cercetare Din trecutul oierilor mărgineni din 
Sălişte şi comunele din jur (1926). 

Tache Papahagi, cu acelaşi viu interes pentru românii 
ardeleni, ne-a dat o monografie despre Graiul şi folclorul 
Maramureşului (1925), precum şi nişte interesante Cercetări în 
Munţii Apuseni (1925). 

Traian Gherman şi-a scos în volum studiile amănunțite de 
Meteorologie populară, publicate în revista de la Blaj, de care am 
amintit mai sus. 

Subsemnatul a publicat o cercetare despre Șcheii de la 
Cergău şi folclorul lor (1926), un studiu despre întâiul nostru 
folclorist Viaţa şi opera Doctorului Vasilie Popp (1928), precum şi o 
broşură de propagandă în favoarea culegerilor: Învățătorii şi 
folclorul (1928). 

Între culegeri trebuie să amintim pe acelea ale dlor: I. Bârlea 
(Cântece populare din Maramureş (2 vol. Bucureşti, 1924), Lucian 
Costin (Mărgăritarele Banatului, Timişoara, 1926), G. Cătană (Din 
lumea poveştilor, Caransebeş, 1924). 

Tot în cadrul etnografiei trebuie să amintim şi culegerile de 
folclor muzical, întreprinse în Banat de Tiberiu Brediceanu şi Sabin 
Drăgoi. Cel dintâi a reprezentat folclorul muzical la Praga, vorbind 
despre Istoricul şi starea actuală a cercetărilor despre muzica 
populară românească. La acelaşi congres, Ardealul a mai fost 
subiectul unei comunicări, despre Icoanele pe sticlă la românii 
ardeleni, dezvoltată de subsemnatul. 

e e 

Bilanţul activităţii etnografice în Ardealul dezrobit este astfel 
din cel mai îmbucurător: creări de muzee, de societăţi, de catedre 
universitare, cercetări şi culegeri, reprezentări la congrese 
internaționale (Şi R. Vuia ne-a reprezentat, în 1924, la Congresul 
Internațional de Antropologie, ţinut la Praga) — toată scara 
manifestărilor posibile a fost atinsă. Nădăjduim că ea va înflori şi 
mai frumos în deceniile viitoare, pentru ca să putem câştiga ceea ce 
o nepăsare de neiertat ne-a făcut să pierdem înainte de Unire. 


ÎNVĂŢĂTORII ŞI FOLCLORUL! 


Puţini vor fi, desigur, învățătorii, cărora să nu le fie cunoscut 
cuvântul folclor. Mulţi îl întrebuințează, adeseori însă nelalocul lui. 
De aceea, înainte de a intra în subiectul ce mi-am propus să dezvolt, 
voi arăta ce se înțelege astăzi prin acest cuvânt, care a ajuns să 
designeze o ştiinţă nouă: ştiinţa folclorului. 

În englezeşte, folk însemnează popor (mai ales poporul de 
Jos, de rând), iar lore: cunoştinţă, ştiinţă. Astfel acest termen se poate 
traduce în limba românească cu: știința poporului. Cuvântul a fost 
născocit abia la 1846, de un învăţat englez, pentru a avea un termen 
cu care să se numească mai scurt, mai potrivit ceea ce până atunci 
era cunoscut sub numele de „antichităţi populare“. Sub acest termen 
se înțelegea tot ceea ce intră în cercul de cunoştinţe al poporului, 
ceea ce alcătuieşte comoara spirituală, cunoştinţe moştenite, însă, şi 
nu primite prin şcoală, şi anume: 

a) cântece, doine, bocete, balade, poveşti, legende, tradiții, 

snoave, glume, ghicitori, proverbe şi locuţiuni; 

b) credinţe şi superstiții (credinţe deşarte); 

c) obiceiuri la diferite sărbători şi zile de peste an, obiceiuri 
la naştere, nuntă şi moarte; 

d) jocuri de copii şi de adulți; 

e) medicina poporului (plante de leac, vrăji, descântece 
etc.); 

f) obiceiurile juridice, adică felul poporului de a judeca în 
anumite împrejurări, de a pedepsi abateri de la calea cea 
dreaptă, obiceiuri la hotărnicii — felul în care se aplică 
ceea ce se cheamă „obiceiul pământului“. 


ărţi din acest articol au format subiectul unei conferinţe ţinute la „Cercul cultural al învăţătorilor 
1 Părţi din acest articol au format subiectul fi te la „Cercul cultural al toril 


clujeni“, în ziua de 10 martie 1928. 

Cam acestea se înțelegeau, pe atunci, sub numele de 
„antichități populare“. Iar astăzi mai toate popoarele au adoptat 
termenul folclor pentru a numi aceste manifestări ale vieţii 
poporului. Cu vremea, în ultimii douăzeci de ani, domeniul 
folclorului s-a mai întins. Aceasta s-a întâmplat şi datorită faptului 
că noul termen şi-a pierdut în parte înțelesul inițial, 
nemaidesignând numai aceste credințe, poveşti, cântece, vrăji, 
Jocuri etc., adică materialele care se pot culege în popor, ci însăşi 
ştiinţa care se ocupă cu cercetarea acestora, şi, poate chiar mai mult 
ştiinţa decât materialele care îi servesc de obiect. Acum, că ea s-a 
văzut constituită, au început discuţii între specialişti pentru 
delimitarea câmpului de activitate al folclorului. Unii voiau să-l 
întindă cât mai departe, cuprinzând şi cultura materială a 
poporului, adică: satul, casa şi curtea ţăranului, uneltele diferitelor 
ocupaţiuni: păstoritul, agricultura, pescuitul, industria casnică etc. 
Alţii țineau să rămână la ceea ce se obişnuieşte să se numească 
cultura spirituală, domeniu pe care, întâia şcoală de folclor, cea 
engleză, nici nu l-a depăşit, şi pe care l-am schițat mai înainte. 

Eu vă voi vorbi numai despre această cultură spirituală, 
pentru că în direcția aceasta cred eu că învățătorii ar putea fi mai 
folositori şi neamului românesc şi ştiinţei. 

Mulţi îşi vor pune desigur întrebarea: dar ce poate câştiga 
ştiinţa şi neamul nostru prin culegerea de poveşti, obiceiuri, jocuri 
ŞI vrăji, şi prin cercetarea şi studierea lor? Le voi răspunde cu toată 
convingerea că utilitatea folclorului, din punct de vedere național şi 
ştiinţific, e mult mai mare decât se bănuieşte şi mult mai prețioasă 
decât aceea a altor ştiinţe. 

Să cercetăm în primul rând importanţa culegerii şi studierii 
materialelor folclorice din punct de vedere național. 

O datorie elementară ne impune să ne cunoaştem pe noi 
înşine, individual, apoi pe cei ce ne stau aproape, şi, lărgind cercul 
familiei din ce în ce mai mult: neamul întreg. Să ne cunoaştem ca 
să ştim ce putem şi întru cât ne putem bizui pe propriile noastre 
forţe, atunci când sună ceasul marilor hotărâri. E sigur că nu ne 

cunoaştem îndeajuns forța morală, nici calitățile moştenite ale 
poporului nostru — vorbim de cel de la ţară. Viaţa lui „se desfăşură 
— cum ne spune aşa de frumos Vâlsan, — un mare învăţat al nostru? 
— după anumite norme aproape fixe. De la ursitorile care îți ursesc 
soarta, când abia te-ai născut, până la bradul împodobit care-ţi arată 
calea la mormânt, toate faptele mari şi mici ale vieții sunt însoţite 
de ceremonialuri duioase şi tainice, de multe ori parcă fără rost, 
care îngrădesc viaţa într-un ritual tot atât de sacru ca şi cel religios, 
moştenit aproape neschimbat din bătrânii bătrânilor. Tatăl face 
într-un anume fel casa, mama ţese, croieşte şi coase într-un anume 
fel cămaşa, cu anume râuri, copiii se joacă într-un anume fel, 
făcând mişcări şi spunând uneori cuvinte pe care nu le mai înțelege 
nimeni, fetele cântă într-un anume fel, bătrânele lecuiesc cu anume 
descântece ciudate, până şi ciobanul îşi cheamă oile, îşi sapă 
fluierul sau băţul într-un anume fel. Pretutindeni tradiție, urmată 
necondiționat de popor în marea lui masă, tradiție moştenită din 
timpuri depărtate şi trecută din om în om până în zilele noastre“. 

Această tradiție formează singura cultură autohtonă, 
băştinaşă, a poporului nostru, şi ea trebuie cunoscută în toate 
amănuntele ei. Căci trebuie să se ştie că o „serioasă conştiinţă 
națională ca şi o cultură națională la noi poate porni numai de la o 
mai deplină şi mai exactă cunoaştere a neamului românesc“. Ori, 
cu manifestaţiile multiple ale acestei culturi autohtone a poporului, 
se ocupă folclorul 

lată pentru ce în toate țările se lucrează cu înfrigurare în 
domeniul acestei ştiinţe noi, al cărei obiectiv principal este 
cunoaşterea poporului. În Germania, în special, se încearcă să se 
introducă folclorul şi în şcoală, de la cea primară până la 
Universitate. Şi aceasta, pentru că, aşa cum mărturiseşte un mare 
învăţat austriac: „Pentru fiecare membru al națiunii, familiarizarea 
cu faptele folclorului însemnează o incomparabilă educație de 


2 În broşura O ştiinţă nouă: etnografia. Cluj, 1927, pe care o recomand cu toată căldura 
învăţătorilor noştri. [vezi ediţia Ion Cuceu (2001), p. 21] 

realități, o înrădăcinare puternică în solul patriei proprii, aşa 
precum nici o disciplină ştiinţifică nu i-o poate da. Şi aşa precum 
folclorul influenţează în chip decisiv spiritul şi sufletul individului, 
el contribuie în chip decisiv la educația şi ridicarea întregului 
popor, la fortificarea interioară a naţionalităţi“. 

Să trecem acum la însemnătatea ştiinţifică a folclorului. 

Pentru a se ajunge acum la rezultatele de importanţă covâr- 
şitoare din punct de vedere naţional amintite mai sus — deosebitele 
manifestații ale culturii poporului, folclorul lui deci, trebuie cules. 
Şi pe baza materialelor de folclor învățații îşi încep apoi cercetările 
lor. Comparând poveste cu poveste, credinţă cu credinţă, obicei cu 
obicei — muncă de o deosebită migăleală, atenţie şi răbdare — ei 
ajung să scoată legile formării poveştilor, credințelor, obiceiurilor. 
Comparându-le cu produsele similare ale altor națiuni, vecine ori 
îndepărtate, se poate ajunge la stabilirea felului de prelucrare al 
poporului nostru, la determinarea originalității sale, la concepțiile 
sale despre diferitele probleme, în sfârşit la însăşi caracterizarea lui. 
Uneori se poate stabili chiar ceea ce păstrează de la strămoşi, apoi 
de la alte neamuri cu care a venit în contact de-a lungul veacurilor 
poporul nostru şi ceea ce îi aparţine, în mod cu totul propriu. 

Astfel, folclorul poate ajuta acea parte a psihologiei care e 
cunoscută sub numele de etnică. Alteori el contribuie la lămurirea 
problemelor istorice, la acelea de filologie, de drept comparat sau 
la altele mai puțin obişnuite, din domeniul istoriei religiilor, al 
studiului Bibliei, sau al cercetărilor asupra antichității. Atâtea 
ştiinţe îşi adâncesc şi-şi întind astfel domeniul în urma rezultatelor 
cercetărilor folclorice. 

Urmărind şi obținând asemenea rezultate, nimeni nu mai 
tăgăduieşte astăzi importanța folclorului ca ştiinţă independentă sau 
ajutătoare. Acest lucru a fost de mult observat în alte ţări, unde s-au 
format de cu vreme societăți pentru cultivarea acestei ştiinţe. lar 


3 M. Haberlandt, £Einftihrung in die Volkskunde mit besonderer Berücksichtigung Österreichs Wien, 
1924, p. 70-71. 

din 1907 există şi o societate internațională de folclor, cu sediul în 
capitala Finlandei. 

Folclorul e important şi din punct de vedere naţio- 
nal-politic. Sunt popoare care-şi datoresc situația lor privilegiată, 
mulțumită, în parte şi cunoaşterii folclorului lor. Despre Finlanda, 
tărişoara din coasta de apus a Republicii Sovietelor, cine ar fi ştiut, 
dacă n-ar fi devenit celebră prin adunarea cântecelor sale populare 
şi întocmirea, pe baza lor, a faimoasei epopei Kalevala, acum 
aproape 100 de ani? Şi de atunci interesul pentru ea creşte mereu. 
La începutul secolului trecut, sârbii, deşi, mai puţini ca noi românii, 
şi deşi, poate, cu mai puţine calități sufleteşti, erau totuşi mult mai 
bine cunoscuţi în Apusul Europei. Şi aceasta numai pentru că se 
găsise la ei un om, acum o sută şi ceva de ani, să culeagă o mulţime 
de poezii populare, care imediat au deşteptat interesul Europei, au 
fost traduse în nemţeşte şi franțuzeşte, trezind astfel curiozitatea 
unei lumi pentru poporul care era capabil să compună astfel de 
cântece. Dar capabili eram şi noi! Lirica noastră populară nu era 
întru nimic mai prejos de a sârbilor. Deosebirea e însă că la noi nu 
s-a găsit omul care să culeagă încă de pe atunci. Alecsandri şi 
Russo au pornit abia mai târziu, îndemnați poate şi de răsunetul 
avut de colecția sârbească; putem chiar adăuga că şi cunoaşterea 
noastră, şi interesul arătat de Europa față de poporul nostru, după 
anii 1850, se datoreşte, în parte, şi traducerii culegerii de poezie 
populară a lui Alecsandri în franţuzeşte şi englezeşte. 

S-ar putea spune încă multe despre importanţa folclorului 
din diferite puncte de vedere. Cred însă că cele ce am amintit până 
acum — în ce priveşte însemnătatea acestei ştiinţe din punct de 
vedere naţional, politic şi ştiinţific — sunt suficiente pentru a 
convinge că folclorul poate fi un mijloc deosebit de prețios pentru 
ridicarea neamului nostru, mijloc care trebuie cultivat cu tot prețul 
şi fără întârziere. 

Mai ales — fără întârziere! Căci dacă în privinţa întâielor 
culegeri am venit — cum am amintit mai sus — cam târziu, în urma 
altor nații mai mici şi mai sărace decât a noastră, tot în urmă am 
rămas şi după aceea. La noi, o culegere sistematică a materialelor 

folclorice, organizată, condusă de sus — n-a prea existat. A cules 
cine a vrut, cine a avut tragere de inimă, când a putut şi cum a putut 
— la voia întâmplării. De multe ori s-a procedat greşit, cum e şi 
natural când se lucrează fără sistem. Avem astfel ţinuturi aproape 
necunoscute din punct de vedere folcloric, din care nu s-a cules 
aproape nimic, cum e Basarabia. Cum să arătăm că această 
provincie e profund românească, când n-avem nici o colecție mai 
mare de folclor românesc de peste Prut? Contra acestei lipse de 
sistem trebuie să se ia măsuri. Mult, prea mult, nu se mai poate 
amâna. Deşi poporul o să povestească întotdeauna, o să cânte şi 
peste o sută de ani, nu vom mai avea poveştile strămoşilor noştri, 
nici cântecele în care am fost legănaţi şi crescuţi. 

Civilizaţia nivelatoare a oraşului, pătrunderea gazetelor în 
umila căsuță a ţăranului face ca povestea să nu mai fie cea de 
demult, ci să se introducă în ea elemente străine, culte; în locul 
cântecului bătrânesc, în locul duioasei doine, pătrunde, încetul cu 
încetul, cântecul de mahala. Obiceiurile se strică şi ele, cu toate că 
rezistă mai bine. Credinţele vechi se clatină. Legendele dispar. 
Toate acestea trebuie salvate cât mai e vreme. Cât mai e vreme! Se 
spune de atâta timp că ele vor pieri! Şi n-au mai pierit! Totuşi, 
comoara spirituală a poporului a primit o lovitură nespus de grea în 
urma războiului mondial şi a prefacerilor sociale aduse de el. Să 
salvăm, deci, cât mai e vreme tezaurul de credinţe, obiceiuri şi 
literatură a poporului, tezaur a cărui importanță națională şi 
ştiinţifică e evidentă! 

Kk k 

Pentru această acțiune de salvare, învățătorii sunt cei mai 
indicaţi! Indicați în primul rând prin faptul că sunt cei mai aproape 
de popor, în contact zilnic cu el, neavând nevoie să se deplaseze 
pentru culegeri! Indicați, apoi, pentru că sunt dintre fericiții în care 
oamenii din popor au încredere, în prezența cărora îşi dezleagă 
limba mai uşor şi le spun ceea ce au pe inimă sau ce ştiu din 
bătrâni. Indicați, pentru că prezența lor nu-i surprinde şi nu-i 
indispune, ea fiindu-le cu totul obişnuită. 

Învăţătorii, şi nu cercetătorul de la oraş! Acesta din urmă, 
coborând în sat, e considerat ca un străin, primit cu răceală, nimeni 
n-are încredere în el, lumea se teme ori se jenează. Mi-amintesc o 
păţanie proprie: Eram acum vreo doi ani, în jurul Blajului, într-o 
anchetă folclorică. Găsisem în sat o atmosferă foarte puțin 
prietenească. În astfel de împrejurări nici nu prea aveam nădejde să 
pot culege ceva. Cu mare greutate am reuşit să spulber credinţa că 
aş fi... agentul unei societăți de asigurare. Abia după ce-am rămas 
două zile în sat, am reuşit să dezleg limbile — şi aceasta datorită în 
parte faptului că m-am dat şi eu drept bulgar în acel sat de bulgari 
românizați. 

Chiar dacă cercetătorului de la oraş i se spune câte ceva, 
sufletele se deschid pentru el numai la suprafață, el culege 
materiale care se spun uşor, poveşti şi cântece, dar nu poate 
pătrunde mai adânc în lumea superstițiilor, a vrăjilor, a figurilor 
mitice ale poporului. Cercetătorul de la oraş să rămână la oraş: are 
acolo chemarea şi rostul lui: să dea directive pentru culegere, să 
aranjeze, să clasifice, să prelucreze materiale culese ori publicate, şi 
să facă studii asupra lor. 

lar satul să rămână domeniul intelectualilor satului. Între 
aceştia, preotul este uneori oprit de haina pe care o poartă să se 
amestece în tot ce interesează pe folclorist. De multe ori țăranul se 
simte stânjenit la gândul că va ajunge într-o bună zi să se 
mărturisească celui care acum îi cere să-i spună vrăji ori farmece. 
Notarul nu prea are tragere de inimă spre astfel de lucruri. lar 
medicul de plasă — unul la douăzeci de sate — când se întâmplă să 
fie român şi însufleţit de ideea de a culege folclor, are o misiune 
specială cu totul potrivită pregătirii sale, chiar în cadrele 
folclorului: aceea de a se ocupa de medicina populară, leacurile 
băbeşti, plantele de leac. Nimeni nu-i cere mai mult şi am fi foarte 
bucuroşi să facă atâta! 

Marea nădejde a salvării folclorului nostru rămâne deci 
învățătorul: el, care-şi petrece viaţa în mijlocul poporului şi poate 
lua parte la serbările lui, fără ca cineva să se teamă ori să se 
sfiiască. De altfel, această sarcină şi această cinste a căzut şi până 

acum tot pe umerii lui. Dacă vom face o mică statistică şi vom lăsa 
la o parte pe cercetătorii specialişti, ca răposații Simeon FI. Marian 
şi Tudor Pamfile, apoi pe Artur Gorovei şi câţiva filologi, vom 
vedea că cele mai multe volume din colecția de folclor a 
Academiei (cunoscută sub titlul „Din vieața poporului român“) au 
fost alcătuite de învăţători şi profesori. A fost pentru mine o 
bucurie deosebită când, citind un cunoscut tratat de folclor al 
profesorului german Kaindl, am întâlnit amintită revista de folclor 
„Șezătoarea“, a lui Gorovei, cu menţiunea: „colaboratorii ei sunt în 
special învățători de la ţară“. 

În jurul conducătorului acestei reviste se adunaseră 
într-adevăr o mână de oameni însufleţiţi, toţi învăţători. Între 
întemeietori a fost şi acel Mihai Lupescu (mort în 1922), căruia, în 
parte pentru meritele sale de folclorist, profesorul universitar I. 
Simionescu i-a dat un loc în cartea sa despre „oameni aleşi“ ai 
românilor. Deosebit de cunoscute pe terenul folcloric sunt numele 
învăţătorilor de dincoace de Carpaţi: lon Pop Reteganul şi George 
Cătană. Dintre fruntaşii folcloriştilor din Vechiul Regat trebuie să 
citez pe C.  Rădulescu-Codin, învățător, apoi revizor în 
Câmpulungul-Muscelului, pe moldoveanul Simion Teodorescu 
Kirileanu şi pe olteanul Şt. St. Tuţescu, toți trei stinşi în cursul 
anului 1926. Amintindu-le numele ţin să aduc omagiul meu, de 
cercetător în domeniul folclorului românesc, memoriei acestor 
harnici culegători ai tradițiilor noastre populare. La moartea lor, 
însuşi marele învățător al neamului, Nicolae Iorga, a scris cuvinte 
de laudă pentru activitatea lor, întrebându-se îngrijorat dacă vor 
mai găsi ei urmaşi într-o epocă de felul celei în care trăim. 

Această recunoaştere, venită de la cel mai mare învăţat al 
neamului, ar trebui să îndemne pe toți învățătorii țării să imite 
exemplul colegilor, care au binemeritat de la patrie şi altfel decât 
făcându-şi datoria de învăţători. 

Mă gândesc la atâta energie pe care o pierd, neutilizată, 
învățătorii noştri de la ţară. Nu e oare păcat? Desigur, de atâtea ori 
bunăvoință a fost. A lipsit poate numai îndemnul din afară, 

exemplul, cunoştinţele necesare pentru a începe. Îndemnul să-l dea 
exemplele frumoase ale folcloriştilor amintiţi şi convingerea că 
lucrând în domeniul folclorului contribui la ridicarea neamului şi 
ştiinţei româneşti. Iar puținele cunoştinţe necesare le voi rezuma în 
cele următoare. 

Am arătat mai sus că învățătorul, prin însăşi ocupația sa, e 
plasat în cele mai favorabile condiţii pentru a putea culege 
materiale folclorice, el fiind în contact nemijlocit şi continuu cu 
poporul. 

Culegerea nu se va face, însă, cum s-a făcut de cele mai 
multe ori până acum, la întâmplare. Învăţătorul-folclorist va căuta 
să nu lipsească de la nici o împrejurare unde poate observa ori auzi 
ceva nou. El va lua parte, cu cel mai mare folos, la botezuri (la 
biserică şi acasă); la peţiri, logodne, nunţi şi ospețe; la ceremoniile 
în legătură cu moartea şi înmormântarea (de la ultimele clipe ale 
muribundului, până la coborârea sicriului în groapă). Va căuta toate 
ocaziile la care se adună poporul: şezătorile, clăcile, micile adunări 
de duminica la poarta caselor; hora cu strigăturile; cârciuma din 
apropiere unde trag bătrânii: adevărate comori din punct de vedere 
folcloric; zilele de târg cu aldămaşurile; moara, unde stă lumea la 
taifas etc. Va fi deosebit de atent la ceea ce se face la sărbătorile 
mari şi mici: de la Crăciun la Bobotează (stea, colindători, vicleim, 
vasilcă, irozi, capră sau turcă etc.), la lăsata secului la Paşti, la Sf. 
Gheorghe, la Sânziene, la Rusalii etc. Va trece uneori şi pe la 
diferitele munci ale ţăranului, pe câmp, să vadă obiceiuri şi credințe 
în legătură cu aratul, însămânţarea şi seceratul (legarea ultimului 
snop, aducerea şi cântecul cununii, de pildă). Va căuta anume pe 
ciobani, de la care poate auzi atâtea lucruri interesante (despre 
pornirea şi venirea de la munte, felul în care se orientează ei după 
stele, leacuri pentru vite etc.). De asemenea, va observa viaţa 
pescarilor şi a vânătorilor, cu obiceiurile lor şi procedeele urmate 
pentru a avea noroc. Baba lecuitoare ori vrăjitoarea satului se va 
bucura de o deosebită atenție a culegătorului, căci de la ea se pot 
afla atâtea mijloace de vindecare a oamenilor şi vitelor, farmece, 
desfaceri etc. 


ARHIVA DE FOLCLOR A ACADEMIEI ROMÂNE 105 


Cam acestea sunt locurile mai importante pe care trebuie să 
le cunoască folcloristul şi să le frecventeze, dacă vrea să culeagă 
cât mai multe materiale. 

Trebuie să se ştie, însă, că simpla lui prezență nu e 
suficientă. Poporul nu se deschide de la întâia vedere, mai ales 
învățătorului venit de curând în sat, ori celui tânăr. De aceea, 
trebuie să i se câştige încrederea, trebuie îndemnat la povestit, 
adeseori trebuie chestionat în mod dibaci. Culegătorul va trebui 
să-şi dea oarecare osteneală: cel puţin la început, până reuşeşte să 
se introducă. 

Uneori învățătorul poate proceda foarte simplu. De pildă, 
dacă e tânăr şi locuieşte la un țăran, el va căuta să se împrietenească 
cât mai bine cu acesta. Încet-încet îl va descoase în diferitele ramuri 
ale folclorului. Practic este să adune acasă la el (sau la cârciumă) 
mai mulți țărani, mai ales din cei bătrâni, sau babe. Imediat spiritul 
de emulaţie îşi dă roadele sale: nici unul nu vrea să rămână mai 
prejos decât celălalt; fiecare găseşte ceva de spus, prinde curaj unul 
de la altul, reamintindu-şi reciproc unele lucruri şi luându-se la 
întrecere. În astfel de cazuri nu poţi nota tot, fireşte. Însemnezi 
lucrurile principale şi pe cel ce le-a spus, apoi chemi pe rând, în 
zilele următoare, pe cel care ai văzut că ştie cutare sau cutare lucru, 
şi iei note pe îndelete. La fel se va proceda şi la şezători, unde, 
retras într-un colţ, sau chiar în încăperea vecină, poți lua note în 
bună voie. Aici înveți să cunoşti pe marii povestitori ai satului, să 
auzi despre cutare babă meşteră, de cutare dezgropător de comori, 
pe care apoi să-i descoşi cu de-amănuntul. Aceste ascultări a mai 
multora, adunaţi la un loc, au şi un alt avantaj: poţi să-i controlezi 
pe unul printr-altul, pentru ca să nu-ţi spună comedii iscodite pe loc 
— sunt şi poznaşi de aceia — pe care, în materie de legende mai ales, 
culegătorul să le ia drept autentice. 

Spre a deschide pofta de vorbă, e bine să povesteşti ori să 
cânţi tu însuţi ceva. Să le spui, dacă e vorba de un obicei, cum se 
prezintă el în satul tău de naştere, ori la alte popoare. Pentru a 
câştiga pe pescar, să te interesezi de meseria lui, pe cioban — de 

stână. În nici un caz să nu te porneşti cu întrebări savante, prea 
generale ori abstracte, ca de pildă: „ce se crede la dvoastră despre 
nemurirea sufletului?“ sau: „când sacrifică poporul?“ E firesc ca la 
o astfel de întrebare să nu primeşti nici un răspuns.. Când 
chestionezi, foloseşte, cât poţi, numai cuvintele din partea locului, 
termenii obişnuiţi în sat. Întrebările să fie cât se poate mai naturale 
şi să pornească de la lucruri concrete. 

Dacă chemarea oamenilor acasă are avantajele ei, să nu 
uităm că întru cât se poate, e bine să vezi pe fiecare la locul său 
obişnuit: pe femeie la război, pe bărbat la plug, pe cioban la stână, 
pe baba lecuitoare între ulcelele ei cu leacuri şi cu sita cu bobi pe 
genunchi. 

Se pot aduna materiale folclorice şi prin copiii de şcoală, 
care sunt la îndemâna învățătorului. Jocurile copilăreşti nici nu se 
pot afla de la altcineva. Dar, în general, ei trebuie folosiți mai mult 
ca indicatori pentru diferitele familii ale satului unde ar fi mult de 
cules şi ca mijloc de introducere a învățătorului-folclorist în aceste 
familii. 

Culegătorul va şti să arate celor de la care culege, că cele ce 
i se spun îl interesează mult, că învaţă chiar de la ei, şi că lucrurile 
acestea el le scrie şi la va şi publica, poate, pentru ca să afle şi alții 
ce obiceiuri frumoase sunt în satul lor. 

Dacă e vorba de arătat căror părți ale folclorului trebuie să 
dea învățătorul-culegător mai multă atenție, trebuie să accentuez 
că, pe când culegerile de cântece, poveşti, ghicitori, cu un cuvânt: 
de literatură populară, care sunt relativ bogate, alte domenii au fost 
incomparabil mai puţin cercetate. De aceea, să se culeagă cât mai 
multe: credințe şi superstiții, legende sau tradiţii referitoare la 
locurile din jurul satului, ceea ce se crede despre cer, pământ, soare 
şi lună, despre formarea şi începuturile lor; credinţe despre fiinţele 
supranaturale care trăiesc în închipuirea poporului (cine e 
„Miazănoapte“ care apare în poveşti, ori „Sorbul Pământului“ de 
care vorbesc bocetele?) Ce se crede despre suflet, despre morți, 
despre viaţa de apoi? O deosebită atenție va trebui să se dea şi 
obiceiurilor juridice ale poporului nostru. Acestea sunt cele din 

care s-a cules mai puţin şi cele care, în acelaşi timp, dispar mai 
repede. 

Teama unora că n-ar avea ce culege mi-aminteşte de ceea 
ce povesteşte Gomme, un mare folclorist englez, că s-a întâmplat 
unui cunoscut culegător. Ajungând în satul în care voia să culeagă, 
i s-a spus de către preot: „poporul nostru n-are superstiții, sunt 
încântat că o pot spune!“ Fireşte, culegătorul nu şi-a pierdut 
cumpătul; a intrat în şcoală şi-a întrebat pe copii: „Ei, băieți, care 
din voi îmi poate spune un loc cu duhuri în satul vostru? E cineva 
din voi care a văzut aşa ceva?“ Toţi ridică mâinile şi, spre marea 
mirare a preotului, fiecare are de povestit o istorie. Dar folcloristul 
întreabă din nou: „Ştie careva dintre voi să-mi spună un leac pentru 
negei?“ Şi de data aceasta, o mulțime de mâini se ridică, gata să 
povestească. Aşa stăm probabil cu toate satele în care se spune că 
nu se pot culege materiale folclorice, — şi chiar cu oraşele. 

Am vorbit până acum numai de sate şi de învățătorii lor. 
Dar cei de la oraş? Vă veţi întreba d-voastră, pot face ceva pe 
terenul folclorului? E adevărat că sfaturile date mai sus se 
adresează în primul rând învăţătorilor de la ţară, unde trăieşte 
majoritatea poporului nostru. Dar folcloristul găseşte ce să facă şi 
la oraş. Învățătorul din suburbii va găsi material aproape tot atât de 
bogat ca şi cel de la ţară, pentru că aceste suburbii au o legătură 
neîntreruptă cu satele dimprejur, multe din ele fiind de fapt sate 
care au fost încorporate cu vremea oraşului. Şi dacă aici cântecele 
populare sunt stricate de influenţa cultă, obiceiuri se găsesc destule. 
Iar credințele şi superstiţiile înfloresc în coliba ţăranului, ca şi în 
palate. 

Se mai pune apoi chestiunea învățătoarelor: ce pot face ele 
pentru ştiinţa folclorului? Contrar anumitor păreri, răspund: foarte 
mult, cred că a fost o greşeală ca ele să fie lăsate pe din afară la 
culegerea materialelor folclorice 

Există într-adevăr un cerc de activitate folclorică, în care 
învățătorii cu greu reuşesc să culeagă tot ce interesează ştiinţa, şi 
pentru care învățătoarele sunt absolut indicate. Şi aceasta pentru că, 

în anumite chestiuni, femeieşti, femeia vorbeşte mult mai bucuros 
şi pe faţă cu o femeie, pe când un bărbat cu greu obține asemenea 
mărturisiri. De aceea, învăţătoarea va avea să se ocupe cu lucruri şi 
cu credinţe în legătură cu viaţa şi ocupaţia femeilor. În primul rând 
cu chestiunile privitoare la naştere, lăuzie, botez şi îngrijirea 
copiilor, apoi cu superstițiile femeiești, zilele când nu se lucrează, 
vrăjile de dragoste, farmecele şi leacurile, credințele şi obiceiurile 
în legătură cu prepararea alimentelor, a îmbrăcămintei, cu industria 
casnică. Din literatura populară, în special cu cântecele de leagăn şi 
bocetele. Ceea ce nu însemnează că învățătoarele să nu culeagă şi 
din întreg domeniul folclorului, de care am vorbit mai înainte. Am 
vrut să arăt doar, că au chiar un domeniu unde sunt în special 
chemate să lucreze cu un rezultat deosebit, şi unde învățătorii cu 
greu ar putea face ceva. 

Spuneam mai sus că mă voi mărgini să vorbesc numai de 
cultura spirituală. Sunt însă obiecte care stau într-o legătură foarte 
strânsă cu ea, în special cu obiceiurile. Uneori nici nu putem 
înțelege obiceiul, dacă nu vedem obiectul ori imaginea lui. De 
aceea, când se vor culege cântece de stea ori vifleimuri, se va 
desena sau fotografia şi steaua, ori lădița cu păpuşile. La baba 
descântătoare, obiectele cu care lecuieşte, leagă şi dezleagă. Asupra 
utilității şi importanţei desenelor şi fotografiilor pentru cercetările 
de folclor trebuie să atrag în chip deosebit atenţia. Cel ce ştie să 
facă o schiță, cât de sumară, să o facă. E însă şi mai bine când are 
aparat fotografic şi ştie fotografia. 

Fireşte, idealul ar fi să se adune chiar obiectele în legătură 
cu diversele obiceiuri. Ba chiar obiecte cât mai multe din domeniul 
culturii materiale (referitoare la ocupații, industria casnică etc.). 
Dar aici e mai greu, din pricina cheltuielilor necesare, apoi a 
conservării şi transportării obiectelor. Cred deci că această sarcină 
priveşte în special muzeele etnografice, ai căror funcționari tehnici 
singuri ştiu ce nevoi are muzeul respectiv, ce obiect merită sau nu 
să fie cumpărat şi adus, uneori cu cheltuieli mari, la muzeu. 
Învățătorul să rămână, aşadar, cum am mai spus, la cultura 
spirituală, îngrijindu-se, însă, ca întru cât îi stă în putință, să facă şi 

desene, schiţe sau fotografii în legătură cu obiceiurile, credinţele şi 
jocurile, iar când e vorba de cântece să noteze şi ariile. 

Să presupunem că învățătorul a cules un număr considerabil 
de balade, poveşti, obiceiuri, vrăji, superstiții etc. Ce va face cu 
ele? Până acum, dacă adunase, mai ales cântece şi chiuituri, de cele 
mai multe ori el le publica într-o gazetă săptămânală sau la un 
librar din oraşul cel mai apropiat. Era bine sau nu? Pentru ştiinţa 
folclorului nostru, eu voi mărturisi sincer: nu. Şi iată pentru ce: 
materialele publicate în acest chip nu fuseseră triate, alese; se 
întâmpla astfel că se mai publica o dată literatură populară, 
obiceiuri ori superstiții care mai văzuseră lumina tiparului încă cel 
puţin o dată, dacă nu de trei ori. Care era aportul noii tipărituri 
pentru ştiinţă? Nul — sau aproape. lar cartea, un balast, pe care 
cercetătorul folclorist trebuia totuşi s-o parcurgă cu atenție pierzând 
atâta vreme. 

Ştiinţa de astăzi nu mai este pentru o publicare a însuşi 
învățătorului-culegător. Acesta procedează cuminte abonând 
revistele noastre de folclor“, colaborând chiar la ele. Culegătorii pot 
învăța multe, văd ce se publică şi ce nu. Dar în privința publicării 
de colecții mai mari — căci nădăjduim că o acţiune de culegere a 
folclorului nostru nu va întârzia — cele 4-5 reviste de folclor ale 
noastre, având cel mult 200 de pagini pe an, ar putea primi ele spre 
publicare materialele trimise? Evident că nu! 

De altă parte, Academia Română, care a publicat până 
acum destul de mult material folcloric, luptă cu greutăți materiale 
atât de mari, încât, din 1916, ea n-a publicat decât o singură 
colecție de folclor. Nădejdea e slabă deci şi din această parte. 

După părerea mea, nu rămâne decât o singură soluție. 

În țările nordice, în Finlanda, Suedia, Norvegia şi 
Danemarca (în timpul din urmă şi în Germania), s-au înfiinţat pe 


4 „Şezătoarea" (Fălticeni); „Tudor Pamfile" (Dorohoi); „Comoara Satelor" (Blaj); „Făt-Frumos“ 
(Cernăuţi); „Mărgăritare Basarabene" (Chişinău); „Suflet Oltenesc" (Craiova); „Izvoraşul" 
(Bistriţa-Mehedinţi); un bogat material folcloric publică, în fiecare număr, şi „Arhivele Olteniei" 
(Craiova). 

lângă catedrele de folclor ale diferitelor universități sau pe lângă 
muzeele etnografice, institute pentru cercetări de folclor. Una din 
secţiile lor cele mai importante este arhiva. Aici se păstrează 
colecții de folclor manuscrise, intrate din diferite părți ale țării, şi în 
aşteptarea publicării lor — după o prealabilă examinare serioasă, 
pentru a se convinge specialistul de valoarea lor, — pot fi consultate 
de cei ce se ocupă cu studiile de folclor. 

Bazele unui astfel de institut, singurul la noi în țară, s-au 
pus la Muzeul Etnografic din Cluj, care e în legătură cu Seminarul 
de etnografie şi folclor al Universităţii. El are deja o arhivă de 
câteva sute de caiete, care cuprind obiceiurile de la Crăciun, Anul 
Nou şi Bobotează, împreună cu colindele şi cântecele de la aceste 
sărbători. Caietele acestea sunt rezultatele chestionarelor trimise de 
muzeul amintit, în anul 1926 şi 1927, completate de învăţători. Ţin 
să atrag atenţia învăţătorilor noştri asupra deosebitei importanţe a 
acestor chestionare. În Nordul Europei, unde ştiinţa folclorului e 
mai avansată decât oriunde, se lucrează aproape numai cu ele. 
Profesorii de folclor, ori conducătorii muzeelor etnografice sunt cei 
mai în măsură să cunoască nevoile cercetărilor folclorice ale 
poporului respectiv, în special domeniile în care nu s-a cules destul. 
Atunci ei întocmesc chestionare precise şi le trimit învăţătorilor, 
rugându-i să răspundă. În ţările amintite, puţine sunt chestionarele 
care rămân goale. La noi? Sunt învățători care înțeleg rostul acestei 
mişcări (chestionarul cuprinde întotdeauna şi explicaţii despre 
însemnătatea folclorului) şi care răspund, unii mai conştiincios, 
alții mai puţin. Majoritatea însă nu răspunde nimic. Sunt unii care 
înapoiază chestionarul fără să-l deschidă, alții care răspund că n-au 
vreme sau că în comuna lor nu sunt obiceiuri. Astfel de cazuri 
produc celor care se străduiesc pentru culegerea tradițiilor şi 
obiceiurilor poporului nostru grea amărăciune. De aceea, fac un 
apel călduros la toți învățătorii: să răspundă la chestionarele 
Muzeului Etnografic al Ardealului şi la cele ale altor eventuale 
muzee ori institute, când acestea se vor înfiinţa sau vor începe să 
lucreze. Să nu se disprețuiască munca celor care au alcătuit aceste 
chestionare şi să nu se creadă că ele sunt jucării. Să se aprecieze 

cheltuielile, uneori enorme, avute cu tiparul şi munca depusă pentru 
trimiterea lor în cele mai îndepărtate colțuri ale ţării. 

O parte din răspunsurile la aceste chestionare, cele mai 
bune, se premiază şi se publică în buletinul muzeului. Toate 
celelalte se cataloghează, pe numele culegătorului, şi se păstrează 
în cartoane speciale, la dispoziția cercetătorilor. La fel se 
procedează şi cu materialele intrate în arhiva institutului, care nu 
sunt răspunsuri la chestionare, ci culegeri independente. Ele sunt 
inventariate, studiate şi dacă sunt preţioase urmează să fie publicate 
în buletin, bineînţeles, sub numele culegătorului. Învăţătorii care au 
deja culegeri de folclor, sau cei care au dorinţa de a culege, dar se 
tem că nu vor avea unde să tipărească, să nu mai stea la îndoială, ci 
să-şi trimită materialele lor folclorice Muzeului Etnografic din 
Cluj, care se va îngriji ca ele să fie păstrate şi date la iveală într-o 
publicaţie, care, din punct de vedere tehnic şi ştiinţific, să poată sta 
alături de publicaţiile asemănătoare ale popoarelor celor mai 
înaintate în cercetări de folclor. 

Fac deci un apel călduros la învățătorii noştri să se 
gândească la marele rost naţional şi ştiinţific al folclorului; 
pătrunzându-se de importanța lui, să-l considere ca un nou mijloc, 
din cele mai eficace, pentru trezirea sentimentului național în atâtea 
conştiinţe adormite, ca un nou mijloc de propagandă românească şi 
ca o piatră nouă la temelia ştiinţei româneşti. Convinşi de utilitatea 
culegerilor şi studiilor de folclor, învățătorii să se însuflețească 
pentru cultura tradițională a poporului nostru de la sate, să o 
culeagă, să o salveze astfel şi să o trimită institutelor cu arhive 
folclorice aşa cum e Muzeul Etnografic din Cluj. 

Să nu se uite că materialele noastre folclorice nu pot fi 
salvate de pieire decât prin învățători! Că studiile noastre folclorice 
nu se vor putea face decât pe baza materialelor amintite. Că altcum, 
cunoaşterea neamului nostru va rămâne mereu amânată, cine ştie 
până când, şi, în fața ştiinţei europene, în ce priveşte folclorul, ne 
vom prezenta mereu ca o Cenuşotcă nevoiaşă. Este deci o datorie 
națională, din care învățătorul trebuie să-şi facă o mândrie, ca să 

culeagă cât mai mult şi cât mai bine. Folclorul românesc trebuie să 
aibă, cât mai curând posibil, în fiecare sat, un pionier conştient, 
priceput şi însuflețit pentru cercetarea şi culegerea lui: învățătorul! 


Kk k 


Câteva îndrumări practice pentru notarea materialelor 
folclorice: 


Notarea e bine să se facă pe o singură faţă a hârtiei (sfert de 
coală, sau caiet obişnuit); aceasta va ajuta la o eventuală aranjare a 
materialului. La fiecare obicei, credință, cântec etc. se va indica 
întotdeauna: 


a) numele celui de la care a fost auzit; 

b) vârsta şi ocupaţia lui; 

c) localitatea de unde e originar (cătun, comună, plasă, 
judeţ); 

d) în cazul când comunicatorul ştie povestea ori balada de 
la altcineva sau a auzit-o în alt sat, să se arate şi numele 
acestora; 

e) comuna în care s-a cules şi data când a avut loc 
aceasta. 


Păstrează cuvintele necunoscute de limba literară, dar 
notează întotdeauna şi explicarea lor, aşa cum fi-a dat-o 
comunicatorul şi cum o ştii tu însuţi. Ceea ce notezi exact, după 
spusele comunicatorului, pune în ghilimele [,,...“], spre a putea fi 
deosebit de cele spuse de culegător. 

Caută să reproduci cât mai fidel termenii folosiți de țăran. 
Scrie întocmai cum a spus comunicatorul şi nu căuta să revii asupra 
transcrierii, încercând să modifici, să dregi cele ce ai notat o dată. 
Pentru sunetele care nu se pot exprima cu literele alfabetului 
obişnuit, e bine să folosiți semnele recomandate de Muzeul 
Etnografic al Ardealului, şi anume: 

Vocalele scurte şi acelea care abia se aud la începutul sau la 
sfârşitul cuvintelor se însemnează cu o semilună deasupra, d. ex. 
dom = (om), boi albi. 

Un apostrof (virgulă) deasupra sau după consonantă, când 
ea este alterată (muiată) sub influenţa lui i; d. ex. veţi scrie: „vine 
badea“ când poporul pronunţă „vinie badia“, ceea ce în limba 
literară se scrie: „vine badea“. 


Alte exemple: 
t = t muiat d. ex.: ot (ochi), munte (munte). 
d' = d muiat d. ex.: din (din), de (de). 
k = k muiat d. ex.: kept (piept), kitsor (picior). 
g = g muiat d. ex.: gine (bine), Siţăl (viţăl). 
h =h muiat d. ex.: her (fier), hir (fir). 
íf =r muiat d. ex.: măgar (măgar), păcurar (păcurar). 
= | muiat d. ex.: vale (vale), cale (cale), lur. văl, că). 
n = n muiat d. ex.: bine (bine), vine (vine). 
ś = s muiat d. ex.: se fas (ce faci), zâse (zice), în Banat. 
2 = z muiat d. ex.: Zune (june), Zoc (Joc). 
t$ = ce muiat d. ex.: fruntse (frunte), suts e (sute). 
dz = ge muiat d. ex.: verdze (verde), pierdz (pierde). 


Întrebuinţaţi însă semnele acestea numai atunci când 
sunteți siguri că le întrebuinţaţi bine! Dacă aveți îndoieli, mai bine 
ajutați-vă cu literele obişnuite! 


MEMORIU ADRESAT ACADEMIEI ROMÂNE 
(1929) 


Domnule Profesor, 

În urma convorbirii avute cu D-voastră relativ la organizarea 
culegerii şi publicării materialului folcloric românesc, am onoare să 
Vă prezint memoriul ce urmează, pe care Vă rog să-l comunicaţi 
Academiei Române. 

Niciodată problema cunoaşterii poporului de la ţară nu s-a 
pus cu atâta insistenţă ca în deceniul de după război. Între motive 
trebuie să numărăm şi evidenţa dezagregării lui în urma exodului de 
la sat la oraş şi a pierderii caracterului patriarhal, prin lățirea 
cunoştinţii de carte şi a urmărilor ei. Elementele civilizaţiei noastre 
ţărăneşti — singura noastră civilizație autohtonă — sunt astfel 
amenințate de pieire. Dacă o parte a ei, aceea a culturii materiale, şi 
mai ales a artei populare, statul s-a îngrijit să o salveze prin muzeele 
etnografice sau de artă naţională, nu tot acesta e cazul culturii 
spirituale a poporului: cazul folclorului. Nici un fel de intervenție 
sistematică a statului n-a căutat încă să rezolve salvarea literaturii, 
obiceiurilor şi credințelor poporului nostru de la ţară. Exemplele 
statelor străine, care, preţuind cum se cuvine valoarea națională şi 
ştiinţifică a folclorului, s-au îngrijit de culegerea materialelor lui încă 
de acum zeci de ani, au rămas fără răsunet la noi. Ceea ce s-a făcut 
până acum în ce priveşte adunarea materialelor româneşti de folclor, 
se datoreşte unei serii de particulari. 

În afară de încercarea nenorocoasă a statului când cu 
publicarea Materialurilor folclorice ale lui Tocilescu şi în afară de 
ceea ce se face din când în când prin „Casa Şcolilor“, singura 
inițiativă publică serioasă la noi pentru culegerea manifestațiilor 
spiritului popular a fost aceea a Academiei Române. Ea a susținut pe 
Marian şi a avut prin el bogatele monografii ale naşterii, nunţii şi 
înmormântării. Ea a pus la cale publicarea colecției „Din vieața 

poporului român“ numărând astăzi peste treizeci de volume, dintre 
care atâtea de o reală valoare, singurele publicaţii folclorice prin care 
contăm în străinătate. 

Colecția Academiei este desigur de o utilitate indiscutabilă. 
Ea prezintă totuşi destule lipsuri. Chiar prin faptul că ea publică ceea 
ce primeşte, însemnează că nu poate publica ceea ce ar vrea. I-ade- 
vărat, colecţiile înaintate spre publicare se triază, respingându-se 
unele din ele. După cât ştim, Academia nu dă însă directive de 
culegere. Astfel se publică mai ales culegeri de literatură populară 
(balade, cântece, legende) şi se neglijează partea de superstiții, 
obiceiuri juridice şi chiar poveştile. Se publică cam din aceleaşi 
provincii: în special Muntenia şi Moldova. Alte provincii, de pildă 
Basarabia, nu sunt reprezentate prin nimic în colecţia amintită. 

S-a ajuns astfel la o colecţie relativ foarte bogată de literatură 
populară, dar în care de atâtea ori întâlneşti, în diferitele volume, 
cam aceleaşi lucruri. Te pierzi în acest material şi adeseori e greu să 
te pronunţi dacă ceva, din ce se prezintă chiar Academiei spre 
publicare, a văzut sau nu lumina zilei. Lucrul acesta îl observase, 
acum cincisprezece ani deja, Duiliu Zamfirescu, care, însărcinat de 
Academie să facă un raport asupra unei culegeri a regretatului Iosif 
Popovici, se simțea încurcat prin faptul că în colecția din mâna lui 
„sunt multe variante ale poeziilor publicate deja“. El spunea deci 
Academiei: „Până nu ne vom hotărî să facem, — lucru foarte greu — 
un studiu, printr-o anumită comisiune, asupra materialului 
folcloristic strâns şi publicat de Academia Română şi de particulari, 
nu ne vom putea pronunța cu destulă competenţă şi seriozitate 
asupra diferitelor culegeri“ (Analele Ac. Rom. Dezbateri, vol. 
XXXVII, p. 222). 

Aceasta este numai o latură a lacunelor cercetărilor noastre 
folclorice, însă o latură din cele mai importante. Un alt neajuns e 
faptul că nu ştim bine ce s-a cules şi ce nu; ce trebuie cules cât mai în 
grabă şi ce mai poate, eventual, aştepta; unde trebuie să culegem, în 
ce ţinuturi pentru a putea completa materialul folcloric al românimei. 
Şi dacă ne-am hotărî, în sfârşit, să începem o serioasă acțiune pentru 

culegerea materialului nostru folcloric, care să ducă la rezultate cât 
mai bune, — lucru absolut necesar — ce vom face cu mulțimea 
materialului adunat? 

Se pune deci în primul rând chestiunea culegerii, apoi a 
păstrării, aranjării şi publicării, în fine a cercetării şi valorificării din 
punct de vedere ştiinţific a materialului folcloric. 

În ce priveşte culegerea lui, în ultimul timp nevoia de a 
începe o acțiune sistematică a preocupat de mai multe ori cercurile 
noastre conducătoare şi oamenii luminaţi ai neamului. Nu credem 
însă că propunerile-soluţii ce au circulat în reviste — şi care de altfel 
au rămas proiect — să fie din cele mai potrivite. S-a dat ideea unor 
propagandişti, care să străbată ținuturile româneşti îndemnând pe 
învăţători să culeagă folclor; a mai fost vorba, mi se pare, şi de un alt 
proiect asemănător. Cineva propunea o revistă de folclor a 
învăţătorilor. Toate aceste propuneri — spre a căror realizare nu s-a 
făcut nici un pas — nu ni se par însă deloc eficace. N-avem pe cine 
numi propagandişti pentru culegerea de folclor, fiindcă n-avem 
oameni pregătiți. Pentru aceasta ar trebui mai întâi să se facă şcoală. 
ŞI chiar de ar exista asemenea propagandişti şi de ar avea succes 
între învățători — ceea ce e îndoielnic — ce ar face ei cu materialele 
adunate? Întrucât priveşte revistele de folclor ale învăţătorilor, avem 
deja experienţa a vreo 3-4 astfel de publicaţii, care sunt departe de a 
fi rezolvat chestiunea şi păcătuiesc tocmai prin lipsa lor de spirit 
critico-ştiințific. 

Singura soluție potrivită nu numai pentru culegere, ci şi 
pentru celelalte nevoi care ar urma imediat: conservare, triere, publi- 
care, valorificare ştiinţifică — este aceea a unei Arhive a folclorului 
românesc. 

Ideea acestor instituţii nu e nouă — decât la noi. În Apus şi 
mai ales în Nord, în țările unde cultura straturilor de jos este prețuită 
tot atât de mult ca şi a acelor de sus — de zeci de ani s-au înființat 
arhive de folclor. În vara anului trecut, când într-o călătorie de studii 
am cercetat capitalele şi alte centre ale Suediei, Norvegiei, Danema- 
rcei şi Finlandei, am rămas în admiraţie în faţa celor ce s-au făcut 
pentru folclorul național. Arhiva de Folclor din Helsinki 

(Helsingfors), capitala clasică a folclorului, e cea mai bogată din 
lume, iar cele din Oslo şi Copenhaga desigur cele mai bine organi- 
zate şi putând servi model. Asupra acestora m-am şi oprit deci mai 
mult timp. Dar nu numai în Nordul atât de cult, şi cu atâta grijă 
pentru producţiile sufleteşti ale poporului de jos, a prins mişcarea 
arhivelor de folclor. Ungurii au o colecție foarte bogată şi deosebit 
de prețioasă a secţiei de „Folklore Fellows“, care e în curs de 
aranjare. La Atena, arhiva de folclor a început să publice din 
colecțiile ei încă de acum doi ani. 

Nu suntem desigur cei din urmă. Dar, cum am fost unul din- 
tre popoarele care au arătat interes pentru folclor, ar trebui să fim cei 
dintâi care să ne organizăm altfel culegerea, depozitarea şi studierea 
folclorului nostru. Lucrul nu ni se pare deloc greu şi nu credem să 
prezinte dificultăți nici din punct de vedere material. lată cum vedem 
noi posibilitatea creării unei arhive a folclorului românesc. 

Academia publică colecția „Din vieaţa poporului român“, 
care, repetăm, a adus reale servicii folclorului nostru. Credem însă că 
a continua să publice ca până acum, ar fi o greşeală. Ar însemna să 
publicăm de atâtea ori variante de mult cunoscute şi fără nici o 
valoare ştiinţifică din punct de vedere folcloric. Dacă materialele 
folclorice pe care Academia le primeşte spre publicare ar fi cercetate 
de un specialist care să aibă la dispoziție nu numai tot ce s-a publicat 
până astăzi în româneşte, ci şi colecţiile manuscrise — n-ar mai 
apărea atâtea lucruri de prisos, care fac să se vorbească de 
„maculatură folclorică“. 

Colecțiile folclorice în manuscris ale Academiei, împreună 
cu colecţia ei de tăieturi din ziare şi reviste făcută în anii dinainte de 
război, ar da împreună cu cele ce s-au publicat până acum ca folclor 
românesc aproape tot materialul necesar. Zic aproape tot, căci există 
încă importante colecţii particulare, ale folcloriştilor morți mai ales, 
care ar trebui achiziționate şi adunate în acelaşi loc cu cele amintite. 
Am avea astfel un început de arhivă a folclorului românesc. Celui 
însărcinat cu conducerea, organizarea şi completarea ei, ar trebui să i 
se încredinţeze în chip automat şi manuscrisele de culegeri de folclor 

pe care le primeşte Academia spre publicare. Conducătorul arhivei, 
ajutat de tot aparatul de manuscrise, tăieturi şi publicaţii ale arhivei, 
ce-i stă la îndemână, ar face un examen amănunțit al materialului 
intrat spre publicare. Ar alege deci ceea ce e cunoscut, sau de puţină 
valoare — şi această parte ar rămânea în arhivă ca manuscris. Partea 
cuprinzând lucruri noi şi interesante, ar urma să se publice în volume 
sau mai bine într-un Buletin al arhivei. Cu banii pe care Academia îi 
cheltuieşte cu publicația sa „Din vieața poporului român“ — nu 
numai că s-ar putea publica — tot sub egida şi cu dreptul ei de 
proprietate — tot materialul prețios ce ar intra, trecut prin sita unui 
specialist şi prevăzut cu note critice, dar s-ar putea susține toată 
arhiva. Bugetul ei s-ar ridica anual aproximativ la următoarea sumă: 


Publicarea materialelor /20 coli de tipar.................... 100.000 lei 

Retribuția conducătorului arhivei pentru îngrijirea materialului 

publicat/5000 lei de coală. snm zeii cae Bou ta a ee acd 100.000 lei 

Secretar dactilograf, cu trei mii lei leafă lunară............... 36.000 lei 

Fond pentru biblioteca de specialitate a arhivei.............. 14.000 lei 

Cheltuieli materiale necesare întâiului an şi maşină 

GE CS stantate d a dat d a Do 3 d de 25.000 lei 

Broşuri de propagandă, chestionare, premii, 

ai cf 1 BC e ARRe NNE E R E RR RARA 45.000 lei 
TOTAL n ia oa aaa a a al da aaa 320.000 lei 


Ar rămânea chestiunea localului, a încălzitului, serviciului 
etc. Aceasta se poate aranja, cum s-a făcut şi în țările nordice numai 
prin instalarea arhivei folclorice în localul unui muzeu etnografic sau 
al unei biblioteci. În cazul nostru, cel mai potrivit institut pentru 
instalarea arhivei credem că este Muzeul Etnografic din Cluj, el fiind 
singurul muzeu de specialitate al țării la nivel apusean. Dar mai e un 
lucru care pledează pentru alegerea lui ca local al arhivei folclorului 
românesc, Muzeul din Cluj s-a manifestat încă de câţiva ani pe 
terenul culegerii organizate a materialului folcloric. Prin mii de 
chestionare trimise învăţătorilor şi intelectualilor de la ţară, în 1926 
şi 1927, el a reuşit să adune un număr de peste 300 de caiete 

cuprinzând un preţios material asupra obiceiurilor de la Crăciun şi 
Anul Nou. Un număr de corespondenţi s-au arătat înțelegători sau 
chiar entuziaşti pentru chestiunea ce ne preocupă şi ei ar putea fi 
utilizaţi oricând la culegeri sistematice. Încredințat cu organizarea 
acestei mici arhive, subsemnatul am inventariat şi catalogat caietele 
intrate, care se păstrează în cartoane speciale. În 1928, din cauza 
lipsei de fonduri nu s-au mai putut trimite chestionare, totuşi 
materiale au mai intrat. Acest început promițător n-ar trebui neglijat. 
Sprijinit de Academie în felul propus de noi, el s-ar putea dezvolta ca 
o arhivă corespunzătoare celor din Nordul Europei, de care am 
vorbit. Amintim că Muzeul, care adăposteşte în edificiul său şi 
Seminarul de Etnografie şi Folclor al Universităţii, dispune şi de o 
mică bibliotecă de specialitate, care ar putea fi la îndemâna arhivei şi 
cercetătorilor. Pentru instalarea arhivei la Cluj mai pledează şi 
proiectul Muzeului Limbii Române, care, sprijinit de Fundaţia 
Regele Ferdinand, va începe la toamnă întâia anchetare sistematică 
din punct de vedere lingvistic şi folcloric a Ardealului. Pentru 
depozitarea şi aranjarea mulţimii materialelor ce vor intra pe această 
cale trebuie să avem la Cluj o arhivă folclorică bine organizată. 
Odată înființată şi trecută peste răutățile începutului, activi- 
tatea arhivei nu s-ar mărgini, fireşte, numai la trierea manuscriselor 
intrate spre publicare şi pregătirea lor pentru tipar. Paralel cu munca 
de copiere a culegerilor depozitate temporar la Academie, ar urma să 
se facă şi aranjarea şi catalogarea materialului arhivei, după cele mai 
moderne sisteme întrebuințate la arhivele din Nordul Europei şi 
adaptate la necesităţile noastre locale. Materialele ar fi apoi puse la 
dispoziția cercetătorilor. (Un întreg plan de organizare şi de 
funcţionare a arhivei — în care ar fi tratată şi chestiunea dreptului de 
proprietate al celor cărora arhiva le publică materiale — urmează să 
fie prezentat Academiei într-un memoriu în cazul când această 
instituție e aplicată să creeze o arhivă de folclor şi dispune de 
mijloacele necesare pentru întreţinerea ei). În acelaşi timp ar începe 
şi acţiunea de culegere. Prin broşuri de propagandă şi prin apeluri ar 
urma ca arhiva să-şi formeze un corp de corespondenți devotați şi 

siguri, care să-i trimită materiale din ţinuturile în care nu s-a cules 
încă, sau nu s-a cules de ajuns. Prin tot felul de mijloace ea ar urma 
să-şi descopere colaboratori în cele mai îndepărtate colţuri ale țării şi 
să încerce să câştige şi publicul mare. Să dea mici premii pentru cele 
mai bune răspunsuri ale chestionarelor ei, chemate să lămurească 
anumite probleme obscure ale folclorului nostru. Să reuşească astfel 
să aibă la dispoziție o întreagă rețea de membri care să poată da 
oricând relații asupra eventualelor informaţii ce s-ar cere arhivei de 
către institutele similare din alte ţări şi de către folcloriştii noştri sau 
cei din străinătate. Arhiva ar putea avea astfel şi un rol de 
propagandă națională. Tot ea ar trebui să se ocupe şi cu valorificarea 
ştiinţifică a materialului nostru folcloric. Suntem unul din puţinele 
popoare care n-avem un studiu asupra poveştilor româneşti, ţinut la 
curent cu enormele progrese făcute în ultimul sfert de veac de știința 
folclorului. Arhiva ar putea să umple această lacună, să publice şi 
studii asupra baladei, obiceiurilor juridice şi altor domenii ale 
folclorului nostru, precum şi repertorii bibliografice generale ori 
speciale. Înfiinţarea unei arhive a folclorului românesc ar fi astfel din 
atâtea motive naționale şi ştiinţifice îndreptățită şi mai ales foarte 
binevenită. 


Domniei-Sale 
Domnului Sextil Puşcariu, profesor universitar, 
membru al Academiei Române 


MEMORIU ADRESAT ACADEMIEI ROMÂNE 
(1930) 


Domnule Profesor, 

În urma convorbirii avute cu D-voastră relativ la organizarea 
culegerii, conservării şi publicării materialului folcloric românesc, 
am onoare să Vă prezint memoriul ce urmează, pe care Vă rog să-l 
comunicaţi şi Academiei Române şi Fundaţiei Regele Ferdinand I. 

Niciodată problema cunoaşterii poporului de la ţară nu s-a 
pus cu atâta insistenţă ca în deceniul de după război. Între motive 
trebuie să numărăm şi evidenţa dezagregării lui în urma exodului de 
la sat la oraş şi a pierderii caracterului patriarhal, prin lățirea 
cunoştinţii de carte şi a urmărilor ei. Elementele civilizaţiei noastre 
ţărăneşti — singura noastră civilizație autohtonă — sunt astfel 
amenințate de pieire. Dacă o parte a ei, aceea a culturii materiale, şi 
mai ales a artei populare, statul s-a îngrijit să o salveze prin muzeele 
etnografice sau de artă naţională, nu tot acesta e cazul culturii 
spirituale a poporului: cazul folclorului. Nici un fel de intervenție 
sistematică a statului n-a căutat încă să rezolve salvarea literaturii, 
obiceiurilor şi credințelor poporului nostru de la ţară. Exemplele 
statelor străine, care, preţuind cum se cuvine valoarea națională şi 
ştiinţifică a folclorului, s-au îngrijit de culegerea materialelor lui încă 
de acum zeci de ani, au rămas fără răsunet la noi. Ceea ce s-a făcut 
până azi în ce priveşte adunarea materialelor româneşti de folclor, se 
datoreşte unui şir de particulari. 

În afară de încercarea nenorocoasă a statului când cu 
publicarea Materialurilor folclorice ale lui Tocilescu şi în afară de 
ceea ce se face din când în când prin „Casa Şcolilor“, singura 
inițiativă publică serioasă la noi pentru culegerea manifestațiilor 
spiritului popular a fost aceea a Academiei Române. Ea a susținut pe 
Marian şi a avut prin el bogatele monografii ale naşterii, nunţii şi 

înmormântării. Ea a pus la cale publicarea colecției „Din vieața 
poporului român“ numărând astăzi aproape patruzeci de volume, 
dintre care atâtea de o reală valoare, singurele publicații folclorice 
prin care contăm în străinătate. 

Colecția Academiei este desigur de o utilitate indiscutabilă. 
Ea prezintă totuşi destule lipsuri. Chiar prin faptul că ea publică ceea 
ce primeşte, însemnează că nu poate publica ceea ce ar vrea. 
l-adevărat, colecţiile înaintate spre publicare se examinează, 
respingându-se unele din ele. După cât ştim, Academia nu dă însă 
directive de culegere. Astfel se publică mai ales culegeri de literatură 
populară (balade, cântece, legende) şi se neglijează partea de 
superstiții, obiceiuri juridice şi chiar poveştile. Se publică cam din 
aceleaşi provincii: în special Muntenia şi Moldova. Alte provincii, 
de pildă Basarabia, nu sunt reprezentate prin nimic în colecția 
amintită. 

Aceasta este numai o latură a lacunelor cercetărilor noastre 
folclorice, însă o latură din cele mai importante. Un alt neajuns e 
faptul că nu ştim bine ce s-a cules şi ce nu; ce trebuie cules cât mai în 
grabă şi ce mai poate, la rigoare, aştepta; unde trebuie să culegem, în 
ce ţinuturi, pentru a putea completa materialul folcloric al 
românimei. Şi dacă ne-am hotărî, în sfârşit, să începem o serioasă 
acţiune pentru culegerea materialului nostru folcloric, — acțiune de 
necesitatea căreia suntem convinşi cu toţii — ce vom face cu 
mulțimea materialului adunat? 

Se pune deci în primul rând chestiunea culegerii, apoi a 
păstrării, aranjării şi publicării, în fine a cercetării şi valorificării din 
punct de vedere ştiinţific a materialului folcloric. 

În ce priveşte culegerea lui, în ultimul timp nevoia de a 
începe o acțiune sistematică a preocupat de mai multe ori cercurile 
noastre conducătoare şi oamenii luminaţi ai neamului. Nu credem 
însă că propunerile-soluţii ce au circulat în reviste — şi care de altfel 
au rămas proiect — să fie din cele mai potrivite. S-a dat ideea unor 
propagandişti, care să străbată ținuturile româneşti îndemnând pe 
învăţători să culeagă folclor; a mai fost vorba, mi se pare, şi de un alt 
proiect asemănător. Cineva propunea o revistă de folclor a 

învăţătorilor. Toate aceste propuneri — spre a căror realizare nu s-a 
făcut nici un pas — nu ni se par însă deloc eficace. N-avem pe cine 
numi propagandişti pentru culegerea de folclor, fiindcă n-avem 
oameni pregătiți. Pentru aceasta ar trebui mai întâi să se facă şcoală. 
ŞI chiar de ar exista asemenea propagandişti şi de ar avea succes 
între învățători — ceea ce e îndoielnic — ce ar face ei cu materialele 
adunate? Întrucât priveşte revistele de folclor ale învăţătorilor, avem 
deja experienţa a vreo 3-4 astfel de publicaţii, care sunt departe de a 
fi rezolvat chestiunea şi păcătuiesc tocmai prin lipsa lor de spirit 
critico-ştiințific. 

Singura soluție potrivită nu numai pentru culegere, ci şi 
pentru celelalte nevoi care ar urma imediat: conservare, triere, 
publicare, valorificare ştiinţifică — este aceea a unei Arhive a 
folclorului românesc. 

Ideea acestei instituţii nu e nouă — decât la noi. În Apus şi 
mai ales în Nord, în țările unde cultura straturilor de jos este prețuită 
tot atât de mult ca şi a acelor de sus — de zeci de ani s-au înființat 
arhive de folclor. În vara anului 1928, când într-o călătorie de studii 
am cercetat capitalele şi alte centre ale Suediei, Norvegiei, 
Danemarcei şi Finlandei, am rămas în admiraţie în faţa celor 
realizate acolo în domeniul folclorului național. Arhiva de Folclor 
din Helsinki (Helsingfors), capitala clasică a studiilor folclorice, e 
cea mai bogată din lume, iar cele din Oslo şi Copenhaga desigur cele 
mai bine organizate şi putând servi model. Asupra acestora m-am şi 
oprit deci mai mult timp. Dar nu numai în Nordul atât de cult, şi cu 
atâta grijă pentru producţiile sufleteşti ale poporului de jos, a prins 
mişcarea arhivelor de folclor. Ungurii au o colecție foarte bogată şi 
deosebit de prețioasă a secţiei de „Folklore Fellows“, care e în curs 
de aranjare. La Atena, arhiva de folclor a început să publice din 
colecțiile ei încă de acum trei ani. 

Noi românii, care suntem unul dintre popoarele care au arătat 
relativ mult interes pentru folclor, ar trebui să fim cei dintâi care să 
ne organizăm altfel culegerea, depozitarea şi studierea folclorului 
nostru. Lucrul nu mi se pare deloc greu şi nu cred să prezinte 

dificultăți nici din punct de vedere material. lată cum văd eu 
posibilitatea creării unei arhive a folclorului românesc. 

Colecțiile folclorice în manuscris ale Academiei, împreună 
cu colecţia ei de tăieturi/copii din ziare şi reviste făcută în anii 
dinainte de război, ar da un material considerabil. Să nu uităm însă 
că există încă importante colecţii particulare, ale folcloriştilor morți 
mai ales, care ar trebui achiziționate şi adunate în acelaşi loc cu cele 
amintite. Am avea astfel un început de arhivă a folclorului românesc. 
Ar urma să se facă şi aranjarea şi catalogarea materialului arhivei, 
după cele mai moderne sisteme întrebuințate la arhivele din Nordul 
Europei şi adaptate la necesităţile noastre locale. Materialele ar fi 
apoi puse la dispoziţia cercetătorilor. 

În acelaşi timp ar începe şi acţiunea de culegere. Prin broşuri 
de propagandă şi prin apeluri ar urma ca arhiva să-şi formeze un 
corp de corespondenți devotați şi siguri, care să-i trimită materiale 
din ţinuturile în care nu s-a cules încă, sau nu s-a cules suficient. Prin 
tot felul de mijloace ea ar urma să-şi descopere colaboratori în cele 
mai îndepărtate colțuri ale țării şi să încerce să câştige şi publicul 
mare. Să dea mici premii pentru cele mai bune răspunsuri ale 
chestionarelor ei, chemate să lămurească anumite probleme obscure 
ale folclorului nostru. Să reuşească astfel să aibă la dispoziție o 
întreagă rețea de membri care să poată da oricând relații asupra 
eventualelor informații ce s-ar cere arhivei de către institutele 
similare din alte ţări şi de către folcloriştii noştri sau cei din 
străinătate. Arhiva ar putea avea astfel şi un rol de propagandă 
naţională. În afară de culegerea şi depozitarea materialului folcloric, 
Arhiva ar mai avea să se ocupe, cu timpul, şi de valorificarea lui 
ştiinţifică, dând şi cercetări asupra baladei, poveştilor, obiceiurilor 
Juridice şi altor domenii ale folclorului nostru, precum şi repertorii 
bibliografice generale ori speciale. 

Parte din materialul cules, fireşte numai cel de o reală 


sarias 


materiale. 

Academia publică şi astăzi colecția „Din vieaţa poporului 
român“, care, repetăm, a adus mari servicii folclorului nostru. A 
continua să publice ca până acum, cred însă că ar fi o greşeală. 

În loc să aşteptăm mereu intrarea unor manuscrise de valoare 
— în lipsa cărora se publică uneori şi materiale mai puţin preţioase — 
Academia ar trebui să încredințeze grija acestei publicaţii 
conducătorului Arhivei. Din bogăția de culegeri a acesteia, arhivarul 
va putea compara oricând mănunchiuri de o deosebită valoare 
ştiinţifică (unele de mult aşteptate, poate, de cercetătorii din ţară şi 
străinătate) demne de o grabnică publicare. Tot lui ar trebui să i se 
încredințeze şi culegerile de folclor trimise Academiei spre 
publicare. Ceea ce e cunoscut, sau de puțină valoare ar rămânea ca 
manuscris în arhivă (la dispoziţia cercetătorilor). Partea cuprinzând 
material nou şi interesant ar urma să se publice, însoţit de 
introduceri, note ştiinţifice şi indicaţii de variante, în volume sau, 
mai bine, într-un Buletin al Arhivei. 

Mijloacele cu care s-ar putea face aceste publicaţii ştiinţifice 
ar fi sumele pe care Academia le destina şi până acum celor 2-3 
volume care apar anual în colecția „Din vieaţa poporului român“, 
sume care să fie suficiente pentru publicarea a 10-15 coli de tipar. 
Din suma aceasta s-ar fixa conducătorului Arhivei, pentru îngrijirea 
materialului publicat, o retribuție oarecare de fiecare coală. 

Ar rămânea cheltuielile de instalare care ar fi mai mari 
pentru anul întâi; apoi cele necesare tipăririi broşurilor de 
propagandă şi chestionarelor, cele pentru decernarea a mici premii 
de încurajare celor mai buni culegători; cele pentru taxe poştale şi 
plata unui copist (absolut necesar pentru copierea şi multiplicarea 
manuscriselor intrate şi pentru corespondență). Toate acestea s-ar 
ridica pentru întâiul an, cel mai greu, la circa 100.000 lei. În cazul 
când Academia Română n-ar putea da o astfel de sumă, sunt convins 
că Fundaţia Regele Ferdinand, care urmăreşte crearea şi ajutarea 
institutelor dedicate cercetării vieţii poporului nostru, nu va întârzia 
să o acorde. 

Ar mai fi chestiunea localului, a încălzitului, serviciului etc. 
Aceasta se poate aranja, cum s-a făcut şi în țările nordice numai prin 
instalarea arhivei în localul unei biblioteci sau unui institut de 
cercetări ştiinţifice. Fireşte, mai potrivit ar fi ca Arhiva să se facă în 
capitala țării. Dar întrucât ar fi vorba ca conducerea ei să fie 
încredințată  subsemnatului, necesitatea asigurării unui salariu 
suficient pentru a trăi la Bucureşti constituie o nouă dificultate pentru 
crearea imediată a Arhivei. Din contră, hotărând instalarea ei — 
provizorie — la Cluj, subsemnatul n-ar avea nevoie, la început cel 
puţin, de nici o retribuţie deosebită. Pentru instalarea Arhivei la Cluj 
pledează şi centrul filologic creat aici de Muzeul Limbii Române, 
bogata lui bibliotecă de specialitate, şi mai ales ancheta întreprinsă 
de el în vederea Atlasului Lingvistic al României. Această anchetă 
recoltează şi bogate materiale folclorice, pentru depozitarea şi 
aranjarea cărora instalarea unei arhive folclorice la Cluj e deosebit de 
binevenită. (De altfel nici în alte ţări arhivele folclorice nu sunt 
instalate numaidecât în capitala țării, ci în oraşele de provincie cu 
universități, ca de pildă în Germania la Freiburg, în Elveția la Basel 
etc.) Sunt convins apoi că, fie Biblioteca Universităţii, fie Muzeul 
Limbii Române, fie Institutul de Studii Clasice sau cel de Istorie 
Naţională vor oferi, fără întârziere, la cererea Academiei sau 
Fundaţiei Regele Ferdinand, o cameră sau două pentru instalarea 
Arhivei folclorice la Cluj. 

Cluj, la 20 martie 1930 


Ion Muşlea 
Doctor în litere (etnografie şi folclor), 
fost membru al Şcolii Române în Franța, 
fost elev al Şcolii de Antropologie din Paris, 
custode al Muzeului Etnografic, 
bibliotecar la Biblioteca Universităţii din Cluj 


Domniei-Sale 
Domnului Sextil Puşcariu, profesor universitar, 
membru al Academiei Române 


APEL CĂTRE INTELECTUALII SATELOR 
— cu prilejul înfiinţării Arhivei de Folclor a 
Academiei Române — 


Poporul român fiind un popor de țărani, adevărata noastră 
civilizație caracteristică este aceea pe care o păstrează încă pătura 
țărănească. Ea constituie — după cum susţine un mare învăţat, George 
Vâlsan — „certificatul nostru de nobleţă naţională“. 

Sub această civilizaţie se înţeleg toate manifestările spirituale 
şi materiale ale poporului nostru de la ţară: de la cântece, basme, 
obiceiuri şi superstiții, până la casa şi uneltele lui de muncă, aşa cum 
le-a apucat din strămoşi. 

Interesul pentru aceste manifestări este destul de vechi în țara 
noastră, mai ales interesul arătat față de partea spirituală (folclor). 
Totuşi, o colecționare mai sistematică şi o conservare după norme 
ştiinţifice a mărturiilor civilizației noastre populare nu s-a făcut decât 
pentru partea ei materială şi mai ales pentru arta populară. Aceasta, 
prin muzeele etnografice sau de artă națională. Nici un fel de 
intervenție, prezentând garanţii de continuitate, n-a căutat încă să 
rezolve culegerea sistematică a literaturii, obiceiurilor şi credințelor 
poporului român. 

Încercările de până acum în această direcție nefăcându-se 
independent, ci împreună cu altele, de natură filologică sau 
etnografică, acestea din urmă au sfârşit prin a predomina, înăbuşind 
începuturile de culegere sistematică a folclorului nostru. 

Civilizaţia nivelatoare de astăzi — şcoala, gazeta, armata, 
administrația, precum şi urmările sociale ale războiului, — fac ca 
datinile, doinele şi tradiţiile vechi să dispară pe zi ce merge. Pierderea 
lor fără de urmă trebuie împiedicată, cât mai devreme şi anume prin 
organizarea imediată a culegerii. 

În alte ţări, cu o civilizație populară poate mai puţin 
interesantă decât a noastră, s-a început de zeci de ani culegerea 
sistematică a materialelor de folclor, centralizarea şi publicarea lor. 
Această operă s-a făcut prin aşa-numitele „Arhive de Folclor“. 
Rezultatele obținute, în special în Finlanda, Danemarca, Norvegia, 
Estonia, Germania, Suedia etc. sunt de o netăgăduită importanță. 

Academia Română, cea mai înaltă instituție culturală a țării, 
luând cunoştinţă de aceste rezultate şi conştientă de valoarea naţională 
şi ştiinţifică a folclorului, a înființat, în toamna acestui an, o Arhivă de 
Folclor. Ea va funcționa la Cluj, în localul Muzeului Limbii Române, 
instituție care se ocupă cu cercetări de caracter asemănător. 

Scopul Arhivei de Folclor a Academiei Române este, în pri- 
mul rând, organizarea culegerii sistematice a materialelor folclorice 
românești. 

Ea îşi va forma o rețea de membri corespondenți, care să-i 
poată comunica materiale folclorice din toate părțile țării. 

Pe măsură ce materialele folclorice intră în Arhivă, ele sunt 
inventariate şi catalogate (după numele culegătorilor), clasificate după 
cuprins şi după ținuturile de unde au fost culese. 

Ce se va face cu aceste materiale? Parte din ele, cele mai 
interesante şi mai puțin cunoscute, vor fi publicate, în măsura posibi- 
lităților financiare. Restul se va păstra la dispoziția cercetătorilor care 
studiază folclorul românesc. 

Academia Română şi-a făcut pe deplin datoria înființând 
Arhiva, dotând-o cu o subvenție anuală şi trimiţându-i colecția ei de 
manuscrise folclorice. Ea mi-a făcut deosebita cinste de a-mi 
încredința direcţia Arhivei. Conștient că un astfel de aşezământ nu-şi 
poate îndeplini scopurile propuse decât asigurându-se colaborarea 
intelectualilor satelor, în special a învăţătorilor şi a preoților, întâiul 
meu gând a fost să mă adresez Dumneavoastră. 

Pentru salvarea materialului nostru folcloric, învățătorii şi 
preoții sunt într-adevăr cei mai indicaţi. În primul rând prin faptul că 
sunt cei mai aproape de popor şi în contact zilnic cu el. În urma acestei 
legături de fiecare zi, ţăranul are încredere în ei, îşi dezleagă limba în 
prezenţa lor şi nu se închide ca în fața culegătorilor de la oraş, de 
pildă. De altfel şi până acum, intelectualii satelor s-au distins în chip 

deosebit pe terenul culegerilor de folclor: vom aminti numai pe câțiva 
din cei decedați: Mihai Lupescu, unul din întemeietorii bătrânei 
„Șezătoare“, Ion Pop Reteganul, C. Rădulescu-Codin, Simion 
Teodorescu-Kirileanu şi Şt. Tuţescu. 

Nu mă îndoiesc că între învățătorii şi preoţii de astăzi, se vor 
găsi destui care să urmeze pilda nobilă a acestor culegători ai 
comorilor poporului nostru de la ţară. 

Mulţi din Dumneavoastră aţi cules, desigur, din satele în care 
profesaţi, cântece, obiceiuri, poveşti şi alte materiale folclorice. Ele 
zac, poate de multă vreme, uitate într-un saltar. 

Nu le lăsaţi să se prăpădească, sau să zacă în uitare. Unii din 
Dumneavoastră se gândesc poate să le publice în revistele noastre de 
folclor. Din nenorocire, vremurile tot mai grele prin care trecem au 
pus capăt rând pe rând: „Şezătoarei“, „Comoarei Satelor“, „Sufletului 
Oltenesc“ şi lui „Tudor Pamfile“. „Izvoraşul“ şi „Doina“ n-au mai 
apărut de multă vreme şi se zbat probabil între viață şi moarte. 

Nădejdea publicării materialelor culese de Dv. în aceste 
reviste este deci neîntemeiată. Iar problematica lor publicare în ziarele 
de provincie, unde nimeni nu le descoperă, însemnează pentru ştiinţa 
românească numai pierdere. Astfel stând lucrurile cel mai potrivit este 
să le trimiteţi fără întârziere Arhivei. Ea va primi şi va păstra cu 
recunoştinţă chiar contribuțiile care la întâia vedere ar părea lipsite de 
importanță; cărți vechi de cântece populare, caiete de doine, ale 
Dumneavoastră sau rămase de la alții, însemnări despre obiceiurile şi 
credințele satului, numere de gazete vechi sau noi cuprinzând 
materiale folclorice româneşti, fotografii luate în satul Dumneavoastră 
sau în altele, reprezentând tipuri, porturi, case, obiecte sau obiceiuri 
ţărăneşti. 

Vă rugăm călduros să începeţi să culegeți fără întârziere 
folclorul satului Dumneavoastră şi să ni-l trimiteţi. În acest scop veti 
primi în curând din partea noastră chestionare precise referitoare la 
anumite obiceiuri, credințe sau genuri de literatură populară, la care 
Vă rugăm să ne răspundeţi cu datele din ținutul Dumneavoastră. 

Am dori mult să cunoaştem de pe acum care sunt intelectualii 
satelor pe care putem conta în această operă de culegere a folclorului 
românesc şi care vor deveni membri corespondenți ai Arhivei. lată 

pentru ce aşteptăm ca cei convinşi de importanţa acestei iniţiative, de 
atât de mare interes național şi ştiinţific, să ne scrie, anunţându-şi 
colaborarea. La rândul nostru, promitem să răspundem, fie prin poştă, 
personal, fie prin revistă — când e vorba de chestiuni care pot interesa 
pe mai mulți — celor ce ne întreabă, care au nedumeriri sau cer sfaturi. 
De asemenea, vom da în fiecare an trei premii, unul de 2000, altul de 
1500 şi al treilea de 1000 lei, pentru cele mai bune culegeri ce vor 
intra. Nădăjduim chiar ca unora din culegători care se vor arăta mai 
statornici şi pricepuţi să le putem oferi peste câtva timp mici ajutoare 
pentru a cerceta cutare sau cutare ținut şi a ne comunica folclorul lui. 
În anul viitor, Arhiva va scoate şi un buletin (revistă), în care se vor 
publica, în afară de culegeri interesante, şi sfaturi pentru culegători. 
Buletinul se va trimite gratuit celor care se vor înscrie de pe acum ca 
membri corespondenţi, care ne vor trimite culegeri sau vor răspunde 
chestionarelor noastre. 

Nu putem încheia apelul nostru fără a aminti încă o dată că 
materialele noastre folclorice nu pot fi salvate de la pieire fără 
concursul intelectualilor de la țară. Că studiile noastre folclorice nu se 
vor putea face decât pe baza acestor materiale. Că, altcum, 
cunoaşterea desăvârşită a civilizației tradiționale a neamului nostru va 
rămâne mereu amânată, cine ştie până când. 

Este deci o datorie națională, din care învățătorii şi preoții 
trebuie să-şi facă o mândrie, ca să culeagă cât mai mult şi cât mai bine. 
Prin ei, folclorul românesc trebuie să aibă cât mai curând posibil, în 
fiecare sat, pionieri conştienţi, pricepuţi şi însuflețiți pentru culegerea 
lui. 

Ion Muşlea 
Directorul Arhivei de Folclor a Academiei Române 


Materialele şi scrisorile se vor trimite pe adresa Arhivei de Folclor 
a Academiei Române-Cluj, Str. Elisabeta, Nr. 23, dacă se poate recomandat. 

(Cheltuielile poştale se înapoiază la cerere). Cei care până la data de 
1 ianuarie 1931 n-au primit întâiul nostru „Chestionar“, sunt rugaţi să-l 
reclame. 


CULEGEŢI FOLCLOR! 


De o vreme încoace cuvântul folclor se aude foarte des. Să fie 
oare vreun învățător care să nu-l cunoască? Nu ne vine să credem: cei 
mai mulți trebuie să-l fi întâlnit în coloanele revistelor învățătoreşti sau 
în cele de cultură generală — iar celor mai tineri li s-a vorbit de 
însemnătatea lui încă de pe când erau pe băncile şcolilor normale. 

Cu toate acestea sunt mulți cei care n-au o idee clară despre 
tot ceea ce cuprinde acest cuvânt de origine englezească (care de fapt 
însemnează: ştiinţa poporului). O definiţie care să mulțumească pe 
toţi nu i s-a dat încă. Una din cele mai bune ni se pare aceea a lui I. 
A. Candrea, formulată astfel: „Suma interpretărilor pe care le dă 
poporul fenomenelor naturii şi, în genere, tuturor celor văzute, auzite 
sau simţite de dânsul, care frământă imaginația-i bogată, care se 
strecoară în sufletu-i simplist şi pe care creieru-i naiv le înregistrează 
şi le răstălmăceşte, exteriorizându-le prin grai şi cântec, prin datini şi 
obiceiuri“. 

Deci: doine, strigături, basme, snoave, ghicitori, proverbe, 
frământături de limbă, bocete, colinde, obiceiuri la naştere şi la 
botez, la logodnă şi nuntă, la moarte şi la înmormântare, la 
sărbătorile de peste an, credințe în legătură cu toate ocupațiile femeii 
şi ale bărbatului, jocuri de copii, leacuri băbeşti şi descântece, 
obiceiuri juridice — toate intră în înţelesul cuvântului folclor. 

De câțiva zeci de ani s-a închegat şi o ştiinţă care se ocupă 
numai cu materialele folclorice (ştiinţă care poartă tot numele de 
folclor). Aceasta însemnează că materialele amintite prezintă o 
însemnătate deosebită. Într-adevăr, folclorul este important din mai 
multe puncte de vedere: național, el ducând la cunoaşterea neamului; 
ştiinţific, prin faptul că, între altele, stabileşte modul în care poporul 
respectiv prelucrează anumite concepții despre lume şi viață. Folclorul 
contribuie şi la lărgirea şi adâncirea domeniului altor ştiinţe. 

Dar de o deosebită importanţă pentru noi e faptul că manifes- 
tațiile folclorului românesc constituie adevărata civilizaţie caracte- 
ristică a neamului nostru. Vom fi mai mult prețuiţi în ochii Apusului 
scoțând la iveală o „Mioriţă“ sau o frumoasă scoarță ţărănească, 
decât maimuţărind cutare poezie sau pictură franțuzească. 

Din nenorocire, materialele folclorice, elemente atât de 
valoroase ale culturii noastre populare, se împuţinează pe zi ce 
merge. Ceea ce le alungă şi le face să dispară este civilizația nivela- 
toare a oraşelor. În multe părţi, doinele nu mai rezistă cântecelor de 
mahala, iar la nunţi s-au introdus obiceiuri orăşeneşti. Tot astfel se 
întâmplă şi în alte domenii ale folclorului. 

Materialele lui, a căror importanță nădăjduim că e evidentă 
pentru toți, nu trebuie deci lăsate să dispară. Culegerea — şi prin 
aceasta salvarea lor, — e o datorie pentru toți cei care pot să o facă. 
Aceştia sunt tocmai învățătorii, căci ei trăiesc chiar în mijlocul 
civilizației noastre ţărăneşti: la sate. 

Un mănunchi de ghicitori sau de colinde, descrierea nunții, 
obiceiurile de la Crăciun şi Rusalii — sunt culegeri pe care oricare 
învăţător le poate face cu uşurinţă. Greutățile inerente oricărui 
început vor fi curând răsplătite de mulțumirea sufletească cu care 
învățătorul va ajunge să culeagă. 

Pentru nedumeririle pe care unii le-ar putea avea în privința 
culegerii, le stă la dispoziţie Arhiva de Folclor a Academiei Române, 
al cărui sediu este la Cluj, Str. Elisabeta Nr. 23. 

Oricine se adresează acestui oficiu primeşte lămuririle dorite. 
Aici se centralizează şi toate materialele folclorice pe care le trimit 
învățătorii sau alți intelectuali ai satelor. Ele se cataloghează pe 
numele culegătorului, se copiază la maşina de scris şi se pun la 
dispoziție celor care doresc să le consulte în localul Arhivei. La 
cerere, Arhiva trimite gratuit „Chestionarele“ ei, în care se dau 
indicaţii pentru ce şi cum să se culeagă. Cele mai bune culegeri sunt 
premiate şi cele mai interesante vor fi publicate atunci când vremuri 
mai bune vor permite. Arhiva primeşte bucuros şi culegeri făcute 
mai de mult. 

Nădăjduim că şi între cititorii acestei reviste se vor găsi 
câteva zeci de învățători convinşi de marea importanță națională şi 
ştiinţifică a folclorului nostru, care să se devoteze cu însufleţire 
culegerilor din satul în care profesează. Cu cât vor culege mai multe 
materiale, cu atât icoana folclorică a acelui sat va fi mai completă în 
cartoanele Arhivei Academiei, unde învățații vor veni să cerceteze 
manifestaţiile caracteristice ale civilizației noastre populare din 
cutare ținut. Ei vor pomeni cu recunoştinţă numele harnicului 
culegător ce a pus la îndemâna ştiinţei bogății care, fără el, s-ar fi 
pierdut poate pentru totdeauna. 

Ion Muşlea 
„Satul şi Şcoala“, Anul I (1931), Nr. 1, p. 9-11 


Câteva instrucţiuni pentru culegerea datelor şi alcătuirea 
răspunsului 


Vă rugăm insistent să nu răspundeți: „da, există“, ci să 
descrieţi pe larg, cu toate amănuntele, cum se prezintă obiceiurile şi 
credințele de care întrebăm în satul Dv. Vă suntem recunoscători 
însă pentru orice informaţie, oricât de neînsemnată ar părea, dacă are 
legătură cu întrebările noastre sau priveşte domeniul folclorului. 

Nu căutaţi să răspundeți la chestionar dintr-odată, ci luaţi-vă 
răgaz. Cel mai bun procedeu este să scrieți cele referitoare la un 
obicei chiar în ziua când poate fi văzut sau în cele următoare, după 
ce aţi observat personal desfăşurarea lui sau v-aţi informat la 
oamenii din sat. 

În privința informatorilor e bine să-i alegeți dintre locuitorii 
mai bătrâni, care, în afară de faptul că nu sunt influențați de şcoală 
sau de serviciul militar, mai au şi avantajul că cunosc obiceiurile de 
demult, astăzi ieşite din uz. 

Feriţi-vă de orice informaţii sau texte luate din cărți sau 
gazete. Ele nu prezintă pentru noi absolut nici o valoare. 

Întru cât se poate, vă rugăm să scrieți întocmai cum vorbeşte 
săteanul care v-a dat informațiile. Cuvintele despre care presupuneţi 
că nu există în limba literară, puneţi-le în „ghilimele“ şi explicați-le 
în paranteză. În ce priveşte transcrierea sunetelor dialectale, nu 
întrebuințați semne speciale, ci ajutați-vă cu literele obişnuite. 

Scrieţi lizibil, cu cerneală. Nu uitaţi că materialele care nu 
sunt scrise citet îşi pierd orice valoare şi toată munca şi cheltuiala 
depusă au fost zadarnice. (Dacă ştiţi desena ori fotografia, alăturaţi la 
descrierea obiceiurilor desene ori fotografii, oricât de slabe ar fi ele). 
Însemnaţi întotdeauna numele, ocupaţia şi vârsta celui care v-a 
comunicat fiecare obicei sau credință; nu e bine să scrieți la sfârşitul 
răspunsului (caietului) că materialele au fost culese de la cutare şi 
cutare; trebuie să se arate, dacă e posibil, de la cine a fost culeasă 
fiecare piesă (cântec, obicei, credință etc.). de asemenea, însemnați 
dacă informatorul e băştinaş sau venit în sat de curând, din alt ținut 
(în acest caz să se însemneze satul în care a trăit mai înainte). 

La premiile Arhivei (câte unul de 2000, 1500, 1000 lei şi 
şase „încurajări“ a 500 lei), pot candida numai cei care au răspuns la 
cel puţin trei chestionare. Corespondenţii harnici primesc în fiecare 
an un exemplar din Anuarul Arhivei, un volum de 250-300 pagini). 

Răspunsurile vă rugăm să le trimiteţi, cel mai târziu în două 
luni de la primirea chestionarului, pe adresa: Arhiva de Folclor a 
Academiei Române, Cluj, Strada Elisabeta No. 23. (La cerere, 
înapoiem cheltuielile avute cu poşta şi cu hârtia). Nu uitaţi să vă daţi 
adresa: satul, comuna, oficiul poştal şi judeţul. După întâile materiale 
primite, vi se vor trimite caiete speciale în care să treceţi 
răspunsurile. 


1 Nota editorilor: La începutul Chestionarului I. Ca/endarul poporului pe lunile ianuarie-februarie şi 
la sfârşitul Chestionarului II. Obiceiuri de vară, ambele tipărite sub colon-titlul Academia 
Română — Arhiva de Folklor, Ion Muşlea retipăreşte, cu minime modificări, aceste instrucţiuni, 
aducând precizări cu privire la corespondenţi statornici şi la modalităţile de stimulare a 
acestora, precum şi la necesitatea extinderii reţelei de colaboratori. 


PENTRU CREAREA UNEI 
CONFERINŢE DE FOLCLOR 


Suntem într-o epocă de delimitare cât mai strictă a deosebi- 
telor discipline. Una din cele mai tinere, poate cea mai tânără, este, de- 
sigur, aceea a folclorului. Înglobată multă vreme, conştient sau uneori, 
inconştient, în studiul limbii ori literaturii naționale, ştiinţa aceasta s-a 
resimțit de acest tratament de continuă dependență de alte discipline. 

În ultimul timp, folclorul a fost trecut la etnografie, dar 
etnografia însăşi, cu toată înrudirea ei, are un domeniu mult prea larg, 
pentru ca profesorul care predă să se poată specializa cu răgaz şi 
temeinic în ramurile variate, cu legături extrem de depărtate ale 
folclorului. Prin chiar natura obiectelor de care se interesează, 
folcloristul trebuie să întrunească calități şi o cultură specială, care 
diferă de acelea ale etnografului. Pe când celui din urmă i se cere mult 
simţ pentru forme şi culori, cunoaşterea şi prepararea lor, ba i se cere 
chiar să posede o anumită abilitate pentru a se putea călăuzi în detaliile 
tehnice ale diverselor obiecte din domeniul său — cultura materială a 
poporului — dimpotrivă, folcloristul are de lucru cu un domeniu cu 
totul diferit: lumea de gânduri a poporului, bazate pe concepțiile şi 
reprezentările lui proprii, şi poezia lui. Privit din punctul de vedere al 
şcolii engleze, care în parte e şi cel al şcolii Germane, ştiinţa 
folclorului se reduce la superstiţiile, obiceiurile şi literatura orală a 
poporului, alături de obiceiurile juridice, jocurile de copii şi medicina 
populară. 

Acesta nu este nicidecum, cum s-ar putea crede, un domeniu 
restrâns. Din contră, el e extrem de vast şi ramurile lui ating toate do- 
meniile. Nevoia de specializare se simte astăzi chiar în cadrele acestei 
ştiinţe. Se va spune: credinţe, superstiții, obiceiuri şi literatură popu- 
lară? Dar s-au adunat atâtea la noi! De cincizeci şi mai bine de ani 
atâția învăţători şi preoți nu fac altceva. Dar lucrurile nu stau chiar aşa: 

Întâi, nu s-a adunat destul, căci nu s-a adunat bine, cu sistem. 
Avem aşa de puţine colecții bine ordonate, şi care să nu-ți dea 
„variante“ identice cu altele pe care le găseşti încă în cinci colecții. 
Apoi: sunt ținuturi relativ bine cunoscute în ce priveşte poezia 
populară, de pildă Maramureşul, regiune destul de mică, de unde 
avem vreo cinci colecţii de folclor, unele destul de mari, iar cea făcută 
în urmă, e una precedată de un studiu şi datorată unui specialist. Sunt 
însă provincii întregi, ca Basarabia, a căror literatură populară, 
credinţe şi obiceiuri, putem spune că nu le cunoaştem deloc, că n-au 
fost explorate. Aceste lacune trebuie să fie umplute cu colecţii făcute 
de specialişti, repede, până ce nu pier toate cântecele poporului, până 
ce obiceiurile lui nu se schimbă cu totul. 

ŞI-apoi aceste materiale folclorice nu sunt studiate. N-avem un 
studiu al atât de mult lăudatei noastre balade populare. N-avem nici 
măcar o bibliografie a ei! Studiul lui Şăineanu asupra poveştilor 
noastre e învechit, unilateral şi n-a putut profita de rezultatele 
lucrărilor care au făcut epocă în acest domeniu, acelea ale lui Antti 
Aarne şi Bolte-Polivka. 

Cât priveşte credinţele şi obiceiurile, situaţia e şi mai precară. 
Ceea ce ne-a dat Sim. FI. Marian nu poate fi privit ca studiu, ci ca 
materiale. Putem număra pe degetele de la o mână studiile bune 
asupra obiceiurilor noastre. Nici ele, nici superstiţiile, care, toate, stau 
în aşa de strânsă legătură şi cu literatura orală, n-au fost cercetate din 
punct de vedere psihologic. 

E ceva al nostru, românesc, în basm, tradiţii, obiceiuri şi 
credințe? Desigur! Dar ce? Astfel de studii ar putea da importante 
contribuţii la cunoaşterea sufletului poporului nostru. Dar cercetarea 
unor obiceiuri ar putea aduce lumină asupra unor puncte obscure din 
istoria noastră. 

Cât priveşte studiile comparative în acest domeniu, ele ne 
lipsesc aproape cu desăvârşire. Nu numai că nu s-a cercetat folclorul 
nostru faţă de cel al popoarelor vecine, dar nu ştim nici ce s-a lucrat la 
ei în acest domeniu. ŞI, trebuie să mai spunem că sârbii, bulgarii şi 
ungurii, ca să nu mai vorbim de cehi, ne-au luat cam mult înainte! 

Țări ca a noastră, care se reazimă în întregime pe clasa 
țărănească, aceste ființe umane având o cultură proprie şi originală, 

s-au îngrijit de mult să adune şi să studieze comorile spirituale ale 
poporului. În această privință Finlanda este şi va rămâne exemplu. La 
Helsingfors sunt astăzi patru profesori de folclor şi doi docenţi abilitați 
pentru aceeaşi specialitate, şi cursurile sunt urmate de 3000 de 
auditori. Întâia Universitate care a creat o catedră specială de folclor 
este aceea a altei țări, Norvegia, în care cultura străveche a straturilor 
de jos se bucură de cea mai fericită atenție: Cristiani Oslo, la 1899. 
Germania, fireşte, nu s-a putut lăsa mai prejos. Astăzi universitățile 
germane numără peste zece catedre şi conferinţe de folclor (în afară, 
bineînţeles de catedrele respective de Etnografie (ori Etnologie) ale 
aceloraşi universităţi. Ca să revenim la vecini, bulgarii au de câțiva ani 
un profesor de etnografie slavă (Romanski), altul de folclor bulgar 
(Ivanov). Şi la Belgrad găsim doi profesori care fac folclor, şi 
conferințele nu lipsesc nici la celelalte universităţi jugoslave: Zagreb şi 
Ljubljana. N-am amintit decât pe vecinii cei mai „balcanici“. 

Pentru ce s-au înfiinţat aceste catedre? Trebuie să remarcăm 
că nu numai pentru promovarea ştiinţei care e astăzi folclorul şi care, 
după cum am amintit deja, e o bună ajutătoare a altor ştiinţe, şi poate 
împrumuta din luminile ei: filologiei, istoriei, psihologiei, ci, în bună 
parte, pentru că folclorul e o ştiinţă, care contribuie prin excelență la 
acea reînnoire națională a cărei nevoie se simte aşa de mult în alte 
părți şi mai ales la noi. Exaltarea sentimentului național, aşa de 
adormit, astăzi, se poate face, în bună parte, prin intermediul acestei 
ştiinţe noi care se ocupă chiar cu felul de gândire, cu obiceiurile şi 
poezia poporului. 

Iată pentru ce se recomandă crearea unei conferințe de folclor, 
şi, mai târziu, a unui institut, în care să se formeze tineri care să 
întreprindă, — atât cât va mai putea fi vreme — colecționarea 
sistematică a materialelor folclorice şi studiul lor din punct de vedere 
psihologic şi comparativ-istoric. 


[Ion Muşlea, Directorul Arhivei de Folclor a Academiei 
Române] 


[ADRESĂ PENTRU OBŢINEREA 
SPRIJINULUI CONSILIULUI NAŢIONAL 
DE CERCETĂRI ŞTIINŢIFICE, 
PREZIDAT DE DIMITRIE GUSTI] 


Domnule Preşedinte, 


După cum vă este bine cunoscut, Academia Română a 
înființat, în anul 1930, o Arhivă de Folclor, având ca scop or- 
ganizarea culegerii, conservării şi publicării materialului folcloric 
românesc. 

În cei 15 ani de activitate, ea a reuşit să-şi constituie o 
bogată colecţie de culegeri folclorice în manuscris, numărând astăzi 
1.140 caiete. Cea mai mare parte a acestui material se datoreşte 
răspunsurilor la cele 19 chestionare şi circulare trimise corespon- 
denților Arhivei. Până la izbucnirea războiului, aceşti cores- 
pondențţi formau o adevărat rețea, răspândită pe tot întinsul țării. 

Dar conducerea Arhivei nu s-a mulțumit numai cu 
materialele trimise de ei. Cunoscând marile avantaje ale anchetelor 
pe teren, ea a organizat, în fiecare an, cel puţin două-trei asemenea 
cercetări, făcute fie de specialişti, fie de tineri distinşi, dornici să 
colaboreze la culegerea folclorului nostru. Am putut înregistra 
astfel 28 culegeri importante, dintre care 11 au şi fost publicate. 

Materialul folcloric intrat a fost în bună parte despoiat, 
clasat şi pus la dispoziția cercetătorilor. Specialişti din ţară şi 
străinătate (Ţările Baltice, Anglia, Jugoslavia, Germania, Italia etc.) 
ne-au cerut adeseori informaţii sau materiale. 

Am putut sta la dispoziția cercetătorilor străini cu atât mai 
uşor, cu cât, încă din întâiul an de activitate a Arhivei (1930), am 
organizat alcătuirea şi publicarea unei bibliografii sistematice a 

folclorului românesc. Aceasta n-a cuprins numai materialul de 
folclor propriu-zis (literatură, obiceiuri şi credinţe), ci s-a extins şi 
asupra materiilor înrudite, înregistrând şi monografiile săteşti sau 
regionale, precum şi materialele referitoare la medicină, artă şi 
muzică populară, port, muzee şi folclor ale popoarelor conlocui- 
toare. Concomitent s-a lucrat şi la o bibliografie generală a 
folclorului românesc, iar între anii 1931-1943 directorul Arhivei a 
redactat partea românească a marii publicații internaţionale 
Volkskundliche Bibliographie (Basel, Berlin). 

Din Anuarul publicat de Arhiva de Folclor au apărut până 
acum şapte volume (întâiul în anul 1932, iar ultimul în 1945), 
fiecare având între 200 şi 425 pagini şi cuprinzând studii, cercetări, 
culegeri şi anchete, articole mărunte şi bibliografia folclorică 
anuală (1930-1943). Această publicaţie a fost bine primită de 
cercurile specialiştilor din ţară şi străinătate. 

Socotim că în limita puterilor noastre şi a ajutorului primit 
de la Academia Română, conducerea Arhivei şi-a făcut datoria. Ne 
dăm seama însă ce pierdere ar fi dacă, din cauza grelelor 
împrejurări financiare prin care trece şi Academia Română, am fi 
siliți să întrerupem acţiunea noastră. 

De aceea, facem un călduros apel la larga D-voastră 
înțelegere, în calitate de sprijinitor de totdeauna al acțiunilor de 
cercetare şi studiere a vieţii poporului nostru, rugându-vă să 
binevoiţi a ne da prețiosul D-voastră sprijin. 

Pentru continuarea satisfăcătoare a activităţii noastre, avem 
nevoie de acordarea fondurilor necesare pentru: 


a) Tipărirea volumului VIII al „Anuarului Arhivei de Folclor“, în 
una mie exemplare, aproximativ 20 coli, plus clișee; 


b) Suportarea cheltuielilor necesare pentru facerea a trei anchete 
pe teren în vara anului curent (lei 1.000.000); 

c) O subvenție pentru plata onorariilor directorului şi secretarului 
Arhivei pe anul 1946/1947 (lei 4.000.000), ca astfel să se poată 
continua lucrările de despoiere a materialelor manuscrise, 
alcătuirea bibliografiei folclorice, informaţiile cerute din ţară şi 
străinătate şi supravegherea tipăririi Anuarului (corecturi etc.). 


Primiţi, vă rog, Domnule Preşedinte, asigurarea deosebitei 
noastre stime. 


Cluj, 4 mai 1946 


Director, 
Ion Muşlea 


Domniei Sale 
Domnului Preşedinte al Consiliului Naţional de 
Cercetări Științifice 
Bucureşti 


[ADRESĂ REFERITOARE LA ÎNFIINŢAREA 
UNUI INSTITUT DE FOLCLOR LA CLUJ] 


Domnule Ministru, 


[Ca şi după întâiul război mondial, şi după al doilea va 
începe, cu siguranță, o nouă dezagregare a populației noastre de la 
țară, în urma exodului de la sat la oraş, a pierderii caracterului 
patriarhal şi a dezanalfabetizării şi urmărilor ei. Dacă unele din 
aceste evenimente îşi au avantajele lor precise, de ordin civilizatoric, 
din punctul de vedere al civilizației populare vom pierde cu siguranță 
o mulţime de elemente importante. ] 

Străduinţele diverselor noastre instituții pentru a salva 
elementele atât de interesantei civilizații ţărăneşti a poporului nostru 
au dat rezultate mai ales în domeniul artei populare. În ce priveşte 
folclorul propriu-zis: literatura, obiceiurile şi practicile poporului 
nostru s-a făcut încă prea puţin. E adevărat că Academia Română, 
prin înființarea Arhivei de Folclor (1930), a reuşit să salveze multe 
piese interesante. Din cauza greutăților materiale prin care trece şi a 
trecut, ea nu a putut însă realiza tot ce plănuise. Ceea ce i-a lipsit, în 
special, a fost un personal mai numeros şi bine retribuit, care să se 
poată dedica exclusiv culegerii şi prelucrării materialelor folclorice. 

În Nordul Europei (în special în Suedia, Norvegia, 
Danemarca, Finlanda şi Țările Baltice) s-au înființat, mai ales după 
întâiul război mondial, institute sau arhive de folclor, foarte bine 
înzestrate, care în câţiva ani s-au impus ca nişte instrumente de 
cercetări deosebit de valoroase. Conduse de specialişti recunoscuţi, 
ajutați de tineri entuziaşti, ele au reuşit să arate unor țări mari ce 
poate face pentru prezentarea civilizaţiei populare a unei țări un 
institut de folclor bine organizat. 

Scopul acestui institut a cărui creare v-o propunem este: 

a) organizarea culegerii materialelor folclorice de tot felul, în 
special prin anchete pe teren făcute de specialişti, dar şi prin 
răspunsuri la chestionare; 

b) prelucrarea materialului cules prin copierea, despoierea şi 
indexarea lui, aşa ca să poată fi pus la dispoziția cercetătorilor 
din ţară şi străinătate; 

c) studierea şi prelucrarea materialului, precum şi publicarea 
rezultatelor obținute; 

d) pregătirea lucrărilor pentru începerea unui Atlas Folcloric 
Român. 

Pentru a obține rezultatele dorite, institutul trebuie să fie 
înfiinţat la Cluj. Pentru aceasta pledează, pe de o parte, faptul că aici 
funcționează două instituții cu bogate materiale folclorice: Arhiva de 
Folclor a Academiei Române (la Muzeul Limbii Române) şi Arhiva 
de Folclor a Muzeului Etnografic al Ardealului. De altă parte, în 
jurul Catedrei de Etnografie şi Folclor de la Universitatea Regele 
Ferdinand I — singura din ţară — s-a format o serioasă şcoală de 
folclorişti (trecându-se şi vreo patru doctorate în folclor), dintre care 
s-ar putea recruta elementele necesare conducerii institutului. 

Pentru buna funcționare a institutului propus, ar fi necesar să 
se ia în buget deocamdată următoarele posturi: 

Un director, cu salariu de director de secţie de la 
Institutul de Cercetări [Sociale al României] (A 20); 
Un subdirector 

Un secretar; 

Doi anchetatori; 

Doi dactilografi; 

Un om de serviciu 

În ce priveşte cheltuielile materiale, ar fi nevoie deocamdată 
de lei 7.000.000 cheltuieli de instalare, mobilier (dulapuri, mese), 
maşini de scris, efecte de cancelarie; lei 1.000.000 cheltuieli de 
luminat şi încălzit. 


DIN ACTIVITATEA MEA DE FOLCLORIST 
Contribuţii la cunoaşterea mişcării 
folclorice româneşti între anii 1925-1965 


În „Prefaţa“ la volumul VII al „Anuarului Arhivei de 
Folclor“, aminteam că, în anul 1944, am adresat un apel folcloriştilor 
noştri mai de seamă din generaţia veche, prin care îi rugam să 
însemne amintiri şi impresii „din activitatea lor“. Am primit, până în 
1945, trei răspunsuri foarte interesante: unul, voluminos, al lui 
Traian Gherman, fost director al excelentei reviste „Comoara 
Satelor“, altul, sumar, al lui Al. Viciu, culegătorul Colindelor din 
Ardeal, iar al treilea al lui Enea Hodoş, harnicul culegător de 
descântece şi balade bănățene. La acestea, trebuie adăugate 
răspunsul lui Gheorghe T. Kirileanu şi al lui Ion Bârlea, autorul celor 
două volume de cântece populare maramureşene, ambele primite 
mai târziu (1958). 

Îmi pare nespus de rău că ceilalți folclorişti, cărora li s-a mai 
trimis apelul, n-au răspuns. S-au pierdut astfel informaţii deosebit de 
preţioase. Din cei care au răspuns, Hodoş, Viciu, Gherman şi 
Kirileanu au decedat (cel dintâi în 1945, al doilea în 1950, iar 
Gherman şi Kirileanu în 1960). Ce bine îmi pare că am putut scăpa 
de uitare amintiri, mărturisiri şi date bibliografice atât de 
interesante!. 

Ca să-i îndemn să-şi scrie amintirile, am promis pe vremuri, 
lui Traian Gherman şi lui Enea Hodoş că, deşi relativ departe de 
vârsta lor, voi răspunde şi eu la micul chestionar ce le-am adresat. 


1 Cu prilejul cercetării mele despre Jon Pop-Reteganu/, folclorist (Cluj, 1955), p. 13-14, nota 2, am 
constatat că nici biografii lui, nici familia nu au fost în măsură să alcătuiască lista exactă a 
volumelor- nu a articolelor! — publicate de către marele folclorist ardelean. 


144 ION MUȘLEA 


Astăzi, după ce am trecut de 65 de ani, cred c-a venit timpul să-mi 
țin promisiunea. 

Înainte de a începe, aş vrea să arăt că, dacă unora din capitole 
le-am dat o amploare mai mare, aceasta se datoreşte faptului că nu e 
vorba numai de persoana mea, ci de viaţa unei instituţii: Arhiva de 
Folclor a Academiei Române. Începând din anul 1930 — dacă nu 
chiar din 1928, când ideea înființării ei a devenit un scop al vieții 
mele — activitatea Arhivei s-a împletit foarte strâns cu existența mea. 

e e 

Nu sunt nici măcar de la ţară. Iar oraşul în care m-am născut, 
am copilărit şi am urmat studiile secundare, e departe de a fi un târg 
prăpădit. E adevărat că Braşovul — de el este vorba — are, ca multe 
alte oraşe, câteva suburbii în care viaţa de sat pulsa, pe vremuri, 
destul de viu. Eu m-am născut la 29 septembrie 1899 şi am trăit chiar 
într-un astfel de suburbiu: Şcheii, care, pe atunci, era aproape curat 
românesc. În apropierea casei noastre, oamenii ţineau vaci, 
împodobeau, la Ispas, porţile cu ramuri de fag, ieşeau la „jocuri“ (un 
fel de petreceri câmpeneşti) pe dealuri, petreceau cu „Junii“? în toate 
zilele săptămânii Paştilor, aveau întinse grădini cu pomi fructiferi, 
fânaţe, ba şi „holde“ cu semănături în afara oraşului, pe care le 
cultivau singuri. Multe din aceste ocupații erau pline de superstiții şi 
practici magice”. Se ştia de vrăjitoare, pricolici, şişte etc. Nunţile şi 
înmormântările erau de asemenea legate de obiceiuri şi rituri vechi, 
ca şi sărbătorile de peste an. Totuşi nu-mi aduc aminte ca ele să mă fi 
impresionat în mod deosebit. 

Am umblat şi eu cu colindul, când eram copil. Ba şi mai 
târziu pe la 18-19 ani, într-un fel de cor studenţesc. Dar aceasta mai 
curând din considerații practice, decât în cadrul unui obicei 
interesând folclorul. 

Legătura cu satul propriu-zis am făcut-o în prima copilărie. 
Tatăl meu, institutor la Braşov, se trăgea dintr-un mic sat de pe 


2 Cf. studiul meu Obiceiul Junilor brașoveni. Cluj, 1930. 
3 Unele au fost descrise în acelaşi studiu, mai ales la p. 40-41 şi urm. Cf. şi studiul meu George 
Pitis, folclorist şi etnograf; Bucureşti [1968]. 

Târnave: Rodbav, lângă Cincul-Mare, din părinți țărani. Acolo 
plecam an de an să petrecem vacanțele mari, într-unul din enormele 
„landauer“-e braşoveneşti. Dar nici viaţa acestui sat nu-mi amintesc 
să mă fi impresionat în chip deosebit. 

Totuşi, întâia mea activitate publicistică — şi anume chiar în 
domeniul folclorului — se leagă de acest sat. Iată împrejurările în care 
au văzut lumina tiparului primele mele rânduri: ca niciodată, tata a 
trebuit să plece în toiul iernii în satu-i natal şi m-a luat şi pe mine. La 
Voila — gara cea mai apropiată de Rodbav — ne aştepta o sanie ca să 
facem cei 14 km până în sat. Se-nnoptase şi n-o să uit niciodată 
îngrozitoarele urlete ale lupilor care adulmecaseră caii în acea seară 
geroasă de ianuarie. 

Întâmplându-se să se facă tocmai atunci o nuntă a unei rude a 
noastre, a fost poftit şi tata, împreună cu mine. Mi-aduc şi acum 
aminte de „jocul perinii“, de „mărul“ miresii, de chiuiturile ce nu se 
mai sfârşeau. Cred că am rămas impresionat de bogăția ritualului cu 
care s-a desfăşurat nunta aceea țărănească. Probabil la îndemnul 
tatălui meu am aşternut pe hârtie câteva din obiceiurile văzute. El 
le-a pus în legătură cu o colectă ce se făcuse pentru „Fondul 
ziariştilor români din Ardeal“ — atunci foarte la modă — şi rândurile 
au apărut, sub semnătura mea, în marele cotidian „Gazeta 
Transilvaniei“. Nu împlinisem 13 ani şi eram „student“ — cum se 
spunea la Braşov — în clasa a III-a gimnazială. 

Din liceu nu-mi mai aduc aminte mare lucru în legătură cu 
folclorul. Pe mult regretatul meu director Virgil Oniţiu — unul din cei 
mai mari dascăli ardeleni, ales — pentru temeinicele sale studii de 
limbă şi istorie literară —, membru corespondent al Academiei 
Române — nu l-am avut profesor în cursul superior. Dar, în timpul 
vacanţelor, el mă ruga să-i copiez manuscrisele unor studii în care 
era vorba şi de poezia noastră populară. Profesorul meu de română 
era distinsul Alexandru Bogdan, fratele lui G. Bogdan-Duică, care şi 
el păcătuise în tinerețe cu un volumaş despre Ritmica jocurilor de 


4 Anul 75 (1912), nr. 37 (17 februarie), sub titlul Obiceiuri de nuntă, 

copii. Dar moartea l-a secerat în mod stupid pe câmpiile Galiției, în 
1914, când eram în clasa a V-a. 

Ceilalţi profesori n-au mai insistat asupra poeziei populare — 
poate şi din cauza programelor reduse din timpul războiului — iar 
clasa a VIII-a, când a trebuit să aprofundez istoria literaturii noastre 
în vestitul manual şapirografiat al lui Oniţiu — în care se cuprindea şi 
cunoscuta-i teorie a „straturilor baladei noastre populare“ — am 
făcut-o ca refugiat de război, tocmai la Chişinău. 

Totuşi, amintiri din liceu, dovedind interesul meu pentru 
folclor, mai bine-zis pentru literatura populară — nu lipsesc cu totul. 
Din biblioteca atât de bogată a Societăţii de lectură a gimnaziului 
braşovean împrumutam multe volume cu culegeri de literatură 
populară. Iar la o şedinţă a Societăţii „m-am produs“ şi eu — eram în 
clasa a VI-a, cu o schiță literară inspirată din viața plină de superstiții 
a satului. Era intitulată Caprele Sonoaii. Întâmplarea o auzisem în 
satul natal al tatei. Mai păstrez şi o ciornă a unei „conferințe“ despre 
Țarigradul în poezia noastră populară, pe care voiam s-o ţin la 
aceeaşi societate, ca elev în clasa a VII-a. 

Dar evenimentele politice se precipită. În vara anului 1916, 
armatele româneşti liberează Braşovul. Le „ajutam“ şi eu, ca 
cercetaş în serviciul Poştei. Peste o lună, la retragerea trupelor 
noastre, le-am însoțit. Aveam 17 ani şi terminasem clasa a VII-a. 
Atunci au început peregrinările, prin sate şi oraşe ale Munteniei şi 
Moldovei, şi chiar mai departe: Sinaia, Drăgăneşti-Prahova, 
Bucureşti, Ţigăneşti-Tecuci, Huşi, Iaşi, un sat din Ucraina, Odesa, 
Chişinău. Am văzut lume multă, în Ucraina am trăit vreo două luni 
la ţară, într-un sat de moldoveni (Bolsaia-Viska), care abia mai ştiau 
câteva vorbe româneşti. Folclorul mă preocupa şi pe acolo, căci 
într-un jurnal din acea epocă notam (la 6 sept. 1917): „M-am gândit 
să scriu o poveste moldovenească, sunt în căutarea celui chemat să 
mi-o povestească“. Însă n-am ajuns să realizez acest plan interesant. 
Dar amintirea cea mai impresionantă în legătură cu folclorul rămâne 
o împrejurare din laşi: Nicolae Iorga duce pe cercetaşi, între care mă 
număram şi eu, la colindat — la Palatul Regal. 

Pierdui câteva luni ca student în medicină la laşi (1918), 
pentru ca să trec curând la Facultatea de Litere, la Bucureşti. În 
toamna anului 1919, răspunzând apelului de a „popula Universitatea 
Daciei Superioare“, am plecat la Cluj. 

Mă înscrisesem la limba şi literatura română şi franceză. Nu 
exista un curs special de folclor, căci l-aş fi audiat cu siguranță. 
Regretatul Vasile Bogrea, cu extraordinara-i erudiție, amintea de 
foarte multe ori, în cursurile sale de lingvistică, de literatura 
populară. Folclorul mă preocupa. Dovadă că, în anul al doilea de 
facultate (1920), am ţinut o disertaţie în cadrul Societăţii studenților 
în litere, cu bizarul subiect: Păunul în poezia populară. Se zice c-a 
avut oarecare succes. 

Licenţiat în litere (1922), m-am înscris la doctorat. Multă 
treabă n-am făcut însă, din două motive: îmi luau vreme multă 
lecțiile particulare pe care le dam, ca să-mi câştig existența, şi 
aşteptam să plec la Paris, ca membru la Ecole Roumaine en France 
(1923-1925). 

Abia acolo m-am hotărât pentru specialitatea în care aveam 
să lucrez. 

După câteva luni de inițiere în viața oraşului-lumină, am 
început să mă ocup exclusiv cu folclorul. Pe atunci nu se făceau 
cursuri de folclor la Sorbona sau la institutele franceze de învățământ 
superior. Arnold Van Gennep, cel mai de seamă folclorist francez, 
încetase să profeseze. (L-am cunoscut abia în 1928, la Congresul 
internațional al artelor populare de la Praga). Fireşte, am avut 
fericirea să pot asculta profesori celebri, ale căror cursuri se apropiau 
sau se înrudeau cu folclorul. Nu voi uita mai ales pe marele 
medievist Joseph Bédier, de la Colege de France. Vorbea despre 
„chansons de geste“, în expuneri luminoase, pe care cred că nu le va 
uita nici unul dintre auditori. La sfârşitul unui curs, i-am cerut voie 


5 Cu Nicolae Iorga, directorul Şcolii, am avut foarte puţin de lucru. În toamna anului 1923, văzând 
că nu-mi vine răspunsul la cererea mea de a fi numit membru al Şcolii, am făcut o nouă cerere, 
în care-mi arătam mirarea că poate întârzia atâta un răspuns. Iorga i-a scris profesorului meu 
V. Bogrea că am fost admis şi că l-a surprins „tonul dârz" al scrisorii mele. 

să-i vorbesc, mărturisindu-i preocupările mele. M-a îndemnat să 
perseverez, m-a întrebat despre oameni din ţară (în special de Ovid 
Densusianu), şi m-a încurajat să-l mai caut. Am păstrat legăturile cu 
el şi mi-amintesc că, peste vreun an, disperat că nu puteam găsi în tot 
Parisul rarissima broşură a lui Menendez Pidal, Sobre la geografia 
folclorica, am îndrăznit să-l rog să mi-o împrumute, ceea ce a făcut 
cu deosebită amabilitate. (În treacăt fie zis, care din marii noştri 
învăţaţi s-ar fi încumetat să împrumute unui student străin, abia 
cunoscut, o carte atât de rară?). 

Am audiat cursuri şi la Ecole d'Anthropologie. Dar, cu tot 
regretul, trebuie să mărturisesc că majoritatea profesorilor 
reprezentau o colecţie jalnică de moşnegi. La „Ecole des Langues 
Orientales Vivantes“, am încercat să mă inițiez în cunoaşterea 
limbilor sud-slave. După vreo jumătate de an, mă descurcam binişor 
în textele ştiinţifice bulgăreşti. În notele mele de pe acea vreme, 
găsesc fişe în limba bulgară, la care astăzi — după ce abia întors în 
țară, am pierdut obişnuinţa lecturii acestei limbi — mă uit ca pisica în 
calendar. Dar de „langues orientales“ mă leagă şi o altă amintire. 
Profesorul de limba şi literatura sârbă, J. Vaillant, la al cărui seminar 
se interpreta povestea Cenușeresei, informat că sunt folclorist, m-a 
rugat să fac o scurtă conferință despre originea poveştilor populare, 
cu specială privire la Cendrillon. N-am avut încotro. Micul auditor 
se pare că a rămas mulțumit şi amuzat: preocupările lui erau foarte 
departe de chestiunile de folclor. Limbile slave m-au pus în legătură 
cu marele slavist André Mazon, care tocmai se pregătea să publice 
volumul de Contes slaves de Macédoine (1926). Convorbirile cu el 
mi-au fost foarte utile. Şi astăzi îmi amintesc cu o deosebită plăcere 
de acest savant de o rară modestie şi de o curtoazie desăvârşită. 

Nu puteam să nu ascult şi cursurile de la Sorbona ale lui 
Mario Roques, profesorul de românească. Se ocupa numai 
întâmplător de folclor şi nu am lucrat cu dânsul. Avea un dar specific 
franțuzesc de a vedea lucrurile clar, de a căuta să lămurească 
începuturile interesului pentru literatura noastră populară, în special 
preocupările folclorice ale lui Alecu Russo — Vasile Alecsandri. Dar, 
cum am spus, cu dânsul n-am avut raporturi mai apropiate. 

La Paris, marele meu învăţător în ale folclorului a fost cartea, 
biblioteca. În celebra Bibliothèque Nationale, mi-am petrecut sute de 
dimineți citind, răsfoind, luând note. Fondul folcloric era destul de 
important. Publicaţiile româneşti fundamentale în această disciplină 
se găseau complete. De redactat, redactam mai ales acasă, în liniştea 
Şcolii Române de la Fontenay-aux-Roses. 

Sugestia subiectului primei mele publicaţii de specialitate 
cred că mi-a dat-o colegul şi prietenul Grigore Nandriş, cunoscutul 
slavist. Mă cufundasem pe vremea aceea în probleme de 
indo-europeană şi, după o convorbire avută cu el, am hotărât să 
închin acestui subiect contribuția mea la „Mélanges de Ecole 
Roumaine en France“. Îmi amintesc că într-o zi de prin ianuarie 
1925, când am găsit pe masa mea de la Biblioteca Naţională o 
broşură purtând exact titlul lucrării mele în manuscris, am rămas 
extrem de surprins şi de îngrozit, în acelaşi timp: nu văzusem numele 
autorului şi credeam că cineva mi-a... furat subiectul, publicând 
înaintea mea o lucrare cu acelaşi cuprins. (De fapt, un coleg — Scarlat 
Lambrino — care primise extrasele din ţară, voise să-mi facă surpriza 
întâiei mele publicații şi mi-a pus „opera“ pe masa de la Bibliotecă). 
Dar, în afară de bucuria primei lucrări tipărite, ea nu m-a satisfăcut. 
Ceea ce nu însemnează că nu mi-au căzut bine felicitările şi 
încurajările profesorilor mei de la Cluj: Vasile  Bogrea, 
Bogdan-Duică, Sextil Puşcariu. Cel dintâi e singurul care, 
aprofundând lectura, mi-a făcut critici şi completări. Lucrarea s-a 
bucurat şi de câteva recenzii şi note. 

Pentru a pregăti a doua mea contribuţie la publicaţia Şcolii”, 
a trebuit să cer câteva cărți din ţară. Aşa am ajuns pentru întâia oară 
în corespondenţă cu bătrânul folclorist Artur Gorovei, care s-a grăbit 
să-mi răspundă foarte îndatoritor. 

Trebuie să mărturisesc că acest al doilea articol de folclor 
m-a satisfăcut mai mult decât întâiul. Folclorişti de seamă, 


$ Le cheval merveilleux dans la poésie populaire. Paris-Bucarest, 1924, Tip. Vălenii-de Munte, 48 


p. 
7 La mort-mariage: une particularité du folclore balkanique, 1923. Tip. Vălenii-de-Munte, 32 p. 

Constantin Brăiloiu şi Ovidiu Bârlea, au spus că lansarea termenului 
„mort-mariage“, care indica ritualul special al înmormântării 
tinerilor necăsătoriți“, mi se datoreşte mie. 

La Paris, am început să lucrez şi la un studiu despre Lenore 
la români, studiu la care am renunţat însă de mult. El mi-a dat 
prilejul să cer materiale lui Emanoil Bucuţa, alt cărturar care a 
copiat, pentru necunoscutul de la Paris, câteva sute de versuri ale 
unei variante inedite de pe Valea Timocului. 

Întors în ţară (1925), trebuia să mă gândesc la un post. În 
timpul cât eram încă la Paris, fusesem numit bibliotecar la Biblioteca 
Universităţii Cluj, o slujbă care-mi oferea cel puțin avantajul de a 
avea la dispoziţie, cu multă uşurinţă, tot ceea ce se tipărea în ţară, 
mare parte din publicaţiile mai vechi româneşti, precum şi destul de 
multă literatură străină. Desigur, dacă aş fi fost numit asistent al unei 
catedre de specialitate sau de disciplină înrudită, poate că aş fi făcut 
altă carieră, deşi firea mea era puţin potrivită pentru felul în care trata 
majoritatea profesorilor personalul ştiinţific ajutător. 

Dar preocupările mele folclorice au fost în parte satisfăcute 
prin faptul că prof. Romulus Vuia mi-a oferit, în primăvara anului 
1926, să lucrez, în orele de după amiază, la Muzeul Etnografic al 
Ardealului, de curând înființat. Aici am rămas până la începutul 
anului 1929, când am plecat, deoarece, după 8 ceasuri pe zi la 
Bibliotecă şi la Muzeu — nu-mi rămânea timp suficient să lucrez şi 
pentru mine. 

Încă înainte de a intra la Muzeu, am publicat întâia 
contribuţie de folclor în româneşte: explicarea locuţiunii „Putina lui 
Dik“ — un ardelenism la Junimea’. În acelaşi an, am dat articolul 
Interes pentru folclor în Ardeal înainte de apariția baladelor lui 


8 Cf. A. Fochi, Miorița..., Bucureşti, 1964, p. 56, 163-165, 167, 491 etc. etc. Articolul a fost utilizat 
şi de cunoscutul Handwörterbuch des deutschen Aberglaubens (Berlin-Leipzig), VIII, 1937, col. 
1070. 

9 „Convorbiri Literare", 60 (1926), p. 233-234. 

Alecsandri (1852). Articole mărunte de cuprins folcloric am mai 
publicat şi în alte periodice"! 

Pe vremea aceea, Societatea Etnografică Română, înfiinţată 
în toamna anului 1923 la Cluj, era în plină activitate. Curând după 
întoarcerea mea de la Paris, în primăvara anului 1926, am făcut şi eu 
o comunicare despre Șcheii de la Cergău şi folclorul lor. Problema 
acestei insule de bulgari desnaționalizați, aşezaţi în apropierea 
Blajului, mă preocupase încă de la Paris, unde, cum am amintit, 
începusem să învăţ bulgăreşte. La câteva luni după întoarcerea mea 
din Franța, m-am dus să-i cercetez. A fost întâia mea cercetare pe 
teren şi luare de contact cu realitatea folclorică în calitate de 
culegător. Peste doi ani, Sextil Puşcariu mi-a făcut cinstea s-o 
publice în fruntea celui de al cincilea volum al „Dacoromaniei“ 
(1929). Critica a primit favorabil acest mic studiu, cel dintâi de 
oarecare proporții (50 pagini). 

Mă hotărâsem de mult să trec doctoratul cu o teză de folclor. 
Mă gândisem întâi la Motivul Lenore la români, de care am amintit 
că începusem să mă ocup încă de la Paris. Dar originea mea 
„trocărească“ a învins şi m-am decis repede pentru Obiceiul Junilor 
braşoveni, privit pe atunci de cercetătorii localnici ca o manifestaţie 
cu caracter militar şi nicidecum folcloric. Am început cu o descriere 
foarte amănunțită — apreciată de principalul referent, profesorul G. 
Vâlsan (al doilea era Sextil Puşcariu) — pentru a încerca explicarea 
obiceiului ca un rit de primăvară al tovărăşiei feciorilor din suburbiul 
românesc al oraşului meu natal. Vâlsan fiind bolnav, n-am avut 
norocul să-l am şi în comisia de examinare. Ar fi fost singurul 


10 „, „Transilvania“ (Sibiu), 57 (1926), p. 555-562. 

1 Făt-Frumos“, 1 (1926), p. 156-158: Balassa Bálint şi folclorul românesc; O scrisoare a lui 
Atanasie Marienescu către Emile Picot. Tot acolo (2-1927, p. 123-125): Pe marginea unei 
legende a lui Alecu Russo (Piatra Corbului). În „Transilvania“ 58-1927, p. 224- -228: Ştiri despre 
jocul călușarilor noştri, înainte de 1600?În „Arhivele Olteniei" nr. 35 (1928): Însemnările 
românești ale unui francez despre Muntenia şi Oltenia din epoca Unirii, În „Societatea de 
Mâine”, 5 (1928), p. 452- 454: Etnografia românească in Ardeal după Unire. In monografia 
Transilvania, Banatul, Crișana, Maramureşul 1918-1928 (Buc. 1929, vol. II, p. 1185-1195): Un 
album ardelenesc al pictorului Szathmári (1841). 

etnograf-folclorist (prof. Vuia, fiind pe atunci numai suplinitor al 
catedrei, nu putea face parte din comisie). Vreau să relev că acest 
dintâi doctorat în „etnografie şi folclor“ din România — pentru 
traducerea acestui termen în latineşte, necesar diplomei, profesorii N. 
Bănescu şi T. Naum au trebuit să-şi bată mult capul” — a fost trecut 
la 28 mai 1927, cu prof. Sextil Puşcariu, FI. Ştefănescu-Goangă (ca 
specialist în etnopsihologie) şi Th. Capidan (ca specialist în 
problemele balcanice). 

Obiceiul Junilor braşoveni a apărut în „Lucrările Institutului 
de Geografie al Universităţii din Cluj“ 5 (1930) şi, fireşte, ca extras 
(74 pag. şi 3 planşe). Primirea lucrării n-a fost prea călduroasă, mai 
ales din cauza atmosferei ce i-au făcut câțiva profesori secundari din 
Braşov, adepţi ai vechi teorii că Junii sunt urmaşii unor „cavaleri“ 
sau ai unei „organizaţii armate“ a românilor din suburbiul Șchei. În 
schimb, specialişti ca R. Wolfram, L. Netoliczka şi I. Chelcea au 
apreciat lucrarea ca plasată just în cadrul etnografic"? 

Activitatea mea la Muzeul Etnografic s-a desfăşurat pe trei 
planuri. M-am ocupat în primul rând de muzeologia propriu-zisă, în 
al doilea rând, de bibliografia etnografică şi folclorică — despoieri de 
reviste în vederea unei bibliografii generale —, iar în al treilea, de 
arhiva folclorică. 

În ce priveşte activitatea muzeologică, m-am interesat 
îndeosebi de pictura pe sticlă şi xilogravurile țăranilor români din 
Ardeal. În primăvara anului 1928, am făcut întâiul meu drum la 
vestitul sat de iconari de la Nicula, celebru şi prin pelerinajul ce avea 
loc, acolo, la Sf. Maria (15 august). Am adunat icoane pentru 
Muzeul Etnografic, am făcut fotografii, dar mai ales am cules 
informaţii despre vechiul meşteşug al iconarilor şi despre drumurile 
lor de desfacere. La Nicula am mai fost de două ori în acea vară: 


12 Până la urma i-au spus: ethnographia et scientia consuetudinum populorum (:folclore:)". În 
1961, Ministerul Culturii mi-a recunoscut titlul de doctor în ştiinţe. 

13 Cf. Moi contribuţii la obiceiul Junilor brașoveni, în „Anuarul Muzeului Etnografic al Transilvaniei”, 
1961-64. 

14 „Meritul întâielor cercetări ştiinţifice în domeniul picturii pe sticlă îi revine lui Ion Muglea”, scrie 
Gh. Pavelescu în Pictura pe sticlă la români („Revista Fundațiilor", 12-1943, p. 635-636). 

imaginea ce mi se închega despre arta iconarilor pe sticlă, evoluția şi 
răspândirea ei în Ardeal, se preciza din ce în ce mai mult. Începusem 
să redactez materialul adunat în vederea unei lucrări. 

Prof. Vuia hotărându-se tocmai atunci să nu mai participe la 
întâiul congres internațional de artă populară ce urma să se țină la 
Praga, în octombrie 1928, mi s-a propus mie să reprezint Muzeul. 
Am primit bucuros şi, din capul locului, mi-am fixat ca subiect al 
comunicării: Icoanele pe sticlă la românii din Ardeal. Din delegația 
românească mai făceau parte Ion Bianu (preşedinte), Artur Gorovei, 
Al. Tzigara-Samurcaş şi Tiberiu Brediceanu". Comunicarea mea, 
ținută în franţuzeşte şi cu proiecții a trezit interes şi discuții. A. 
Gorovei mi-a cerut un rezumat, pentru a-l publica în „Şezătoarea“!€. 
In extenso, şi chiar dezvoltată cu unele completări, comunicarea a 
apărut (sub titlul La peinture sur verre chez les Roumains de 
Transylvanie) în Art Populaire. Travaux du I-er Congres des arts 
populaires, Prague, 1928“. 

Problema icoanelor pe sticlă a continuat să mă preocupe. În 
anul următor, după ce studiasem temeinic urmele şi amintirea 
iconarilor braşoveni, am publicat: Pictură pe sticlă la românii din 
Şcheii Braşovului'%, o cercetare amănunţită cuprinzând şi informaţii 
despre meşteşugul de la Nicula, din Tara Oltului, precum şi date 
istorice. Editorul parizian P. L. Duchartre mi-a cerut în acel an o 
lucrare mai amplă despre icoanele pe sticlă şi xilogravurile populare 
româneşti. Am redactat acest studiu şi am trimis manuscrisul în 
toamna anului 1929, împreună cu aproape 100 de fotografii şi vreo 
10 icoane excepțional de frumoase, care urmau să fie reproduse în 
culori. Apariția lucrării a fost anunţată în anul 1930, în prospectele 


15 Pentru amănunte cf. articolul meu: Congresul internațional al artelor populare, în „Societatea de 
Mâine" (Cluj), 5-1928, p. 379-380. 

16 A apărut în vol. 24-1928 al acestei reviste (p. 143-146). 

17 Paris, 1931, Tome I, p. 113-116, planşele 77-78. 

1 „Tara Bârsei", 1-1929, p. 36-52 (şi extras). 

casei de editură Duchartre!”. Din cauza crizei economice, editorul a 
dat faliment şi nici până astăzi n-am primit fotografiile şi mai ales 
icoanele trimise. 

De o lucrare şi mai cuprinzătoare asupra picturii pe sticlă mă 
voi ocupa mai încolo. În 1939 am publicat şi un studiu despre 
Xilogravurile țăranilor români din Ardeal”, în care puneam la punct 
şi anumite încercări de a subestima această ramură a artei noastre 
populare. Lucrarea a fost bine primită de critică”. 

Interesul pentru aceste genuri de artă ale poporului nostru 
m-a făcut şi mare colecționar de xilogravuri populare. Până prin anii 
1950, am avut cea mai bogată colecţie de stampe româneşti populare 
(vreo sută de piese). Cu câtă părere de rău am fost nevoit să mă 
despart de ele, rând pe rând, până când, în anul 1953, mi-am dat 
ultimele şi cele mai interesante stampe. Dacă în această despărțire 
mai poate fi vorba de o mângâiere, aş găsi-o doar în faptul că piesele 
au fost achiziționate de cele mai mari instituții de cultură şi artă 
populară din ţară (Biblioteca Academiei şi Muzeul de Artă Naţională 
din Bucureşti, Muzeul Etnografic din Cluj), unde atât eu, cât şi alți 
cercetători le pot consulta pentru studiile lor. 

Am amintit, în treacăt, că în timpul cât am funcționat la 
Muzeul Etnografic, una din preocupările mele a fost: Arhiva de 
folelor. În iernile anilor 1926-1928, Muzeul trimisese directorilor 
şcolilor primare două chestionare privind Obiceiurile de Crăciun şi 
Anul Nou, precum şi unul special, privind „turca“ sau „capra“, de 
care profesorul Vuia se interesa în chip deosebit, pentru cercetările 
sale personale. Răspunsurile sosite nu erau păstrate în condiții 
corespunzătoare. De aceea, am propus directorului Muzeului să-mi 


19 Sub titlul: „L îmagerie et le verre peint des paysans roumains par Ion Muşlea. Un volume 
(23x29 cm) sur beau papier grenu mat, 110 pages, 92 illustrations en electrotype et 8 
facsimiles hors-texte en couleurs. Couverture en couleurs“. 

20 „Artă şi Tehnică Grafică“, caietul 8, p. 35-56; cu 44 reproduceri (şi extras). 

21 Cf.: N. Iorga („Revista Istorică" 25-1939, p. 29-30). G. Oprescu (Grafica românească În secolul 
al XIX-lea, Bucureşti, 1942, vol. I, p. 207); I. C. Cazan („Revista Istorică Română“, 9-1939, p. 
449-450); /Luise Netoliczka/ („Deutsche Zeitung" — Cluj, nr. 392 (1. IV. 1940); Haăz Ferenc 
(„Ethnographia", 51-1940, p. 103). 

încredințeze administrarea lor. Deci, le-am înregistrat, le-am adunat 
în cutii, înființând o mică arhivă folclorică”. Am început şi o 
propagandă personală pentru culegeri prin învăţători: la 10 martie 
1928 am ţinut o conferință la „Cercul cultural al învăţătorilor 
clujeni”. 

Eram convins că s-ar putea face un lucru frumos. De aceea, 
am început să mă ocup de problema arhivelor de folclor în Germania 
şi tările nordice. În curând necesitatea unei călătorii de studiu mi s-a 
părut imperioasă. Obținând şi un ajutor bănesc de la Ministerul 
Artelor, am plecat în vara anului 1928 în cea mai mare călătorie a 
mea, pentru a studia arhivele folclorice şi muzeele etnografice din 
centrul şi nordul Europei. 

Întâiul popas mi-a fost la Brno, unde, la Muzeul Etnografic, 
m-au interesat mai mult obiectele „valahilor“ din Moravia. Arhivă 
de Folclor n-am găsit nici la Praga. Dresda mi-a dat prilejul să văd 
un admirabil Muzeu de artă populară saxonă. La Lipsca, pe lângă 
muzee şi biblioteci, am încercat să dau şi de un fel de arhivă de 
folclor, adăpostită într-o cameră de subsol. Bătrânul profesor Eugen 
Mogk, celebrul mitologist, care o conducea, era însă plecat şi deci 
n-am putut s-o văd. 

Binişor dezamăgit, am trecut în Scandinavia. Acolo mă 
aşteptau nu numai muzee în care folclorului i se da un loc foarte 
important, dar mai ales minunate arhive de folclor. (Copenhaga şi 
Oslo). 

Fiind atât de aproape de ţara clasică a literaturii populare, nu 
puteam să nu trec şi în Finlanda. În micul oraş Åbo, am găsit întâia 
arhivă folclorică aşa cum o visam şi eu, aceea a suedezilor din 
Finlanda. În schimb, la Helsinki, n-am avut noroc: toată lumea era 


2 Cf. şi Ion Chelcea, Reprivire asupra înființării şi dezvoltării Arhivei de la Muzeul Etnografic din 
Cluj, în „Culegătorul" (Cluj), 1-1933, p. 5. A 

2 „Învățătorul“ (Cluj) 9-1928, nr. 3-4, p. 30-35; nr. 5, p. 14-20 (şi extras). În 1930 şi 1931 am 
vorbit la „Cursurile libere de vacanţă ale învăţătorilor la Universitatea din Cluj" despre Folclorul 
românesc şi rolul învăţătorilor noştri în culegerea lui. În 1934, în ciclul de conferinţe al revistei 
„Gând Românesc" — Cluj, am vorbit despre Viața tradițională a satului românesc. Am mai vorbit 
la Şcoala Normală — Cluj, la Academia Teologică — Sibiu etc. 

plecată în concedii sau în cercetări. Am regretat îndeosebi lipsa lui 
Kaarle Krohn, căruia aş fi vrut să-i cer unele indicaţii şi lămuriri, să 
discut înființarea unei secţii de „Folklore Fellows“ la noi şi afilierea 
ei la Societatea internaţională a folcloriştilor. La Helsinki am văzut 
însă un frumos muzeu de etnografie şi folclor, care mi-a plăcut mult 
mai mult decât imensul Nordiska Museet din Stockholm. Dar acolo 
am avut norocul să admir cel mai vechi şi mai mare muzeu în aer 
liber din Europa: Skansen-ul. 

Spre regretul meu, n-am putut ajunge în Estonia şi Lituania, 
unde ştiam că există unele din cele mai bine organizate arhive 
folclorice. 

La întoarcerea din Scandinavia am vizitat marile muzee 
etnografice din Berlin, Hamburg, Köln, Basel, Viena şi Budapesta. 

În cursul acestei călătorii am cunoscut şi câţiva etnografi sau 
folclorişti străini. N-am rămas însă în corespondență decât cu Hans 
Ellekilde (Copenhaga), Artur Byhan (Hamburg) şi R. K. Wikmann 
(Abo-Finlanda). 

Acum eram pe deplin lămurit ce înseamnă atât un muzeu 
etnografic, cât şi o arhivă de folclor, deşi din acestea din urmă nu 
văzusem decât trei-patru. Muzeu etnografic aveam şi noi, chiar unul 
frumos şi bine organizat: cel de la Cluj. Rămânea să înființăm şi o 
arhivă folclorică. 

Am amintit ce se făcuse la Muzeul Etnografic din Cluj în 
această privință. La întoarcere, am prezentat directorului Vuia un 
raport despre cele ce văzusem în călătoria de studii. Făceam 
propuneri mai ales în ce priveşte mica arhivă de folclor. Ştiam că, 
fără anumite sume de bani, nu se va putea realiza nimic temeinic. 
Dar banii erau toți înghițiți de Muzeul propriu-zis, care avea încă 
multe nevoi. Îmi dădeam seama cât de necesară e o arhivă folclorică, 
ce bine ar fi să se organizeze culegerea cât se mai poate afla material 
bogat, dar nu găseam înţelegere deplină. Am spus profesorului Vuia 
că, dacă nu va acorda fondurile necesare, voi încerca să înființez, în 
cadrul altei instituții, o arhivă bine organizată şi dotată cu funcționari 
şi publicaţie proprie. Într-un memoriu înaintat direcţiei Muzeului 
Etnografic din Cluj, arătam că nu sunt şanse pentru o acţiune 

durabilă şi cu rezultate serioase decât prin punerea noii arhive, 
într-un fel sau altul, sub oblăduirea Academiei Române. 

La plecarea mea de la Muzeul Etnografic, în primăvara 
anului 1929, a mai tras în cumpănă şi interdicția directorului ca 
personalul să publice lucrări în alte buletine decât acel al Muzeului 
(care însă nu apăruse). Dar principalul motiv a fost totuşi 
convingerea mea că e nevoie absolută de înființarea unei arhive 
folclorice, aşa cum o vedeam eu. 

Cum după-mesele îmi erau de-acum libere, începusem să 
lucrez la Viaţa şi opera Doctorului Vasilie Popp (1786-1842) şi mă 
gândeam tot mai mult la înființarea Arhivei de Folclor. 

Spre a-mi îndeplini acest plan scump m-am hotărât să-mi 
îndrept paşii în altă parte: spre Academia Română şi spre cel mai cu 
prestigiu reprezentant al ei în Cluj: Sextil Puşcariu. 

Fără să-mi fi fost profesor — căci făcusem puţină filologie — 
mă simţeam legat de Puşcariu. Era din „țara“ mea (braşovean), mă 
privise totdeauna cu simpatie. Publicasem studii, note şi recenzii în 
„Dacoromania“, eram membru al cercului „Muzeului Limbii 
Române“ şi frecventam regulat şedințele-i săptămânale. Puşcariu 
avea cea mai înaltă autoritate între profesorii Facultății de Litere şi 
era cel mai bun organizator ştiinţific al nostru: Muzeul Limbii 
Române, Dicţionarul Academiei şi Atlasul Lingvistic Român, pe 
atunci în pregătire, iată atâtea dovezi despre acest mare talent de 
organizare. De aceea, m-am gândit că prin intermediul lui aş putea 
interesa Academia la înființarea unei arhive folclorice, aşa cum o 
înţelegeam eu. 

Înainte de a pleca, în anul 1923, ca membru al Şcolii 
Române din Franţa, i-am făcut o vizită, iar de la Paris i-am trimis, un 
an mai târziu, întâia mea publicaţie. Mi-a răspuns cu o scrisoare 
lungă şi plină de sfaturi înțelepte, mai ales pentru tânărul ce eram 


* Cluj, 1928. Extras din „Anuarul Institutului de Istorie Naţională" (Cluj, 5 (1930), p. 85-157. 
Contribuţiuni nouă... la această problemă au apărut în acelaşi „Anuar“, 6 (1936), p. 529-533 (şi 
extras). La centenarul morții lui V. Popp, am dat o contribuţie, publicată în „Transilvania“ 73 
(1942), p. 431-441 (Şi extras). 

pe-atunci. Desprind din ea câteva pasaje în legătură cu problema ce 
mă interesa: „La studiile folcloristice, mi se pare că acest lucru e mai 
important: să ştii să-ți înfrânezi fantezia şi să-ți îngrădeşti bine 
terenul de activitate, căci nicăieri, mai mult decât aici, metoda 
comparativă nu poate duce la alunecări mai primejdioase şi la 
concluzii mai riscante. Specialitatea pe care ţi-ai ales-o e frumoasă şi 
importantă mai ales pentru noi, românii, care avem numai încercări 
de diletanți... Bine ar fi dacă ai învăţa şi ceva limbi slave de sud şi 
ruseşte... Fără ele va fi greu să faci folclor comparat... ceea ce mi se 
pare la noi, momentan, mai important, este o culegere sistematică de 
material folcloristic, până ce cântecele n-au pierit cu totul... 
Gândeşte-te deci, cât ai posibilitatea de a consulta biblioteci bogate 
şi a te întâlni cu oameni de specialitate, la un program ştiinţific şi 
metodic cum ar trebui cules folclorul. Studiile se pot face şi mai 
târziu... Se poate ca în viitor Muzeul să se dezvolte şi să îmbrăţişeze 
şi folclorul. Mai ales dacă vom face, cum dorim, Atlasul Lingvistic. 
Atunci echipele ce le vom trimite la faţa locului ar putea să strângă, 
pe lângă fapte lingvistice, şi material folcloristic şi etnografic. Dar 
acestea sunt visuri pentru viitor, în funcţie de sprijinul ce-l vom 
căpăta...“ 

Fireşte, l-am văzut şi la întoarcerea mea de la Paris şi i-am 
spus planurile mele de doctorat şi lucrări. Mi-a vorbit de Muzeul 
Etnografic al Ardealului, la crearea căruia contribuise şi el (fusese, în 
1922, preşedinte al comisiei pentru înființarea acestui muzeu). A 
insistat mai mult asupra Societăţii Etnografice Române, înființată la 
Cluj (1923) în timpul cât eram la Paris. Fusese preşedintele adunării 
generale de constituire a Societății, apoi vicepreşedinte activ al ei. 
Mi-a cerut pentru“Dacoromania“ comunicarea mea la această 
societate (1926), despre Şcheii de la Cergău şi folclorul lor. La 
doctoratul meu (1927) a fost unul din raportorii tezei (Obiceiul 
Junilor braşoveni). Nu era etnograf ca G. Vâlsan — principalul 
raportor — dar, citindu-mi lucrarea, a făcut câteva observaţii generale 
pline de bunul simţ şi ponderaţia care-l caracterizau. 

Pe vremea când Atlasul Lingvistic, despre care îmi scrisese 
la Paris ca despre „un vis de viitor“, începea să devină realitate, am 


ARHIVA DE FOLCLOR A ACADEMIEI ROMÂNE 159 


colaborat la redactarea chestiunilor privitoare la folclor. La început 
fusese vorba chiar de o anchetă folclorică. Aceasta însemna însă un 
anchetator în plus (subsemnatul), deci cheltuieli prea mari. Până la 
urmă s-a renunţat, dar nu cu totul; în al doilea chestionar, cel 
„dezvoltat“ (al lui Emil Petrovici) s-au introdus multe chestiuni 
folclorice?5, ceea ce e tot meritul lui Puşcariu. 

Am rămas deci în legături destul de strânse, având ca obiect 
folclorul, nu filologia. Aşa se explică faptul că atunci când m-am 
hotărât să propun înființarea unei arhive folclorice pe lângă 
Academia Română, m-am adresat, cum era şi firesc, lui Sextil 
Puşcariu, cel care, într-un memoriu prezentat înaltei instituții, 
amintise, în 1928, de necesitatea ca Secția Literară să elaboreze „un 
proiect cu îndrumări pentru colectarea literaturii noastre populare“”€. 
Din motive materiale, probabil, înființarea Arhivei nu s-a aprobat. 
Că ținea mult la aceasta, se poate vedea din faptul că a revenit în 
sesiunea din anul 1930. Dacă nu l-ar fi interesat chestiunea Arhivei, 
desigur că n-ar mai fi pus-o după ce fusese o dată refuzat. 

Unii vor fi fost înclinați să creadă că Sextil Puşcariu a 
susținut înființarea Arhivei numai pentru ca Muzeul Limbii Române, 
unde urma să funcţioneze, să aibă o secţie în plus, mărindu-şi, în 
felul acesta, importanța. Nu cred deloc. Puşcariu era convins de 
marea însemnătate a folclorului, iar în ce priveşte renumele ce i l-ar 
fi adus Arhiva de Folclor, ea însemna — pe atunci — puțin față de 
operele şi instituţiile pe care le crease. 

În sesiunea generală a anului 1930 însă a reuşit. M-a 
înştiinţat de acest lucru şi nu s-a mulțumit cu atât. La începutul lui 
septembrie, îmi scria din Bran că, trecând prin Bucureşti, „am dat 
zor la Academie să se rezolve chestiunea Arhivei folclorice. Acum 
primesc ştirea că ți se vor trimite 75 000 lei pentru anul în curs. Te 
rog, fă-ţi un plan de lucru pe care să-l discutăm, când m-oi întoarce 


2 Unele răspunsuri au şi fost publicate în 7exte dialectale culese de Emil Petrovici (Supliment la 
„Atlasul Lingvistic Român" II Sibiu, 1943). 

26 G, F. Ciauşanu, G. Fira şi C. M. Popescu: Culegere de folclor din jud. Vâlcea şi împrejurimi, Buc., 
1928, p. 3. 


160 ION MUŞLEA 


(la 1 oct.) şi pregăteşte publicația. Eu îți voi pune deocamdată la 
dispoziție, la Muzeu, odăiţa în care a locuit [Sever] Pop, iar în noua 
clădire, pe care sper s-o ridic la primăvară, am prevăzut o sală a 
Arhivei“. 

Într-adevăr, în primul ei an de funcționare (1930/1931), 
modestele începuturi de colecții ale Arhivei au fost adăpostite, întâi 
în odăița aşezată imediat în stânga intrării Muzeului Limbii Române, 
apoi, când pereții acestei încăperi au fost dărâmaţi pentru lărgirea 
sălii de bibliotecă, Arhiva a trecut în casa vecină, cumpărată cu un an 
mai târziu”. 

Puşcariu se gândea, deci, serios să se ocupe de activitatea 
Arhivei. De aceea îmi scria, o jumătate de an mai târziu (26. IV. 
1931), în legătură cu articolul meu Academia [Română] şi folclorul: 
... Arhiva de folclor e pusă — prin înglobarea la Muzeu — să profite 
de organizația acestuia (bibliotecă, colecții, corespondenți, 
chestionare, legătură cu Atlasul Lingvistic etc.) şi — poate — şi de 
atmosfera de muncă şi de devotament în cercetări. Legătura ce s-a 
făcut între Arhivă şi Muzeu nu e numai întâmplătoare — persoana 
mea, ca reprezentant al Academiei — ci, e o legătură organică, căci 
mii de fire duc de la limbă la folclor“. Totuşi, timpul şi ocupațiile — 
din ce în ce mai multe — nu i-au permis să se ocupe de ea cum 
intenționa. 

Furat de entuziasmul înființării Arhivei, am întârziat să 
vorbesc de un mare sprijinitor al ei: Ion Bianu şi de raporturile mele 
cu el. 

Mă cunoştea prea puţin. Totuşi, în anul 1928, când îmi apare 
studiul despre Viața şi opera Doctorului Vasilie Popp, el îmi scrie 
(18. III. 1929) foarte călduros: „Am terminat aseară de citit scrierea 
d-tale des[pre] premergătorul în bibliografia română Doctorul Vasile 
Popp. Te felicit din toată inima pentru modul admirabil cum ai scos 
la lumină extraordinara activitate a acestui minunat bărbat al 


*7 Dar ea n-a rămas mult nici acolo. Şi aceasta din două motive: spaţiul începuse să devină iarăşi 
prea strâmt, iar conducătorul Arhivei, fiind numit directorul Bibliotecii Universităţii (1936), 
colecţiile Arhivei au putut fi adăpostite în condiţii mai bune în clădirea Bibliotecii. 

neamului, atât de original şi de cuprinzător prin vederile lui: el 
întâiul bibliograf, întâiul înţelegător şi cunoscător al bibliotecilor din 
țările româneşti, întâiul folclorist!... Încă o dată te felicit pentru 
frumoasa lucrare şi te salut cu toată afecțiunea“. 

În anul înființării Arhivei, Bianu era un fel de „fac-totum“ la 
Academie, nu numai conservatorul Bibliotecii ei, ci şi preşedintele în 
funcțiune. 

În toamna anului 1930 a venit la Cluj să reprezinte Academia 
la sărbătorirea unui deceniu de la întemeierea Universităţii. M-a 
chemat la hotelul unde trăsese, să vadă cum arată cel căruia i se 
încredințase conducerea Arhivei de Folclor. Întrevederea noastră a 
fost întreruptă însă de prof. D. Gusti. Dar Bianu nu pare să fi rămas 
nemulțumit de mine. Poate că omul nici nu-l interesa prea mult, ci 
instituția pe care o conducea. Totuşi, eram, cum îmi spunea într-o 
scrisoare de la 4 oct. 1930, „postul înaintat al Academiei pentru o 
anumită lucrare a ei“. Şi în şedinţa Secţiei Literare de la 2 mai 1932, 
când a fost prezentat întâiul Anuar al Arhivei, Bianu a ținut să mă 
felicite „pentru lucrarea bine îndrumată“..., pentru că „Anuarul 
prezentat este un model de publicaţie folcloristică românească şi 
aduce un real folos acestei ramure ştiinţifice a noastre“. 

În articolul meu Jon Bianu şi folclorul nostru”, am arătat pe 
larg ce-i datoreşte Arhiva şi folclorul românesc în general. Era, 
într-adevăr, foarte sensibil la tot ce atingea „floarea culturală a 
sătenilor“, cum numea el folclorul. 

Câteva zile după ce Puşcariu mi-a comunicat că mi s-a 
încredințat conducerea Arhivei, Bianu începe să-mi scrie scurt, 
sobru, expeditiv. Uneori numai pe câte o carte poştală. Cele peste 20 
de scrisori încep la 20 oct. 1930 şi merg până în preajma morții lui, 
la sfârşitul anului 1934. Tot ceea ce interesa în ele folclorul, se 
găseşte în articolul amintit. Vreau să mai relev un singur fapt care 
caracterizează pe cel ce a fost Ion Bianu: dragostea pentru ţinutul 


28 „Analele Academiei Române. Dezbateri." Tom 52 (1932), p. 179-180. 
2 „Anuarul Arhivei de Folklor“, 3 (1935), p. 1-6. 

natal al Târnavelor şi pentru folclorul lui. De două ori insistă ca, 
atunci când voi scrie articolul Academia Română şi folclorul” să nu 
uit şi de vechea culegere din Roşia de Secaş: „Vezi, la Blaj era o 
veche tradiție  (Pauletti 1838), din care a ieşit culegerea 
Jarnik-Bârseanu... Aşa să faceţi — şi aşa va fi bine şi cu rost. Salutări 
şi binecuvântări bătrâneşti“ (17. HI şi 11. V. 1931). Peste trei ani (4. 
VI. 1934) îmi anunţă că la 10 iunie se va ține în Făgetul lui natal 
adunarea despărțământului „Astra“ — Blaj. „Se vor aduna acolo 
sătenii din câteva sate, grupate în nişte funduri de văi din încreţiturile 
dintre Târnave. Sunt sate curat româneşti: Făget, Crăciunel, Tăuni, 
Chesler, Lunca, Lodroman. Este o grupă care ar trebui studiată ca o 
bucată şi unitate etnică — etnografică — folclorică — lingvistică, 
costume, coafuri, tipuri etc. etc. Ar fi interesant să mergi şi d-ta să 
vezi ŞI să auzi graiul, cântecul, portul acelei grupe de români adunate 
în acele funduri de părae“. Spre regretul meu, nu m-am putut duce. 
Dar am făcut mai mult: încă în vara anului în care „moş Bianu“ a 
trecut într-o lume mai bună (1935), am însărcinat pe lon Mărcuş, 
secretarul Arhivei, să facă o culegere temeinică în satele indicate. S-a 
adunat un material prețios, care aşteaptă publicarea. Acesta este 
omagiul de recunoştinţă al Arhivei pentru dragostea deosebită şi 
grija părintească arătate totdeauna de lon Bianu folclorului 
românesc. 

Dar să mă întorc la „supravegherea“ lui Sextil Puşcariu. 
de rar pe reprezentantul Academiei pe lângă Arhivă. L-am consultat 
mai des în toamna anului 1931, când pregăteam întâiul ei Anuar. 
Atunci am avut una din puţinele neînţelegeri cu el. Îi spusesem că 
vreau să solicit un articol lui Ovid Densusianu. M-a sfătuit insistent 
să n-o fac, susținând că Densusianu nu-mi va răspunde sau, dacă o 
va face, nu voi avea motive să mă felicit. Când am insistat, am văzut 
că Puşcariu se supără şi am fost silit să renunţ”. 


30 „Anuarul...”, 1 (1932), p. 1-7. 
31 Trebuie să mărturisesc că regret şi astăzi că, până în cele din urmă, l-am ascultat. E foarte 
probabil că Densusianu n-ar fi colaborat, dar nu cred că nu mi-ar fi răspuns, fie şi cu un refuz 

El grăbise puțin apariţia volumului I, în dorința de „a face cât 
mai curând o bucurie lui Bianu — care-mi scrie că e din ce în ce mai 
slab — cu această publicaţie căreia îi poartă atâta interes“. L-a 
prezentat în şedinţa generală de la 21 mai 1932, când Bianu chiar îi 
„exprimă d-lui Puşcariu recunoştinţă în numele Academiei pentru 
supravegherea ce binevoieşte a face asupra conducerii Arhivei de 
Folclor“. 

Această supraveghere slăbise însă mult. Încrederea în mine îi 
crescuse şi, când m-am prezentat cu planul (cuprinsul) celui de-al 
doilea Anuar, a spus că nu mai e nevoie să i-l arăt. S-a legat însă de 
faptul că scrisesem „folclor“ cu „k“. I-am răspuns că aşa cred că e 
mai corect şi că, după ce am scris astfel pe coperta şi în textul 
volumului I, nu mai pot reveni. A încercat să mă convingă pentru 
grafia folclor şi, la rezistența mea, a încheiat cu: ,„... Sed perseverare 
diabolicum...“ 

E adevărat că în rapoartele de activitate ale Muzeului Limbii 
Române, publicate în „Dacoromania““”, Arhiva e amintită regulat. 
De câte ori mă vedea la şedinţele Muzeului, Puşcariu mă întreba 
cum merge, ce fac cu Anuarul etc. Şi cel puţin o dată pe an, înainte 
de sesiunea generală a Academiei, îi făceam o dare de seamă 
amănunțită despre mersul Arhivei şi-l rugam să înainteze Secţiunii 
Literare raportul meu anual. De câte ori ceream mărirea subvenţiei, 
adică în fiecare an, Puşcariu mă sfătuia să nu-mi fac iluzii. Legat de 
obligații mai vechi şi mai scumpe, el susținea în Secţiune în primul 
rând Dicționarul Limbei şi Atlasul Lingvistic. Puteam oare să-i ţin de 
rău? 

Am arătat interesul lui Puşcariu pentru etnografie şi cu alte 
ocazii: înființarea Societăţii Etnografice Române şi a Muzeului 


net. Recenzia lui din „Grai şi Suflet", 6 (1933/34), p. 399-400, asupra întâiului Anuar al Arhivei, 
dovedeşte că, cu toată evidenta pornire a maestrului împotriva mea — mai e nevoie să spun cât 
de puţin justificată? sau mai degrabă împotriva lui Puşcariu? — el a ştiut să aprecieze şi ceea ce 
avea bun Anuarul (şi Arhiva). Şi cine ştie ce rezultate ar fi dat o colaborare a noastră? 

32 Scrisoare din 26. IV. 1931. 

33 Vol. 7 (1931/33), p. XV, vol. 8 (1934/35), p. VII, 9 (1936/38), p. V, vol. 10 (1941), p. III, VI. 

Etnografic al Ardealului. Nu ştiu precis, dar cred că nu greşesc 
susținând că şi crearea întâiei catedre de etnografie şi folclor din țară 
i se datoreşte tot lui, pe vremea când, imediat după Unire, fusese 
numit „comisar general“ al Universității din Cluj, apoi întâiul ei 
rector. Totuşi, această catedră n-a fost ocupată decât în anul 1926, şi 
atunci printr-o suplinire, care a durat vreo 12 ani. Nemulțumit, 
probabil, că titularul, Romulus Vuia, făcea prea multă etnografie 
propriu-zisă şi prea puţin folclor, s-a gândit la crearea unei conferințe 
care să fie dedicată în special folclorului. Într-o zi — n-aş putea 
preciza anul, probabil însă că între 1932 şi 1935 — mi-a şi cerut un 
memoriu în acest sens, din care nu s-a ales nimica. Nu cunosc 
motivele. Pentru ocuparea acestei conferințe se gândea, probabil, la 
mine. Tocmai din această cauză, nu l-am întrebat niciodată ce 
rezolvare s-a dat acelui memoriu. Chestiuni de gospodărie internă, 
ale Muzeului şi Atlasului Lingvistic, i-au impus, se vede, să 
programeze înființarea altor conferințe. Un asemenea post pe mine 
nu m-a preocupat niciodată prea mult. În 1936 am fost numit 
directorul Bibliotecii Universităţii, astfel că aveam o situație 
materială bună. Eram foarte mulțumit că se înființase Arhiva, căreia 
îi dădeam cea mai mare parte a timpului meu liber. Nici problema 
retribuirii postului de conducător al ei nu mă prea interesa. Tot 
timpul o condusesem în mod onorific“. Mă bucuram că am un 
secretar salariat, care să dactilografieze textele şi corespondenţa şi 
să-mi ajute la corecturile Anuarului şi alcătuirea bibliografiei 
folclorice”. 

Cu cât trecea vremea, cu atât legăturile Arhivei (şi ale mele 
personale) cu Muzeul Limbii Române au ajuns din ce în ce mai 
slabe, până ce, cu refugiul Universităţii la Sibiu şi plecarea lui 
Puşcariu pentru vreo patru ani la Berlin, au devenit aproape 
inexistente. Între anii 1941 şi moartea lui (1948), nu ştiu dacă am 


34 Numai începând cu anul 1942 — strâmtorat de deprecierea leului — am cerut şi mi s-a acordat 
un modest onorariu (până în 1945). 

35 Singura bibliografie folclorică apărută în Anuar, alcătuită exclusiv de mine, a fost cea pe anul 
1930 („Anuar" I). 

vorbit împreună de 3-4 ori. Niciodată nu uita să mă întrebe cum 
merge Arhiva. Directorul ei îi păstrează o sinceră recunoştinţă şi o 
amintire din cele mai calde. Recunoscători trebuie să-i fie toți 
folcloriştii noştri — ca şi lui Ion Bianu — căci fără ei n-am fi avut 
bogatul material în manuscris, cele 7 volume ale Anuarului Arhivei, 
numeroasele cercetări pe teren, bibliografia folclorului românesc şi 
cunoaşterea folclorului în străinătate. 

Pe lângă funcția mea de bibliotecar, apoi de director la 
Biblioteca Universităţii Cluj, Arhiva îmi lua din ce în ce mai mult 
timp. Aşa se explică de ce lucrările mele mai extinse au fost scrise 
sau le-am început înainte de înființarea Arhivei — Șcheii de la 
Cergău, Obiceiul Junilor braşoveni, Viaţa şi opera Doctorului 
Vasilie Popp, Cercetări în Tara Oaşului — sau după încetarea 
activității el. 

Voi da aici o prezentare sumară a celor trei domenii 
principale în care se desfăşura activitatea Arhivei: culegerea de 
materiale, prelucrarea lor şi pregătirea volumelor Anuarului. 

Încep cu culegerea materialelor. Încă prin Apelul către 
intelectualii satelor (1930), am rugat să fie donate Arhivei cât mai 
multe culegeri particulare mai vechi. În afară de câţiva învăţători — 
citez în special pe Mihai Gogota (Maramureş), Victor Babiuc 
(Suceava) şi G. G. Fierăscu (Vâlcea), a contribuit mai mult 
Academia Română: culegerile inedite ale lui Iosif Popovici, Ştefan 
Cacoveanu, I. C. Hintz-Hinţescu etc., Ion Bianu a donat şi el 
interesant material folcloric inedit. De la Artur Gorovei am primit 
vechi manuscrise publicate şi materiale inedite destinate revistei 
„Şezătoarea“. 

Aceste manuscrise au alcătuit — împreună cu cele vreo 20 
volume de material copiat din publicațiile periodice de către studenții 
lui Ovid Densusianu în anii 1921-1922 — primul fond al Arhivei, 
temelia ei. Cel mai bogat şi important material l-au constituit însă 
răspunsurile la cele 14 chestionare. Redactate şi trimise între anii 
1930-1942, ele urmăreau culegerea obiceiurilor de peste an şi a celor 
de la naştere, nuntă şi moarte, a credințelor şi superstițiilor, a 

literaturii populare, a obiceiurilor juridice“. S-au evitat chestionarele 
generale, preferându-se cele întocmite pe subiecte limitate şi bine 
precizate. (S-au alcătuit chiar şi cinci „circulare“, care se mărgineau 
la o singură chestiune: „Mioriţa“, „legatul viilor“ etc.). Chestionarele 
cuprindeau şi instrucţiuni speciale despre felul în care să se facă 
culegerile: o încercare de formare a corespondenților Arhivei. 
Aceştia erau încurajați să-şi continue, să-şi extindă şi să-şi 
perfecționeze activitatea, nu numai prin scrisori personale — redactate 
de către directorul Arhivei, — ci şi prin premii în bani” şi volume din 
Anuar. 

Rezultatele au fost satisfăcătoare. Răspunsurile la unele 
chestionare au depăşit cifra de 100! Important era şi faptul că ele 
veneau din regiuni foarte deosebite, acoperind aproape întreaga țară. 
De fapt, acesta era şi scopul Arhivei: formarea unei rețele de 
culegători răspândiți în toate ținuturile, cărora să li se poată cere, la 
nevoie, informaţii precise sau culegeri ample. Calitatea răspunsurilor 
era satisfăcătoare, 85-90% putând fi consultate cu deplină încredere. 
Majoritatea lor 38 venea din Transilvania şi Banat (416), urma 
Moldova (cu 232), Muntenia şi Oltenia (cu 227). Cei mai mulți — şi 
cei mai buni — culegători erau învățătorii (159), apoi elevii normalişti 
(122), elevii de liceu (43), studenţii (38), profesorii (18), preoții 
(11) şi ţăranii (4). 

Dacă unii corespondenți au răspuns la toate cele paisprezece 
chestionare — mai ales învățătorii —, alţii au răspuns la câte unul 
singur sau la două-trei. Iată numele câtorva din cei mai harnici şi 
pricepuţi corespondenți (în ordine alfabetică: Afia V- Apetroaei 
(Moişa-Baia), Gh. Bădescu (Aluniş-Olt), V. Bologa (Vad-Maramu- 


35 Pentru cuprinsul lor, cf. Ion Mărcuş, Arhiva de Folklor a Academiei Române, în „Transilvania“ 
(Sibiu), 74-1943, p. 156-158 şi „rapoartele“ subsemnatului, publicate în fiecare volum al 
Anuarului. 

37 În primii opt ani de activitate a Arhivei, s-au acordat anual câte un premiu de 2000, 1500 şi 
1000 lei şi câte şase a 500 lei. 

38 Datele se referă la fondul de 1064 manuscrise, înregistrate în primii zece ani ai Arhivei 
(1930-1940). 

39 Numărul mare al acestora se datora planului nostru de a-i pregăti pentru culegeri mai 
importante încă de pe băncile şcolii. 

reş), Gh. I. Dobrescu (Băneşti-Dâmboviţa), Gh. G. Fierăscu (Pău- 
şeşti- Vâlcea), P. Lenghel (Bârsana-Maramureş), M. D. Niţu (Ştir- 
beşti- Vâlcea), D. Păsărescu (Cojmăneşti-Mehedinţi) — toţi învăţători. 
Apoi elevii D. Ahriţculesei (Cândeşti-Dorohoi), Gh. Pavelescu 
(Purcăreți-Alba) şi țăranii A. Borcuția-Cercel (Şicula-Arad) şi Gh. 
Fată (Valea Mare-Severin). 

Entuziasmul cu care s-a răspuns la chestionare în primii 
şapte ani a scăzut însă curând, datorită, în bună parte, concentrării în 
1938 a învăţătorilor şi izbucnirii războiului. Această împrejurare m-a 
făcut să-mi dau seama că nu trebuie să contez numai pe 
corespondenți, ci să sporesc culegerea şi prin „stipendiaţi““, mai 
ales pentru regiunile care se remarcau prin material folcloric deosebit 
de interesant şi totuşi nereprezentate în colecţiile Arhivei. Numărul 
„stipendiaţilor“ a crescut pe măsură ce scădea acela al corespon- 
denților, de la 1-2 în primii ani (1932-1933), la 3-4 în cei de pe urmă 
(1934-1942). S-au făcut cu totul 20 cercetări pe teren, dintre care 
cele mai importante sunt cele din Ţara Oaşului, Munţii Apuseni 
(patru cercetări!), Valea Almăjului (Banat), Valea Gurghiului 
(Mureş), Valea Târnavelor (Făget-Micăsasa), Ugocea (Satu-Mare) şi 
Munţii Codrului (Bihor). Parte din culegerile acestea — precedate de 
câte un studiu, o amplă prezentare sau o simplă introducere — au fost 
publicate în Anuar. 

O lucrare importantă o constituia prelucrarea materialelor 
intrate. De la început am căutat să copiem şi să despoiem cât mai 
multe din ele, clasându-le în diverse repertorii sau indice (general, pe 
materii, topografic). Aceste lucrări au mers mai greu — adică mai 
încet — din cauza lipsei de personal — Arhiva având un singur 
secretar-dactilograf (după 1938 şi acesta mereu concentrat)“. S-a 


40 Termen puţin fericit sub care am cuprins pe tinerii cercetători — licenţiaţi în litere, asistenţi 
universitari sau profesori secundari — trimişi pe teren cu cheltuiala Arhivei. 

+! Licenţiat în litere, salariat la început cu 2500, apoi cu 3000 lei lunar. Relevăm, dintre foştii 
secretari, pe Ion Mărcuş, care a deţinut acest post timp de zece ani (1936-1946). Devotat 
obiectivelor urmărite de Arhivă, el a făcut culegeri bune, a publicat studii folclorice şi a întocmit 
majoritatea bibliografiilor anuale. 

ajuns totuşi să se despoaie şi să se facă repertorii pentru aproape 
două treimi din materialul Arhivei”. Pentru uşurarea muncii 
cercetătorilor care consultau manuscrisele Arhivei, s-au pus, încă din 
primul an, bazele unei mici biblioteci de specialitate, alcătuită din 
achiziţii, schimburi şi donaţii. Ea cuprinde aproape toate lucrările 
fundamantale necesare studierii folclorului nostru, plus câteva 
publicații importante apărute în limbi străine. O lucrare internă a 
Arhivei a fost şi bibliografierea publicaţiilor recente de folclor, din 
care a apărut materialul din anii 1930-1943 (În 1956 şi 1957 s-a 
publicat, în „Revista de Folclor“ o continuare a acestei bibliografii: 
anii 1944-1955). 

A treia problemă a Arhivei era publicarea Anuarului. Voi 
vorbi mai încolo cum îl pregăteam. Aici țin doar să precizez că în 
cele şapte volume a apărut un total de 64 articole (33 studii 
propriu-zise şi 20 culegeri şi materiale). Deosebit de ele, în fiecare 
volum a apărut câte o bibliografie folclorică pe unul sau doi ani, plus 
raportul anual despre mersul Arhivei şi câte un scurt rezumat în 
limba franceză al tuturor articolelor. Îmi pare rău, că abia în ultimul 
volum (VII) s-a putut introduce o rubrică de articole mărunte şi că 
volumul VIII, care trebuia să cuprindă şi recenzii, n-a mai ajuns să 
apară. Începând din anul 1940 am propus mereu Secţiei Literare a 
Academiei descongestionarea Anuarului de monografiile folclorice 
mai mari — care ocupau uneori peste o sută de pagini — şi publicarea 
lor într-o serie deosebită de „Monografii ale Arhivei de Folclor“. 
Secţia n-a aprobat însă această propunere repetată timp de mai mulți 
ani“. Programul Arhivei, trasat de Anuarul I, prevedea şi alcătuirea 
unui atlas folcloric român. Prins de organizarea culegerilor şi de 
redactarea Anuarului, apoi de vârtejul refugiului şi al războiului, abia 
am ajuns la o documentare parțială în această problemă. 

Din cele trei genuri de lucrări ale Arhivei, cea mai grea cred 
că a fost publicarea Anuarului. Numai vol. II (1933) a ieşit în anul 


42 S-a copiat abia materialul despre căluşari, colindele din Moldova, obiceiurile la seceriş şi câteva 
mii de ghicitori. 
% Cf, „Anuarul“, 6 (1943), p. 3-4 şi vol. 7 (1945), p. VIII. 

imediat următor volumului I (1932). Academiei i se părea o 
cheltuială prea mare apariția Anuarului în fiecare an şi, începând cu 
al treilea volum, a trebuit să las câte un an între publicarea 
singuraticelor volume. Am amintit mai sus că şi cu Sextil Puşcariu 
am avut discuţii, când am vrut să-l invit pe Ovid Densusianu să 
colaboreze. Alcătuirea sumarului nu era deloc uşoară. O dată autorul 
nu era de strictă specialitate, dar avea totuşi de comunicat lucruri 
interesante; altă dată nu ştia să redacteze, ori nu admitea reducerea 
articolului (iar eu eram legat de un anumit număr de coli). Alţi 
colaboratori (în special Ion Diaconu şi Petre Caraman erau prea 
ocupați sau angajați, iar eu țineam cu tot prețul ca ei să dea 
Anuarului câte unul din consistentele lor articole. Aşa m-am trezit că 
abia mai am loc sau timp să colaborez sau că trebuie să mă reduc la 
articole mărunte sau la mici articole de comemorări“. Am înţeles 
atunci aşa de bine ceea ce G. Vâlsan, neuitatul meu profesor, scria 
unui prieten: „Acum sunt ocupat cu publicarea primului volum al 
[Lucrărilor] Institutului [de Geografie al Univ. din Cluj]; cu toate că 
nu am nici un studiu în acest volum..., tot munca mea e grea. Sunt 
atâtea mărunțişuri de care, la început, nu-ți dai seama şi care apar 
unul câte unul, îţi răpesc vremea şi uneori te fac să iei de la capăt un 
lucru crezut isprăvit... ceea ce mă mai mângâie de opera mea de 
hamal!““5 Hamalâcul meu se mai complica şi prin faptul că Anuarul 
se tipărea la Bucureşti“S, ceea ce-mi da şi mai mare bătaie de cap cu 
corecturile şi însemna mai multă corespondență. 

Să nu se creadă că mă plâng de colaboratori. Pe cei mai mulți 
din cei care nu locuiau în Cluj, abia îi cunoşteam, pe unii deloc. 
M-am adresat cu încredere şi, în general, oferta de colaborare a fost 
bine primită. Am devenit prieten şi am rămas în raporturi foarte bune 


% Ton Bianu şi folclorul nostru, 3 (1935), p. 1-6; Ovid Densusianu şi folclorul, 5 (1939), p. 1-6; 
Material românesc în cercetările de folclor comparat şi Practice magice... de la începutul 
veacului trecut, 7 (1945), p. 125-129. 

4 Emanoil Bucuţă: George Vâlsan. După zece ani. Bucureşti, 1945, p. 11 (Scrisoare către G. T. 
Kirileanu, din 18. II. 1922). 

46 Cu excepţia primului şi ultimului volum (VII). 

cu A. Gorovei, T. Gherman, P. Caraman, P. V. Ştefănucă, I. 
Diaconu, V. Scurtu, Tatiana Găluşcă. Pe cei mai tineri — D. St. 
Petruţiu, Gh. Pavelescu, Ion Mărcuş — eu i-am determinat să-şi scrie 
articolele, sugerându-le subiecte şi ajutându-i. 

Foarte mult regret că nu am reuşit să-i conving pe unii 
specialişti să colaboreze la Anuar. Am amintit de Densusianu, că 
n-am putut nici măcar să-l invit. Profesorul Tache Papahagi intra în 
aceeaşi categorie. De altfel, d-sa s-a supărat rău pe mine, pentru că 
Emil Petrovici” i-a făcut nişte observaţii cam ironice pe chestiunea 
consideraţiilor despre moți. Prin anii 1950, am încercat să intru în 
legătură cu dânsul, dar m-am lovit de un refuz net din pricina 
aceleiaşi note buclucaşe. 

Cel mai rău îmi pare de G. Vâlsan. După ce se mutase la 
Bucureşti, îi scrisesem, rugându-l să-mi dea un articol. Cu 
cunoscuta-i modestie, se scuza: „Dar în privinţa colaborării mă iei 
prea repede. Nu-mi recunosc meritul de învăţat în această specia- 
litate (cel mult de mai clar văzător decât alţii, în unele privințe). Aşa 
că las locul pe care mi-l oferi altora mai competenți. Aceasta nu 
înseamnă că refuz colaborarea. O amân numai. Lasă-mi timp să-mi 
revăd materialul părăsit de câţiva ani, ca să pot alcătui ceva 
convenabil. De când am părăsit Clujul, nu am avut prilej să fac, 
decât cu totul incidental, etnografie“. Bolnav şi foarte ocupat, nu şi-a 
putut ţine promisiunea. În anul 1936, cu prilejul unui drum la 
Bucureşti, m-am dus să-l văd acasă la dânsul şi să-i reamintesc de 
colaborare. Mi-a promis, fără prea multă convingere, că-mi va da 
unul din articolele ce-i sugerasem, despre „focul viu“ sau despre 
„nedei““. Moartea, care l-a secerat foarte curând, l-a împiedicat să-şi 
țină şi a doua promisiune, lipsind astfel folclorul nostru de două 
contribuții pe care nimeni nu le-ar fi putut prezenta la nivelul 
ştiinţific al lui G. Vâlsan. 

Altă personalitate ştiinţifică la a cărei colaborare ţineam 
neapărat, a fost celălalt mare învăţat al nostru care avea atâtea 


+7 Anuarul" 5 (1939), p. 120, nota 5. 

contingenţe cu folclorul: Nicolae Cartojan. Înainte de moartea sa cu 
câteva luni (1944), l-am căutat la Bucureşti. Aveam de discutat 
chestiunea unui manuscris despre „ursitoare“ a lui N. I. Dumitraşcu. 
Am profitat de acest prilej, ca să-i cer colaborarea. Amabil şi 
prietenos, mi-a promis un articol pe care avea să-l scrie special 
pentru Anuar: „despre informatori folclorici (Metodica culegerii)“. 
Moartea nu l-a lăsat nici pe el să-şi redacteze articolul. 

Arhiva şi Anuarul ei m-au pus în legătură cu mulți 
cercetători străini sau cu arhivele lor. Făceam schimb de publicații şi 
ne trimiteam reciproc informaţii — mai ales eu lor! Astfel Arhiva sau 
directorul ei — care de cele mai multe ori se confundau — au dat 
lămuriri, bazate câteodată pe cercetări îndelungate şi anevoioase, 
uneori chiar mici studii — mai ales următorilor cercetători (în afară de 
cei despre care va fi vorba în diferite locuri deosebite): 

a) Profesorului John Meier, directorul „Volksliedarchiv“ — 

ului Gherman, i se trimit în 1936, 1938, şi 1939, la 
Freiburg, variante româneşti ale diferitelor balade 
studiate“. 

b) Profesorului G. Rohlfs din Tübingen (Germania) i se 
trimite material bogat pentru motivul metamorfozelor”. 

c) Rob. K. Wikmann, directorul Arhivei de Folclor din 
Åbo-Finlanda (obiceiuri ale feciorilor)”. 

d) Oscar Loorits, directorul Arhivei de Folclor Estone 
(Tartu): materiale pentru credințe în „faraoni“ 
(femeile-peşti), convorbirile dintre focuri, lupta între Sf. 
Nicolae şi Sf. Ilie, despre Sf. Cassian. 

e) J. Balys, directorul Arhivei Folclorice Lituane (Kaunas): 
materiale despre Sf. Ilie şi răpirea fulgerului. 


% Cf. Deutsche Volkslieder. Balladen ... Herausgegeben von John Meier. II. Teil, Berlin, 1939, p. 
VI. 

® Cf. G. Rohlfs, Zum Verwandlungsmotiv im Volkslied. „Archiv für das Studium der neuren 
Sprachen“ (Berlin), Bd. 168 (1935), p. 73. 

50 Cf. R. K. Wikmann, Die Einleitung der Ehe. Âbo, 1937, p. 249. 

f) K. Ranke: Die zwei Brüder (Helsinki, 1934) studiază şi 
21 variante româneşti trimise de subsemnatul (p. 85-86). 

g) Prof. Iovan Erdeljanovic (Beograd), căruia i-am trimis, 
în 1936, material privind obiceiuri religioase populare 
(„Slobozirea apei“ etc.). 


Am dat informaţii şi cercetătorilor Viski Károly şi Györffy 
Istvân (Budapesta), apoi, după 1957, lui Paul G. Brewster (S.U.A.) 
etc. 

Un singur savant nu pare să fi fost mulțumit de felul în care 
l-am servit: profesorul Walter Anderson de la Universitatea din 
Tartu, cunoscut cercetător al poveştilor internaţionale. În anul 1930, 
mă roagă să-i trimit o variantă românească a snoavei pe care, mai 
târziu, eu am numit-o „despre femeia necredincioasă“. M-am 
conformat: mi-a mulțumit. Masivul lui studiu (325 pagini), apărut în 
1931, e un model de cercetare comparată. Peste un an, când aveam o 
reţea destul de mare de corespondenți la Arhivă, le-am trimis o 
circulară, rugându-i să culeagă snoava respectivă. Recolta a fost 
foarte bogată: 24 variante, iar după alt an încă 21. Atunci m-am 
gândit să întocmesc un mic studiu despre această problemă, cu 
gândul ca el să servească şi de îndemn pentru alte cercetări ale 
poveştilor sau snoavelor noastre. Eram şi pe linia apelului făcut de 
Anderson către cititori şi recenzenți, de a-i atrage atenția asupra 
oricărei lacune referitoare la materialul variantelor. Numai cât eu, 
din variantele adunate, am alcătuit un articol”!. Acest lucru nu i-a 
plăcut lui Anderson, care nici nu mi-a răspuns la scrisoarea cu care îi 
trimisesem lucrarea mea (însoţită şi de material inedit), probabil 
supărat că am publicat un studiu, care-i modifica puţin concluziile. 
Dar prin ancheta făcută de Arhivă şi articolele mele s-a putut face 
dovada de care se îndoia atât de mult cunoscutul folclorist german J. 


5L Variante românești ale snoavei despre femeia necredincioasă. (Der Schwank vom alten 
Hildebrand). „Anuarul”, 2 (1933), p. 195-216. Urmat de un al doilea: A/te variante ale 
snoavei..., „Anuarul" 3 (1935), p. 169-176. Despre importanţa contribuţiei mele, vezi, Ion 
Cazan: Drăguș... Literatura populară. Bucureşti, 1947, p. 65-67. 

Bolte” — că culegerea prin chestionare poate duce la rezultate foarte 
bune”. 

Anuarele Arhivei au constituit tot timpul o bună propagandă 
ştiinţifică în străinătate. Datorită lor, ni se cereau informații, ieşeam 
din categoria neplăcută a „cercetătorilor balcanici care nu răspund la 
cereri de informaţii“ şi de sub învinuirea că „lăsăm să se piardă 
comoara de literatură orală a popoarelor respective“. Anuarul a fost 
primit foarte bine — relev în special recenzia lui Fritz Boehm în 
marea revistă germană „Zeitschrift fir Volkskunde““5* şi volumele 
din urmă s-au bucurat de aceeaşi bună primire. Astfel, L. Gáldi, 
cunoscutul specialist maghiar în problemele de istoria literaturii 
româneşti scria”, printre altele, că „reprezentativa publicaţie 
folclorică a Academiei Române şi-a păstrat, cu toate dificultățile 
războiului, înaltul să nivel...“. 

În 1936, „Revue des Etudes Balkaniques“ din Beograd îmi 
cere şi-mi publică (vol. IV, p. 567-574) un articol despre folclorul 
nostru, în franțuzeşte. În acelaşi an, în „Kniga o Balkanu“ (|, p. 
287-292), apare un articol al meu despre folclorul nostru literar (în 
limba sârbă). E interesant că prof. univ. Iovan Erdeljanovic 
(Beograd) a ținut să-mi mulțumească pentru „unele date interesante, 
până atunci necunoscute lui; de un deosebit interes au fost pentru 
mine — scrie el — descrierea obiceiurilor populare româneşti încă la 
1716“ (D. Cantemir!). 

Marea revistă internațională „Folk“, care apărea la 
Stockholm, îmi solicită, în 1939, un articol despre folclorul nostru. 
Din cauza izbucnirii războiului, el n-a mai putut apare, deşi făcusem 
şi corecturile. 


52 „Anuarul", 2 (1933), p. 196, nota 2 şi „Anuarul, 3 (1935), p. 168. 

53 E interesant că Anderson a cerut din nou informaţii, în 1954, Arhivei de Folclor Cluj (e adevărat 
că fără să-mi amintească numele). 1 le-am trimis, arătând că sunt expediate de mine, dar nu a 
confirmat primirea. 

54 3 (1931), p. 293-294. Tot el s-a ocupat şi de „Anuarul III, în aceeaşi revistă (5-1934, p. 
225-226), 

*> „Archivum Europae Centro-Orientalis" (Budapesta), 9-10 (1943-1944), p. 576. 

În 1946, revista „Schweizerisches Archiv für Volskunde“ 
îmi cere un articol, răspuns la o anchetă internaţională, despre 
situația folclorului din țările atinse de al doilea război mondial. Mi se 
publică (Bd. XLIV — 1947, p. 159-173) articolul: Le mouvement 
folclorique roumain de 1940 à 1946. 

În 1947, am fost invitat de prof. Eduard Spamer, directorul 
lui „Akademie — Institut fir Volkskunde“ (Dresda), să particip la 
sesiunea comemorativă a Academiei Germane din Berlin. Spre 
regretul meu, n-am putut răspunde acestei invitații. 

Legături am mai avut cu folcloriştii străini: Jan de Vries, 
preşedinte la „Association Internationale de Folklore“ (Leiden), prof. 
A. Byhan (Altona), Sigurd Erixon (Stockholm), directorul revistei 
internaționale „Folkliv, prof. Karl Plenzat, directorul Arhivei de 
Folclor din Elbing — Germania; prof. Fritz Boehm, directorul revistei 
„Zeitschrift für Volkskunde“. 

Un capitol aparte îl constituie colaborarea mea la publicația 
internațională  Volkskundliche Bibliographie, continuată, după 
război, sub titlul Bibliographie internationale des arts et traditions 
populaires şi editată de Unesco. Pentru cei care n-o cunosc, adaug că 
e cel mai important instrument de muncă al celor ce se ocupă cu 
studiile de folclor. În 1917 apăruse întâiul volum — o broşură firavă — 
a acestei bibliografii, care, în câțiva ani a devenit o lucrare 
monumentală de 500-600 pagini, cuprinzând folclorul tuturor 
popoarelor din lume. Locul celui românesc era extrem de redus, 
aproape inexistent în primele volume; găseai doar câte o informație 
întâmplătoare. În 1930, o dată cu înfiinţarea Arhivei, văzând sărăcia 
prin care e reprezentat materialul românesc, am hotărât să iau 
asupră-mi colaborarea, începând cu materialul pe 1928. Fireşte, 
această colaborare îmi da mult de lucru: alcătuirea fişei după o 
metodă specială, traducerea titlurilor şi a notelor în limba germană, 
clasarea lor. Am făcut totuşi acest lucru cu plăcere, ştiind ce 
importanță de propagandă are pentru ţara noastră. Aceasta până în 
anul 1950, când, pentru a nu fi suspectat de „cosmopolitism“, m-am 
văzut silit să-mi întrerup colaborarea. Am comunicat faptul şi 
redactorilor publicaţiei care-mi cereau în continuu să le trimit 

material. (De altfel, pentru volumul pe anii 1939-41, [apărut în 
1949], am fost singurul colaborator din țările socialiste). 

Cu conducătorii bibliografiei, în special cu Emil Geiger, am 
avut o corespondență mai asiduă, privind şi studiile de folclor care-l 
interesau personal. Pe antecesorul său, Hans Băchtold-Stăubli, care a 
luat conducera publicației după moartea lui Hoffmann-Krayer, l-am 
vizitat în 1928 la Basel. Era un om foarte interesant, doctor în 
filozofie, dar de meserie comerciant de mătase, care a dat serioase 
studii folclorice. Amintesc aceasta, pentru că la noi, aşa ceva nu se 
poate concepe: un negustor care „să-şi piardă vremea“ cu folclorul. 

În anul 1960 am fost iarăşi solicitat, de către noul redactor 
Robert Wildhaber, să-mi reiau colaborarea. Pentru a mă convinge, 
mi se atrăgea atenţia asupra faptului că singurele țări europene care 
lipseau din bibliografie erau România şi Albania. În faţa acestui 
argument n-am mai putut rezista. Am întocmit materialul pentru anii 
ceruţi (1955-1956) şi l-am expediat. El a apărut în 1962 la Bonn în 
volumul intitulat acum Internationale volkskundliche Bibliographie. 
Aceasta constituie ultima contribuţie de bibliografie folclorică pe 
care am dat-o, căci, încă din 1963, mi s-a comunicat că, în urma unei 
hotărâri a comisiei de conducere a bibliografiei internaționale, cu 
întocmirea fişelor vor fi însărcinate pe viitor institutele de folclor din 
fiecare ţară, cum e şi firesc. Mă despart cu melancolie de această 
colaborare plăcută, începută în tinerețe (1930), dar sunt împăcat că 
mai bine de un sfert de veac am putut fi util şi ţării mele şi ştiinţei 
folclorice. 

La începuturile Arhivei, deşi Ion Bianu era preşedintele 
Academiei, nu am crezut necesar să mă duc la Bucureşti, spre a mă 
prezenta şi a discuta cu el. Însă poate că el aştepta să fac acest gest. 
Poate aşteptau şi alți membri ai Academiei care uneori se ocupau cu 
folclorul. Mihail Sadoveanu mă ştia din Cercetările folclorice. în 
Țara Oașului“. Ovid Densusianu mă privea ca pe un uzurpator, iar 


55 Cf. Ecouri în Țara Oașului, în „Adevăru™, nr. 14991, din 15. XI. 1932 (foileton reprodus în 
Mărturisiri, Bucureşti, 1960, p. 173-177). 

D. Gusti ca pe un om care se vâră în problemele lui „sociologice“, în 
care cuprindea şi folclorul. Despre prof. Caracostea — am aflat, 
târziu, — prin 1949 —, de la prof. Silviu Dragomir — că „mă lucra“ în 
Secţia Literară, de câte ori se ivea prilejul. Nu se putea zice deci, că 
eram simpatizat la Secţie. Această lipsă de simpatie aveam s-o simt 
mai târziu, abia prin 1945, într-un mod puţin plăcut. 

În februarie 1940 primisem nişte note de folclor (Câteva 
obiceiuri de Crăciun şi Anul Nou în jud. Tulcea) de la o 
necunoscută: Tatiana Găluşcă, profesoară din Tulcea. O parte a 
manuscrisului cuprindea descrierea unui obicei numit „mocanii“. 
Deoarece mi-a părut interesant, am scris d-nei Găluşcă să facă 
cercetări mai amănunțite asupra obiceiului. Urmând acest îndemn, 
dânsa mi-a trimis un articol şi fotografii cu reconstituirea 
„mocanilor““. Era vorba de un „joc dramatic“ deosebit de interesant. 
Şi poate tocmai pentru că reprezenta o descoperire atât de 
interesantă, mi s-a părut niţel suspect. Mă gândeam să mă deplasez 
pentru un control la faţa locului. Dar, fiind prea prins cu organizarea 
Bibliotecii Universităţii, în refugiu la Sibiu, şi cu alte preocupări, am 
însărcinat pe dl Gh. Pavelescu cu această misiune. Deşi tânăr, dânsul 
era doctor în sociologie, cu bogată experienţă de cercetător pe teren 
şi câteva bune lucrări folclorice. Puteam avea încredere în el. 
Raportul său din 10.VI.1942 ajungea la concluzia următoare: 
„Autenticitatea obiceiului rămâne indiscutabilă“. După primirea 
acestui raport, am publicat articolul d-nei Găluşcă în cel dintâi Anuar 
care s-a pus sub tipar (VII), apărut în toamna anului 1945. 

La sfârşitul lui februarie 1946, primesc de la Academie o 
adresă” cu conţinutul următor: 

„La propunerea dlui coleg D. Caracostea, Academia a 
instituit o anchetă pe teren, pentru a verifica studiul d-nei Tatiana 
Găluşcă «Mocanii» — un joc dramatic al românilor din Dobrogea — 
apărut în vol. VII, 1945, al «Anuarului Arhivei de Folclor.» — 
Ancheta a fost făcută de dl Gh. Vrabie, al cărui raport despre 


*7 Nr. 1007 din 21. II. 1946. 

constatările făcute vi-l trimitem, alăturat, în original. Asemenea vă 

trimitem şi scrisoarea învățătorului din Başpunar, cu rugămintea ca 
aceste documente, după consultare, să le înapoiați Academiei.“ 

Secretarul General, 

(ss) A. Lapedatu 


Cum se ajunsese la această situație ciudată: controlarea 
directorului Arhivei Academiei de către... Academie? 

În şedinţa Secţiei Literare de la 30 noiembrie 1945”, prof. 
Caracostea spune, în legătură cu articolul „Mocanii“, un joc 
dramatic al românilor din Dobrogea, că „dacă datele lui vor fi 
consolidate, ar marca un moment excepțional în inventarierea 
tradițiilor noastre poporane. 

Jocul dramatic Mocanii dă mărturie despre o creațiune 
folclorică pastorală, cum nu mai întâlnim la nici unul din popoarele 
înconjurătoare. Din nefericire, jocul acesta a fost reconstituit. Şi 
anume de ciobani trecuţi de 70 ani... În situaţia aceasta, e de datoria 
Academiei Române să intervie, organizând de sărbătorile 
Crăciunului şi Anului Nou o cercetare pe teren făcută de un folclorist 
de formaţiune ştiinţifică... Trebuie întrebaţi... Instrucţii speciale voi 
da persoanelor alese. 

Orice amânare primejduieşte consolidarea acestei mărturii. 
Pentru lămurirea ei ştiinţifică şi încadrarea în folclorul universal, 
trebuie ca investigaţiile să cuprindă şi alte domenii ale folclorului, 
bunăoară, jocurile de copii. Există un joc de copii: lupul şi oile, care 
are asemănare cu acest joc dramatic. Trebuie să se facă investigaţii şi 
în acest domeniu, precum şi în basme şi în tot complexul păstoresc. 

Ne aflăm în faţa unei probleme de însemnătate excepțională, 
căci e vorba de un aspect propriu al vieții artistice primitive a acestui 
popor. De la Alecsandri nu cunosc un moment mai însemnat pentru 
folclorul nostru. Privind datele amintite, în cadrul mentalități 
primitive şi practicelor magice, jocul Mocanii apare ca un mijloc de 


*3 Academia Română. Anale. Desbateri. 65 (1945/46), p. 48-49 (şedinţa din 30 nov. 1945). 

vrajă primitivă pentru a alunga preventiv primejdia reprezentată 
dramatic, iar dansurile intră şi ele, ca şi muzica, în această sferă de 
viziune şi plăsmuiri poporane“. 

Cere cca 150 000 lei pentru a trimite pe teren un folclorist 
„de temeinică pregătire“ şi propune pe Gh. Vrabie, doctor în folclor. 

Concluziile din raportul lui Gh. Vrabie arată că din 
cercetările sale de la sărbătorile Crăciunului 1945 „nu s-a putut 
înregistra nimic din existenţa unui joc dramatic popular. Este drept, 
am găsit pretutindeni elemente simple, ca: o baladă ce se cântă pe 
infinite variații melodice, ea fiind deseori însoțită de dans; un joc 
popular denumit «mocănaşii»...ş.a. Toate însă sunt disparate, fiind 
chemate la viaţă tot aşa cum sunt chemate atâtea elemente dramatice 
cu prilejul nunţii, înmormântării etc. Astfel că întreaga coordonare a 
acestui material şi prezentarea sub denumirea de «joc popular al 
românilor din Dobrogea» aparține personal doamnei Tatiana 
Găluşcă““?. 

În urma acestor fapte, am comunicat Academiei cum s-au 
petrecut lucrurile: întâiul şi al doilea manuscris al doamnei Găluşcă, 
cercetarea şi concluzia de „indiscutabilă autenticitate a obiceiului“ 
confirmate de Gh. Pavelescu, Academia nu mi-a comunicat nimic. 
Probabil a considerat chestiunea închisă, clasând raportul d-lui 
Vrabie şi răspunsul meu. 

Din această „afacere literară“ — care, totuşi, e atât de departe 
de marile falsuri ştiinţifice aplicate de Verkovitch folclorului bulgar, 
de exemplu —, cu toate că am fost de absolută bună credință, am 
rămas cu impresia că autoritatea mea de folclorist oficial al 
Academiei s-a clătinat în oarecare măsură. % 


5? Cu mici modificări, acest raport s-a publicat şi în „Cercetări Folklorice" 1 (1947), p 130-139, sub 
titlul: £xistă „Mocanii" — un joc dramatic popular? 

50 Pentru cei ce s-ar putea întreba ce atitudine a luat în această chestiune „supraveghetorul" 
Arhivei, trebuie să amintesc că Sextil Puşcariu, bolnav şi retras de prin toamna anului 1944, la 
Bran, aproape că nu mai avea raporturi oficiale cu Academia. 


ARHIVA DE FOLCLOR A ACADEMIEI ROMÂNE 179 


N-am fost prea surprins deci când, pe la sfârşitul lui iunie 
1946, am fost chemat urgent de Academie la Bucureşti, spre a lua 
contact cu prof. Caracostea. 

Ce se întâmplase? Multe lucruri despre care eu nu ştiam 
absolut nimic. lată-le, într-o ordine aproximativ cronologică: 

La 15 mai 1946, prof. Caracostea ceruse Secţiei Literare să 
hotărască ca „Arhiva de Folclor să fie adusă în capitala ţării, aşa cum 
cer congresele străine de folclor, de pildă cel de la Lund“. Ca o 
motivare, arătase că cele şapte Anuare ale Arhivei n-au fost 
publicate „sub directa conducere a Academiei“ şi că „vremurile de 
azi cer instrumente de lucru moderne şi metode noi“. Fireşte, Secția 
aprobă. Prof. Caracostea fusese însărcinat să alcătuiască şi un proiect 
de regulament care a fost discutat şi aprobat în şedinţa Secției de la 
23 mai 1946. Când propune acest proiect, el ţine să afirme: 
„Strămutarea Arhivei de Folclor la Bucureşti nu însemnează o 
diminuare a activităţii de la Cluj, unde a funcționat până acum sub 
direcția dlui Muşlea, căruia țin să-i exprim mulțumirile noastre 
pentru activitatea lui stăruitoare, în grele împrejurări. O secțiune a 
Arhivei va continua să lucreze la Cluj sub conducerea Domniei 
Sale... Scopul regulamentului este de a pune publicațiile noastre 
folclorice sub directa conducere a Academiei şi a crea, în jurul 
Arhivei noastre, centre noi de investigaţii temeinice“. 

Se pare că la un moment dat au existat două arhive de folclor 
ale Academiei, căci în şedinţa de la 8 iunie 1946€! se observă că „în 
bugetul Consiliului Naţional de Cercetări Ştiinţifice s-a votat o sumă 
de 10.000.000 lei pentru Arhiva de Folclor“ [Se propune ca] „Arhiva 
de Folclor, reglementată astăzi, să fie trecută la C.N.C.S pentru a nu 
exista două organizaţii similare, una a Academiei şi alta a C.N.C.S... 
se decide ca Arhiva de Folclor, care are o activitate permanentă să 
rămână la Academia Română, iar suma de lei 10.000.000 votată de 
C.N.C.S. să fie destinată acestei Arhive“. Am dat şi de un 
„proces-verbal (I, din 20.XII. 1946) al Subcomisiei de folclor a 


61 „Anale, Desbateri...", 65 (1945/46), p. 384. 

C.N.C.S.“, având ca membri pe Rădulescu-Motru, Sadoveanu, 
Capidan, Ciobanu, Murnu şi Caracostea, care cooptează pe: Al. 
Rossetti, P. Caraman, C. Brăiloiu, I. Diaconu, I. Muşlea şi I. Şiadbei. 
Se hotărăşte ca membrii din provincie cooptați să fie întruniți şi ca, 
până la 1.II. 1947, preşedintele Caracostea să „prezinte planul de 
lucru al ediției model a Baladei populare române şi să-şi aleagă, sub 
conducerea şi răspunderea Domniei Sale, colaboratorii necesari“. 

Un al doilea proces-verbal al Subcomisiei de folclor, de prin 
februarie-martie 1947, autorizează pe prof. Caracostea să ia contact 
cu P. Caraman pentru colaborarea sa la ediția baladei (paralele slave) 
şi precizează repartizarea muncii diferiților colaboratori de la Cluj şi 
Bucureşti. 

Sunt singurele date pe care le am despre activitatea acestor 
comisiuni şi subcomisiuni de folclor ale Academiei sau ale C.N.C.S. 

În ce priveşte „Regulamentul“ — Arhiva de Folclor nu 
avusese nici unul până atunci, ceea ce n-a împiedicat-o însă să 
dezvolte activitatea cunoscută —, el cuprindea lucruri cuminţi”. 

Preşedintele Comisiei de folclor literar era prof. Caracostea, 
iar membri: M. Sadoveanu, Th. Capidan, Şt. Ciobanu şi Ion Muşlea. 

Am amintit că, atunci când m-am prezentat lui D. Caracostea 
(VI. 1946), eu nu ştiam nimic despre aceste hotărâri şi măsuri. Abia 
îl cunoşteam personal, de la Sibiu, unde mă căutase, în anul 1943, 


52 „Art. 3 Arhiva de folclor literar îşi are sediul la Bucureşti, la Academia Română, care va institui la 


depozitul manuscriselor o secţie specială de folclor, cuprinzând întreg materialul adunat, până la 
data prezentului Regulament, de Arhiva de Folclor a Academiei. Materialul acesta va fi pus la 
dispoziţia cercetătorilor, în primul rând, pentru a se întocmi un Corpus al poeziei populare 
române. 
Art. 4 Arhiva de folclor literar va avea o secţie la Cluj, cu scopul de a organiza cercetări pe teren 
şi a continua bibliografia anuală a folclorului. Planul de lucru va fi suspus Comisiunii de folclor, 
ca şi lucrările propuse spre a fi publicate. 
Art. 5. De asemenea, o secţie de cercetări pe teren şi de studii se va înfiinţa pe lângă 
Universitatea din Iaşi, conducerea ei fiind încredinţată unui specialist în folclor care cunoaşte 
limbile slave, aşa încât să dea paralele slave ale motivelor noastre. 
Art. 6. Pentru explorări, îndeosebi în regiunile arhaice, pot fi întemeiate Secţiuni conduse de 
culegători şi studioşi calificaţi, pentru a colabora cu Comisia de folclor literar a Academiei 
„Române, 
(Intâiele două articole şi cele din urmă (7-8) nu prezintă importanţă). 

pentru a-mi cere împrumut nişte manuscrise ale Arhivei. Nu eram 
nici măcar în schimb de publicaţii cu el. 

M-a primit foarte amabil, acasă, în impresionanta-i 
bibliotecă. Mi-a spus câteva din lucrurile despre care am vorbit mai 
înainte, arătându-mi cât îmi apreciază activitatea şi că doreşte o cât 
mai strânsă colaborare cu mine, dar că Arhiva trebuie adusă la 
Bucureşti. l-am răspuns că aş fi foarte mulţumit dacă această 
colaborare ar însemna un serviciu adus folclorului românesc. În ce 
priveşte însă aducerea Arhivei la Bucureşti, sunt cu desăvârşire 
împotrivă: este o creație a Clujului, cuprinde mai ales material 
transilvănean şi trebuie să rămână acolo. 

Hotărârea mea l-a impresionat. Câştigasem o primă bătălie în 
favoarea cercetărilor folclorice clujene. Am ajuns la un compromis: 
să copiem, din Arhivă, materialul versificat, necesar alcătuirii 
Corpusului poeziei populare române, pentru a-l trimite la Bucureşti 
— parte din material urma să se trimită în original — până la data de 1 
noiembrie 1946. 

Întors la Cluj, am angajat doi licenţiaţi în litere, ca să copieze 
materialele. Dar lucrurile mergeau mult mai greu decât crezusem. 
Copierea textelor dialectale nu era o treabă uşoară. Aveam bani 
puţini, tocmai într-o vreme în care valoarea leului scădea în fiecare 
lună. Dar cum până la urmă nu s-a schimbat nimic din vechea 
organizare şi din zestrea Arhivei, aceste amănunte interesează prea 
puţin. 

E adevărat că în martie 1947 a trebuit să predau „Secţiei 
Manuscrise“ a Bibliotecii Academiei 100 de manuscrise ale Arhivei. 
Nu mi-a venit uşor, dar n-am avut încotro. (Avusesem grija ca cele 
mai multe să fie copiate, aşa că lipsa originalelor să fie simțită cât 
mai puțin). Apoi, presimţeam că ele nu-s pierdute (pentru Cluj) şi, 
într-adevăr, în 1952, le-am putut readuce acasă. Profesorul 
Caracostea mă rugase să organizez şi despoierea baladelor populare 
din periodicele ardelene. Împreună cu Ion Mărcuş, fostul secretar al 
Arhivei, am început această muncă interesantă. Înţelegeam, în 
sfârşit, ce e Corpusul poeziei populare române, de care se interesa 

atât de mult Caracostea; era balada românească şi tipurile ei, care îl 
preocupa de multă vreme, cu care se ocupase în repetate rânduri şi 
din care ţinea mult să dea volumul întâi — „de probă“ — al ediției 
critice, în genul vestitei opere Deutsche Volkslieder. Balladen, 
publicată de John Meier (Berlin, 1935 seq), la care colaborasem şi 
eu, prin anii 1936-1939, cu material românesc. 

Prof. Caracostea începuse despoierea de material şi la 
Bucureşti. Dar acolo lucrarea n-a mers, din lipsă de fonduri. Noi 
transilvănenii ne-am arătat mai tenace, lucrând şi fără bani sau... 
mai naivi, crezând în promisiuni care nu s-au ţinut. În tot cazul, 
cutiile noastre de fişe creşteau. Din când în când le duceam la 
Bucureşti şi discutam alcătuirea, cuprinsul şi alte amănunte ale 
fişelor baladelor despoiate. 

Ca să mă pot dedica exclusiv activității folclorice — în 
vederea executării noului program de lucrări al Arhivei de Folclor — 
Academia a cerut Universităţii Cluj să mă detaşeze pe anul şcolar 
1946-1947 de la direcția Bibliotecii Universității la Muzeul Limbii 
Române. Pentru întâia oară mă puteam consacra numai folclorului. 
Atunci mi-am pus la punct unele lucrări, am început altele şi am 
despoiat balade pentru prof. Caracostea. Ce păcat că trăiam într-o 
epocă agitată şi că nervii îmi fuseseră serios puşi la încercare în anii 
care au urmat diktatului de la Viena! La expirarea detaşării, la care 
mă gândeam cu jale, a venit o altfel de... detaşare: „comprimarea“ 
din postul de director al Bibliotecii Universitare Cluj. (Relev 
amănuntul că nu postul a fost comprimat, „ci persoana“, cum scria 
„Monitorul Oficial“). Era în octombrie 1947. 

Între timp, prof. Caracostea începuse să mă privească altfel. 
În 30 iunie 1947, dânsul îmi scria despre „specialitatea care m-a 
apropiat sufleteşte de d-ta... Eşti dintre oamenii îndrăgiți de meseria 
lor într-un grad care va trebui odată să-ți aducă recunoaşteri...“ O 
lună mai înainte îmi ceruse un memoriu de titluri şi lucrări. L-am 
trimis fără să pot bănui la ce-i trebuia. Abia prin iunie am aflat că, la 
propunerea lui, fusesem ales membru corespondent al Secţiei 
Literare a Academiei. Onoarea aceasta m-a bucurat mult, nu fără 
să-mi lase însă şi oarecare amărăciune: mă gândeam la atâția 

cercetători clujeni care meritau această consacrare ştiinţifică mai 
mult decât mine şi care nu avuseseră norocul să fie propuşi şi 
susținuți. Mai ştiam însă ceva: că fusesem ales mai puţin pentru 
lucrările mele, cât pentru activitatea mea — (onorifică şi îndelungată) 
— la Arhiva de Folclor, precum şi pentru ceea ce Secția Literară mai 
aştepta de la mine, ca organizare şi realizări în vederea mult 
aşteptatului Corpus Carminum Romaniae. 

Abia peste un an am ajuns să văd şi raportul“” lui Caracostea 
pe baza căruia fusesem ales membru corespondent, în şedinţa de la 
23 mai 1947 (cu 31 voturi pentru şi 2 contra). Deoarece acest raport 
se ocupă mai mult de Arhivă şi rosturile folclorului românesc în 
viitor, dau „in extenso“ sfârşitul lui şi câteva fragmente de la început: 

„După filologie şi bibliografie, a treia constantă preocupare 
a Academiei Române a fost folclorul, îndeosebi literatura 
populară... Academia Română a înființat în 1930 un mare organ: 
Arhiva de Folclor, încredinţată lui Ion Muşlea... De la 1930, 
principala activitate a lui a fost închinată Arhivei... unde a... format 
treptat un centru de studii folclorice şi de informații, nu numai pentru 
țară, ci şi pentru străinătate. Cele şapte Anuare, unde continuă a-şi 
publica lucrările, stau mărturie despre stăruința, talentul de 
organizator şi priceperea sa. În 1946, Secţia Literară a socotit 
necesară o organizare a Arhivei, având ca obiectiv principal o ediție 
naţională a poeziei noastre populare. 

După unele încercări de a găsi colaboratori în Bucureşti, 
ne-am încredinţat că I. Muşlea este cel ce are mai multe titluri şi 
lucrări. Din aprilie 1947 D-sa a şi început să lucreze în vederea 
acestui scop. 


63 El nu a fost tipărit, „Analele Academiei" din 1947-1948 nemaipublicându-se. Tot acolo ar fi 
trebuit să apară şi alocuţiunea mea de intrare la Academie, ţinută la 4 martie 1948, a cărei 
copie, spre regretul meu, nu o mai am. Mi-amintesc că am vorbit de rosturile folclorului 
naţional, de interesul lui Bianu pentru folclor, despre crearea Arhivei, şi planurile de viitor, în 
care includeam și Corpusul poeziei populare, cu ediţia critică a baladei, plănuită de prof. 
Caracostea. 

Secţia Literară are, pentru obiectivul arătat, nevoie de un 
reprezentant al folclorului literar. În sesiunea din mai 1946 am 
propus... pe C. Brăiloiu, ca cel mai de seamă reprezentant al 
folclorului nostru muzical. În sesiunea din mai 1947 am propus, şi 
Secţia Literară a ales în unanimitate, pe I. Muşlea ca reprezentant al 
folclorului literar. O însemnată chemare îl aşteaptă aici îndeosebi 
pentru acel Corpus Carminum Romaniae, pe care înaintaşi de seamă 
l-au visat, iar noi ne străduim acum să-l realizăm, ştiind bine că nu 
noi, ci cei mai tineri vor vedea acest pământ al făgăduinții. 

Pentru meritele sale arătate şi în vederea acestei [lucrări], 
Secţia Literară propune în unanimitate pe I. Muşlea ca membru 
corespondent al Academiei Române“. 

Am amintit mai sus că atât în primăvara anului 1947, cât şi 
în acea a lui 1948, am fost la Bucureşti spre a discuta cu prof. 
Caracostea problemele lucrărilor pregătitoare ale ediției critice a 
baladei populare. Trebuie să relev aici câteva elemente din planurile 
şi sistemul lui de lucru, care nu reies din Planul de lucru pentru 
alcătuirea unui Corpus al Baladei poporane“, supus spre discuţie 
„Comisiunii pentru folclor a Consiliului Naţional de Cercetări 
Ştiinţifice“. 

Dintr-o adresă către acest Consiliu (din 3. I. 1948), se vede 
că lucrarea de bibliografiere a baladei a început la Cluj, la 1. IV. 
1947, făcându-se şi o grupare provizorie a fişelor, conform planului 
amintit mai sus. Urma să înceapă copierea materialului, dar lipseau 
banii. Totuşi, la Cluj, lucrările continuă. La Bucureşti lucrau la 
bibliografiere — după cum reiese din procesul-verbal nr. 2 al 
Comisiunii de folclor, din primăvara lui 1947: I. Şiadbei şi D. 
Şandru (întâiul funcţionând şi ca secretar al Comisiunii). Caracostea 
intrase în legătură şi cu prof. Petre Caraman, pentru a „colabora la 
ediția baladelor prin publicarea paralelelor slave“, iar A. P. Todor e 
însărcinat să stabilească „concordanțele cu folclorul maghiar“. Prof. 


5 Esquisse d'une typologie de la ballade populaire roumaine, în „Langue et Littérature“, 4 (1948), 
p. 5-11. 

Caracostea mai vorbea şi de cineva care să se ocupe cu latura 
estetică a baladei. Fusese vorba de Ion Chinezu, căci de fostul său 
elev, Gh. Vrabie, nu mai voia să audă. Regreta mult că Mihai Pop, 
după 1948 director adjunct al Institutului de Folclor din Bucureşti, 
nu putea să-l ajute. Despre partea muzicală amintise în „planul“ 
publicat. Se gândea, fireşte, la C. Brăiloiu. 

Planul era deci vast şi e mare păcat că în afară de ceea ce am 
lucrat eu cu I. Mărcuş, la Cluj, nu s-a făcut aproape nimic. După cât 
ştiu, nici prof. Caraman, nici A. P. Todor n-au început să lucreze, iar 
D. Şandru şi I. Şiadbei îşi încetaseră lucrul abia început din cauza 
lipsei de fonduri; prof. Caracostea însuşi avea mai multe mii de fişe 
personale despre balada populară. Munca lui în această privință 
consta în colaționarea fişelor lui cu ale mele, gruparea lor după 
sistemul dezvoltat în „Planul de lucru“ amintit. Îmi dau seama că, 
lucrând astfel, vor mai trece ani până la începerea redactării 
volumului I al ediţiei baladelor. Mai ales că materialul era departe de 
a fi despoiat în întregime. 

Caracostea mai plănuia şi înființarea unui Cabinet de folclor, 
la Bucureşti, în fruntea căruia voia să mă aducă pe mine. A mai fost 
vorba şi de publicarea volumului VIII al Anuarului Arhivei. 
Materialul era aproape complet. Eu insistam ca să dea şi dânsul 
Mioriţa în Ardeal, un vechi studiu al său. Din nenorocire, mai avea 
ceva de pus la punct, motiv pentru care nici studiul, nici „Anuarul“ 
n-au mai apărut. 

Între timp, în toamna lui 1948, interveni reorganizarea 
Academiei şi transformarea ei în instituție de stat. Prof. Caracostea 
nu mai era membru al noi Academii. De asemenea nici eu nu mai 
eram membru corespondent. 

Dar ce avea să se întâmple cu Arhiva de Folclor? A fost 
întrebarea pe care am pus-o noului academician Emil Petrovici, 
însărcinat cu organizarea Filialei Academiei R.P.R. la Cluj. Eram în 
raporturi bune cu el. Aproape coleg de facultate, tovarăş de cercetări 
în ancheta mea din Țara Oaşului, colaborator la două din Anuarele 
Arhivei, mă consulta pe vremuri la editarea Textelor dialectale (în 

care intra mult folclor). Mi-a spus să aştept organizarea Filialei Cluj 
a Academiei, iar eu l-am convins — fără greutate — că Arhiva trebuie 
să rămână la Cluj. Într-adevăr, aşa a şi fost. Eu am fost numit 
„colaborator ştiinţific“ la Colectivul de istorie literară şi folclor la 
Cluj, timp de doi ani singur, apoi cu alţi colegi (pentru istoria 
literară). Locul de muncă fu fixat la Facultatea de Litere a 
Universităţii „Victor Babeş“, Catedra de istoria literaturii române 
moderne, unde am şi transportat dulapurile cu manuscrise şi cărți ale 
Arhivei (în 1951, ele au trecut la Biblioteca Filialei Academiei, deci 
iarăşi în clădirea Bibliotecii Universităţii Cluj). 

Lucram la despoierea manuscriselor Arhivei, la bibliografia 
naţională şi internaţională. Astfel am ajuns să despoi şi baladele din 
colecţiile Arhivei noastre, ale aceleia a Muzeului Etnografic din 
Cluj, apoi pe acelea din răspunsurile la Chestionarul Hasdeu, atunci 
când veni rândul despoierii acestui material. 

Noua Academie nu ajunsese încă să se ocupe de problema 
folclorului. De câteva ori Barbu Lăzăreanu, conservatorul 
Bibliotecii, m-a întrebat când apare noul volum al Anuarului? De 
fapt, cu Institutul de Istorie Literară şi Folclor al Academiei, condus 
de acad. G. Călinescu, eu n-am avut raporturi. Ştiam că cele 100 
manuscrise ale Arhivei — cerute în anul 1946 de prof. Caracostea — 
au fost despoiate şi de către cercetătorul Ovidiu Papadima de la 
acelaşi Institut, iar o parte din texte au apărut în Antologie de 
literatură populară. I. Poezia (Bucureşti, 1953), cu indicaţia că sunt 
luate din „Arhiva de Folclor — Cluj“ (acesta începea să fie titlul 
oficial al Arhivei). Prin 1952 am putut readuce aceste manuscrise la 
Cluj. Arhiva era din nou completă. 

Pe prof. Caracostea continuam să-l văd în fiecare an (1949, 
1950), când mă duceam la Bucureşti. „Pritocea“ mereu fişele 
privitoare la baladă, „dar fără condiţii prielnice, poate singura scuză 
a întârzierii mele...“ Un fel de grea „probă a iubirii“ — titlul unui tip 
de baladă —, cum îmi spunea într-o scrisoare, de la 9 decembrie 
1949. 

Nu l-am mai văzut apoi cinci ani, timp în care a făcut 
închisoare politică la Sighet. După 1955 l-am căutat din nou. Deşi 

trecut de 75 de ani, începuse să lucreze la un studiu despre originile 
doinei. Operația de cataractă, la care s-a supus prin anul 1960, nu i-a 
permis să termine această lucrare interesantă. Ţin să adaug că, în 
anul 1961, mi-a mărturisit că examinând din nou problema jocului 
„Mocanilor““ dobrogeni, s-a convins că am avut dreptate, când l-am 
considerat ca o piesă dramatică autentică, demnă de a fi publicată, şi 
că regretă mult că în 1946 mă nedreptățise, datorită unor informaţii 
tendențioase. 
e e 

În planul cincinal al Colectivului de istorie literară şi folclor 
(1951-1956), am anunţat despoierea şi clasarea materialului din 
manuscrisele Arhivei şi a celui din răspunsurile la Chestionarul 
Hasdeu. Am găsit în acesta din urmă o mină deosebit de bogată de 
informaţii, în parte necunoscute. Astfel, am lucrat cu multă plăcere la 
el, ştiind că fac o muncă foarte utilă pentru cunoaşterea şi prelucrarea 
folclorului românesc. 

Prevăzând că foarte curând volumele manuscrise ale lui 
Hasdeu vor fi restituite Bibliotecii Academiei din Bucureşti, — cum 
s-a întâmplat în anul 1960 —, am ţinut în primul rând să avem şi la 
Cluj rezumate (pe fişe de format internațional) sau copii (pe fişe 
mari) ale materialelor folclorice mai interesante. În felul acesta se 
completa oarecum materialul Arhivei. Pe baza rezumatelor şi 
copiilor amintite, am căutat să întocmesc un repertoriu cât mai 
amănunțit al motivelor folclorice — de fapt o încercare de 
sistematizare a informațiilor folclorice, cu trimiteri la volume şi 
pagini. Munca aceasta, socotită foarte interesantă, s-a dovedit însă şi 
extrem de complicată. De aceea, am considerat necesar ca, la 13 
martie 1956, să fac o comunicare în faţa Secției de Literatură şi Artă 
a Academiei R.P.R. din Bucureşti, despre Materialul folcloric din 
răspunsurile la Chestionarul Hasdeu şi problema valorificării lui. 
Faptele, problemele şi consideraţiile prezentate, însoţite de exemple 
din repertoriu, relevări de teme care s-ar putea dezvolta pe baza lui 
etc. au interesat de aproape pe membrii Secţiei şi pe cei câţiva 
specialişti, care au participat la comunicare. S-a hotărât atunci să 

întocmesc repertoriul aşa cum îl începusem şi să mi se dea unul sau 
doi cercetători-stagiari ca ajutor. Dar această ultimă hotărâre nu s-a 
realizat. Am continuat deci să lucrez tot singur, înaintând încet şi 
fără să fiu satisfăcut de redactarea tuturor capitolelor. Pe unele le-am 
reluat şi le-am modificat de repetate ori. Nu întrevedeam nici 
posibilitatea publicării repertoriului, atât din pricina dificultăților de 
ordin tehnic, cât mai ales datorită faptului că materialul e alcătuit, în 
primul rând, din superstiții şi obiceiuri religioase: teme evitate în anii 
aceia. Terminarea repertoriului rămâne deci o problemă a viitorului. 

Comunicarea la Academie a avut şi o altă urmare. Unii 
membri ai Secţiei — în special acad. Al. Rosetti — şi-au amintit de 
„Anuarul Arhivei de Folclor“. S-a făcut o propunere pentru 
republicarea lui, care a fost însuşită de Prezidiul Academiei, la 
sfârşitul anului 1957. În martie 1958, am luat contact cu 
academicienii G. Călinescu, I. Iordan, Al. Rosetti şi Emil Petrovici, 
pentru stabilirea comitetului de redacție şi al sumarului revistei. 
Aveam adunate aproape toate articolele, când, tot o hotărâre a 
Prezidiului Academiei, m-a anunţat că „din motive de economie“ s-a 
renunţat la publicarea Anuarului. 

E adevărat că între timp apăruse o nouă publicație de 
specialitate, „Revista de Folclor“, a Institutului din Bucureşti (în al 
cărui consiliu de redacție eram şi sunt încă membru). Dar Anuarul 
nu ar fi făcut concurenţă „Revistei de Folclor“, el având un alt profil: 
articole mari, culegeri ample, monografii etc. Pentru progresul 
folclorului românesc, cred că renunțarea Academiei de a publica în 
continuare „Anuarul Arhivei de Folclor“ însemnează o pierdere 
considerabilă. 

e e 

Raporturile mele oficiale cu Institutul de Folclor din 
Bucureşti au început prin anul 1956. Directorul adjunct, Mihai Pop, 
pregătea volumul I al „Revistei de Folclor“. S-a gândit şi la mine, 
mai ales pentru bibliografia folclorică românească, pe care o 
dădusem în Anuarul Arhivei pentru epoca 1930-1943 (lucrată, la 
început, de mine însumi, apoi de Ion Mărcuş, sub conducerea mea). 
Am despoiat — aproape singur — materialul pentru anii 1944-1950 

(apărut în vol. I al Revistei, din 1956), apoi pe cel din anii 
1951-1955 (apărut în vol. II). Sunt convins că această lucrare, — cu 
care îmi încheiam activitatea mea de un sfert de veac de bibliografie 
folclorică românească —, a fost foarte utilă şi binevenită”. 

Am înţeles de la început să susţin şi cu alte contribuţii noua 
revistă de folclor. Tot pentru vol. I am dat articolul Samuil 
Micu-Clain şi folclorul, despre care cred că a lămurit întrucâtva 
interesul arătat de Şcoala Ardeleană față de materialul folcloric. 
Pentru vol. H (1957) am scris o recenzie documentată despre cartea 
lui Tiberiu Alexandru: Instrumentele muzicale ale poporului 
român“. La vol. IN (1958), am dat un necrolog al regretatului 
profesor Ion Breazu. Pentru acelaşi volum, trimisesem un articol 
comemorativ: Folcloristul George Pitiş. La centenarul naşterii sale. 
Acest articol n-a văzut lumina tiparului. E de presupus că 
interveniseră dispoziţii în urma cărora publicarea articolelor 
privitoare la folcloriştii vechi şi la comemorarea lor nu mai puteau 
găsi loc în paginile revistei. Această supoziție ar explica şi faptul că 
nu s-a scris nici un rând la moartea lui Traian Gherman (1960) şi nu 
s-a socotit că e cazul să fie comemorat un deceniu de la încetarea din 
viaţă a lui A. Gorovei, cu atât mai mult, cu cât nimeni nu anunţase, 
în 1951, moartea lui. Întrucât priveşte colaborarea mea la Revistă, ea 
a încetat, după ce nu mi s-a publicat articolul despre Pitiş. 

Cu Institutul am avut şi alte raporturi. Am condus, între anii 
1957-1959, lucrările unei mari bibliografii a folclorului românesc. 
Concepută în patru volume, am colaborat intens la despoierea 
materialului pentru întâiele două”, în calitate de şef al colectivului 
Cluj (alcătuit din Teofil Bugnariu, Emil Sklenka şi — o vreme — de 
Emil Micle). Am făcut şi clasificarea materialului cuprinzând cele 


6 Cf. Introducerea la Bibliografia folclorului românesc pe anii 1944-1950, din „Revista de Folclor" 1 
(1956), p. 345-383. 

66 p, 249-257. 

© p, 255-258, 

6 Nr. 4, p. 150-151. 

© Vol. I: de la începuturi la apariţia „Şezătoarei" (1892); vol. II: 1892-1918. 

aproape 10 000 fişe ale volumului I. Consideraţii de sănătate — 
oboseala ochilor — m-au determinat să închei această colaborare în 
iulie 1961, după ce lucrasem vreun an şi la despoieri de material 
pentru volumul IN (1919-1944). 

Încă de la începutul anului 1957, Mihai Pop insista să preiau 
conducerea Secţiei de folclor din Cluj a Institutului. Am refuzat 
consecvent să primesc postul acesta, care mi-ar fi răpit timpul pe 
care înțelegeam să-l consacru lucrărilor personale. Dar, n-am putut 
să refuz o colaborare ca cercetător ştiinţific. Angajarea mea — cu o 
jumătate de normă — a început la 1 oct. 1957 şi a încetat la 31. III. 
1959, o dată cu aplicarea legii cumulului. 

Amintirile legate de această colaborare nu sunt din cele mai 
plăcute. Secţia din Cluj n-a fost niciodată o instituție cu personal 
omogen şi cu o conducere de suficient prestigiu, motiv pentru care 
lucrările nu mergeau satisfăcător. 

Mă înscrisesem cu tema Repertoriul dramatic al minerilor 
români din Nordul Transilvaniei. Am terminat partea întâi: Misterul 
Adam şi Eva la români. Fiind solicitat de Institut să colaborez la 
volumul festiv al Congresului Internațional de Folclor de la Sinaia 
(august 1959), am tradus studiul în limba germană (Das 
Paradiesspiel bei den Rumänen). Din motive pe care nu le cunosc, 
acest volum n-a apărut nici până astăzi, contribuția mea rămânând în 
dosarele Institutului din Bucureşti. 

se e 

Activitatea mea principală a continuat să se desfăşoare în 
cadrul Secţiei de istorie literară şi folclor a Institutului de Lingvistică 
din Cluj. Pentru anii 1958/1959 am anunţat ca temă o ediţie critică a 
culegerii lui Nicolae Pauleti. Ca să pot da o lucrare cât mai 
documentată, am făcut o anchetă şi la Roşia, satul de naştere al 
primului nostru culegător de poezie populară. Am ţinut şi o 
comunicare despre Nicolae Pauleti şi culegerea lui de cântece 
populare din Valea Secaşului (1838), în cadrul sesiunii ştiinţifice a 
Academiei R.P.R., Filiala Cluj, la 25 martie 1960. Lucrarea a apărut, 
ca întâiul volum al Secției de istorie literară şi folclor — Cluj, în 
aprilie 1962, sub titlul Cântări şi strigături româneşti de cari cântă 

fetele şi ficiorii jucând. Scrise de Nicolae Pauleti în Roşia, în anul 
1838. Ediţie critică, cu un studiu introductiv de Ion Muşlea (142 
pagini)”. Publicaţia a fost bine primită”!. Cercurile ştiinţifice clujene 
au ținut să accentueze că ea constituie întâia ediţie critică a unui 
manuscris din bogatul fond al Bibliotecii Centrale din Blaj. 
Caracostea s-a pronunţat despre ea în felul următor: „Editarea atât de 
utilă şi bine organizată a materialului folcloric cules de Pauleti... 
Avem, în sfârşit, un singur punct de sprijin pentru documentarea 
curentului poporan anterior culegerii lui Alecsandri...“ (Scrisoare: 
Bucureşti, 4. VI. 1962). 

Am mai făcut şi alte comunicări la sesiunea Academiei. 
Astfel, la 22. XII. 1954, am vorbit despre Jon Pop-Reteganul, 
folclorist. Mult dezvoltată, comunicarea a apărut în publicaţiile 
Filialei Cluj 7, sub acelaşi titlu (şi ca extras). (E însă regretabil că 
multe note interesante şi prețioase n-au putut apărea din cauza 
„economiei de hârtie“ şi nu ştiu dacă, cu tot materialul nou 
descoperit ulterior despre marele folclorist transilvănean, voi mai 
putea reveni vreodată asupra lui). 

Altă comunicare am ținut la sesiunea Academiei din 
Bucureşti, la 3. X. 1957 Joimăriţa: o ființă demonică românească. 
(În lipsa mea ea a fost citită de colegul meu Ion C. Chiţimia). 

În cadrul conferinţelor publice organizate de Filiala Cluj a 
Academiei R.P.R., am vorbit, cu prilejul semicentenarului morții, 
despre Jon Pop-Reteganul folclorist (IV. 1955), iar la 1. II. 1957 
despre Dr. M. Gaster şi folclorul (cu prilejul centenarului naşterii 
sale). 

După ediția Pauleti, m-am anunţat în planul Secţiei cu tema 
Cântare şi verş la Constantin. Sfârşitul lui Brâncoveanu în 


70 Tin să mulţumesc măcar aici profesorului Romulus Todoran, pentru ajutorul substanţial pe care 
mi l-a dat la redactarea capitolului Grafia şi transcrierea textelor (p. 42-45). 

71 Recenzii în „Steaua“ (Cluj), 13 (1962), nr. 10, p. 88 (Ion Taloș); „Scrisul Bănăţean" (Timişoara), 
14 (1963), nr. 1, p. 112 (I. Şeuleanu); „Iaşul Literar", 9 (1963) (Vasile Adascăliţei); „Studia 
Universitatis Babeş-Bolyai”, Cluj, Series Philologia, Fasc. 2, 1962, p. 123-125 (D. Pop); „Revista 
de Folclor" (Bucureşti), 8 (1963), nr. 1-2, p. 185 (Ligia Birgu). 

72 „Studii şi cercetări ştiinţifice”. Seria III. Ştiinţe sociale. 3-4 Anul VI (1955), p. 45-68. 

repertoriul dramatic al minerilor din Nordul Transilvaniei. 
Urmăream demult piesele populare din apropierea Băii Mari 
(Misterul Adam şi Eva la români, de care am amintit, e una dintre 
ele). Pentru a mă documenta mai de aproape asupra lor, în anii 1946 
şi 1950, am făcut şi două deplasări la Băiuț şi Cavnic. După studii şi 
cercetări foarte amănunțite, am dat o lucrare interesantă asupra 
acestei prețioase manifestări necunoscute a celei mai năpăstuite clase 
sociale de la noi. (Ea a apărut în Studii de istorie literară şi folclor, 
Cluj, 1964, p. 21-61). 

Am amintit mai sus că în anul 1958 încercasem — fără succes 
— să public un articol despre folcloristul braşovean George Pitiş, de 
la a cărui naştere se împlineau o sută de ani. Viaţa — atât de 
revoltător de puţin cunoscută — şi activitatea bogată a acestui harnic 
cercetător al obiceiurilor şi literaturii populare a Transilvaniei 
sud-estice n-a încetat să mă preocupe. De aceea, am înscris-o ca 
temă a Secției. Lucrarea, care cuprinde un amplu studiu introductiv 
şi părți alese din manuscrisele profesorului braşovean, va apărea ca 
volum aparte (237 pagini dactilografiate +11 ilustrații) la E.P.L.A., 
probabil în anul 1966, cu titlul: George Piti, folclorist şi etnograf. 

După aprecierea mea, două sunt cele mai interesante 
obiceiuri specifice ale românilor ardeleni. Primul e acel al junilor 
braşoveni, despre care am dat studiul meu din 1930, şi, în 1965 am 
predat spre publicare Noi contribuţii... Al doilea obicei: Târgurile de 
fete din Munţii Apuseni şi ai Bihorului. 

Problema aceasta m-a preocupat de multă vreme şi, 
înscriind-o ca temă, am ținut să cercetez toată literatura asupra ei, 
pentru a încerca să o lămuresc. 

Paralel cu temele de plan, am început lucrări noi, am căutat 
să pun la punct altele, mai vechi, sau să revin cu noi contribuții 
asupra lor. 

În anii 1928-1931, publicasem trei lucrări despre icoanele pe 
sticlă, iar în 1939 alta, despre xilogravurile țăranilor români din 
Transilvania. Problema acestor realizări deosebit de importante ale 
artei populare româneşti n-a încetat să mă preocupe. Când Secţia de 
artă plastică a Editurii E.S.P.L.A. mi-a oferit, în anul 1957, să fac o 

lucrare, despre icoanele pe sticlă şi xilogravurile populare, am primit 
bucuros, deşi trebuia să întrerup lucrări importante în curs (care au şi 
avut de suferit). Prilejul de a prezenta o mai largă şi mai amplă” 
documentare asupra celor două manifestări artistice ţărăneşti şi — mai 
ales — de a o ilustra cu peste o sută de reproduceri (18 în culori şi 91 
în alb-negru) îmi surâdea în mod deosebit şi am lucrat cu multă 
plăcere la ea. La începutul lui octombrie 1957 am prezentat-o 
redacției. A fost primită — cu mici modificări — şi anunţată „ca 
urmând să apară, în februarie 1958, sub titlul: Arta ţăranilor români 
din Transilvania. Icoane pe sticlă şi xilogravuri. În toamna lui 1958 
am făcut corecturile, iar în decembrie am văzut macheta: 
reproducerile — mai ales cele în alb-negru — erau admirabile“. Din 
nenorocire, tipărirea lucrării a fost oprită din cauza implicațiilor 
religioase ale subiectului şi ale reproducerilor. Încercările editurii de 
a o publica totuşi, cu modificări cerute de moment, n-au reuşit. Se 
vede că aceasta e soarta lucrărilor mele despre icoane pe sticlă şi 
xilogravuri, anunţate în prospecte, cataloage şi buletine bibliografice, 
ca urmând să apară. Să sperăm însă că acest lucru va fi posibil 
într-un viitor apropiat, cu atât mai mult, cu cât întreprinderea 
„Cartimex“ primise oferte pentru editarea lucrării şi în limbile cehă, 
polonă şi chineză. 

În anul 1956, încercasem să scot în evidenţă interesul arătat 
de către primul corifeu al Şcolii Ardelene — Samuil Micu — față de 
folclor. Am promis că mă voi ocupa de această latură şi la Petru 
Maior — dar n-am ajuns să o fac™^. Am reuşit să studiez acest aspect 
la Timotei Cipariu, cel mai însemnat reprezentant al Şcolii latiniste. 
Această lucrare — despre care am făcut o comunicare la Secția de 
istorie literară şi folclor a Institutului de Lingvistică — Cluj, încă în 
anul 1960 (Timotei Cipariu şi literatura populară), — a apărut în 


73 În anul 1957 am făcut şi cercetări pe teren, la Huedin şi Mărgău, pentru a stabili evoluţia 
meşteşugului zugrăvirii pe sticlă până în zilele noastre. 

74 Cu preocupările folclorice ale lui Şincai s-a ocupat acad. D. Prodan (Un manuscris al lui 
Gheorghe Şincai impotriva superstițiilor (Cluj, 1950). 

buletinul ei amintit mai sus (1964). Din ea se vede cât de preocupat a 
fost marele savant blăjean de literatura populară”. 

Tot în cadrul activității mele oficiale am fost solicitat, în anul 
1960, să colaborez şi la Tratatul de istoria literaturii române, editat 
de Academia R.P.R., fireşte, la partea folclorică. Mi s-a dat să 
redactez, fără să fiu întrebat, capitolul Cântecul istoric. Cum nu mă 
ocupasem niciodată cu asemenea subiect, însărcinarea nu m-a 
încântat. Dar am lucrat tema conştiincios, reuşind să dau un articol 
despre un gen atât de dificil, contribuind chiar cu o seamă de ştiri 
inedite (de exemplu fragmentul de cântec despre Caterina Varga, un 
alt cântec despre Avram Iancu etc.). Textul l-am modificat, conform 
observaţiilor — puţin numeroase şi neimportante — ale redacţiei. În 
locul celui de al doilea articol ce mi s-a propus să lucrez pentru 
Tratat — Snoava — m-am oferit să contribui cu material transilvănean 
inedit la capitolul Teatrul popular. Încă din „machetă“, contribuţiile 
mele au fost modificate şi reduse (din cauza spațiului mic acordat 
folclorului), iar în volumul apărut în 1964 textul a fost publicat cu 
grave greşeli de tipar. 

La acelaşi Tratat (vol. II) am dat, la cererea acad. 
Perpessicius, un articol despre Dr. Vasile Popp, a cărui activitate 
folclorică, bibliografică şi literară nu trebuia să lipsească din istoria 
culturii române. 

Prin anul 1946 aflasem că cunoscutul profesor budapestan 
Gh. Alexici „publicase“ şi un al doilea volum din Texte de literatură 
poporană română. Am găsit, cu multă greutate, după vreo zece ani, 
nu un volum tipărit, ci un exemplar din ceea ce ar fi trebuit să fie 
acest volum: 256 pagini tipărite, fără foaie de titlu, fără introducere, 
cuprins, glosar şi note, rămas aşa din anul 1913 şi depus la 
Biblioteca Muzeului Maghiar din Budapesta, ca manuscris. 
Obţinând un microfilm al volumului, mi-am dat seama de 
importanţa celor 556 cântece lirice provenind din părțile vestice ale 


75 Aici e locul să aduc mulţumiri cordiale tânărului meu coleg Pompiliu Teodor, care mi-a 
comunicat interesante materiale inedite şi m-a ajutat la descifrarea chirilicelor. 

țării (Arad-Bihor-Banat) pentru folclorul românesc. La 1 iunie 1962, 
am făcut o comunicare cuprinzătoare, în Secţie, despre viaţa şi opera 
lui Alexici, precum şi despre textele care alcătuiesc volumul. La 10 
aprilie 1965, am prezentat Editurii Academiei manuscrisul acestei 
opere postume a lui Alexici (studiu introductiv, nota editorului, 
texte, glosar, în total 290 pagini), volum care va apărea în 1966. 

Rămân proiectele de viitor. Am început să lucrez la 
Contribuţii privitoare la originea Vifleimului în Transilvania. Mă 
preocupă, desigur, şi alte subiecte noi. Dar mai întâi va trebui să pun 
la punct noile contribuții la studiile mele mai vechi, cum sunt: 
Doctorul Vasile Popp la Zlatna (date noi despre viaţa şi 
corespondenţa lui) şi Cercetări folclorice în Valea Gurghiului (reg. 
Mureş), începute în 1934 şi 1935: introducere şi texte. 

e e 

În micul chestionar adresat de Arhivă folcloriştilor cu 
activitate recunoscută, puneam întrebarea: „Cu ce folclorişti români 
şi străini aţi stat în legătură sau în corespondență?“ În general, am 
dat informaţii despre câțiva străini, iar dintre români, despre relațiile 
cu profesorii Bianu, Puşcariu şi Caracostea, dintre care primii doi, e 
adevărat, nu au fost folclorişti, dar au arătat mult interes pentru 
culegerea şi studierea folclorului.” 

În ordinea cronologică a relaţiilor cu vechi foleloriști, primul 
de care trebuie să mă ocup e Artur Gorovei (1864-1951). Am amintit 
de începutul corespondenţei mele cu el, în anul 1924. Ea a continuat, 
cu mici întreruperi, până aproape de moarte. Scrisorile lui — din care 
am păstrat aproape 50 — sunt pline de preocupări de folclor: 
colaborarea la Anuar (1932), donații de manuscrise (ale lucrărilor lui 
şi ale altora) făcute Arhivei (1931-1946), salvarea de ororile 
războiului a dosarelor cu corespondența revistei „Şezătoarea“ 


76 S, Puşcariu a publicat în tinereţe câteva culegeri de literatură populară (cf. „Gazeta 
Transilvaniei”, 1893, nr. 197; 1894 nr. 75, 129; 1895, nr. 129 etc.) şi s-a ocupat de aspecte ale 
ei în diferite lucrări de istorie literară. Iar Bianu s-a ocupat şi el de probleme de folclor (cf. 
articolul meu din „Anuarul Arhivei de Folklor“, 3 (1935), p. 1-6). 

(1944), reapariţia „Anuarului Arhivei de Folclor“ (1947) etc. etc. 
Personal l-am cunoscut abia în toamna anului 1928, la Congresul 
Internațional de Artă Populară din Praga. Ne-am împrietenit repede 
şi corespondenţa a devenit susținută şi caldă. Prin anii 1936-1940 
încerca mereu să ajungă la Cluj, spre a ne revedea şi a cunoaşte pe 
Traian Gherman, Valeriu Bologa şi pe alți folclorişti. Dacă această 
încercare n-a reuşit, ne-am întâlnit totuşi, la Sibiu, în octombrie 1944 
(se refugiase de la Fălticeni la Blaj). Într-o seară l-am poftit la 
restaurantul „Bufnița“, unde am invitat şi pe ceilalți doi folclorişti, pe 
care ținuse să-i cunoască la Cluj. Gorovei trecuse de 80 de ani, dar 
era foarte vioi şi entuziast. Când i-am propus reeditarea „Șezătoarei“, 
a fost foarte încântat. Insista pe lângă Traian Gherman să o publice 
împreună. Pe copertă urma să figureze şi titlul revistei lui Gherman: 
„Comoara Satelor“. 

Ne-am despărțit cu gândul la această importantă hotărâre 
folclorică. Dar, fireşte, ea nu s-a mai putut realiza. În scrisorile ce au 
urmat întâlnirii, îmi comunica proiectul de a scrie despre folcloristul 
blăjean Alexiu Viciu, pe care-l vizita zilnic. La 2 martie 1945 s-a 
întors la Fălticenii lui dragi. În drumurile pe care le-a făcut la 
Bucureşti, nu pregeta să mai țină comunicări la Cercul de studii 
folclorice'$, deşi avea 84 de ani. Vârsta începuse totuşi să-l apese. La 
7. I. 1949 îmi scria că e „sănătos, dar destul de năcăjit; trăiesc singur, 
fără nimeni care să mă îngrijească, mănânc pe la crâşme care se 
numesc «restaurante» şi nu mai ştiu ce zile mă aşteaptă. Nu am nici 
un prieten şi nu ştiu ce m-aş face, dacă nu aş avea patima scrisului şi 
a cititului“. 

Ultimele rânduri pe care mi le-a adresat, la 24. I. 1951, sunt 
scrise din Bucureşti, unde venise la fiul său, pentru a se supune unei 
operații de cataractă. Acolo a şi murit, în urma unei congestii 


77 Din motive independente de voinţa mea, ele n-au ajuns la Arhiva de Folclor — Cluj, ci la Secţia 
etnografică a Muzeului regional din Iaşi. 

78 Reminiscențe despre cultul phalic în judeţul Baia şi Balaurul din CotnarT (scrisoare din 3. IV. 
1948). 

cerebrale, două luni mai târziu (19. III). A fost înmormântat la 
cimitirul Belu, „parcela scriitorilor, figura 114, 

Am dat mai multe amănunte despre cel ce şi-a câştigat atâtea 
merite pentru promovarea culegerilor şi studiilor de folclor 
românesc, pentru că — după cât ştiu — nicăieri nu s-a evocat, fie cu 
prilejul morţii, fie la zece ani de la încetarea lui din viață, figura 
„decanului“ folcloriştilor noştri. Unele din aceste date ar putea fi 
deci utile istoriei folclorului românesc. 

La împlinirea a o sută de ani de la naşterea lui (1964), am 
făcut o comunicare la Secţia clujeană de istorie literară şi folclor a 
Academiei, care se va publica în „Anuarul Muzeului Etnografic al 
Transilvaniei“, pe anii 1961-1964. Multe din scrisorile pe care mi 
le-a adresat Gorovei vor apărea în curând în Corespondenţa lui. 

Pe Traian Gherman (20. IX. 1879-28. II. 1961) l-am 
cunoscut abia după anul 1930. Folclorist din vechea gardă, era tot 
atât de entuziast ca şi Gorovei, dar cu o pregătire ştiinţifică mai 
temeinică, dată de facultatea de ştiinţe pe care o urmase“l. Aveam 
mare stimă pentru cel care reuşise să publice, imediat după Unire, 
cu mari sacrificii personale, revista folclorică ardeleană cu cea 
mai frumoasă ținută ştiinţifică („Comoara Satelor“, Blaj, 
1923-1927). Cunoscând foarte bogatele-i culegeri de material 
etnografic şi folcloric, l-am rugat să colaboreze la Anuarul 
Arhivei, ceea ce a şi făcut“!. După cedarea Transilvaniei de Nord 
şi mai ales după întoarcerea la Cluj, ne-am împrietenit mai mult. 
El îmi cerea părerea în privința organizării şi publicării imensului 
său material, din care îmi împărtăşea şi mie informații mărunte 
care mă interesau. După fiecare drum făcut la Bucureşti, mă 
duceam să-l văd, spre a-l pune la curent cu mişcarea folcloristică 
din capitală, şi cu proiectele cercetătorilor cunoscuţi, ca prof. 
Caracostea, R. Vuia, Ovidiu Bârlea, Adrian Fochi. Numele meu 
ajunsese cunoscut în familia lui. Într-o zi mi-a scris că o nepoţică 


79 Scrisoarea fiului său Sorin Gorovei (9. IV. 1951). 
30 Gorovei urmase Facultatea de Drept. 
81 7ovărășiile de Crăciun ale feciorilor români din Ardeal, „Anuaru™ 5 (1939), p. 57-78. 

s-a oferit să-i spună o poveste cu „Muşlea cel voinic şi merele de 
aur“ (confuzie cu Prâslea)... Mă conjura să n-o scap din vedere 
la... Bibliografia poveştilor româneşti... Ultimii doi ani a fost 
greu bolnav şi-l cercetam mai puţin, ca să nu-l obosesc. La 
moarte, am vrut să-i ţin un scurt panegiric. Spre regretul meu — 
voiam să se ştie ce om de valoare pierde Transilvania — lăsase cu 
limbă pe moarte să nu se vorbească deloc la înmormântare. Ca şi 
când ar fi cunoscut acest consemn, periodicele clujene de cultură 
generală şi cele bucureştene de specialitate n-au scris nici un rând 
despre unul din cei mai importanţi folclorişti transilvăneni”. 

Am fost în corespondență mai susținută şi cu cunoscutul 
folclorist sas Adolf Schullerus, autor al prețiosului catalog al 
poveştilor româneşti. Când abia mă întorsesem în ţară, el a avut 
bunăvoința să-mi recomande literatură bogată pentru motivul 
„Lenorei“ la români şi al asociaţiilor de feciori la saşi. Câţiva ani 
mai înainte îmi recenzase cu bunăvoință cele două publicaţii 
redactate la Paris (în „Korrespondenzblatt des Vereins für 
Siebenbiirgische Landeskunde“ XLIX (1929), p. 54). Îmi pare şi 
astăzi rău că nu l-am cunoscut personal. Sunt convins că aş fi 
putut învăța mult de la el. 

Despre Romulus Vuia (28. I. 1887-5. VII. 1963) am 
amintit, în treacăt, în legătură cu stagiul meu de şef de lucrări la 
Muzeul Etnografic din Cluj (1926-1929). După ce mi-am dat 
demisia din acel post, raporturile noastre au fost multă vreme 
destul de reci. În refugiul de la Sibiu şi după întoarcerea la Cluj, 
ele s-au ameliorat mult. După mutarea lui Vuia la Bucureşti, 
începând de prin anul 1955, a început să-mi scrie din ce în ce mai 
des. De câte ori mă duceam în capitală, îl vizitam regulat. 
Scrisorile şi convorbirile noastre aveau ca subiect viitorul şi 
organizarea cercetărilor etnografiei şi folclorului românesc, de a 


22 Despre activitatea lui folclorică să se consulte bogatele şi amănunţitele-i „Mărturisiri“ (ms. la 
Arhiva de Folclor Cluj, nr. 1116). În 1963, D. Pop a publicat în „Studia Universitatis 
Babeş-Bolyai" (Cluj), Series Philologia, Fasc. 2, 1962, p. 83-85, sub titlul O bogată moștenire 
ştiinţifică, un articol binevenit despre activitatea lui T. Gherman şi colecţiile lui manuscrise. 

căror soartă era în permanenţă preocupat, aproape obsedat. Se 
frământa foarte mult şi pentru întocmirea unui tratat de etnografie 
şi folclor, pentru care repartizase diferiților cercetători titlurile 
capitolelor respective. 

Deşi împlinise 75 de ani, în 1963 mai lucra încă în cadrul 
Secţiei de etnografie a Academiei R.P.R. Consideram şi 
protestam mereu că-şi pierde prea mult timp cu întocmirea de 
memorii şi întâmpinări în legătură cu crearea unui institut de 
etnografie românească şi a unei reviste dedicate aceleiaşi 
discipline (în care era cuprins şi folclorul). Cunoscând ce material 
folcloric bogat posedă — culegeri personale de colinde şi balade 
din Ţara Hațegului, făcute în jurul anilor 1910 — insistam de 
fiecare dată să se ocupe de pregătirea lor pentru tipar. Nu m-a 
ascultat însă şi mi-e teamă ca acest preţios material să nu se 
piardă — cel puţin în parte — pentru folclorul nostru. 

Dotat cu un organism extrem de viguros — deşi cardiac — 
lucra şi se agita de dimineaţa până seara, făcea călătorii de studii 
(în Ucraina, Ungaria, Bulgaria şi Albania, în ultima ţară s-a 
cățărat până la înălțimi de 2000 m, pentru a cerceta viaţa 
păstorilor aromâni). Tot atât de activ l-am văzut şi ultima oară, în 
vara anului 1963. M-am bucurat mult că una din cele mai 
importante lucrări postume — Tipurile de păstorit la români — a 
ajuns să vadă lumina tiparului. 

Lucian Blaga (9. V. 1895-6. V. 1961) n-a fost folclorist, 
dar s-a dovedit întotdeauna un mare înțelegător, chiar un pasionat 
al folclorului. Nu numai opera lui e pătrunsă adânc de viaţa 
spirituală a poporului, ci a ţinut să alcătuiască şi o antologie de 
poezie lirică populară (care va apărea în 1966). În anii când am 
lucrat împreună la Biblioteca Academiei R.P.R. din Cluj 
(1951-1952), a răsfoit luni întregi mii de pagini din manuscrisele 
Arhivei, pentru a găsi, poate abia o dată la o săptămână, câte un 
text care îl satisfăcea. La această antologie pot spune că am 
colaborat şi eu, în sensul că i-am atras atenţia asupra a numeroase 

poezii pe care le socoteam indicate să figureze într-o asemenea 
lucrare. 

În altă ordine de idei: de câte ori, prin anii 1940-1945, se 
ducea la sesiunea generală a Academiei Române, mă întreba dacă 
Arhiva n-are nevoie de ceva. Totdeauna îl rugam să susțină 
modestele subvenţii propuse de mine, lucru pe care-l făcea chiar 
opunându-se dorințelor prietenului său Sextil Puşcariu. 

Discutam adesea probleme de folclor. L-am întrebat, o 
dată, dacă şi el crede că Mioriţa e cea mai frumoasă poezie 
populară a noastră? — „Nu, altele!“ De pildă: „Doamne, Doamne 
şi iar Doamne/Dumnezeu pare că doarme, / Cu capul pe-o 
mănăstire/Şi de lume n-are ştire.“ Ce abisuri!“ a încheiat el. 

În toamna anului 1959, Editura de Stat (ESPLA), cu care 
eram în legături, de când cu contractul publicării studiului despre 
icoanele pe sticlă, mi-a propus să fac o lucrare despre bisericile de 
lemn din Transilvania. Am comunicat această propunere lui 
Lucian Blaga şi i-am spus că m-aş angaja, dacă ar vrea s-o facem 
împreună. Blaga a tăcut, a surâs şi mi-a răspuns că ar lucra cu 
încântare o asemenea temă. 

Am cooptat, între autori, pe tânărul arhitect O. Beu şi pe 
inginerul Dinel Şerban, un foarte talentat fotograf. Acesta din 
urmă a şi făcut, în Maramureş, vreo 20 de fotografii foarte reuşite, 
urmând să continue cu Bihorul, Sălajul şi regiunea Baia Mare. 

Cei patru autori ne-am întrunit de câteva ori, pentru a 
discuta şi a ne repartiza sarcinile: Blaga avea să scrie introducerea 
propriu-zisă: câteva pagini pe care zicea că le şi are în cap, eu cu 
partea istorică, arhitectul partea tehnică. Dar, planurile acestea 
frumoase s-au spulberat curând, deoarece, ca şi în cazul icoanelor 
pe sticlă, lucrarea a fost oprită. Cultura românească a pierdut 
astfel prilejul unic ca cea mai puternică şi mai înzestrată 
personalitate a vremii noastre să interpreteze această specifică 
realizare artistică a ţăranilor români din Transilvania. 

Profesorul Petru Caraman e întâiul cercetător căruia 
m-am adresat pentru colaborare la Anuar, în anul 1931, fără să-l fi 
cunoscut deloc. A acceptat foarte bucuros şi mi-a dat temeinica sa 

Cronologizarea baladei populare române, studiu masiv, primit 
atât de bine de cercurile noastre ştiinţifice. Am rămas în 
corespondenţă cordială cu el, până prin 1940, când îmi promisese 
un articol despre Originea serbo-croată a unui cântec românesc 
de nuntă şi modificările sale de adaptare, pe care însă nu mi l-a 
mai dat niciodată. Încă de prin anii 1932-1933, insista mereu să 
scot Anuarul mai des, să-l prefac în „Buletin trimestrial“. Cu greu 
l-am convins că aceasta era şi dorința mea, dar nu se putea realiza 
din motive materiale. Ba se gândea să scoată el însuşi o revistă 
sau să reorganizeze cu Gorovei bătrâna „Şezătoare“. Din aceste 
planuri nu s-a ales nimic. În 1938 voia să ajungă profesor de 
etnografie şi folclor la Universitatea din Cluj: „e singura catedră 
care mă interesează“, îmi scria el atunci. A fost numit apoi 
profesor de slavistică la Iaşi, post pe care a trebuit să-l părăsească 
prin 1947-1948, dată de la care nici n-a mai publicat nimic. Ne 
mai scriam o dată, de două ori pe an, iar în vara lui 1963 m-a 
vizitat la Cluj. Ştiindu-l adâncit în cercetări de antroponomastică, 
îl credeam pierdut pentru folclor, când, în primăvara lui 1965, 
mi-a scris că lucrează la un studiu despre cântecele noastre de 
leagăn, ceea ce m-a bucurat foarte mult. 

Prof. Ion Diaconu, desigur, este cel mai bun din tinerii 
folclorişti ai epocii 1930-1948; deşi nu mă cunoştea, mi-a scris 
îndată după apariţia Anuarului I, că e „de neapărat preţ pentru 
cercetător“, şi că „se va dovedi cu timpul un desăvârşit organ 
ştiinţific“. După Anuarul II revine: „Vă felicit pentru ţinuta severă 
ştiinţifică a Anuarului. Academia (Română) a scăpat, în sfârşit, de 
maculatura din trecut. Aţi reuşit s-o ajutați enorm. Mă bucur că 
unul din generația noastră — tânără — a putut realiza lucrul. Sunt 
sigur că ea va putea însănătoşi, prin Arhivă, folclorul românesc, 
îndreptându-l pe căi deosebite de ale înaintaşilor. E nădejdea ce 
mi-a mai rămas“*”.A continuat cu aprecierile şi pentru celelalte 
volume. L-am rugat să contribuie şi el la ridicarea nivelului 


8 Scrisoare din 15. IX. 1934 (Focşani). 

ştiinţific al Anuarului. Ocupat, abia mi-a putut da un singur 
articol, e adevărat, foarte interesant: Psihologie şi creaţie 
populară, deşi, în 1933, îmi scrisese: „in să debutez în publicaţia 
Dv. cu Miorița în Vrancea. Tot astfel, n-a putut da nici Eminescu 
în cadrul folclorului european al veacului XIX“. Până în 1940, 
am fost într-o corespondență susținută. Puţini ştiu că în 1946 a 
publicat, la Focşani, temeinica cercetare: Reflexiuni despre 
cântecul şi versul popular şi aproape nimeni nu are cunoştinţă 
despre al treilea volum (partea I) de Folklor din Râmnicul-Sărat 
(Focşani, 1948), pe care, în dedicaţia cu care mi l-a oferit, îl 
prezintă, cu drept, ca „singura lucrare românească pe teren 
folcloric şi dialectologic, de la 23 August 1944 până la 1 februarie 
1958“. Deosebit de important e documentatul studiu introductiv: 
Observări fugitive asupra problemei lăutarilor (86 pagini). După 
terminarea acestei lucrări, raporturile noastre au încetat, datorită 
unei neînțelegeri: Ştiam că a avut de îndurat multe neplăceri şi că 
e foarte susceptibil. În vara anului 1960, administratorul unui 
sanatoriu de boli nervoase din Tazlău (reg. Mureş), m-a vizitat 
aducându-mi salutări de la Diaconu, care se afla bolnav acolo şi-l 
rugase să mă viziteze. În primăvara anului 1962, i-am trimis un 
exemplar din ediția critică a culegerii lui Pauleti, dar n-am primit 
nici un semn că lucrarea mea i-ar fi parvenit. A rătăcit-o poşta, 
sau, mai probabil, autorul Ținutului Vrancei şi al atâtor altor studii 
aşa de importante era greu bolnav? De atunci, nu mai ştiu nimic 
despre el. 

Etnobotanistul Valer Butură îmi trimitea interesantele sale 
lucrări (Iarba codrului, Cultul mătrăgunei... etc.) încă dinaintea 
războiului, când abia îl cunoşteam. Numit conferenţiar de 
geografie economică în 1946, ne întâlneam şi discutam adesea 
împreună (1949-1951), birourile noastre de la universitate fiind 
vecine. Şi mai mult ne-am legat în anii 1957-1958, când, după ce 


3 Dau aceste titluri şi pentru a se şti ce probleme interesau pe folcloriştii noştri de seamă între anii 
1935-1945, chiar dacă lucrările n-au fost terminate sau n-au putut apărea. 

trecuse la Muzeul Etnografic, am insistat să ia o jumătate de 
normă la Institutul de Folclor. Aveam acolo lungi discuţii 
privitoare la problemele de etnografie şi folclor. Era pasionat 
pentru cercetările pe teren şi pentru problemele ştiinţifice. Deşi 
neînțeles şi lipsit de sprijinul şefilor săi, a reuşit să adune o mână 
de cercetători şi să publice valorosul „Anuar al Muzeului 
Etnografic al Transilvaniei“ (I, II, iar III sub tipar). Studiile şi 
articolele lui: Spălarea aurului şi mineritul țărănesc din Munţii 
Apuseni, Obiectele pastorale din Carpaţii români..., Agricultura 
în terase în zonele înalte ale Carpaţilor româneşti etc., sunt 
apreciate, fiind publicate sau comunicate şi în străinătate. Lui 1 se 
datoreşte — în cea mai mare parte — şi dezvoltarea, an de an, a 
parcului etnografic de la Hoia. Cu tenacitate, abnegaţie şi multă 
pricepere a achiziționat material etnografic de deosebită 
importanță, ocupându-se cu multă stăruință de amplasarea şi 
punerea lui în valoare. Totuşi e păcat că l-au acaparat problemele 
etnografice. Eu tot mai nădăjduiesc să-l interesez în chestiuni de 
folclor, mai ales dacă — cum e dorința noastră a amândurora — voi 
reuşi să-l aduc la Secţia de etnografie şi folclor a Academiei, unde 
ar putea să se consacre studiilor personale, să formeze cercetători 
tineri cu neîntrecutul său dar didactic şi — dându-și întreaga 
măsură a capacităţii sale — să ridice prestigiul ştiinţific al Secţiei. 
În decembrie 1949, m-a căutat la Arhiva de Folclor, 
instalată în biroul prof. Ion Breazu, de la Universitate, tânărul 
folclorist Ovidiu Bârlea. ÎL cunoşteam dintr-o lucrare asupra 
baladei populare, publicată în: „Fundaţiile Regale“ [Revista 
Fundațiilor Regale“], din 1941. În 1949 era cercetător la Institutul 
de Folclor din Bucureşti şi căuta material inedit despre balada 
haiducului Radu Anghel. l-am pus la dispoziție materialele 
Arhivei şi cred că a fost mulțumit de felul în care l-am primit. 
Relaţiile mele cu el au devenit tot mai strânse. Bârlea e cel mai 
pregătit cercetător de literatură populară, atât în munca pe teren, 
cât şi în cercetările de bibliotecă. Pasiunea şi puterea lui de muncă 
sunt uimitoare. Cultura frumoasă şi o inteligență ascuțită şi 

pătrunzătoare îl fac să descopere substraturile vieţii şi 
manifestărilor populare. Am regretat nespus de mult că temeinicul 
său studiu Influența folclorică în Tiganiada (care va apărea în 
1966 într-o culegere de studii de folclor la E.P.L.A.) n-a putut fi 
publicat în volumul de Studii şi cercetări de istorie literară 
pregătit de Ion Breazu (1957), deşi corecturile în pagini fuseseră 
făcute. Începând cam de atunci, am avut o corespondență 
susținută, referitoare la preocupările noastre de specialitate. În 
anul 1962/63, Bârlea a fost conferenţiar de folclor la Universitatea 
din Timişoara, unde a lăsat amintiri foarte bune. Păcat că această 
activitate didactică, atât de rodnică, n-a fost de mai lungă durată. 
A publicat, între anii 1960-1964 mai multe lucrări importante. 
Cea mai însemnată Poezia tradițională din Tara Pădurenilor — 
trei volume masive — va apărea în 1966-1967. Un model de studiu 
monografic este: Atanasie Marienescu folclorist (Timişoara, 
1963). Deosebit de interesante sunt articolele despre Hamlet în 
folclorul european (Cluj, 1964) şi Ion Creangă şi folclorul (Cluj, 
1965). De la O. Bârlea, folclorul românesc mai are mult de 
aşteptat. 

După 1944, am cunoscut folclorişti mai tineri, cu care am 
avut raporturi personale şi de corespondență, mai mult sau mai 
puţin strânse. Amintesc pe V. Adăscăliţei, Adrian Fochi, Tatiana 
Găluşcă, Ovidiu Papadima, D. St. Petruţiu, Dumitru Pop, Mihai 
Pop. Nu vreau să extind însă prea mult acest capitol al raporturilor 
personale sau de corespondenţă. Totuşi, nu pot să nu mă ocup mai 
de aproape cu alte două legături folclorice, amândouă 
reprezentând cazuri deosebite, atât pentru mine personal, cât şi 
pentru folclor în general. 

Dintre corespondenţi Arhivei, singurul care a ajuns 
cercetător în specialitate şi a cules — încă de pe când urma cursul 
secundar, la Orăştie (între 1931-1935) — materiale deosebit de 
bogate şi de interesante, a fost Gheorghe Pavelescu. Văzându-l 
foarte inteligent şi dotat cu aptitudini de cercetător, m-am ocupat 
în chip deosebit de el, încurajându-l cu premii şi prin scrisori. A şi 
venit la Cluj, unde a urmat cursuri de etnografie — folclor şi 

filosofie. După licență, a fost numit preparator la Muzeul 
Etnografic. Aveam dese convorbiri cu el, privitoare la cercetările 
de folclor şi la problema icoanelor pe sticlă. În anul 1940, am luat 
inițiativa creării, de către Comisiunea Monumentelor Istorice din 
Transilvania, a unui muzeu de astfel de icoane. Eu eram... 
directorul, iar Pavelescu asistentul — fireşte — ambii onorifici. În 
afară de icoanele achiziționate cu diferite prilejuri, am făcut la 20. 
VII. 1940 o deplasare foarte fructuoasă pe Valea Sebeşului (fostul 
judeţ Alba), de unde am adus vreo 20 de piese, deosebit de 
preţioase, fie prin vechimea, fie prin frumuseţea lor. Mai târziu, 
după 1942, a dat el însuşi două lucrări despre pictura pe sticlă. 
Izbucnirea războiului a pus capăt continuării acestor achiziţii“”. 

La Sibiu, colaborarea cu Pavelescu a continuat. El a 
alcătuit de ex. aproape singur chestionarul XII al Arhivei 
(Obiceiurile juridice). Plecând la Bucureşti, şi-a trecut un prim 
doctorat în sociologie (la D. Gusti), apoi, revenind la Sibiu, alte 
două: unul în filosofie (la L. Blaga), celălalt în etnografie şi 
folclor (la R. Vuia). Teza pentru acest din urmă doctorat: 
Cercetări folclorice în sudul județului Bihor, făcute ca stipendiat 
al Arhivei de Folclor, şi-a publicat-o în „Anuarul“ VII (1945). 
Datorită deosebitelor sale calități de cercetător şi a serioaselor 
sale cunoştinţe de filosofie, Pavelescu a dat numeroase studii 
importantes€, pe baza cărora a ajuns întâi director al Muzeului de 
Artă Naţională din Bucureşti (1945-1947), apoi conferențiar de 
etnografie la Universitatea din Cluj (1948-1951) şi director al 
Muzeului Etnografic al Transilvaniei (1948-1951). În anul 1951, 
suspendat din aceste posturi, a plecat la Sibiu, Sălişte şi Cisnădie, 
funcționând ca profesor secundar. Nu ne-am mai văzut decât 
foarte rar, iar corespondenţa noastră — pe vremuri susținută — a 
fost întreruptă aproape cu desăvârşire. Ştiu că lucrează la o 
masivă şi valoroasă monografie a Văii Sebeşului, asupra căreia 


8 Icoanele achiziţionate — cu totul 50 piese — au fost încorporate, în anul 1964, în colecţiile 
Muzeului de Istorie din Cluj. 
% Unul — Pasărea sufieta fost publicat în „Anuarul 6 (1943) cu o revenire în 7 (1945). 

am arătat că a făcut cercetări ca stipendiat al Arhivei, în anul 
1938. Nădăjduiesc că în curând vom putea citi această mare 
monografie regională. Spre regretul meu, încercarea de a se 
încadra în rândurile cercetătorilor Academiei (Filiala Cluj) n-a 
reuşit. 

Rămâne să mai vorbesc de unul din cei mai tineri şi dotați 
cercetători ai folclorului nostru: Jon Taloş. Activitatea lui 
ştiinţifică e o bună ilustrare a uneia din inițiativele deosebit de 
fericite ale regimului: crearea institutelor de cercetări ştiinţifice. 
Când în vara anului 1957 Secţia de istorie literară şi folclor a 
Institutului de Lingvistică din Cluj a avut un post liber de 
cercetător-stagiar, la recomandarea conferențiarului Romulus 
Todoran — el însuşi având legături cu folclorul —, a fost angajat 
tânărul filolog I. Taloş. Date fiind puţinele cursuri de folclor ce se 
făceau pe atunci la facultate, nu ne puteam aştepta ca noul nostru 
coleg de colectiv să cunoască imensul material al culegerilor 
folclorice şi cu atât mai puţin să stăpânească o metodă ştiinţifică. 
Dar, datorită inteligenţei şi persistenţei sale şi, în primii ani, poate 
că şi sfaturilor şi indicaţiilor mele, I. Taloş a devenit foarte curând 
un pasionat al cercetării folclorice, începând de la anchetele pe 
teren şi până la studii foarte serioase. Din lucrările publicate până 
acum, Variantele Meşterului Manole în Transihvania *! — cu 
incursiuni şi în cercetările de folclor comparat —, ar putea fi 
invidiată de orice folclorist cu experiență. Alt studiu bun e Frații 
Schott şi basmele româneşti — cuprinzând mult material 
necunoscut. De asemenea, studiile despre Folclorişti bănăţeni 
înainte de V. Alecsandri îmi întăresc convingerea că I. Taloş va fi, 
în curând, un nume cu greutate în folclorul românesc. 

În oct. 1962, Institutul de Folclor din Bucureşti a trecut la 
Academie. Încă în decembrie 1962 Secţia de Limbă şi Literatură 
de la Bucureşti m-a anunţat că folcloriştii clujeni vor fi 
concentrați într-o unitate pusă sub conducerea mea. Însărcinarea 


87 „Revista de Folclor" 5 (1960). 

de a conduce secția reorganizată — cuprinzând şi un sector 
etnografic — am primit-o însă abia la 15 martie 1965, când încă nu 
eram refăcut după o boală de inimă. 

Am arătat (p. 188) de ce refuzasem, în 1957, conducerea 
Institutului de Folclor din Cluj. Situaţia nu era nici în 1965 mai 
bună, căci, fără numirea de noi colaboratori la diferite colective, 
nu se putea schimba atmosfera. Totuşi, insistenţele unor prieteni 
şi ale unor academicieni de a primi această sarcină au fost atât de 
mari, dorinţa mea de a însufleți Secţia atât de arzătoare, încât am 
terminat prin a accepta. Deşi o jumătate de an e un timp prea scurt 
pentru a face un bilanţ, sunt toate semnele că am greşit primind 
conducerea. Sănătatea mea e precară, posturile promise nu s-au 
creat, iar de o înviorare a atmosferei nu poate fi vorba fără oameni 
noi. 

Singurele realizări au fost, până acum, ținerea unui 
simpozion reuşit închinat Baladei Miorița şi punerea în ordine a 
unei părți din arhiva Secției. De asemenea, a fost schimbată tema 
centrală de folclor literar din planul de muncă pe anul 1965. S-au 
programat şedinţe de comunicări ştiinţifice şi s-au luat măsuri 
pentru obţinerea unei publicații proprii. Scopul meu este deci 
ridicarea nivelului ştiinţific al colectivelor. 

Cât priveşte vechea mea Arhivă, adusă şi ea la Palatul 
Culturii, nădăjduiesc să aibă în curând spaţiu suficient pentru a 
putea fi consultată în alte condiții decât la Institutul de 
Lingvistică. 

Am solicitat să fac o comunicare la congresul internațional 
de etnografie care s-a ţinut la Moscova în august 1964. Am 
propus şi s-a aprobat — nu fără greutate — să prezint o piesă 
dramatică a minerilor şi ţăranilor români din Transilvania: Jocul 
raiului. Titlul, în limba franceză, a fost Le Paradiesspiel chez les 
Roumains. Comunicarea era o prezentare sumară a unei lucrări 
mai dezvoltate (Misterul Adam şi Eva la români). 

În aprilie 1965, am fost delegat de Academie la congresul 
folcloriştilor germani din Marburg — Germania Federală. Starea 

sănătății nu mi-a permis să particip. Regret, cu atât mai mult, cu 
cât ar fi fost un bun prilej ca să reiau legăturile cu numeroşi 
savanți străini. 

Ajuns la capătul expunerii faptelor şi amintirilor privitoare 
la „activitatea mea de folclorist“, mă simt dator să fac un bilanţ şi 
o mărturisire. 

Lucrările mele de specialitate au început cu mici 
monografii, trecând, imediat după întoarcerea din străinătate, la 
cercetări pe teren şi la studii mai ample. Am ţinut să dau cât mai 
curând şi o monografie de cercetări folclorice pe teren, care să 
servească de îndreptar şi altora. Ar fi fost firesc să continuu pe 
acest drum al studiilor din ce în ce mai aprofundate. Dar, o dată 
prins în organizarea şi conducerea Arhivei de Folclor şi de grijile 
publicării Anuarului ei, mi-am dat seama, într-un târziu — şi nu 
fără părere de rău — că timpul nu-mi mai ajunge pentru lucrări 
proprii mai substanţiale. Puteam oare să mai dau înapoi? Nu era 
oare mai importantă decât lucrările personale, o Arhivă de Folclor 
a ţării şi un periodic ştiinţific pentru întâia oară închinat exclusiv 
folclorului românesc? În acel moment de cumpănă, am hotărât să 
dau prioritate Arhivei şi Anuarului. S-au ivit şi împrejurări noi, 
care au contribuit şi mai mult să mă îndepărteze de lucrările 
personale. Astfel, în 1935, am fost numit director al marii 
instituţii care e Biblioteca Universităţii din Cluj. Organizarea şi 
modernizarea ei mi-au cerut iarăşi timp şi multă energie. În 
deceniul 1930-1940, în afară de Cercetări folclorice în Țara 
Oaşului (1932), abia am putut să dau o lucrare de istoria 
bibliotecilor, alta de istoria folclorului ® şi a patra de artă 
populară”. 

A venit apoi refugiul şi din nou organizarea Bibliotecii 
Universităţii la Sibiu, iar, în 1945, reîntoarcerea la Cluj, cu 


8 Cercetări folclorice în Jara Oașului (în 1932). 

% Un sas brașovean — folclorist român. I. C. Hintz-Hințescu. În Omagiu fraților Al. şi Ion Lapedatu, 
Bucureşti, 1936, p. 559-573. 

% Xijogravurile țăranilor români din Ardeal (1939). 

probleme complicate şi grele. Timpurile nu erau prielnice pentru 
lucrări mai extinse. Abia după ce am plecat de la direcția 
Bibliotecii, după încetarea aproape totală a activităţii Arhivei de 
Folclor şi după numirea mea ca cercetător ştiinţific la Academie, 
am putut să închei din nou lucrări mai mari: Jon Pop-Reteganul 
folclorist (1955), Icoane pe sticlă şi xilogravuri (1957), ediția 
critică Pauleti (1959), Cipariu şi literatura populară (1962), 
Cântare şi verş la Constantin. Sfârşitul lui Brâncoveanu în 
repertoriul dramatic al minerilor români... (1963), Folcloristul 
G. Pitiş (1963), ediţia popularelor culese de G. Alexici (1964), 
Târgurile de fete din Munţi Apuseni şi ai Bihorului (1964), Noi 
contribuţii la obiceiul Junilor braşoveni“. 

După terminarea noilor contribuţii la Viața Doctorului 
Vasile Pop şi la Originile Vifleimului în Transilvania, aş ţine mult 
să-mi pot încheia activitatea ştiinţifică cu un volum de studii şi 
articole — parte publicate şi parte inedite — despre Folclorişti 
români din Transilvania. Dacă aceste proiecte nu se vor realiza, 
câteva din lucrările mele rămân totuşi ca nişte contribuţii 
temeinice la cunoaşterea elementelor caracteristice ale folclorului 
românesc din Transilvania. Mă gândesc la Morr-mariage, la 
Obiceiul Junilor braşoveni, la ediția Pauleti, la Sfârşitul lui 
Constantin Brâncoveanu, la Icoanele pe sticlă şi la Xilogravuri, la 
George Pitiş, folclorist şi etnograf, la cele şapte „Anuare ale 
Arhivei de Folclor“ şi la organizarea Arhivei. 


Cluj, 31 august 1965 

1. Academia Română şi folclorul, în „Anuarul Arhivei de Folclor“ I (1932), 
p. 1-7. Retipărit în ediția critică Ion Taloş, în 1971-1972: Ion Muşlea, 
Cercetări etnografice şi de folclor I. Ediţie îngrijită, cu studiu 
introductiv, bibliografie, registrul corespondenţei de specialitate de Ion 
Taloş. Bucureşti, Editura Minerva, 1971. 

2. Ton Bianu şi folclorul nostru, în „Anuarul Arhivei de Folclor“ III (1935), 
p. 1-6. Retipărit de Ion Taloş în aceeaşi ediţie critică, vol. I, p. 303-309. 

3. Ovid Densusianu folclorist, în „Anuarul Arhivei de Folclor“ V (1939), p. 
1-6. Retipărit de Ion Taloş în aceeaşi ediție critică, vol. I, p. 310-317. 

4. Etnografia românească în Ardeal după Unire, publicat în „Societatea de 
Mâine“ V (1928), p. 452-454. Ă 

5. Îmvăţătorii şi folclorul, în revista „Invăţătorul“ (Cluj), an 9 (1928), nr. 
3-4, p. 30-36 şi nr. 5, p. 14-20. Publicat şi în extras. 

6. Memoriu adresat Academiei Române (1929), reprodus de noi după 
dactilograma păstrată, sub cota 1251, în fondul de manuscrise al Arhivei 
de Folclor a Academiei Române. 

7. Memoriu adresat Academiei Române (1930), reprodus de noi după 
dactilograma păstrată, sub cota 1251, în fondul de manuscrise al Arhivei 
de Folclor a Academiei Române. Memoriul a mai fost publicat de 
Gheorghe Pavelescu în Anexe la Radiografii spirituale — Scrisori 
regăsite —, în „Studii şi Comunicări de Etnologie“ IX (1995), p. 31-33. 

8. Apel către intelectualii satelor — cu prilejul înființării Arhivei de Folclor 
a Academiei Române —, în „Școala şi Viaţa“ 1 (1930), p. 588-591. 
Tipărit şi pe foi volante, din care câteva se mai păstrează în Arhivă. 

9. Culegeți folclor!, în „Satul şi Școala“ 1 (1931/1932), p. 9-11. 

10. Pentru crearea unei Conferinţe de folclor, reprodus după manuscrisul 
original, păstrat sub cota 1596 în fondul de manuscrise al Arhivei de 
Folclor a Academiei Române, o dactilogramă nefiind de găsit. 

11. [Adresă pentru obținerea sprijinului Consiliului Naţional de Cercetări 
Științifice, prezidat de Dimitrie Gusti], reprodus după manuscrisul 
original, o dactilogramă nefiind de găsit. 

12. [Adresă referitoare la înființarea unui Institut de Folclor la Cluj], 
reprodus după manuscrisul original, o dactilogramă nefiind de găsit. 

13. Din activitatea mea de folclorist. Contribuţii la cunoaşterea mişcării 
folcloristice româneşti între anii 1925-1965, reprodus după dactilograma 
corectată de autor, păstrată în fondul de manuscrise al Arhivei de Folclor 
a Academiei Române, cota 1928, publicat, prima dată, în „Anuarul de 
Folclor“ I (1980), p. 5-48, cu o singură croşetă impusă de cenzură 
referitoare la „închisoarea politică la Sighet“ suferită de Caracostea. 


PARTEA A II-A 


RAPOARTELE DE ACTIVITATE 


RAPORT ANUAL"! (1930-1931) 


După cum am amintit în întâiul articol al acestui Anuar (p. 
6), Arhiva de Folclor a considerat ca cea mai importantă chemare a 
sa, organizarea culegerii materialului nostru folcloric. Publicarea 
Apelului către intelectualii satelor, răspândit prin „Şcoala şi Viaţa“ 
şi prin alte vreo zece reviste învăţătoreşti, şi tipărit şi separat, a fost 
întâiul pas în această direcție. Exemplare din Apel s-au trimis la 
peste 600 de persoane în decembrie 1930 şi în cursul anului 1931, 
împreună cu întâiul chestionar, consacrat Ca/endarului poporului pe 
lunile ianuarie-februarie. Răspunsurile la acest chestionar au trecut 
de mult de o sută şi ele continuă să mai sosească. 

Al doilea chestionar a fost consacrat culegerii Obiceiurilor 
de vară (Căluşeri, Sânziene, Seceriş). Acest chestionar a fost 
răspândit şi prin revizoratele şcolare din Ardeal, primind şi la el un 
număr de vreo sută de răspunsuri. 

Al treilea chestionar a tratat despre Animalele în credințele şi 
literatura poporului. El a fost trimis în noiembrie şi decembrie 1931. 
Răspunsurile la acesta continuă să sosească. 

În afară de chestionare, am socotit nimerit să introducem şi 
metoda circularelor; se pune colaboratorului de la ţară o singură 
chestiune: există sau nu în satul lui cutare baladă, poveste ori obicei? 
Întâia circulară a Arhivei tinde să culeagă cât mai multe variante ale 
unei anumite snoave despre femeia necredincioasă. 

Mulţi membri corespondenţi ai Arhivei au trimis în afară de 
răspunsurile la chestionare şi diferite materiale folclorice, culese de 
ei mai de mult, sau în urma Apelului nostru. La împărțirea premiilor 


91 „Anuarul Arhivei de Folklor“ I (1932), p. 251-252. 

s-a ținut seama şi de această activitate, întâia condiţie fiind însă să se 
fi răspuns la toate chestionarele Arhivei. 

Iată lista colaboratorilor noştri premiaţi pentru răspunsurile şi 
materialele trimise, în februarie 1932: 

Premiul I, lei 2000: Gh. Bădescu-Aluniş, învăţător în Aluniş, jud. 

Olt. 

Premiul II, lei 1500: G. G. Fierăscu, învăţător în Păuşeşti-Otăsău, 
jud. Vâlcea. 
Premiul III, lei 1000: P. Hossu-Longin, învăţător în Vulcan, jud. 
Hunedoara. 
Şase premii a 500 lei: 
V. Babiuc, învăţător în Satul Mare, jud. Rădăuţi. 
M. D. Niţu, învăţător în Ştirbeşti, jud. Vâlcea. 
P. Lenghel, învăţător în Bârsana, jud. Maramureş. 
C. N. Gafiţescu, învăţător în Dumbrăveni, jud. Botoşani; 
I. N. Dumitrescu-Bistriţa, învățător în Valea-Copcii, jud. 
Mehedinți. 
6. Filip Şopoteanu, elev în clasa a VII-a la Şcoala Normală din 

Cetatea-Albă. 

Am ţinut ca între ei să figureze cel puţin un elev normalist, 
pentru a îndemna pe cât mai mulți colegi ai lui să se familiarizeze 
încă de pe băncile şcolii cu culegerea folclorului. În această direcţie 
am activat mai ales prin şcolile normale basarabene. Aceasta, pe de o 
parte, fiindcă învățătorii basarabeni au răspuns într-un număr absolut 
neînsemnat la chestionarele noastre, pe de altă parte, pentru că 
materialul folcloric al acestei provincii e prea puţin cunoscut şi 
trebuie cules cât mai în grabă. Cu elevii şcolilor normale din 
Cetatea-Albă, Chişinău şi Soroca, am reuşit să împlinim întrucâtva 
această lacună. 

S-a făcut o singură anchetă folclorică şi anume în Ţara 
Oaşului, de către cel ce iscăleşte aceste rânduri. Rezultatele ei au fost 
publicate în acest prim Anuar. În viitor, aceste anchete vor fi 
continuate şi multiplicate, dacă mijloacele materiale o vor permite. 

Materialele intrate au fost înregistrate şi depuse în cutii 
speciale. S-a început copierea lor la maşina de scris şi trierea după 


Il. 
2: 
3. 
4. 
SA 

specialitate. S-a făcut şi un catalog al culegătorilor. S-a mai lucrat la 
întocmirea unei bibliografii a folclorului românesc, din care s-a 
publicat în acest Anuar cea referitoare la anul 1930. 

Arhiva noastră a început să-şi înjghebeze şi o bibliotecă de 
specialitate, care cuprinde până acum 28 volume, majoritatea 
achiziționate. S-au primit donații de la dnii Artur Gorovei (o colecție 
a revistei „Şezătoarea“ şi câteva manuscrise), Emilian Novacoviciu 
(5 vol.), G. T. Niculescu-Varone (4 vol.), Arhiva de Folclor din 
Tartu-Estonia (1 vol.) şi Simion Hârnea (2 vol.). 

Arhiva a căutat să se pună la dispoziția instituțiilor sau 
particularilor care au nevoie de informații asupra folclorului 
românesc. Astfel a satisfăcut cererile Arhivei de Folclor din Tartu 
(Estonia), ale prof. univ. Walter Anderson, din acelaşi oraş, şi ale 
doctorandului Kurt Ranke (Kiel). Autorul acestor rânduri a lucrat 
pentru cunoscuta publicație internațională  Vo/kskundliche 
Bibliographie, literatura folclorică românească a anului 1928. 


RAPORT ANUAL (1932): 


În al doilea an de activitate, Arhiva de Folclor a Academiei 
Române a continuat culegerea de materiale folclorice. S-au întocmit 
şi răspândit alte două chestionare, unul (IV) referitor la Obiceiurile 
de primăvară, altul (V) urmărind culegerea de Credinţe şi povestiri 
despre duhuri, fiinţe fantastice şi vrăjitoare. S-a mai alcătuit şi o 
circulară (Nr. 2), urmărind culegerea variantelor Mioriței. La aceste 
chestionare şi circulare, cât şi la cele din 1931 — care au fost trimise 
noilor corespondenți —, s-au primit numeroase răspunsuri cuprinzând 
materiale preţioase. Apoi şi în acest an a intrat mult material folcloric 
independent de răspunsurile la chestionare. 

Ca şi în 1931, colaboratorii cei mai harnici şi pricepuţi au 
fost distinşi cu premiile următoare (decernate în iunie 1933): 

Premiul I (lei 2000); Mihai Gh. Cojocaru, învăţător 

(Dobreni-Neamţ). 

Premiul II (lei 1500): Gh. I. Dobrescu, învăţător 

(Băneşti-Dâmboviţa). 

Premiul III (lei 1000): Vasile Cutcan, învăţător (Bonţ-Someş). 

Şase premii a 500 lei: 

1. Anatolie Melnic, învăţător (Hodorăuţi — Hotin). 

2. Sterie C. Enuică învăţător (Poiana Mare-Dolj). 

3. P. Balaşiu-Stolneanu, învățător (Dumbrăviţa-Satu Mare). 

4. Valeriu Al. Popa, învățător (Sălciile-Prahova). 

5. Gheorghe Fată, plugar (Valea Mare-Severin). 

6. Petru Vovcă, elev în clasa a VII-a la Şcoala Normală din Bălți. 

O serie de membri corespondenţi, tot atât de harnici şi 
conştiincioşi, care n-au putut fi premiaţi din cauza numărului limitat 
al premiilor, au fost distinşi cu câte un exemplar din „Anuarul 


1 „Anuarul Arhivei de Folklor“ II (1933), p. 247-248. 

Arhivei de Folclor“ I. Iată numele acestora (în ordine alfabetică): D. 
Ahriţculesei, absolvent de liceu; Nicolae Albu, învățător; Ion Barna, 
învățător, Arcadie St. Borşanu, învăţător; lon Gh. Cârlan, învățător; 
Ion Pant. Cârlan, învăţător, G. F. Ciauşanu, profesor; Traian Cionfi, 
învățător, Iuliu Coroiu, învățător, Pavel Dan, profesor; Alex. Dea- 
cencu, învățător; loan C. Demetrescu, învăţător, loan A. Drăguleţ, 
învăţător, Marin Georgescu, învățător; loan Gubici, învățător; Maura 
Malic-Mircea, învăţătoare; Toma Mărăscu, învățător; Mihail Misici; 
Haralamb Mihăescu, doctorand în litere; Vasile Moldoveanu, 
învăţător, Emilian Novacoviciu, învățător pensionar, A. Oprişa- 
nu-Bileţchi, funcţionar; Dem. Păsărescu, învățător, Aurel Peicu, 
învățător, Nicolae M. Petrescu, student; George I. Popescu, învă- 
țător; Gh. Resiga, învățător, Alexei Şanga, învăţător, Marin P. 
Stănescu, învățător, Nicolae Stoica, învăţător, Eustatie Ţăpordei, 
învăţător; loan M. Vlad, învăţător şi Vasile Vlasă, învăţător. 

Anuarul s-a trimis şi membrilor corespondenți, premiaţi în 
1931, care au înţeles să rămână credincioşi colaboratori ai Arhivei, 
anume dlor: Gh. Bădescu-Aluniş, învăţător, G. G. Fierăscu, 
învățător, P. Hossu-Longin, învăţător; V. Babiuc, învăţător; Marin 
D. Niţu, învăţător; P. Lenghel, învățător, C. N. Gafiţescu, învăţător; 
I. N. Dumitrescu-Bistriţa, învăţător şi Filip Şopoteanu, învățător. 

S-a făcut o singură anchetă folclorică printr-un stipendiat al 
Arhivei, dl. Virgil Stanciu, licenţiat în litere, şi anume în judeţele din 
Sudul Basarabiei şi la refugiații transnistrieni. 

S-a continuat copierea la maşina de scris a materialelor 
intrate şi s-a început alcătuirea unui catalog pe specialități, cu 
ajutorul căruia se va putea găsi repede orice material care se află în 
Arhivă. Materialul intrat în urma circularei Nr. 1 (Snoava despre 
femeia necredincioasă) a fost prelucrat şi publicat în chiar acest 
Anuar (p. 195-216), de cel care iscăleşte aceste rânduri. 

S-au continuat lucrările pentru o bibliografie generală a 
folclorului românesc. În acest Anuar s-au publicat cea pentru anii 
1931-1932, precum şi cea referitoare la publicațiile cu cuprins 

folcloric şi etnografic, editate de Academia Română până în anul 
1930. 

Biblioteca Arhivei s-a sporit cu 42 volume, parte donate, 
parte achiziționate. S-au primit donaţii de la Arhiva de Folclor din 
Tartu-Estonia (2 vol.), Al. P. Arbore (3 vol.), Const. Brăiloiu (4 
vol.), N. I. Dumitraşcu (3 vol.), Simion Hârnea (2 vol.), Ion Muşlea 
(4 vol.), G. T. Niculescu-Varone (2 vol.), Em. Novacoviciu (1 vol) şi 
Victor Popa (1 vol.). 

Ca şi în întâiul an de activitate, Arhiva a continuat să stea la 
dispoziţia instituţiilor sau particularilor, care au nevoie de informaţii 
asupra folclorului românesc, satisfăcând cererile următorilor 
cercetători (cităm numai pe cei străini): Prof. dr. Gurnay Champion 
(Londra), Oscar Loorits, directorul Arhivei de Folclor din Tartu 
(Estonia) şi Mario Ruffini, lector la Universitatea din Milano. 
Autorul acestor rânduri a pregătit pentru cunoscuta publicație 
internațională Volkskundliche Bibliographie, literatura folclorică 
românească a anilor 1929-1930. 

Anuarul I a fost bine primit atât în ţară, cât şi în străinătate. 
Relevăm în special darea de seamă a lui Fr. Boehm, directorul celei 
mai mari reviste folclorice („Zeitschrift fir Volkskunde“ III, p. 
293-294), care s-a ocupat amănunţit de activitatea Arhivei, şi de 
cuprinsul Anuarului I. Mai relevăm recenzia lui Mario Ruffini, 
apărută în revista „Lares“ (III, Nr. 3-4, p. 145-146) şi menţiunea 
cunoscutului folclorist francez Arnold Van Gennep, apărută în 
„Mercure de France“ (1 avril 1933, p. 184). 

Prin apariția Anuarului s-a putut ajunge la un preţios schimb 
de publicații cu următoarele reviste străine (le dăm în ordine 
alfabetică): 


Budkavlen (Abo-Finlanda) 

Danmarks Folkeminder (Copenhaga) 

Eesti Rahvaluule Arhiiv (Tartu-Estonia). Diferite publicaţii. 
Lares (Firenze) 

Łud (Lemberg) 

Lud Slowianski (Cracovia) 

Norsk Folkeminnelag (Oslo) 

Oberdeutsche Zeitschrift für Volkskunde (Heidelberg) 
Schweizerisches Archiv für Volkskunde (Basel) 
Siebenbürgische Vierteljahrsschrift (Sibiu). 


Cu acest Anuar şi cu cele următoare nădăjduim că acest 
schimb de publicații de specialitate va spori, spre folosul bibliotecii 
noastre şi al răspândirii cunoaşterii folclorului românesc în 
străinătate. 

Ținem să mulțumim în acest loc celor ce au sprijinit cu toată 
căldura şi prin toate mijloacele acţiunea Arhivei noastre şi anume în 
special dlor profesori: Ion Bianu, Sextil Puşcariu, G. Bogdan-Duică, 
Emil Petrovici şi H. Jacquier. Apoi dlui Laurenţiu F. Nemeş, 
colaborator harnic şi plin de abnegaţie, precum şi tuturor membrilor 
noştri corespondenți. 


RAPORT ANUAL (1933-1934): 


În al treilea şi al patrulea an de activitate, Arhiva de Folclor 
a Academiei Române a continuat, în primul rând, culegerea de 
materiale folclorice. S-au întocmit şi răspândit alte trei chestionare, 
unul (VI) referitor la Naştere, botez şi copilărie, altul (VII) privitor 
la Calendarul poporului pe lunile octombrie-decembrie (cuprin- 
zând şi o anexă referitoare la Șezătoare şi literatura ei — ghicitori, 
proverbe şi frământări de limbă). Al VIII-lea chestionar se ocupă 
cu Pământul, apa, cerul şi fenomenele atmosferice după credinţele 
şi povestirile poporului. S-au mai alcătuit două circulare, una (Nr. 
3) referitoare la Legatul viilor (vezi p. 4-5), cealaltă (Nr. 4) 
consacrată adunării de material pentru precizarea sensului 
noţiunilor Vrăji, farmece, boscoane, descântece şi fapt. La aceste 
chestionare şi circulare, cât şi la cele din anii precedenţi — care au 
fost trimise noilor corespondenţi —, s-au primit numeroase mate- 
riale preţioase. Apoi şi în aceşti ani a intrat mult material folcloric 
independent de răspunsurile la chestionare. 
Ca şi în trecut, colaboratorii cei mai harnici şi pricepuţi au 
fost distinşi cu premiile următoare (decernate în decembrie 1934); 
Premiul I (lei 2000): Const. I. Muraru, învățător, Buhoci-Bacău. 
Premiul II (lei 1500): D. Ahriţculesei, absolvent de liceu, 
Cândeşti-Dorohoi. 
Premiul III (lei 1000): Iosif Gr. Mareş, învățător, 
Şicovăţ-Lăpuşna. 
Şase premii a lei 500: 
1. Afia V. Apetroaei, învățătoare, Moişa-Baia. 
2. Dem. Păsărescu, învățător, Cojmăneşti- Mehedinţi. 
3. Gh. Pavelescu, elev la Liceul „Aurel Vlaicu“ din Orăştie. 


1 „Anuarul Arhivei de Folklor“ III (1935), p. 211-212. 

4. Matei Starăş, învăţător, Ceamaşir-Ismail. 
5. Const. Mărincianu, învăţător, Vad-Someş. 
6. Eufimie Stratan, elev la Şcoala Normală din Vaslui. 

O serie de membri corespondenți, tot atât de harnici şi 
conştiincioşi, care n-au putut fi premiaţi din cauza numărului 
limitat al premiilor, au fost distinşi cu exemplare din Anuarul 
Arhivei. lată numele acestora (în ordine alfabetică): 

Nicolae Axinte, student-teolog; Ion Bădăluţă, învățător; 
Stelian Bălan, învăţător, George I. Bârleanu, profesor; Ion 
Berbecaru, normalist, Vasile Bologa, învăţător; Ion Cojocaru, 
agricultor; Ion Cruceană, student-litere; Alexandru Dinu, învăţător; 
Dumitru Dominte, învățător, loan Donisă, învăţător, loan 
Fodorean, student-litere; Gheorghe P. Niculae, învăţător; Dumitru 
Ghibuş, învăţător; Valter Horodniceanu, învățător; Dionisie 
lonaşcu, învăţător, Gheorghe D. Mandă, învăţător; Speranţa Gh. 
Mazilu, învăţătoare; Gheorghe M. Negru, învățător; Lazăr Onchiş, 
învățător, Caius Pascu, student-teolog; Theodor Pletos, învățător; 
Theodor I. Popescu-Buzău, învăţător; Irina Săsăreanu, studentă la 
litere şi Ionel V. Zghibarţă, student. 

Anuarul s-a trimis şi membrilor corespondenți, premiaţi în 
anii precedenţi, care au înţeles să rămână credincioşi colaboratori ai 
Arhivei, anume dlor: Gh. Bădescu-Aluniş, învăţător, G. G. 
Fierăscu, învăţător, P. Hossu-Longin, învăţător, V. Babiuc, 
învățător, Marin D. Niţu, învățător, P. Lenghel, învățător, C. N. 
Gafiţescu, învățător şi I. N. Dumitrescu-Bistriţa, învăţător, Gh. I. 
Dobrescu, învățător; Anatolie  Melnic, învățător, P. 
Balaşiu-Stolneanu, învățător; Valeriu Al. Popa, învățător; 
Gheorghe Fată, plugar şi Petru Vovcă, învățător; de asemenea 
tuturor corespondenţilor amintiți în raportul din Anuarul II, care 
şi-au continuat colaborarea la acțiunea Arhivei noastre. 

S-au făcut trei anchete folclorice prin stipendiații Arhivei. 
Una, în vara anului 1933, de către dl Laurenţiu F. Nemeş, profesor 
secundar, la mocanii din Munții Apuseni; a doua, în vara anului 
1934, de către dl Petre V. Ştefănucă, profesor secundar, în Valea 

Nistrului de Jos; a treia, în toamna aceluiaşi an, de către dl Emil 
Petrovici, profesor la Facultatea de Litere a Universității din Cluj, 
în Valea Almăjului (Banat), ale cărei rezultate sunt publicate în 
acest Anuar (p. 25-158). 

S-a continuat copierea la maşina de scris a materialelor 
intrate şi alcătuirea catalogului pe specialități. Materialul care a mai 
intrat în urma circularei Nr. 1, Snoava despre femeia necredin- 
cioasă, a fost prelucrat de subsemnatul şi publicat în acest Anuar 
(p. 169-176). 

S-au continuat lucrările pentru o bibliografie generală a 
folclorului românesc. În acest Anuar s-a publicat cea pentru anii 
1933-1934. Directorul Arhivei a pregătit pentru publicația 
internațională Volkskundliche Bibliographie literatura folclorică 
românească a anilor 1931-1932. 

Biblioteca Arhivei s-a sporit cu 29 volume, parte donate, 
parte achiziționate. S-au primit donații de la: Arhiva de Folclor din 
Tartu-Estonia (4 vol.), W. Anderson (1 vol.), P. Caraman (1 vol.), 
P. Gheorgheasa (1 vol.), Simion Hârnea (1 vol.), revista 
„Izvoraşul“ (2 vol.), O. Loorits (2 vol.), T. Mărăscu (1 vol.), C. 
Mureşanu (1 vol.), Muzeul Etnografic Cluj (1 vol.) şi G. T. 
Niculescu-Varone (1 vol.). 

În schimbul Anuarului, Arhiva primeşte următoarele 
publicaţii străine: 


Budkavlen (Åbo-Finlanda). 

Danmarks Folkeminder (Copenhaga). 

Eesti Rahvaluule Arhiiv (Tartu-Estonia). Diferite publicații. 
Ethnographia (Budapesta). 

Lares (Firenze). 

Łud (Lemberg). 

Łud Slowianski (Cracovia). 

Norsk Folkeminnelag (Oslo). 

Oberdeutsche Zeitschrift für Volkskunde (Heidelberg). 
Schweizerisches Archiv für Volkskunde (Basel). 
Siebenbürgische Vierteljahrsschrift (Sibiu). 

Anii din urmă au adus Arhivei şi pierderi durerose. Am 
arătat în acest Anuar (p. 1-6) ce a însemnat pentru noi Ion Bianu. 
Cu profesorul G. Bogdan-Duică ne-a părăsit un cald susținător. 
Moartea a secerat şi trei din cei mai harnici membri corespondenți, 
toți trei premiaţi ai Arhivei: învățătorii Vasile Cutcan, Sterie C. 
Enuică şi Const. Mărincianu. Arhiva de Folclor a Academiei 
Române le va păstra cu pietate amintirea. 


RAPORT ANUAL (1935-1936). 


În al cincilea şi al şaselea an de activitate, Arhiva de Folclor a 
Academiei Române a continuat culegerea de materiale folclorice. S-au 
întocmit şi răspândit alte două chestionare, unul (IX) referitor la 
Moarte şi înmormântare şi altul (X) la Casa, gospodăria şi viața de 
toate zilele (Credinţe, obiceiuri şi povestiri). S-a mai alcătuit şi o 
circulară (Nr. 5) referitoare la Povestiri în legătură cu focurile. La 
aceste chestionare şi circulare, cât şi la cele din anii precedenţi — care 
au fost trimise noilor corespondenți — s-au primit numeroase şi 
prețioase materiale. Şi în aceşti ani a intrat mult material independent 
de răspunsurile la chestionare. 

Mare parte din acest material a fost despoiat deja pentru 
catalogul pe specialități al Arhivei, care stă la dispoziția cercetătorilor. 

Ca şi în trecut, colaboratorii cei mai harnici şi pricepuţi au fost 
distinşi cu premiile următoare: 

Pentru anul 1935: 

Premiul I (lei 2000): George I. Bârleanu, învăţător în Jujineţ, jud. 

Cernăuţi. 

Premiul II (lei 1500);:Vasile Bologa, învățător în Vad, jud. 

Maramureş. 

Premiul III (lei 1000): Gheorghe P. Niculae, învățător în Podulupi, 
jud. Ialomiţa. 
Şase premii a lei 500: 
1. Olivia Sturzu, învățătoare în Târzia-Brusturi, jud. Baia. 
2. Emilian Tetileanu, învăţător în Cozia, jud. Hunedoara. 
3. Mihail Simcelescu, învățător în Zegaia, jud. Mehedinţi. 
4. Th. Pletos, învățător în Cruglic, jud. Orhei. 
5. Gheorghe M. Negru, învăţător în Padina, jud. Buzău. 


1 „Anuarul Arhivei de Folklor“, IV (1936), p. 263-264. 


ARHIVA DE FOLCLOR A ACADEMIEI ROMÂNE 225 


6. Ion Berbecaru, clasa VIII, Şcoala Normală din Vaslui. 
Pentru anul 1936: 

Premiul I (lei 2000): Const. Pâslaru, învăţător în Tg.-Ocna, jud. 
Bacău. 

Premiul II (lei 1500): Const. Vasile, învățător în Cotorca, jud. 
Buzău. 

Premiul III (lei 1000): Victor I. Oprişu, licențiat în teologie, Baru 

Mare, jud. Hunedoara 

Şase premii a lei 500: 

. Elena Gh. Stan, învăţătoare în Uda-Tătăruşi, jud. Baia. 

. Mihai V. Marina, învățător în Rona de Sus, jud. Maramureş. 
. Dionisie lonaşcu, învăţător în Ţânţăreni, jud. Orhei. 

. Ion Cruceană, student în litere, Jiblea, jud. Argeş. 

. Caius Pascu, student-teolog, Gherman, jud. Timiş-Torontal. 
. Avram Borcuţia-Cercel, plugar în Şicula, jud. Arad. 

O serie de membri corespondenți, tot atât de harnici şi 
conştiincioşi, care n-au putut fi premiaţi din cauza numărului limitat al 
premiilor (şi care vor fi premiaţi, probabil, în anii viitori), au fost 
distinşi cu exemplare din Anuarul Arhivei. 

Anuarul s-a mai trimis şi tuturor membrilor corespondenți, 
premiaţi în anii precedenţi sau amintiți în rapoartele noastre pe anii 
1932 şi 1933-1934, care au înţeles să rămână credincioşi colaboratori 
al Arhivei. 

S-au făcut trei anchete folclorice prin stipendiaţii Arhivei. 
Una, în vara anului 1935, de către dl Emil Petrovici, profesor la 
Universitatea din Cluj, în Munţii Apuseni (Moţi), a doua, în vara 
aceluiaşi an, de către subsemnatul, în Valea Gurghiului (jud. Mureş), 
iar a treia de către dl Ion Mărcuş, licenţiat în litere, în Făget (jud. 
Târnava Mică), satul de naştere al mult regretatului sprijinitor al 
Arhivei noastre, lon Bianu (după dorința exprimată de el însuşi în 
ultimu-i an de viaţă). 

S-au continuat lucrările pentru o bibliografie generală a 
folclorului românesc (în acest Anuar s-a publicat cea pentru anul 
1935). Directorul Arhivei a pregătit pentru publicaţia internațională 

Volkskundliche Bibliographie literatura folclorică românească a anilor 
1933-1934. 

Biblioteca Arhivei s-a sporit cu 44 volume, parte donate, parte 
achiziționate. S-au primit donaţii de la: Arhiva de Folclor din 
Tartu-Estonia (5 vol.), Arhiva din Kaunas-Lituania (2 vol.), Arhiva 
din Oslo (4 vol.), Arhiva din Copenhaga (2 vol.), V. Bologa (1 vol.), 
E. Butura (1 vol.), Georgescu-Breazul (5 vol.), Petru Iroaie (1 vol.), 
Ion Muşlea (5 vol.), L. Netoliczka (1 vol.) Eugen Nicoară (1 vol.), G. 
T. Niculescu-Varone (2 vol.), Nic. Pană (1 vol.), Emil Precup (6 vol.), 
Elena Râşniţă (1 vol.), Şcoala Normală de Învăţători-Chişinău (1 vol.). 

În schimbul Anuarului, Arhiva primeşte următoarele publicaţii 
străine: 


Budkavlen (Abo-Finlanda). 

Danmarks Folkeminder (Copenhaga). 

Eesti Rahvaluule Arhiiv (Tartu-Estonia). Diferite publicaţii. 
Ethnographia (Budapesta). 

Lares (Firenze). 

Lud (Lemberg). 

Łud Slowianski (Cracovia). 

Norsk Folkeminnelag (Oslo). 

Oberdeutsche Zeitschrift für Volkskunde (Heidelberg). 
Schweizerisches Archiv für Volkskunde (Basel). 
Siebenbürgische Vierteljahrsschrift (Sibiu). 
Tautosakos Darbai (Ķaunas-Lituania). 


Ca şi în ceilalți ani, Arhiva a continuat să stea la dispoziția instituțiilor 

sau particularilor care au nevoie de informații asupra folclorului 
românesc, satisfăcând cererile următorilor cercetători străini: Prof. 
Earl Herter (Londra), Oskar Loorits, directorul Arhivei de Folclor 
Estone (Tartu), Prof. Iovan Erdeljanović (Belgrad), Prof. John Meier, 
directorul Deutsches Volksliedarchiv — ului din Freiburg, Prof. G. 
Rohlfs (Tübingen) şi Ionas Balys, directorul Arhivei de Folclor 
Lituane (Kaunas). 


RAPORT ANUAL (1937-1938). 


În al şaptelea şi al optulea an de activitate, Arhiva de Folclor 
a Academiei Române a continuat culegerea de materiale folclorice. 
S-au întocmit şi răspândit alte două chestionare, unul (XI) referitor la 
Nuntă (Obiceiuri şi credinţe) şi altul (XII) la Obiceiurile juridice 
(credinţe, obiceiuri şi povestiri). La aceste chestionare, precum şi la 
cele din anii precedenţi — care au fost trimise noilor corespondenţi —, 
s-au primit numeroase şi prețioase materiale. ŞI în aceşti ani a intrat 
mult material independent de răspunsurile la chestionare. 

Mare parte din acest material a fost despoiat deja pentru 
catalogul pe specialități al Arhivei, care stă la dispoziția 
cercetătorilor. 

Ca şi în trecut, colaboratorii cei mai harnici şi pricepuţi au 
fost distinşi cu premiile următoare: 

Premiul I (lei 2000): Dumitru Vlase, învăţător în Crihana-Nouă, 


jud. Cahul. 

Premiul II (lei 1500): Vasile Grigor, învățător în Vad, jud. 
Maramureş. 

Premiul III (lei 1000): Ion V. Sandu, învăţător în Pâslari, jud. 
Vlaşca. 


Patru premii a lei 500: 
l. Ecaterina Lavric, învăţătoare în Fundătura-Hârşovei, jud. 
Vaslui. 
2. Elena Grigore, învățătoare în Rotunda-Liteni, jud. Baia. 
. Vasile Pelin, învăţător în Stolniceni-Prăjescu, jud. Baia. 
4. loan Donisă, învăţător în Orbic, jud. Neamţ. 


W 


1 „Anuarul Arhivei de Folklor“, an V (1939), p. 213-214. 

O serie de membri corespondenţi, tot atât de harnici şi 
conştiicioşi, care n-au putut fi premiaţi din cauza numărului limitat al 
premiilor, au fost distinşi cu exemplare din Anuarul Arhivei. 

Anuarul s-a mai trimis şi tuturor membrilor corespondenți, 
premiaţi în anii precedenţi sau amintiţi în rapoartele noastre pe anii 
1932-1936, care au înțeles să rămână credincioşi colaboratori ai 
Arhivei. 

S-au făcut patru anchete folclorice prin stipendiaţii Arhivei. 
Două, în vara anului 1937, şi anume de către dl Emil Petrovici, 
profesor la Universitatea din Cluj, la românii de pe Valea Timocului 
şi de către dl Victor I. Oprişu, profesor secundar, pe Valea Jiului 
(jud. Gorj); două, în toamna anului 1938, şi anume de către dl N. 
Smochină, profesor secundar, la refugiații transnistrieni din 
Basarabia şi de către dl Gh. Pavelescu, student în litere, pe Valea 
Sebeşului (jud. Alba). 

S-au continuat lucrările pentru o bibliografie generală a 
folclorului românesc (în acest Anuar s-a publicat cea pentru anii 
1936-1937). Directorul Arhivei a pregătit pentru publicația 
internațională  Volkskundliche Bibliographie literatura folclorică 
românească a anilor 1935-1936. 

Biblioteca Arhivei s-a sporit cu 52 volume, parte donate, 
parte achiziţionate. S-au primit donaţii de la: Academia Română (11 
vol.), Arhiva de Folclor din Tartu-Estonia (6 vol.), Arhiva de Folclor 
din Kaunas-Lituania (3 vol.), cea din Oslo (3 vol.), cea din 
Copenhaga (2 vol.), Vasile Bologa (1 vol.), E. Butura (3 vol.), Const. 
Brăiloiu (2 vol.), Elena Costache-Găinaru (l vol.), Geor- 
gescu-Breazul (3 vol.), Lükö Gábor (1 vol.), Ion Muşlea (7 vol.), 
Eugen Nicoară (1 vol.), G. T. Niculescu-Varone (2 vol.) şi Nic. Ursu 
(1 vol.). 

În schimbul Anuarului, Arhiva primeşte următoarele 
publicaţii străine: 


Budkavlen (Ăbo-Finlanda). 
Danmarks Folkeminder (Copenhaga). 
Eesti Rahvaluule Arhiiv (Tartu-Estonia). Diferite publicaţii. 

Ethnographia şi A Néprajzi Muzeum Ertesităje (Budapesta). 
Łud Slowianski (Cracovia). 

Nordiska Museets och Skansens Årsbok (Stockholm). 
Norsk Folkeminnelag (Oslo). 

Oberdeutsche Zeitschrift für Volkskunde (Heidelberg). 
Schweizerisches Archiv für Volkskunde (Basel). 
Siebenbürgische Vierteljahrsschrift (Sibiu). 

Südostdeutsche Forschungen (München). 

Tautosakos Darbai (Kaunas-Lituania). 


Ca şi în ceilalți ani, Arhiva a căutat să stea la dispoziția 
instituțiilor sau particularilor care au nevoie de informaţii referitoare 
la folclorul românesc, satisfăcând — în parte pe cale de 
corespondenţă — cererile următorilor cercetători: Prof. John Meier, 
directorul Deutsches Volksliedarchiv-ului din Freiburg; Prof. Mircea 
Eliade — Bucureşti (material pentru mătrăguna în folclor, publicat în 
revista „Zalmoxis“, 1 (1938), p. 209-225); Prof G. 
Breazul-Bucureşti; Prof. Petre Ştefănucă- Chişinău; diacon Iosif 
Naghiu — Cluj; dr. Ion Chelcea — Bucureşti etc. 


[RAPORT ANUAL (1939-1941)]! 


În loc să sărbătorim, cum ne pregăteam pentru toamna anului 
1940, zece ani de activitate ai Arhivei de Folclor a Academiei 
Române, să desprindem învățăturile scoase din experiența lor şi să 
trasăm, la acest întâi popas, programul de activitate al deceniului ce 
avea să înceapă — am fost siliți să luăm, o dată cu părăsirea 
Ardealului de Nord, drumul pribegiei. Amărăciunea ne-ar fi fost şi 
mai mare, dacă întreaga avere a Arhivei — manuscrisele, biblioteca, 
fişierul şi puținul mobilier — n-ar fi putut fi evacuată în condiții bune 
şi aşezată la Sibiu, în localul Bibliotecii Universităţii. 

Anii 1939, 1940 şi 1941, nu-i putem considera între anii 
rodnici ai Arhivei. Concentrările, începute în primăvara celui dintâi, 
ne-au lipsit nu numai de colaborarea celor mai mulți dintre 
corespondenţi, dar ne-au luat, pe multă vreme, şi pe dl Ion Mărcuş, 
secretarul şi singurul funcționar al Arhivei. Starea de spirit a 
colaboratorilor rămaşi acasă, dar şi a informatorilor, înfricoşați de 
precipitarea evenimentelor internaționale şi naționale — a continuat 
să se înrăutățească. 

În aceste împrejurări, e firesc ca activitatea Arhivei să fi fost 
mai modestă şi mai restrânsă decât în toţi anii precedenţi. 

Totuşi, două chestionare noi au fost alcătuite pe seama 
corespondenţilor: unul (XIII) referitor la Semne şi prevestiri, celălalt 
(XIV), intitulat Crăciunul: credinţe, obiceiuri şi povestiri. S-a 
continuat propaganda pentru culegeri, de astă dată printre viitorii 
preoți, directorul Arhivei ţinând conferințe şi dând îndrumări 
practice studenților de la Academia Teologică Andreiană din Sibiu. 


jeg. 


Nu s-a acordat nici un premiu. 


1 Publicat sub titlul Prefațăîn „Anuarul Arhivei de Folklor“ VI (1942), p. 1 — 4. 

Ceea ce am pierdut prin lipsa corespondenților, am căutat să 
compensăm, măcar în parte, prin numărul relativ mare al celor nouă 
cercetări pe teren, făcute pe cheltuiala Arhivei. Cu toate că unele din 
acestea se resimt de vitregia vremurilor, materialul cules a fost, în 
general, bogat şi interesant. 

lată anchetele folclorice întreprinse: trei, în anul 1939 şi 
anume: una de către dşoara Tatiana Găluşcă, profesoară (la mocanii 
din Dobrogea); alta de către dl Gh. Pavelescu, licenţiat în litere 
(pentru studierea unui obicei de înmormântare din Sudul Ardealului, 
publicat în acest Anuar) şi a treia de către cel ce semnează aceste 
rânduri (pentru studierea unui mister popular din judeţele apusene 
ale ţării). Trei anchete în anul 1940 şi anume: una, de către dl Vasile 
Scurtu, profesor (în Ugocea, publicată în acest Anuar); alta, de către 
dl Gh. Pavelescu (în Munţii Codrului, jud. Bihor) şi a treia, de către 
dra Tatiana Găluşcă (pentru studierea unui obicei al mocanilor 
dobrogeni). Alte trei anchete s-au făcut în cursul anului 1941 şi 
anume: una, de către dl Ion Pătruţ, licențiat în litere (pe Valea 
Begheiului — jud. Caraş), alta, de către dra Tatiana Găluşcă (în 
Podgoria Aradului) şi a treia, tot de către dl Ion Pătruţ (la prizonierii 
români din armata iugoslavă, internați în lagărele din jurul 
Timişoarei — anchetă publicată, în parte, tot în acest Anuar). 

S-au continuat lucrările pentru o bibliografie generală a 
folclorului românesc, care, începând cu cea din anul 1938 — 
publicată în acest volum — a devenit o bibliografie analitică şi critică. 
Fireşte, această perfecționare a pretins mult mai multă muncă decât 
simplele bibliografii de titluri, întocmite pentru anii 1930-1937. 
Lipsa secretarului şi condiţiile de lucru puțin favorabile pentru 
cercetările bibliografice româneşti ale bibliotecilor publice sibiene 
ne-au împiedicat să terminăm bibliografia anilor 1939-1940. 

e e 

Subvenţiile primite de la Academia Română au fost: pentru 
anul 1939/1940, lei 60.000, iar pentru anii 1940/1941 şi 1942/1943, 
câte 75.000 de lei. Din aceste sume s-a plătit onorariul secretarului, 

cheltuielile pentru cercetările pe teren, cărțile cumpărate pentru 
bibliotecă şi efectele de cancelarie. 

Biblioteca Arhivei s-a sporit cu 84 volume, parte donate, 
parte achiziționate. S-au primit donații de la: Academia Română (2 
vol.); Arhiva de Folclor din Tartu-Estonia (3 vol.);, cea din 
Kaunas-Lituania (3 vol.); cea din Oslo (4 vol.); cea din Copenhaga 
(3 vol.) de la dnii D. C. Amzăr (1 vol.); Ilarion Cocişiu (1 vol.); 
George-Mihail Dragoş (1 vol.) Bela Gunda (4 vol.); Elisabeth 
Knapp (1 vol.); Tiberiu Morariu (1 vol.); Ion Muşlea (2 vol.) N. P. 
Smochină (1 vol.) şi Nicolae Ursu (2 vol.). 

În schimbul Anuarului, Arhiva a mai primit, din cauza 
războiului, doar următoarele publicații străine, cele mai multe numai 
din anul 1939 şi parte din anul 1940: 


Budkavlen (Abo-Finlanda) 

Danmarks Folkeminder (Copenhaga) 

Eesti Rahvaluule Arhiiv (Tartu-Estonia). Diferite publicaţii. 
Ethnographia şi A Néprajzi Muzeum Ertesităje (Budapesta). 
Łud Slowianski (Cracovia). 

Nordiska Museets och Skansens Årsbok (Stockholm). 
Norsk Folkeminnelag (Oslo). 

Schweizerisches Archiv für Volkskunde (Basel). 
Siebenbürgische Vierteljahrsschrift (Sibiu). 
Südostdeutsche Forschungen (München). 

Tautosakos Darbai (Ķaunas-Lituania). 

Zalmoxis (Paris-Bucureşti). 


Ca şi în ceilalți ani, Arhiva a căutat să stea la dispoziția 
instituțiilor sau particularilor care au nevoie de informaţii asupra 
folclorului românesc, satisfăcând — în parte pe cale de corespondență 
— cererile următorilor cercetători: Prof. John Meier, directorul 
Deutsches Volksliedearchiv-ului din Freiburg; Prof. D. Caracostea, 
de la Universitatea din Bucureşti; Prof. G. Giuglea, de la 
Universitatea din Cluj-Sibiu; Prof. Petre Ştefănucă-Chişinău; Prof. 
Gh. Pavelescu-Bucureşti etc. 

Acest volum al Anuarului nostru apare cu o întârziere 
neobişnuită până acum — la aproape trei ani față de volumul V —, 
sporit, însă, ca număr de articole şi dublat ca număr de pagini. Ca o 
închinare adusă românilor trecuţi şi rămaşi sub juguri străine, noi sau 
vechi, şi ca o afirmare şi pe această cale — de publicare a unor texte 
folclorice din ţinuturile lor — a drepturilor sfinte ale neamului nostru, 
jumătate din articolele acestui volum cuprind materiale provenind de 
la românii subjugați. 

Să nădăjduim că volumul următor va putea ieşi în zile mai 
bune, aducând şi inovațiile şi îmbunătățirile la care ne gândim de 
atâţia ani. Între acestea, una din cele mai importante este publicarea, 
în afară de Anuar, a culegerilor de texte mai mari de 4-5 coli de tipar. 
Într-adevăr, prin extensiunea lor disproporţionată” faţă de celelalte 
articole ale Anuarului, ele îi strică oarecum unitatea. Aceasta n-ar 
însemna deloc renunţarea la tipărirea acestor culegeri-monografii, 
care constituie, după părerea noastră, o foarte importantă contribuție 
la cunoaşterea materialului folcloric românesc, ci tipărirea lor într-o 
colecţie aparte, intitulată „Monografiile Arhivei de Folclor“. În acest 
caz, Anuarul ar scădea considerabil ca număr de pagini, urmând ca 
el să cuprindă numai mici studii, cercetări, culegeri mai mărunte, 
recenzii şi bibliografie — putând astfel să apară mai des şi mai 
regulat. 

Sperăm că această propunere, făcută Secţiei Literare, încă 
din sesiunea anului 1940, şi asupra căreia Academia nu s-a pronunțat 
până acum, va fi aprobată şi realizată în curând. Credem că în felul 
acesta problema publicaţiilor Arhivei va fi soluționată în mod 
satisfăcător. 


Sibiu, decembrie 1941 


2 Ca de pildă cercetările în Ţara Oașului (Anuarul I), în judeţul Lăpuşna (Anuarul II), în Valea 
Almăjului (Anuarul III), în Valea Nistrului de Jos (Anuarul IV), la Moţii din Scărişoara (Anuarul V) 
şi din Ugocea românească (în volumul acesta). 


[RAPORT ANUAL (1942-1944)]: 


În prefața Anuarului precedent relevam, cu tristeţe, că în loc 
să sărbătorim, cum ne pregăteam pentru toamna anului 1940, zece ani 
de activitate ai Arhivei de Folclor a Academiei Române, am fost siliți 
să părăsim Clujul şi să luăm drumul pribegiei. La apariţia celui de al 
VII-lea volum al Arhivei, ne exprimăm bucuria că suntem în preajma 
întoarcerii la vechiul nostru sediu, în capitala Ardealului. 

Nu ne putem plânge de anii petrecuți la Sibiu — renumit 
centru de cultură românească —, ci de vitregia vremurilor, care, şi în 
ultimii trei ani (1942-1944), ca şi în cei trei precedenţi, au fost atât de 
neprielnici pentru activitatea Arhivei şi îmbogățirea colecţiilor ei. 
Concentrările au continuat să ne stingherească şi în anii aceştia, 
lipsindu-ne de colaborarea celor mai mulţi corespondenţi, precum şi a 
singurului funcţionar al Arhivei. Iar starea de spirit a colaboratorilor 
rămaşi acasă, copleșiți de suplinirea colegilor plecaţi şi de neliniştea 
vremurilor, n-a fost deloc prielnică culegerilor de materiale. 

Colecțiile de manuscrise ale Arhivei au trebuit să peregrineze 
în acest timp şi în frumoasa şi vestita Sălişte a Sibiului, unde au 
rămas aproape toată vara anului 1944, dispersate din cauza 
pericolului bombardamentelor aeriene, după ce alte câteva luni 
fuseseră ținute închise în lăzi în subsolul Universității, din cauza 
aceleiaşi primejdii. 

În aceste împrejurări, alcătuirea de chestionare noi nu a mai 
avut rost. Compensarea relativă a materialului trimis altă dată de 
corespondenți, prin material adunat de stipendiaţi, nu a mai putut fi 
realizată decât în anii 1942 şi 1943. Într-adevăr, în anul 1942 s-au 
putut face trei cercetări pe teren şi anume de către doamna Tatiana 


1 Publicat ca Prefață la „Anuarul Arhivei de Folklor“ VII (1945), p. 5-8. 


ARHIVA DE FOLCLOR A ACADEMIEI ROMÂNE 235 


Găluşcă, profesoară secundară, în județul Botoşani; a doua, de către 
dl Jon Pătruţ, asistent universitar, pentru completarea culegerii 
începute în anul precedent (pe valea Begheiului, jud. Severin) şi a 
treia, de către dl Romulus Todoran, asistent universitar, la moții din 
jud. Turda. Alte patru cercetări pe teren s-au făcut în anul 1943: una, 
de către dl Traian Blajovici, licențiat în litere, în regiunea Călăţele 
(jud. Cluj); alta, de către părintele Dumitru Tonţ, pe valea Roşiei (jud. 
Bihor); a treia, de către doamna Tatiana Găluşcă, în judeţul Dorohoi, 
iar ultima, de către dl Romulus Todoran (pentru completarea 
culegerilor făcute la moţi, în anul precedent). Din cauza scumpirii 
vieţii şi a fondurilor cu totul insuficiente puse la dispoziţia Arhivei de 
către Academia Română, în ultimul an (1944) nu s-a putut face decât 
o singură cercetare pe teren, de către doamna Tatiana Găluşcă, în 
judeţul Dolj. 

Numărul culegerilor a crescut şi datorită donațiilor de 
manuscrise mai vechi, cele mai multe cuprinzând culegeri, între care 
trebuie să amintim, în primul rând, pe cele ale domnilor Artur 
Gorovei şi Sebastian Stanca (consilier arhidiecezan) şi ale doamnei 
Tatiana Găluşcă (profesoară secundară). Ținem să relevăm că între 
manuscrisele intrate în ultimul an, trei se datoresc unui apel adresat 
folcloriştilor noştri de seamă din generația veche, prin care îi rugam 
să ne comunice amintiri şi impresii „din activitatea lor de folclorişti“. 
S-au primit până acum trei răspunsuri foarte interesante: unul, 
voluminos, al dlui Traian Gherman, fost director al excelentei reviste 
„Comoara Satelor“; altul, sumar, al dlui Al. Viciu, culegător al 
Colindelor din Ardeal, iar al treilea, al lui Enea Hodoș, harnicul 
culegător de descântece şi balade bănăţene. Acest răspuns l-am şi 
publicat la p. 105-107. (Enea Hodoş nu şi-a mai putut vedea însă 
corectura articolului. El a trecut într-o lume mai bună, după ce 
împlinise 87 de ani, tocmai când se trăgea coala care cuprindea 
mărturisirile din viaţa sa de folclorist). 

S-au continuat lucrările pentru o bibliografie generală a 
folclorului românesc şi s-a terminat bibliografia pentru anii 
1939-1943, care se publică în acest volum. 

Subvenţiile primite de la Academia Română au fost: pentru 
anul 1942/1943: lei 120.000 -; pentru anii 1943/1944 şi 1944/1945, 
câte lei 230.000-. Din aceste sume s-a plătit onorariul secretarului, 
cheltuielile pentru cercetări pe teren, cărțile cumpărate pentru 
bibliotecă şi efectele de cancelarie. (Începând cu anul 1943/1944 s-a 
acordat un onorariu de lei 8.000 — lunar şi directorului Arhivei). 

Din cauza împrejurărilor internaţionale şi a schimbării 
sediului Arhivei, schimbul cu Anuarul ei nu ne-a mai adus nici o 
publicație din străinătate; ici-colo, doar câte un număr răzleț de 
revistă. Singurele reviste primite în schimb, sunt cele din ţară şi 
anume: „Apulum“ (Alba-lulia), „Ethnos“ (Focşani), „Hrisovul“ 
(Bucureşti) şi „Timocul“ (Bucureşti). Biblioteca a sporit, aproape 
exclusiv din câteva cumpărături. 

e e 

Şi acest volum al Anuarului nostru apare cu o întârziere 
neobişnuită şi în condiţii speciale, la doi ani şi jumătate după cel 
precedent — (care, deşi are imprimat pe copertă anul 1942, a apărut, 
de fapt, în ianuarie 1943). Multe greutăți s-au pus în calea apariției 
lui, începând cu împrejurarea că multă vreme Academia Română s-a 
opus să fie tipărit la Sibiu, apoi din cauza nesiguranţei expedițiilor 
poştale între Sibiu şi Bucureşti, în sfârşit, din lipsa de fonduri. 

Acestei ultime împrejurări se datoreşte şi faptul că, spre 
deosebire de volumul anterior, acesta apare mult mai redus, 
cuprinzând abia 200 pagini. Am indicat şi în cadrul celor două 
articole mai mari (p. 29, nota 2, şi p. 72), dar trebuie să subliniem şi 
aici, că am fost siliți să suprimăm texte? dintr-unele manuscrise, 
pentru a nu depăşi suma de lei 1.100.000 —, pusă la dispoziția noastră 
pentru imprimare în una mie exemplare a volumului de față. 

Unii se vor întreba pentru ce am ținut să publicăm totuşi o 
bibliografie atât de întinsă, care ne-a luat aproape 5 coli de tipar, 
sacrificând chiar unele articole anunţate mai demult. Răspunsul e 


? Ele se pot consulta însă ca manuscrise ale Arhivei. 

simplu: pe când pentru alte discipline ştiinţifice avem două-trei 
bibliografii curente, pentru folclorul românesc există o singură 
bibliografie, a noastră. A o suprima înseamnă a lipsi cercetătorii de 
un extrem de prețios mijloc de investigație ştiinţifică. A amâna 
publicarea ei — după ce chiar şi aşa eram în urmă cu câţiva ani — ar 
însemna, aproape sigur, o amânare „sine die“ (cum s-a întâmplat, de 
pildă, cu importanta bibliografie istorică din „Anuarul de Istorie 
Naţională“, care, oprită în anul 1926, n-a mai reapărut nici până 
astăzi). 

Caracterele tiparului putând impresiona cam neplăcut pe unii, 
trebuie să mărturisim că nu ne-au satisfăcut nici pe noi. Dar a fost 
singura literă convenabilă, care avea semne diacritice, necesare 
textelor dialectale, pe care am putut-o găsi, la Sibiu, în condiții 
avantajoase. 

Anuarul acesta aduce o singură inovaţie: inaugurarea unui 
capitol de Articole mărunte. Nădăjduim că în curând vom putea 
adăuga şi o parte de recenzii şi o cronică. 

În strâmtorarea financiară de care am amintit mai sus, era 
natural să nu putem inaugura publicarea, în afară de Anuar, a 
culegerilor de texte mai mari de 4-5 coli, într-o serie deosebită, 
intitulată „Monografiuile Arhivei de Folclor“, despre care am vorbit şi 
în prefața Anuarului VI (p. 3-4). Secția Literară a Academiei s-a 
pronunţat, încă din anul 1942 (Nr. 2535), împotriva acestei inovaţii, 
„din lipsă de mijloace“. Noi ne menţinem totuşi vechea propunere, 
convinşi că, prin publicarea într-o serie aparte a monografiilor 
regionale — care prin extensiunea lor disproporționată față de celelalte 
articole strică oarecum unitatea Anuarului —, acesta ar putea să apară 
mai des şi mai regulat, devenind un buletin mai viu. Şi nădăjduim în 
vremuri mai bune, care vor permite nu numai realizarea acestui vechi 
deziderat şi publicarea celor 5-6 monografii regionale care aşteaptă 
de mult, gata de tipar, ci şi a aplicării celorlalte planuri ale noastre şi 
mai ales a reluării culegerilor prin corespondenți. 


Sibiu, Sf. Maria-Mare, 1945 


[RAPORT DE ACTIVITATE (1934-1935)] 


Domnule Profesor, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1934-mai 1935: 

a) Colecţiile de culegeri-manuscrise s-au înmulțit de la 597 la 732. 
Cei mai buni corespondenți au fost premiaţi şi în acest an 
(decembrie 1934) cu obişnuitele nouă premii în valoare de 7.500 
lei. 

b) S-au alcătuit două chestionare noi: nr. VIII — Pământul, apa, 
cerul şi fenomenele atmosferice după credinţele şi povestirile 
poporului şi nr. IX — Moartea şi înmormântarea. Obiceiuri şi 
credinţe, precum şi două circulare: nr. 4 — Farmece şi vrăji şi nr. 
5 — Credinţe şi povestiri în legătură cu focul. 

c) S-au continuat lucrările de despoiere ale materialului intrat, 
terminându-se copierea şi clasarea ghicitorilor (peste 3.000 de 
fişe) şi alcătuindu-se un index pentru materialul privitor la 
chestionarul V: Duhuri şi ființe fantastice. Astfel, în fiecare an, 
Arhiva reuşeşte să pună tot mai multe materiale clasate la 
dispoziţia cercetătorilor din ţară şi străinătate. Dintre aceştia din 
urmă, cele mai multe cereri de informații şi copii de materiale 
vin de la Arhiva de Folclor din Estonia. 

d) În vara anului trecut s-au făcut două cercetări pe teren, una, de 
către Prof. Petre Ştefănucă, pe Valea Nistrului de Jos, a doua, de 
către Prof. Emil Petrovici, în Valea Almăjului (Banat). 

e) S-a pregătit publicarea Anuarului III al Arhivei, actualmente sub 
tipar şi având următorul cuprins: 

1. G. Giuglea, Cum se citeşte o culegere de folclor (studiu) 

2. Diaconu, Contribuţii la psihologia creatorului popular 


(studiu) 
3. E. Petrovici, Folclor din Ținutul Almăjului — Banat 

73 70 DĂ il el A te d E [RAPORT DE ACTIVITATE (1935-1936)] 
4. Tib. Morariu, Folclor ciobănesc din Munţii Rodnei 

(culegeri) 


5. Ion Muşlea, Jon Bianu folclorist Domnule Profesor, 


6. Ion Muşlea, Alte contribuțiuni româneşti la snoava "ine . $ A3 
despre femeia necredincioasă Am onoarea să vă prezint următorul raport de activitate 


7. P. Ştefănucă, Contribuţiuni la bibliografia folclorului al Arhivei de Folclor a Academiei Române pentru perioada 


românesc în periodicele ruseşti mai 1935 -mai 1936: A i = 4 
8. Bibliografia folclorului românesc pe anii 1933-1934 a) Colecţiile de culegeri-manuscrise s-au înmulţit de la 733 la 841. 
Cei mai buni corespondenți au fost premiaţi şi în acest an 


9. Articole mărunte şi însemnări i à SN . ia 
(ianuarie 1936) cu obişnuitele nouă premii în valoare totală de 


10. Raport anual, rezumat francez. 
f) S-au cheltuit în cursul anului 1934-1935 circa 60.000 lei, sumă 7.500 lei. | | | 
specificată pentru capitolele mai mari, astfel: 30.000, diurna b) S-au alcătuit două chestionare noi: nr. IX — Moartea şi 


secretarului-dactilograf; lei 7.500, premii pentru corespondenți; înmormântarea. Obiceiuri şi credințe, şi nr. X — Casa, 
lei 8.000, stipendii pentru cei doi cercetători de la punctul d, iar gospodăria şi viaţa de toate zilele. Credinţe, obiceiuri şi 
Povestiri. 


restul pentru cărți străine pe seama bibliotecii Arhivei, cheltuieli 
de cancelarie, spese poştale (în care se cuprind şi mărcile care 
sunt trimise corespondenților pentru a li se restitui cheltuielile 
avute cu expediția materialelor), diverse. Tipărirea Anuarului 
Arhivei se achită direct de către Academie. 
Vă rog să binevoiţi a interveni ca să se acorde şi pentru anul 
1935-1936 cel puţin suma trimisă în anul expirat. 
Primiți, vă rog, Domnule Profesor, asigurarea deosebitei 
mele stime. 


c) S-au continuat lucrările de despoiere a materialului intrat, 
alcătuindu-se un index pentru materialul privitor la chestionarul 
IV: Obiceiuri de primăvară. Astfel, în fiecare an, Arhiva 
reuşeşte să pună tot mai multe materiale clasate la dispoziţia 
cercetătorilor din ţară şi străinătate. 

d) În vara anului trecut [1935] s-au făcut două cercetări pe teren, 
una, de către Prof. Emil Petrovici, în Munţii Apuseni, a doua, de 
către directorul Arhivei, în Valea Gurghiului (jud. Mureş). 

e) S-a pregătit publicarea Anuarului IV al Arhivei, care se va da în 

Cluj, la 12 mai 1935 curând la tipar şi va avea următorul cuprins: 

1. I. Diaconu, Miorița în Vrancea (studiu) 

2. P. Ştefănucă, Cercetări folclorice în Valea Nistrului de 
Jos (culegeri) 

3. T. Morariu, Aprinderea focului viu în Maramureş 
(materiale) 

4. D. Petruţiu, Un mister pascal la români (materiale) 

5. Bibliografia articolelor de folclor românesc publicate în 

revista ungurească ,„Etnographia “ 

6. Articole mărunte şi însemnări 

7. Bibliografia folclorului românesc pe anul 1935 

8. Raport anual, rezumat francez. 

f) S-au cheltuit în cursul anului 1935-1936 circa 60.000 lei, sumă 
specificată pentru capitolele mai mari, astfel: lei 30.000, diurna 
secretarului-dactilograf; lei 7.500, premii pentru corespondenți; 
lei 8.000, stipendii pentru cei doi cercetători de la punctul d, iar 
restul pentru cărți străine pe seama bibliotecii Arhivei, cheltuieli 
de cancelarie, spese poştale, (în care se cuprind şi mărcile care 
sunt trimise corespondenţilor pentru a li se restitui cheltuielile 
avute cu expediția materialelor), diverse. 

Cheltuielile tipăririi Anuarului Arhivei se achită direct de 
către Academie. 

Vă rog să binevoiţi a interveni ca să se acorde şi pentru anul 
1936-1937 cel puţin suma trimisă în anul expirat. Deoarece 
subvenția cerută la începutul lunii octombrie 1935 nu mi-a fost 
trimisă decât la sfârşitul lunii ianuarie 1936, lucrările au avut de 
suferit, iar premiile nu au putut fi decernate, ca de obicei, înainte de 
sărbătorile Crăciunului, ceea ce a adus o scădere a numărului 
membrilor corespondenți. Pe viitor ar fi bine ca chestiunea trimiterii 
subvenției să treacă din atribuțiunile Secției Literare, care întruneşte 
atât de rar numărul de membri reglementar, în acelea ale Delegației 
permanente, pentru a se evita întârzieri dăunătoare lucrărilor Arhivei. 

De asemenea, vă rog să susțineți cererea înaintată prin 
Dumneavoastră, în sesiunea anului trecut, de a se aproba, începând 
cu 1 iunie 1936 şi directorului Arhivei o diurnă de minimum 3.000 
lei lunar. 

Primiți, vă rog, Domnule Profesor, asigurarea deosebitei 
mele stime. 


Cluj, la 8 mai 1936 


[RAPORT DE ACTIVITATE (1936-1937)] 


Domnule Profesor, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1936-mai 1937: 

a) Colecţiile de culegeri-manuscrise s-au înmulțit de la 841 la 912. 
Cei mai buni corespondenți au fost premiaţi şi în acest an 
(decembrie 1936) cu obişnuitele nouă premii în valoare totală de 
7.500 lei. 

b) S-a alcătuit un chestionar nou: nr. XI — Nunta. Obiceiuri şi 
credinţe. 

c) S-au continuat lucrările de despoiere a materialului intrat, 
alcătuindu-se un index pentru materialul privitor la chestionarul 
VII — Calendarul poporului în lunile octombrie-decembrie. 
Astfel, în fiecare an, Arhiva reuşeşte să pună tot mai multe 
materiale clasate la dispoziţia cercetătorilor din ţară şi din 
străinătate. 

d) În vara anului trecut [1936] s-au făcut două cercetări pe teren, 
una, de către dl Ion Mărcuş, licenţiat în litere, în jud. Târnava 
Mică (Făget şi împrejurimi), a doua, de către dl Ion Cernea, 
absolvent al Facultăţii de Litere, în Chioar (Nordul Ardealului). 

e) S-au terminat lucrările pentru Anuarul IV al Arhivei, care va 
apărea în cursul lunii mai 1937 (267 pagini şi 4 planşe) cu 
următorul cuprins: 

1. Silviu Dragomir, Scriitorii raguzani şi refrenul 

colindelor noastre 

2. D. St. Petruţiu, ,„,Mironosiţele“. O dramă religioasă din 

ținutul Săliştei 

3. P. V. Ştefănucă, Cercetări folclorice în Valea Nistrului 

de Jos 

4. T. Morariu, Contribuţiuni la aprinderea „focului viu“ în 

Ardeal, Maramureş şi Bucovina 
5. Ion Muşlea, Materiale pentru cunoaşterea răspândirii 
„focului viu“ la români 

6. Bibliografia folclorului românesc pe anul 1936 

7. Raport anual (1935-1936), rezumat francez. 

f. S-au cheltuit în cursul anului 1936-1937 circa 60.000 lei, sumă 
specificată pentru capitolele mai mari, astfel: lei 30.000, diurna 
secretarului-dactilograf; lei 7.500, premii pentru corespondenți; 
lei 8.000, stipendii pentru cei doi cercetători de la punctul d, iar 
restul pentru cărți străine pe seama bibliotecii Arhivei, cheltuieli 
de cancelarie, spese poştale, (în care se cuprind şi mărcile care 
sunt trimise corespondenților pentru a li se restitui cheltuielile 
avute cu expediția materialelor), diverse. 

Vă rog să binevoiţi a interveni ca să se acorde şi pentru anul 
1937-1938 cel puţin subvenţia avută în anul expirat, iar tipărirea 
Anuarului să se achite, ca şi în trecut, direct de către Academie. 

Primiți, vă rog, Domnule Profesor, asigurarea deosebitei 
mele stime. 


Cluj, la 11 mai 1937 


[RAPORT DE ACTIVITATE (1937-1938)] 


Domnule Profesor, 


Am onoarea să vă prezint următorul raport de activitate 


al Arhivei de Folclor a Academiei Române pentru perioada 
mai 1937-mai 1938: 


a) 
b) 


c) 


d) 


e) 


Colecțiile de culegeri-manuscrise s-au înmulţit de la 912 la 968. 
S-a alcătuit un chestionar nou: nr. XII- Obiceiuri juridice. 
S-au continuat lucrările de despoiere ale materialului intrat, 
alcătuindu-se un indice pentru materialul privitor la chestionarul 
VI — Nașterea şi copilăria şi VIII — Cosmologia. Astfel, Arhiva 
reuşeşte să pună, în fiecare an, tot mai multe materiale clasate la 
dispoziţia cercetătorilor din ţară şi din străinătate 
În vara anului trecut [1937] s-au făcut două cercetări pe teren, 
una, de către dl Emil Petrovici, profesor la Facultatea de Litere 
din Cluj, la românii din Jugoslavia, a doua, de către dl Victor I. 
Oprişu, profesor secundar la Deva, în nordul judeţului Gorj. 
Lucrările pentru pregătirea Anuarului V al Arhivei, care va 
apărea spre sfârşitul anului, sunt în curs. El va avea următorul 
cuprins: 

1. Ion Muşlea, Xilografia populară românească (cu 

specială privire la Ardeal) 
2. Emil Petrovici, Contribuţiuni la folclorul moţilor 
3. Gheorghe Baiculescu, Despre poveştile lui Nicolae 


Filimon 

4. Victor I. Oprişu, Cercetări folclorice în nordul județului 
Gorj 

5. Petre V. Ştefănucă, Alexandru Mateevici folclorist 

6. Articole mărunte 


7. Bibliografia folclorului românesc pe anii 1936 şi 1937 

8. Raport anual (1936-1937), rezumat francez. 

f) S-au cheltuit în cursul anului 1937-1938 circa 60.000 lei, sumă 
specificată pentru capitolele mai mari, astfel: lei 30.000, diurna 
secretarului-dactilograf; lei 8.000, stipendii pentru cei doi 
cercetători de la punctul d, iar restul pentru cărți străine pe seama 
bibliotecii Arhivei, cheltuieli de cancelarie, spese poştale, (în 
care sunt incluse şi mărcile care sunt trimise corespondenților 
pentru a li se restitui cheltuielile avute cu expediția materialelor), 
diverse. 

Vă rog să binevoiţi a interveni ca să se acorde şi pentru anul 
1938-1939 cel puţin subvenţia avută în anul expirat, iar tipărirea 
Anuarului să se achite, ca şi în trecut, direct de către Academie. 

Având în vedere că interesul corespondenţilor vechi pentru 
culegeri a scăzut şi fiind convins că ar fi necesar ca directorul 
Arhivei să se poată deplasa în diferite regiuni ale țării pentru a vizita 
personal pe unii corespondenţi, precum şi pentru a lua contact cu 
intelectualii din unele centre regionale în vederea recrutării de 
corespondenţi noi, vă rog să binevoiţi a interveni ca Academia să-mi 
exopereze un permis de liberă circulație pe Căile Ferate Române. 

Primiți, vă rog, Domnule Profesor, asigurarea deosebitei 
mele stime. 


Cluj, la 12 mai 1938 


[RAPORT DE ACTIVITATE (1938-1939)] 


Domnule Profesor, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1938-mai 1939: 

a) Colecţiile de culegeri-manuscrise s-au înmulțit de la 968 la 1005. 
Cei mai buni corespondenţi au fost premiaţi şi în acest an (martie 
1939) cu şapte premii în valoare totală de lei 6.500. 

b) S-a alcătuit un chestionar nou, numărul XIII — Obiceiuri juridice 
-Partea a II-a. 

c) S-au continuat lucrările de despoiere a materialului intrat, 
alcătuindu-se un indice pentru materialul privitor la chestionarele 
III — Animalele în credințele şi literatura poporului şi X — Casa 
şi gospodăria. Credinţe, obiceiuri şi povestiri. Arhiva reuşeşte, 
astfel, să pună, în fiecare an, tot mai multe materiale clasate la 
dispoziţia cercetătorilor. 

d) În toamna anului trecut (1938) s-au făcut două cercetări pe teren, 
una, de către dl Nicolae Smochină, profesor în Iaşi, la românii 
transnistrieni refugiați în Basarabia, iar a doua, de către dl Gh. 
Pavelescu, licențiat în litere, din Cluj, în Valea Sebeşului, jud. 
Alba. 

e) Anuarul V al Arhivei este în curs de tipărire şi va apărea, în vara 
aceasta, având următorul cuprins: 

1. Ion Muşlea, Ovid Densusianu folclorist 

2. Emil Petrovici, Folclor de la moții din Scărișoara 

3. Nicolae Smochină, Din literatura populară a românilor 

de peste Nistru 

4. Ion Breazu, Versuri populare în manuscrise vechi 

ardeleneşti 

5. Traian Gherman, 7ovărăşiile de Crăciun ale feciorilor 

ardeleni 

6. Bibliografia folclorului românesc pe anii 1936 şi 1937 

7. Raport anual (1936-1938), rezumat francez 
f) S-au cheltuit în cursul anului 1938-1939 circa 50.000 lei, sumă 

specificată pentru capitolele mai mari, astfel: 30.000 lei diurna 
secretarului-dactiliograf; lei 8.000 stipendii pentru cei doi 
cercetători de la punctul d; lei 6.500 premii pentru corespon- 
denţi, iar restul pentru cărți străine pe seama bibliotecii Arhivei, 
cheltuieli de cancelarie, spese poştale (în care se cuprind şi 
mărcile care sunt trimise corespondenților pentru a li se restitui 
cheltuielile avute cu expediția materialelor), diverse. 

Vă rog să binevoiţi a interveni şi a insista pentru ca în anul 
1939-1940 subvenția avută în anii trecuți să fie sporită la 75.000 lei, 
sumă indispensabilă pentru intensificarea acțiunii arhivei şi o mai 
bună funcționare a ei. Această cerere este determinată de 
următoarele: 

I. Având în vedere că interesul corespondenților vechi pentru 
culegeri a scăzut — în parte datorită faptului că învățătorii sunt 
prea ocupați cu activitatea şcolară şi extraşcolară — şi fiind 
convins că ar fi necesar ca directorul Arhivei să se poată deplasa 
în diferite regiuni ale ţării pentru a vizita personal pe unii 
corespondenţi, pentru a lua contact cu intelectualii din unele 
centre regionale în vederea recrutării de corespondenţi noi şi a 
ține conferințe la şcolile normale în vederea pregătirii viitorilor 
învăţători, pentru a face culegeri bune pe seama Arhivei, e nevoie 
de un fond de deplasări de cel puţin de 8.000 lei anual. (Observ că 
directorul nu are nici o retribuție din partea Academiei, apoi că 
intervenția de anul trecut pentru exoperarea unui permis de liberă 
circulație pe căile ferate a rămas fără rezultat). 

II. Având în vedere culegerile din ce în ce mai puține ale 
învăţătorilor, numărul stipendiilor anuale pentru cercetări de teren 
trebuie sporit de la două stipendii de câte 4.000 lei, la cel puţin 

trei de câte 5.000 lei. (Menţionez că în acest sens s-a intervenit şi 
în anii trecuţi, dar fără rezultat). 

III.Diurna secretarului trebuie necondiţionat majorată — acum când 
costul vieţii s-a scumpit aşa de mult şi când secretarul e un 
doctorand în litere, specializat în lucrări de folclor — de la 2.500 
lei la cel puţin 3.000 lei lunar. Bugetul anual al Arhivei s-ar ridica 
astfel la 75.000 lei, cuprinzând următoarele capitole: 

1. Diurna secretarului-dactilograf, a 3.000 lei lunar lei 36.000 
2. Trei stipendii pentru cercetări pe teren, a 5.000 lei 15.000 
3. Deplasările directorului pentru intensificarea culegerilor 


8.000 

4. Premii pentru corespondenți 7.500 
IV.Diverse (cărți, legături, clişee zincografice, hărți, efecte de 
cancelarie, poştă, neprevăzute) 8.500 
Total lei 75.000 


Este însă absolut indispensabil ca întreagă această sumă să 
fie acordată în mod regulat în luna mai a fiecărui an, pentru a se evita 
repetarea cazurilor când sumele s-au trimis cu întârzieri mari, uneori 
de trei şi patru luni. S-au pierdut astfel ocazii potrivite pentru 
decernarea premiilor corespondenților sau a trimiterii pe teren a 
stipendiaților, pentru a nu mai aminti achitarea diurnei secretarului, 
care a fost adeseori avansată din banii personali ai directorului. 

Mai observ că plata tipăririi Anuarului Arhivei urmează să se 
facă şi pe viitor direct de către Academie, aşa cum s-a procedat la 
volumele II, III şi IV. 

Fiind convins că numai în cazul când se aprobă cererile for- 
mulate mai sus voi putea continua cu succes acțiunea de culegere şi 
de clasare a materialului folcloric românesc, vă rog, Domnule 
Profesor, să binevoiţi a susține cu toată căldura cererile Arhivei de 
Folclor. 


Cluj, la 12 mai 1939 


Domniei Sale Domnului Profesor Sextil Puşcariu 


[RAPORT DE ACTIVITATE (1939-1940)] 


Domnule Profesor, 


al 


Am onoarea să vă prezint următorul raport de activitate 
Arhivei de Folclor a Academiei Române pentru perioada 


mai 1939-mai 1940: 


a) 
b) 


c) 


d) 


e) 


Colecțiile de culegeri-manuscrise s-au înmulțit de la 1005 la 
1061. 

S-au alcătuit două chestionare noi, numărul XIII — Semne şi 
prevestiri şi nr. XIV Crăciunul. Obiceiuri şi credinţe. 

S-au continuat lucrările de despoiere a materialului intrat, 
terminându-se alcătuirea  indicelor pentru răspunsul la 
chestionarul X — Casa şi gospodăria. Credinţe, obiceiuri şi 
povestiri. Arhiva poate pune, astfel, în fiecare an, tot mai multe 
materiale clasate la dispoziția cercetătorilor. 

S-au făcut două cercetări pe teren, una de către dra Tatiana 
Găluşcă, profesoară la Tulcea, în satele româneşti ale judeţului 
Tulcea, iar a doua, de către dl Gheorghe Pavelescu, licenţiat în 
litere din Cluj, în Valea Sebeşului, jud. Alba (pentru completarea 
materialului cules în anul 1938). 

Pentru întâia dată s-a întreprins, la indicaţiile, sub conducerea şi 
cu cheltuiala Arhivei, cercetarea unor manifestații folclorice prea 
puţin sau deloc cunoscute. Astfel, dra T. Găluşcă a studiat un 
interesant obicei ciobănesc al mocanilor dobrogeni; dl Gh. 
Pavelescu, obiceiul despre punerea „păsării morții“ în satele din 
sudul Transilvaniei, iar subsemnatul o piesă dramatică populară 
din Transilvania apuseană. 

Bibliografia folclorică obişnuită, publicată şi până acum în 
Anuarul Arhivei, a fost transformată într-o bibliografie analitică 
şi critică, aceasta însemnează o muncă aproape dublă pentru 

g) 


h) 


ION MUŞLEA 


personalul Arhivei, fiind însă de o utilitate mult mai mare pentru 
cercetători. 

În acelaşi timp s-a pregătit o bibliografie a articolelor 

privitoare la folclorul şi etnografia românească din revistele de 
specialitate ungurești apărute până la Unire, bibliografie a cărei 
lipsă se simţea de mult. 
Deoarece, cum arătam şi în raportul din anul trecut, interesul 
corespondenţilor pentru culegeri a scăzut considerabil, apoi mulți 
învăţători au fost concentrați, iar ceilalți, cât şi învățătoarele care 
i-au suplinit, n-au avut timp disponibil să răspundă la 
chestionarele noastre —, am început să pregătim mai sistematic 
viitoarele cadre de culegători, ținând conferințe elevilor şi 
elevelor din ultimele clase ale şcolilor normale, de la care am şi 
primit un material prețios. (Din acest motiv, anul acesta nici 
n-am împărțit premii, utilizând sumele respective la cercetări pe 
teren făcute prin stipendiaţi. S-au dat, totuşi, două „încurajări“, 
de câte 500 lei, la doi elevi normalişti). 

Tot pentru a spori numărul corespondenților, am rugat 
Asociaţiunea „Astra“ să ne recomande, prin intermediul 
„despărțămintelor“, membri devotați ai săi, dintre intelectualii 
satelor, care să ne răspundă la chestionare. Conducerea 
Asociațiunii a înțeles importanța acţiunii noastre şi întâiele 
materiale ale acestor noi corespondenți au şi început să sosească. 
Se adună materialul necesar Anuarului VI, care va apărea, 
reorganizat, spre sfârşitul anului curent. Iată câteva din articolele 
ce cuprinde acest volum: 

1. Ion Muşlea, Întâiul popas. Zece ani de la înfiinţarea Arhivei 
2. Ion Diaconu, Eminescu în cadrul folclorului european al sec. 

XIX 
3. Petre Caraman, Despre originea sârbă a unei vechi balade 

româneşti 
4. Gh. Pavelescu, „Pasărea morții “ 

5. Ion Mărcuş, Preocupările folclorice ale studenţilor teologi 

din Sibiu între 1880-1910 

6. P. V. Ştefănucă, O familie de povestitori din lurceni (jud. 

Orhei) 

7. T. Găluşcă, Urme de obiceiuri păstoreşti la mocanii din 

Dobrogea 

8. V. Scurtu, Cercetări folclorice în Ugocea (jud. Satu Mare) 
9. Bibliografia analitică şi critică a folclorului românesc pe 

anul 1938 

10.Bibliografia articolelor privitoare la folclorul şi etnografia 
românească din revistele ungurești apărute până la Unire. 

i) S-au cheltuit în cursul anului 1939/1940: lei 60.000, sumă 
specificată pentru capitolele mai mari, precum urmează: lei 
32.000, diurna secretarului-dactilograf; lei 12.000, stipendii 
pentru cercetările pe teren, iar restul pentru cărți străine pe seama 
bibliotecii Arhivei, cheltuieli de cancelarie, spese poştale, 
diverse. 

Vă rog să binevoiţi a interveni şi a insista pentru ca în anul 
1940/1941 subvenția avută (lei 60.000) să fie sporită la cel puţin 
75.000, sumă indispensabilă pentru intensificarea acţiunii Arhivei şi 
o mai bună funcţionare a ei. Această nevoie, arătată şi în anul trecut, 
a devenit şi mai arzătoare acum, în urma marii scumpiri a vieții. 
Începând din luna ianuarie am fost nevoit să măresc diurna 
secretarului-dactilograf de la 2.500 la 3.000 lei retribuţie şi altfel 
neînsemnată pentru un doctorand specializat, care lucrează de 
aproape cinci ani la Arhivă, câte patru ore pe zi. Va fi apoi absolut 
necesar să sporim viitoarele stipendii pentru cercetări pe teren, căci 
cu câte 2.000-4.000 lei nu mai e posibil, în vremurile de astăzi, ca un 
cercetător să rămână, uneori mai mult de două săptămâni, în mai 
multe sate, plătindu-şi şi deplasările. 

Subvenția aceasta trebuie acordată deodată în întregime, cel 
mai târziu până la 20 iunie (pentru a se evita întârzierile mari din 
ultimii ani, din cauza cărora n-am putut trimite pe teren câțiva 
cercetători bine pregătiți). Mai observ că plata tipăririi Anuarului 
Arhivei urmează să se facă şi pe viitor direct de către Academie, aşa 
cum s-a procedat pentru volumele II, IV şi V. 

Având în vedere că trei-patru monografii regionale 
folclorice, rezultate ale cercetărilor pe teren făcute de stipendiații 
Arhivei, sunt aproape gata de tipar şi că în Anuarele publicate până 
acum aceste monografii ocupau un spațiu disproporționat de mare — 
uneori mai bine de jumătatea volumului —, sunt de părere că ar fi 
foarte potrivit ca, pe viitor, Anuarul să fie redus ca număr de pagini 
(la 150-200), şi să fie destinat exclusiv studiilor, cercetărilor mai 
restrânse, articolelor mărunte şi bibliografiei, iar monografiile 
regionale să fie publicate într-o serie aparte, intitulată „Monografiile 
Arhivei de Folclor a Academiei Române“. Ele s-ar publica în fiecare 
an — sau ceva mai rar — în volume între 100-300 pagini, tot sub 
îngrijirea Arhivei. Pentru cazul când aprobaţi acest punct de vedere, 
vă rog să binevoiţi a insista şi pentru admiterea lui de către Secţia 
Literară, pentru ca, astfel, la toamnă, să se poată da la tipar cea dintâi 
din aceste monografii. 

În sfârşit, vă rog să binevoiţi a vă face interpretul meu pe 
lângă Secție şi Delegaţia permanentă, spre a obține şi pentru 
directorul Arhivei o retribuție. După zece ani de conducere, care 
rămâne să fie apreciată de Dv. şi de ceilalți membri ai Academiei, 
cred că a sosit timpul unei retribuţii şi pentru directorul Arhivei. 
Adaug că salariul sau diurna ce mi s-ar acorda l-aş utiliza, în parte, 
tot în interesul Arhivei, deplasându-mă în diferite centre pentru a 
face conferințe şi propagandă în vederea intensificării culegerilor şi 
cercetărilor. (Ţin să observ că cererea mea din mai 1938, pentru a 
obține un permis pe C.F.R., a rămas fără rezultat). 

Primiți, vă rog, Domnule Profesor, asigurarea deosebitei 
mele stime. 


Cluj, la 11 mai 1940 


Domniei Sale Domnului Profesor Sextil Puşcariu 


[RAPORT DE ACTIVITATE (1940-1941)] 


Domnule Profesor, 


Am onoarea să vă prezint următorul raport de activitate al 
Arhivei de Folclor a Academiei Române pentru perioada mai 
1940-mai 1941: 
În urma cedării Nordului Ardealului, Arhiva noastră a fost 
silită şi ea să se refugieze din Cluj, unde şi-a avut sediul, pe lângă 
Muzeul Limbii Române, chiar de la înființarea ei (1930). Din 
fericire, întreaga-i avere (manuscrise, bibliotecă, fişier, maşină de 
scris etc.) a putut fi evacuată şi adusă la Sibiu, unde s-a aşezat atât 
Muzeul Limbii Române, cât şi subsemnatul. Din cauza lipsei de 
spaţiu, Arhiva noastră n-a mai putut fi aşezată la Muzeul Limbii 
Române, ci, cu aprobarea Dv., a trecut la Biblioteca Universităţii (în 
cabinetul directorului). 
E firesc că, în împrejurările arătate, activitatea Arhivei nu s-a 
mai putut desfăşura normal, ca în ceilalţi ani, ci într-un cadru mai 
redus. Totuşi: 
a) Colecţiile de culegeri-manuscrise s-au înmulțit de la 1061 la 
1078. 
b) S-au continuat lucrările de despoiere a materialului intrat în anii 
trecuţi, Arhiva putând pune astfel, în fiecare an, tot mai multe 
materiale culese la dispoziția cercetătorilor. 
c) S-au făcut următoarele cercetări pe teren de către stipendiații 
Arhivei: 
1. DI Vasile Scurtu, profesor de liceu, a completat în luna 
iulie 1940 culegerile Domniei Sale din ţinutul Ugocii 
(jud. Satu Mare) — ţinut cedat Ungariei. 

2. DI Gh. Pavelescu, licenţiat în litere, a cercetat regiunea 
Munţii Codrului (jud. Bihor). 

3. Dra Tatiana Găluşcă, profesoară secundară, a făcut 
cercetări în județul Arad. 

4. DI Gh. Pavelescu, licenţiat în litere, a făcut cercetări în 
Banat. 

5. DI Ion Pătruţ, licenţiat în litere, a fost însărcinat să facă 
cercetări printre românii din Jugoslavia, care se găsesc în 
țara noastră ca prizonieri. 

d) S-au început lucrările pentru Bibliografia folclorului românesc 
pe anul 1939. 

e) S-a continuat propaganda pentru culegeri, de astă dată printre 
viitorii preoți, directorul Arhivei ţinând conferințe şi dând 
îndrumări practice studenților de la Academia Teologică 
Andreiană din Sibiu. 

f) S-a terminat adunarea materialului pentru Anuarul VI-VII care 
va apărea, reorganizat, şi în volum dublu, în cursul anului curent 
cu următorul cuprins: 

1. Ion Muşlea, Întâiul popas. Zece ani de la înființarea 
Arhivei 

2. T. Găluşcă, „Mocanii“: un obicei păstoresc necunoscut 
al ciobanilor dobrogeni 

3. Emil Petrovici, Note de folclor de la românii din Serbia 


4. Gh. Pavelescu, „Pasărea morții“ 

5. D. Prodan, Versuri contemporane despre răscoala lui 
Horea 

6. P. V. Ştefănucă, O familie de povestitori în lurcenii 
Basarabiei 

7. Elena Nanu, Manuscrisele cu ,„Irozii“ ale lui Picu Pătruţ 
(1837-1838) 


8. Ion Mărcuş, Preocupările folclorice ale studenţilor-te- 
ologi din Sibiu între anii 1870-1910 

9. V. Scurtu, Cercetări folclorice în Ugocea (jud. Satu 
Mare) 

10. Articole mărunte şi însemnări 

11. Bibliografia analitică şi critică a folclorului românesc pe 
anul 1938. 

S-au cheltuit în cursul anului 1940/1941: lei 75.000, sumă 
specificată pentru capitolele mai mari, precum urmează: lei 36.000, 
diurna secretarului-dactilograf;, lei 30.000, stipendii pentru cerce- 
tările pe teren, iar restul pentru cărți străine pe seama bibliotecii 
Arhivei, cheltuieli de cancelarie, spese poştale, diverse. 

Vă rog să binevoiţi a interveni şi a insista pentru ca subvenția 
de lei 75.000 să fie menţinută şi în anul 1941/1942, această sumă 
fund absolut indispensabilă pentru bunul mers al Arhivei, mai ales 
dată fiind enorma scumpire a tuturor articolelor. Accentuez că 
subvenția aceasta — sau cel puţin o treime a ei — trebuie acordată cel 
mai târziu până la 20 iunie, pentru a se evita întârzierile mari din 
ultimii ani, din cauza cărora n-am putut trimite pe teren câțiva 
cercetători bine pregătiți. Mai observ că plata tipăririi Anuarului 
Arhivei urmează să se facă şi pe viitor direct de către Academie, aşa 
cum s-a procedat pentru volumele I-V. 

Vă mai rog să binevoiţi a vă face interpretul meu, pe lângă 
Secţia Literară şi Delegaţia permanentă, spre a obţine şi pentru 
directorul Arhivei o retribuție. După mai bine de zece ani de 
conducere onorifică, cred că a sosit timpul unei retribuții şi pentru 
subsemnatul. Observ că toate cererile mele de acest fel, din ultimii 
ani, nu au fost luate în considerare. De data aceasta, având în vedere 
excepțional de grelele împrejurări ale vieții actuale, nădăjduiesc că 
vechea şi îndreptăţita mea cerere va reuşi să convingă conducerea 
Academiei de a-mi acorda, dacă nu o retribuţie fixă, cel puțin o sumă 
de 3.000 lei de coala de tipar a Anuarului Arhivei, de a cărui 
publicare mă îngrijesc de atâția ani, fără nici un onorariu. 

Primiți, vă rog, Domnule Profesor, asigurarea deosebitei 
mele stime. 


Sibiu, la 12 mai 1941 


Domniei Sale Domnului Profesor Sextil Puşcariu 


[RAPORT DE ACTIVITATE (1941-1942)] 


Domnule Profesor, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1941-mai 1942: 

Colecțiile Arhivei au fost adăpostite, ca şi în anul trecut, la 
Biblioteca Universităţii. Împrejurările prin care trecem au fost însă tot 
atât de puţin favorabile pentru dezvoltarea unei activități normale; 
aceasta atât din cauza deselor concentrări ale secretarului Arhivei, cât 
şi a lipsei de dispoziție pentru culegeri a informatorilor — cea mai mare 
parte plecaţi pe front sau având alte preocupări; de asemenea, insu- 
ficienţa subvenţiei Arhivei față de enorma scumpire a vieții ne-a silit 
să reducem numărul cercetărilor pe teren. Totuşi: 

a) Colecțiile de culegeri-manuscrise s-au înmulțit de la 1078 la 1096; 

b) S-au continuat lucrările de despoiere a materialului intrat în anii 
trecuţi, Arhiva putând pune astfel, în fiecare an, tot mai multe 
materiale la dispoziţia cercetătorilor; 

c) S-au făcut două cercetări pe teren de către stipendiați ai Arhivei şi 
anume de către dl Ion Pătruţ, licențiat în litere, pe Valea 
Begheiului (județul Caraş) şi de către dl Gh. Pavelescu, profesor 
secundar, la mocanii din judeţul Tulcea. 

d) S-a lucrat la bibliografierea folclorului românesc pe anii 
1939-1940. 

e) S-a continuat propaganda pentru culegeri, de astă dată printre 
viitorii învățători, directorul Arhivei ținând conferințe şi dând 
îndrumări practice elevilor de la Şcoala Normală din Sibiu; 

f) S-a dat la tipar vol. VI din Anuarul Arhivei, care va apărea în 
cursul lunii iunie şi va avea circa 350 pagini cu următorul cuprins: 
1. Ion Muşlea, Prefaţă 

2. D. Prodan, Versuri contemporane despre răscoala lui Horea 

Gh. Pavelescu, Pasărea-suflet 

4. Emil Petrovici, Note de folclor de la românii din Valea Mlavei 
(Sârbia) 

5. P. V. Ştefănucă, O familie de povestitori din lurceni 
(Basarabia) 

6. Ion Mărcuş, Preocupările folclorice ale teologilor sibieni în 
anii 1871-1907 

7. Vasile Scurtu, Cercetări folclorice în Ugocea Românească 

8. Ion Pătruţ, Folclor de la românii din Sârbia 

9 

1 


93 


. Elisabeta Nanu, Un manuscris cu Irozi al lui Picu Pătru 
0. Bibliografia folclorului românesc pe anul 1938 

Având în vedere că trei-patru monografii folclorice regionale, 
rezultate ale cercetărilor pe teren făcute cu cheltuiala Arhivei, sunt 
aproape gata de tipar şi că în Anuarele publicate până acum aceste 
monografii ocupau un spațiu disproporționat de mare — uneori mai 
bine de jumătatea volumului —, sunt de părere că ar fi foarte potrivit 
ca, pe viitor, Anuarul să fie redus ca număr de pagini (la 100-150) şi 
să fie destinat exclusiv studiilor mici, cercetărilor mai restrânse, 
articolelor mărunte şi bibliografiei, iar monografiile regionale să fie 
publicate într-o serie aparte, intitulată „Monografule Arhivei de 
Folclor a Academiei Române“. Ele s-ar publica în fiecare an — sau 
ceva mai rar — în volume între 100-300 pagini, tot sub îngrijirea 
Arhivei. În acest caz, Anuarul ar putea apărea mai des şi mai regulat, 
devenind un buletin mai vioi, iar problema publicațiilor Arhivei ar fi 
soluţionată în modul cel mai satisfăcător. 

S-a cheltuit, în cursul anului 1941/1942, lei 75.000 —, sumă 
specificată pentru capitolele mai mari, precum urmează: lei 42.000 —, 
diurna secretarului-dactilograf, lei 18.000 —, stipendii pentru cercetări 
pe teren, iar restul pentru cărți pe seama bibliotecii Arhivei, hărți şi 
desene pentru Anuar, cheltuieli de cancelarie, spese poştale, diverse. 

Vă rog să binevoiţi a aproba şi a dispune ca subvenția de lei 
75.000 — să fie sporită, pe anul 1942/1943, la 120.000 lei, sumă care — 
dată fiind enorma scumpire a tuturor articolelor — este absolut 

indispensabilă pentru bunul mers al Arhivei. Altfel voi fi silit să renunţ 
cu totul la cercetările pe teren, pe care astăzi nimeni nu le mai poate 
face fără 10.000 —15.000 lei. De asemenea, e foarte probabil că, dacă 
nu se va putea mări diurna secretarului-dactilograf —doctorand 
specializat, lucrând de mai bine de cinci ani în serviciul Arhivei, — 
care până la 31 oct. 1941 primea lei 3.000 lunar, iar de atunci lei 4.000 
—, la cel puţin 5.000 lei lunar, acesta va părăsi un post plătit mai rău 
decât al celui mai mic impiegat de la stat. 

Având în vedere că subvenția Arhivei se trimite de obicei abia 
în luna iulie (uneori chiar în septembrie), ceea ce provoacă încurcături 
şi dificultăţi la pregătirea şi executarea cercetărilor pe teren, care se fac 
de obicei în lunile iunie-august, vă rog să binevoiţi a aproba şi a 
dispune ca, în cazul când această subvenție nu se poate trimite imediat 
după înaintarea justificări cheltuielilor din exercițiul precedent, să se 
dea Arhivei un avans de 40.000 lei, pe care să-l primesc cel mai târziu 
până la 15 iunie. Numai astfel aş putea încerca să trimit un cercetător 
în Transnistria, pentru ca Academia Română să aibă, în colecţiile sale, 
culegeri din acest ținut atât de interesant. 

În sfârşit, vă mai rog să binevoiţi a acorda o retributie şi 
directorului Arhivei, cel puţin după al doisprezecelea an de conducere 
onorifică. Observ că toate cererile subsemnatului în acest sens, din 
ultimii ani, nu au fost luate în considerare. De data aceasta, având în 
vedere excepțional de grelele împrejurări ale vieţii, nădăjduiesc că 
vechea şi îndreptăţita mea cerere va reuşi să convingă conducerea 
Academiei de a-mi acorda, dacă nu o retribuţie fixă, cel puţin o sumă 
de 3.000 lei de coala de tipar a Anuarului şi a Monografuilor Arhivei, 
de a căror publicare mă îngrijesc de atâţia ani, fără nici un onorariu. 

Primiţi, vă rog, Domnule Preşedinte, asigurarea deosebitei 
mele stime. 


Sibiu, la 18 mai 1942 


Domniei Sale Domnului Preşedinte al Secţiei Literare 
a Academiei Române 


[RAPORT DE ACTIVITATE (1942-1943)] 


Domnule Preşedinte, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1942-mai 1943: 

Colecţiile Arhivei au fost adăpostite, ca şi în anul trecut, la 
Biblioteca Universităţii. Împrejurările prin care trecem au fost însă 
tot atât de puțin favorabile pentru dezvoltarea unei activități normale; 
aceasta atât din cauza mobilizării aproape continue a secretarului 
Arhivei, cât şi a lipsei de dispoziţie pentru culegeri a informatorilor — 
cea mai mare parte plecaţi pe front sau supraîncărcaţi cu înlocuirea 
celor plecați. Totuşi: 

a) Colecţiile de culegeri-manuscrise s-au înmulţit de la 1096 la 
1108; 

b) S-au continuat lucrările de despoiere a culegerilor intrate în anii 
trecuţi, Arhiva continuând să sporească numărul materialelor la 
dispoziția cercetătorilor; 

c) S-au făcut trei cercetări pe teren de către stipendiaţi ai Arhivei şi 
anume de către dl. Ion Pătruţ, licențiat în litere, pe Valea 
Begheiului (județul Severin, pentru completarea culegerii înce- 
pute în anul trecut), de către dra Tatiana Găluşcă, profesoară 
secundară, în judeţele Bălţi şi Soroca, iar a treia, de către dl 
Romulus Todoran, asistent universitar, la moții din jud. Turda; 

d) S-a lucrat la bibliografierea folclorului românesc pe anii 
1939-1940; 

e) S-a publicat volumul VI din „Anuarul Arhivei de Folclor“ (425 
pagini, 5 planşe şi 4 hărți), apărut în decembrie 1942. 

Se adună materialul necesar volumului VII, care se va da la 
tipar la toamnă şi va avea, în linii generale, următorul cuprins: 

1. Ion Muşlea, Întâiul folclorist basarabean: Petre Ştefă- 

nucă 

2. Tatiana Găluşcă, Un obicei dobrogean: Mocanii 

3. Artur Gorovei, La moartea lui M. Gaster 

4. Ion Muşlea, Un mister popular necunoscut: „Pomul ra- 

iului “ 

5. Gh. Pavelescu, Din folclorul românilor transnistrieni 

6. E. Nanu, Circulația versiunii ardelene a Irozilor 

7. Articole mărunte şi note 

8. Bibliografia folclorului românesc pe anii 1939-1940. 

În raportul din anul trecut am arătat că „având în vedere că 
trei-patru monografii folclorice regionale, rezultate ale cercetărilor 
pe teren făcute cu cheltuiala Arhivei, sunt aproape gata de tipar şi că 
în Anuarele publicate până acum aceste monografii ocupau un spațiu 
disproporționat de mare — uneori mai bine de jumătatea volumului — 
sunt de părere că ar fi foarte potrivit ca, pe viitor, Anuarul să fie 
redus ca număr de pagini (la 100-150) şi să fie destinat exclusiv 
studiilor mici, cercetărilor mai restrânse, articolelor mărunte şi 
bibliografiei, iar monografiile regionale să fie publicate într-o serie 
aparte, intitulată Monografule Arhivei de Folclor a Academiei 
Române. Ele s-ar publica în fiecare an — sau ceva mai rar — în 
volume între 100-300 pagini tot sub îngrijirea Arhivei. În acest caz, 
Anuarul ar putea apărea mai des şi mai regulat, devenind un buletin 
mai vioi, iar problema publicaţiilor Arhivei ar fi soluţionată în modul 
cel mai satisfăcător“. Cu toate că Academia ne-a comunicat, prin 
adresa nr. 2535, din 8 iulie 1942, că „din lipsă de mijloace nu a putut 
aproba publicarea monografiilor regionale“, mențin şi repet această 
propunere, pe care o consider foarte potrivită şi nădăjduiesc că ea va 
putea fi în curând realizată. 

e e 

S-au cheltuit, în cursul anului 1942/1943, lei 120.000 —, 
sumă specificată pentru capitolele mai mari precum urmează: lei 
64.000 — diurna secretarului-dactilograf;, lei 40.000 —, stipendii 
pentru cercetări pe teren; lei 6.500 pentru cărți pe seama bibliotecii 
Arhivei, iar restul pentru efecte de cancelarie, spese poştale, diverse. 

Vă rog să binevoiţi a aproba şi a dispune ca subvenția de lei 
120.000 — să fie sporită, pe anul 1943/1944, la 230.000 lei, sumă 
care — dată fiind enorma scumpire a tuturor articolelor — este 
indispensabilă pentru bunul mers al Arhivei. Va trebui mărită 
indemnizaţia acordată pentru cercetările pe teren, pe care astăzi 
nimeni nu le mai poate face fără 15.000-25.000 lei; de asemenea va 
trebui mărită diurna secretarului-dactilograf care până la 31 
decembrie 1942 primea 5.000 lei lunar, iar de atunci lei 6.000 —, la 
cel puţin 7.000 lei lunar. 

Din această subvenție, vă rog să binevoiţi a aproba să se 
acorde un onorariu lunar de lei 8.000 — (total anual lei 96.000) şi 
directorului Arhivei. Suma aceasta nu este exagerată față de 
scumpetea vieții actuale şi pentru remunerarea activităţii 
conducătorului Arhivei. După treisprezece ani de funcționare 
onorifică, timp în care: 

1. a organizat serviciul folcloric al Academiei, constituindu-i un 
fond de peste 1.000 preţioase culegeri-manuscrise — multe 
despoiate şi puse la dispoziţia cercetătorilor —, precum şi o 
bogată rețea de corespondenți; 

2. a alcătuit paisprezece chestionare şi a purtat o întinsă 
corespondență cu numeroşi colaboratori din ţară şi cercetători 
din străinătate, făcând şi o mulțime de referate cerute de 
Academie; 

3. a organizat în fiecare an două-trei cercetări pe teren ale unor 
tineri distinşi şi bine pregătiți, dornici să cunoască bogăţia 
folclorului nostru şi să colaboreze la culegerea lui; 

4. a alcătuit o bibliografie foarte amănunțită şi completă a 
folclorului românesc pe ultimii zece ani, colaborând cu material 
românesc pentru anii 1928-1938 şi la publicația internațională 
Volkskundliche Bibliographie (Basel-Berlin); 

5. a revizuit şi a pregătit pentru tipar zeci de articole destinate 
Anuarului Arhivei — din care au apărut până acum şase volume — 
şi a făcut toate corecturile acestei publicaţii —, 

cred că e just să i se acorde directorului Arhivei această modestă 
remunerație. (Pentru cazul extrem când acest lucru n-ar fi cu putință 
în această formă, vă rog să aprobați să i se acorde cel puţin o 
retribuție de lei 6.000 — de fiecare coală a Anuarului Arhivei, de a 
cărui publicare se îngrijeşte de atâţia ani, fără să primească nici un 
onorariu). 


Primiți, vă rog, Domnule Preşedinte, asigurarea deosebitei 
mele stime. 


Sibiu, la 12 mai 1943 


Domniei Sale Domnului Preşedinte al Secţiei Literare 
a Academiei Române 


[RAPORT DE ACTIVITATE (1943-1944)] 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1943-mai 1944. 

Colecţiile Arhivei au fost adăpostite, ca şi în ultimii doi ani, 
la Biblioteca Universităţii. Din cauza pericolului bombardamentelor 
aeriene, colecțiile de manuscrise, fişele şi corespondenţa Arhivei au 
fost adăpostite în comuna Sălişte (jud. Sibiu), acolo unde au fost 
evacuate şi colecțiile deosebit de prețioase ale Universităţii din 
Cluj-Sibiu (în două lăzi). Biblioteca şi publicaţiile Arhivei au fost 
coborâte în subsolul clădirii centrale a Universității din Sibiu (alte 
două lăzi). 

S-a încercat — prin intervenţii stăruitoare, făcute încă în 
cursul anului trecut — salvarea unora din colecțiile de manuscrise ale 
folcloriştilor moldoveni şi basarabeni: Doamna Petre Ştefănucă le-a 
şi depus la Bucureşti (Institutul Social), doamnele Tatiana Găluşcă şi 
Ecat. Vătămanu la Arhiva noastră. Insistenţele depuse pe lângă dl 
Artur Gorovei au fost zadarnice, d-sa donându-şi bogata-i bibliotecă 
folclorică Universităţii din laşi. 

Împrejurările prin care trecem au fost, ca şi anul trecut, tot 
atât de puţin favorabile pentru dezvoltarea unei activități normale; 
aceasta atât din cauza mobilizării aproape continue a secretarului 
Arhivei, cât şi a lipsei de dispoziţie pentru culegeri a informatorilor — 
cea mai mare parte plecaţi pe front sau supraîncărcaţi cu înlocuirea 
celor duși. Totuşi: 

a) Colecţiile de culegeri manuscrise s-au înmulțit de la 1108 la 1115; 

b) S-au continuat lucrările de despoiere a culegerilor intrate în anii 
trecuţi, continuând să sporim astfel numărul materialelor puse la 
dispoziția cercetătorilor; 

c) S-au făcut patru cercetări pe teren de către stipendiaţi ai Arhivei 
şi anume de către dl Traian Blajovici, licențiat în litere, în 
regiunea Călăţele (jud. Cluj-Turda); de către părintele Dumitru 
Tonţ, în Valea Roşiei (jud. Bihor), de către dşoara Tatiana 
Găluşcă, profesoară secundară, în judeţele Bălți şi Soroca; de 
către dl Romulus Todoran, asistent universitar, la moții din jud. 
Turda. (Ultimele două pentru completarea culegerilor făcute în 
anul trecut). 

d) S-a terminat bibliografia folclorului românesc pe anii 1940-1941 
şi s-a lucrat la bibliografia generală a folclorului nostru. 

e) S-a adunat materialul necesar volumului VII al Anuarului, care 
se va da la tipar îndată ce împrejurările vor permite. Acest volum 
va avea următorul cuprins: 

1. Ion Muşlea, „Constantinul “: o piesă populară despre 
Vodă Brâncoveanu la românii din Ardealul de Nord; 

2. Tatiana Găluşcă, Un obicei dobrogean: Mocanii, 

3. Artur Gorovei, M. Gaster şi folclorul nostru; 

Ion Muşlea, Un mister popular necunoscut: „Pomul Ra- 

iului“; 

5. Leontin Ghergariu, Din folclorul Sălajului; 

6. E. Nanu, Circulația versiunii ardelene a Irozilor, 

7 

8 


> 


Ştefan Pascu, Un manuscris cu versuri vechi populare; 
Bibliografia folclorului românesc pe anii 1940-1941. 
KKK 

S-a cheltuit, în cursul anului 1943-1944, lei 230.000, sumă 
specificată pentru capitolele mai mari, precum urmează: 

lei 96.000, onorariul directorului Arhivei; 

lei 76.000, diurna secretarului-dactilograf; 

lei 50.000, stipendii pentru cercetări pe teren, iar restul 
pentru cărți pe seama bibliotecii Arhivei, efecte de cancelarie, spese 
poştale, diverse. 

Vă rog să binevoiți a aproba şi a dispune ca subvenția de lei 
230.000 să fie sporită, pe anul 1944/1945, la 300.000 lei, sumă care 
— dată fund enorma scumpire a tuturor articolelor — este 
indispensabilă pentru bunul mers al Arhivei. (Va trebui mărită 

indemnizaţia acordată pentru cercetări pe teren, pe care astăzi nimeni 
nu le mai face fără 20.000-25.000 lei; trebuie mărită şi diurna 
secretarului-dactilograf care până la 31 decembrie 1943 primea 
6.000 lei lunar, iar de atunci lei 7.000, la cel puţin 8.000 lei lunar); de 
asemenea vă rog să binevoiţi a aproba şi sporirea onorariului 
directorului Arhivei, de la 8.000 lei lunar, la 10.000 lei. 
Primiți, vă rog, Domnule Preşedinte, asigurarea deosebitei 
mele stime. 
Directorul Arhivei 


D-Sale Domnului Preşedinte al Secţiei Literare 
a Academiei Române 


[RAPORT DE ACTIVITATE (1944-1945)] 


Domnule Preşedinte, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1944-mai 1945. 

Colecţiile Arhivei au fost adăpostite, ca şi în ultimii trei ani, 
la Biblioteca Universităţii. Manuscrisele, fişele şi corespondența 
Arhivei, care fuseseră dispersate, în aprilie 1941, în comuna Sălişte 
(jud. Sibiu), din cauza pericolului bombardamentelor aeriene, au fost 
readuse, în luna septembrie, la Sibiu. 

Împrejurările prin care trecem au fost, şi mai mult decât în 
anii trecuţi, cu totul nefavorabile pentru dezvoltarea unei activități 
normale. Totuşi: 

a) Colecţiile de culegeri-manuscrise s-au înmulțit de la 1115 la 
1126; 

b) S-au continuat lucrările de despoiere a culegerilor-manuscrise, 
continuând să sporim astfel numărul materialelor puse la 
dispoziţia cercetătorilor; 

c) Din cauza lipsei de fonduri şi a împrejurărilor cu totul 
neprielnice s-a făcut o singură cercetare pe teren, de către o 
stipendiată a Arhivei, anume doamna Tatiana Găluşcă-Crâş- 
mariu, profesoară secundară (în judeţul Dolj); 

d) S-a terminat bibliografia folclorului românesc pe anii 1941-1943 
şi s-a continuat bibliografia generală a folclorului nostru. 

se e 

Volumul VII al Anuarului Arhivei de Folclor va fi dat la 
tipar chiar în cursul acestei luni şi va avea următorul cuprins: 

1. Artur Gorovei: M. Gaster şi folclorul nostru 

2. Tatiana Găluşcă: Mocanii — un joc popular al românilor 

dobrogeni 

3. Ion Muşlea: Misterul „Adam şi Eva“ la români 

4. Gh. Pavelescu: Cercetări folclorice în sudul judeţului 

Bihor 

5. Articole mărunte, cronică, însemnări 

6. Bibliografia folclorului românesc pe anii 1939-1943. 

kokk 

S-a cheltuit, în cursul anului 1944/1945, subvenția de lei 
230.000 —, sumă specificată pentru capitolele mai mari, precum 
urmează: lei 96.000, onorariul directorului Arhivei; lei 84.000, 
diurna secretarului—dactilograf, lei 10.000, stipendiu pentru cercetări 
pe teren; lei 25.000, clişee zincografice pentru Anuar, iar restul 
pentru cărți pe seama bibliotecii Arhivei, efecte de cancelarie, 
diverse. 

Vă rog să binevoiți a aproba şi a dispune ca subvenția de lei 
230.000 să fie sporită, pe anul 1945-1946, la 500.000 lei, sumă care 
— dată fiind scumpirea generală a vieţii — este indispensabilă pentru 
bunul mers al Arhivei. Va trebui mărită indemnizaţia acordată pentru 
cercetări pe teren — cel puțin două —, pe care astăzi nimeni nu le mai 
poate face fără 50.000 lei; trebuie mărită şi diurna secreta- 
rului-dactilograf, care în tot cursul anului a primit lunar numai lei 
7.000, la cel puțin 14.000 lei; de asemenea, vă rog să binevoiţi a 
aproba şi sporirea onorariului directorului Arhivei, de la 8.000 lei 
lunar, la 15.000 lei. În tot cursul anului 1944-1945 subvenţia Arhivei 
a rămas cea din anul precedent (lei 230.000, cu toate că cerusem 
mărirea ei la lei 300.000) şi din această cauză şi onorariile 
funcționarilor Arhivei au rămas tot cele din anul 1943-1944. 

Primiți, vă rog, Domnule Preşedinte, asigurarea deosebitei 
mele stime. 

Sibiu, 3 mai 1945 
Directorul Arhivei 
Domniei Sale 
Domnului Preşedinte al Academiei Române Bucureşti 


[RAPORT DE ACTIVITATE (1945-1946)] 


Domnule Preşedinte, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1945-mai 1946. 

Colecţiile Arhivei, adăpostite începând din toamna anului 
1940 la Sibiu, au fost readuse, în septembrie 1945, la Cluj. 

Împrejurările prin care trecem au fost, ca şi în anul trecut, cu 
totul neprielnice pentru dezvoltarea unei activități normale. S-a mai 
adăugat şi marea depreciere a banului, care a făcut ca subvenţia — 
primită abia în luna septembrie —, să reducă considerabil mijloacele de 
lucru ale Arhivei. Din această cauză nu s-a putut face absolut nici o 
cercetare pe teren prin stipendiați ai Arhivei. Colecţiile de cule- 
geri-manuscrise au crescut totuşi, de la 1126 la 1140, e adevărat, mai 
mult datorită donațiilor. Orele de lucru ale secretarului fiind simțitor re- 
duse (a se vedea mai jos, la capitolul bugetului), nu s-a putut continua 
despoierea culegerilor-manuscrise, nici bibliografia generală a fol- 
clorului nostru, lucrându-se doar la bibliografia folclorică pe anul 1944. 

Imprimarea ultimului volum al „Anuarului Arhivei de 
Folclor“ (VII) a fost terminată în toamna anului 1945, la Sibiu. Din 
cauza fondurilor restrânse ce ni s-au pus la dispoziție (lei 1.100.000), 
el cuprinde abia 13 coli (200 pagini). Pentru sărăcia literaturii noastre 
ştiinţifice din ultimii ani şi dificultățile de tipar din anul curent, 
considerăm totuşi apariţia acestui volum ca foarte binevenită. 

S-a adunat materialul necesar volumului VIII, care se va da la 
tipar când ni se vor pune fonduri la dispoziţie. Acest volum va avea — 
cu aproximaţie, totul fiind în funcție de mărimea subvenției acordate 
pentru imprimare şi de costul tiparului — următorul cuprins: 

1. Ion Muşlea: Pentru un congres al folcloriştilor români 

N. Comşa: Nicolae Pauleti folclorist 
Tib. Morariu: Obiceiuri arhaice la înmormântările moților 
Ion Muşlea: Misterul „Adam şi Eva “ la români 
Ion Pătruţ: Cercetări folclorice în Valea Begheiului (jud. Severin) 
Articole mărunte, cronică, însemnări 
Bibliografia folclorului românesc pe anul 1944. 
kkk 

S-a cheltuit, în cursul anului 1945/1946, subvenția de lei 
400.000, repartizată astfel: lei 180.000 — onorariul directorului 
Arhivei; lei 168.000 — diurna secretarului-dactilograf; lei 52.000 — 
clişee, efecte de cancelarie, diverse. 

Pentru o funcționare în bune condiții a Arhivei, ar fi necesar 
ca subvenția avută anul trecut (lei 400.000) să fie sporită pe anul 
1946/1947 cel puţin de opt ori. Aceasta cu atât mai mult cu cât peste 
câteva luni s-ar putea întâmpla cu suma aceasta (3.200.000 lei) să nu 
mai valoreze nici cât subvenţia avută în anul trecut. În orice caz, 
trebuie să se țină seamă de următoarele: 

Secretarul Arhivei, dl. Ion Mărcuş, care s-a specializat în 
lucrările de despoiere a manuscriselor Arhivei şi în cele de bibliografie 
folclorică, fiindu-ne, timp de zece ani, un foarte priceput şi devotat 
colaborator, ne-a anunţat, încă de vreo şase luni, că părăseşte postul de 
secretar. Am înţeles cu uşurinţă că dânsul nu mai poate jertfi 3-4 ore 
zilnic pentru infima sumă de lei 14.000 — lunar, pe care o primeşte ca 
diurnă de secretar-dactilograf cu începere de la 1 mai 1945 (în anul 
1944/1945 avusese lei 7.000 — lunar). Cu toate acestea, rugându-l să 
nu plece până la sesiunea generală, la rigoare reducându-şi chiar orele 
de birou la una-două pe zi, dânsul a consimțit să rămână, cu orar 
redus, până la 1 mai. Pentru noul secretar va trebui să se prevadă deci 
cel puţin salariul pe care-l primeşte un licențiat în cea mai de jos 
treaptă a funcționarilor de stat (impiegat), deci lei 138.000 — lunar. 
Vom putea găsi oare, dacă se aprobă această diurnă, un licenţiat în 
litere sau un student în ultimul an, cu oarecare aptitudini pentru 
cercetările de folclor şi cunoscând dactilografia, care să nu plece după 
câteva luni? 


Ea DE a d a id a 

În ce priveşte retribuţia directorului Arhivei, rămâne la 
aprecierea Academiei, el fiind gata, fireşte, să-şi continue munca chiar 
şi cu ridicolul onorariu de lei 15.000 — lunar, avut în ultimul an (în 
1944/1945 a primit lei 8.000 — lunar). 

În afară de chestiunea personalului, se pune însă aceea a 
cercetărilor pe teren. Credem că nu se mai poate renunţa în nici un caz 
la ele, aceasta pentru că în ultimii doi ani nu s-a făcut aproape nimic în 
domeniul culegerilor folclorice, nici la Arhiva noastră, nici la alte 
instituții. E probabil că multă vreme nu vom mai putea aduna folclor 
prin corespondenți. Va trebui deci să-i înlocuim — cum s-a făcut şi în 
țările nordice — cu cercetători pe teren, stipendiaţi de Arhivă. Ar fi 
necesar deci să se acorde în acest scop cel puţin trei stipendii, fiecare 
de câte 300.000 lei. 

În sfârşit, pentru cheltuielile curente (hârtie, desene, clişee, 
cărți pentru bibliotecă etc.) e nevoie să se aprobe încă cel puţin 
300.000 lei. 

Pentru tipărirea Anuarului urmează să se acorde, cum s-a făcut 
la fiecare volum, o subvenție specială. Vă rugăm să binevoiţi a ne 
comunica suma pe care o puteţi da în acest scop şi data la care ne va fi 
expediată. 

În acelaşi timp, vă aducem la cunoștință că, cunoscând 
dificultățile financiare ale Academiei, am înaintat o cerere Consiliului 
Naţional de Cercetări Ştiinţifice, rugându-l să ne acorde sprijinul său 
material atât pentru tipărirea Anuarului, cât şi pentru subvenţionarea 
cercetărilor pe teren şi a salarizării personalului nostru. 

Nădăjduim că adăugând la subvenţia Academiei Române 
ajutorul acestui Consiliu vom putea face față chemării noastre. 

Primiţi, vă rugăm, Domnule Preşedinte, asigurarea deosebitei 
mele stime. 


Cluj, 4 mai 1946 
Director 
Domniei Sale 
Domnului Preşedinte al Academiei Române Bucureşti 


[RAPORT DE ACTIVITATE (1946-1947)] 


Domnule Preşedinte, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1946-aprilie1947. 

Prin înființarea Comisiei de Folclor Literar, obiectivele 
imediate ale Arhivei s-au modificat în oarecare măsură. La sfârşitul 
lunii iunie 1946 am fost chemat la Bucureşti de dl Prof. D. 
Caracostea şi mi s-a adus la cunoştinţă înființarea Comisiei de 
Folclor Literar, comunicându-mi-se şi cuprinsul Regulamentului ei. 
S-a stabilit ca deocamdată manuscrisele Arhivei să nu fie mutate în 
întregime la Bucureşti, ci să se aducă numai cele cuprinzând material 
versificat, iar din cele cu majoritatea materialului în proză, să se 
copieze partea versificată. Pentru această lucrare s-a acordat suma de 
lei 1.000.000 —, din care s-a procurat hârtie şi indigo şi s-au angajat 
doi dactilografi. Lucrarea a fost terminată la 31 oct. 1946. Tot cu 
prilejul chemării subsemnatului la Bucureşti, s-a hotărât şi acordarea 
a două subvenţii pentru cercetări pe teren; una din ele de lei 200.000, 
dată subsemnatului, pentru o anchetă în Valea Lăpuşului (jud. 
Someş), s-a şi făcut în sept. 1946; cealaltă de lei 250.000, pentru 
cercetări în Ţara Moților, dată dlui R. Todoran, nu s-a putut face din 
motive personale. (Suma destinată ei a fost restituită Academiei la 
21 feb. 1947). 

Despre toate aceste lucrări am făcut un raport amănunțit dlui 
Preşedinte al Secției Literare (Adresa Arhivei Nr. 2, din 10 ianuarie 
1947), înaintând şi borderoul cu acte justificative. 

La 24 martie a.c. am fost chemat din nou la Bucureşti, când 
am adus şi manuscrisele şi copiile cu material versificat, 
depunându-le la Secţia Manuscriselor de la Biblioteca Academiei 

Române (125 manuscrise şi 142 copii dactilografiate). S-a hotărât ca 
subsemnatul şi dl Ion Mărcuş, fost secretar al Arhivei în anii 
1936-1946, să începem (de la 1 aprilie) să lucrăm la bibliografia 
necesară redactării Corpusului baladei populare române. S-a pus la 
punct cuprinsul volumului VIII al Anuarului Arhivei şi s-au discutat 
condițiile lui de imprimare; în sfârşit s-a stabilit modalitatea 
retribuirii directorului Arhivei. 

Colecțiile manuscrise au sporit foarte puțin. Din cauza 
împrejurărilor prin care trecem, a numărului redus de învăţători şi a 
lipsei de interes a intelectualilor de la sate, nu s-au putut aduna 
materiale prin corespondență. Colecţiile de culegeri-manuscrise au 
crescut, totuşi, de la 1141 la 1152, în parte datorită donațiilor. 

Arhiva nemaiavând secretar, nu s-a putut continua nici 
despoierea materialului din culegerile manuscrise, nici bibliografia 
generală a folclorului românesc. Din această cauză a suferit întârzieri 
şi corespondența cu anumite instituţii şi culegători. 

Cu întocmirea bibliografiei folclorice curente (1944-1945), 
am însărcinat pe dl Teodor Onişor, şef de lucrări la Muzeul 
Etnografic al Ardealului, care a fost retribuit pentru această lucrare 
cu lei 25.000 (sumă achitată la 4 aprilie 1947). 

Societatea Elvețiană de Folclor din Basel cerându-mi o dare 
de seamă asupra folclorului nostru în anii războiului, am redactat-o şi 
trimis-o, pentru a fi publicată în revista „Schweizerisches Archiv fir 
Volkskunde“. Editorii bibliografiei folclorice internaționale de 
asemenea mi-au cerut reluarea colaborării pentru materialul 
românesc (anii 1939-1941). Dacă mi se vor pune fonduri la 
dispoziție pentru traducerea celor câteva sute de titluri, copierea la 
maşină şi clasarea lor, voi face şi această lucrare, prin care 
străinătatea ia cunoştinţă de mişcarea noastră folclorică. Am 
satisfăcut şi doi cercetători finlandezi care mi-au cerut informaţii 
ştiinţifice. 

Am redactat articole pentru volumul VIII al Anuarului 
Arhivei, (îngrijindu-mă şi de punerea la punct a manuscriselor lui N. 
Comşa şi A. Viciu) şi am continuat adunarea materialului. Volumul 
va avea aproximativ 14 coli de tipar şi următorul cuprins: 

Articole 

a) D. Caracostea: Repartizarea baladei populare române 

b) I. Muşlca: Misterul „Adam şi Eva “ la români 

c) N. Comşa: Nicolae Pauleti, întâiul culegător al poeziei noastre 
populare (1838) 

d) G. Giuglea: Vechimea unor credinţe de Bobotează. 


Articole mărunte 

e) I. Muşlea: Folclorul nostru în Ardealul de Nord (1940-1944) 

f) R. Todoran: Cel mai vechi descântec românesc? 

g) I. Muşlea: „Nunta goangelor * la Eminescu şi în folclorul nostru 
h) Al. Viciu: Cum am ajuns folclorist 

i) G. Giuglea: Cântece populare din Ialomița 

ID) I. Muşlea: Augustin Bunea culegător de folclor 


Bibliografia folclorului românesc pe anii 1944-1945 
Rezumat francez 

S-a căutat astfel să se satisfacă obiectivele noi — aducerea 
unei părți a colecţiilor manuscrise la Academie şi începerea 
lucrărilor în vederea întocmirii Corpusului baladei populare române 
— cu cele vechi: continuarea culegerilor prin corespondenţi şi prin 
stipendiați trimişi pe teren, continuarea bibliografiei folclorice 
curente şi satisfacerea cercetătorilor români şi străini în chestiuni de 
specialitate. Din cauza lipsei unui secretar nu s-a putut înainta deloc 
în domeniul despoierii materialului manuscris şi a bibliografiei 
generale a folclorului românesc. 

În ce priveşte lucrările viitoare, ele depind în primul rând de 
subvenția ce se va acorda Arhivei. Printr-un raport aparte, am cerut 
Comisiei de Folclor a Consiliului Naţional de Cercetări Ştiinţifice să 
subvenționeze următoarele lucrări: tipărirea Anuarului; efectuarea a 
două cercetări pe teren; redactarea materialului românesc pentru 
bibliografia folclorului internațional; cheltuieli curente (efecte de 
cancelarie, clişee zincografice, lucrări de dactilografie); carton 

pentru fişele bibliografiei baladei şi recalcularea onorariilor pentru 
cei doi angajaţi la bibliografia baladei populare române. 

Pentru viitorul onorariu al directorului Arhivei, v-am 
înaintat o adresă aparte (Nr. 7). 

Vă rog să binevoiţi a susţine pe lângă Consiliul [Naţional] de 
Cercetări Ştiinţifice acordarea noilor subvenţii şi onorarii. 

Primiți, vă rog, Domnule Preşedinte, asigurarea deosebitei 
mele considerațiuni. 


Cluj, 30 aprilie 1947 


Domniei Sale 
Domnului Preşedinte al Academiei Române Bucureşti 


[RAPORT DE ACTIVITATE (1947-1948)] 


Domnule Preşedinte, 


Am onoarea să vă prezint următorul raport de activitate 
al Arhivei de Folclor a Academiei Române pentru perioada 
mai 1947-aprilie1948. 

În sesiunea trecută neacordându-se Arhivei nici o subvenție 
pentru cercetări pe teren sau alte lucrări, precum nici pentru spese de 
cancelarie, activitatea ei a fost cu totul redusă. (Abia din ianuarie 1948 
mi s-a trimis, ca spese de cancelarie, lei 2.000, cea mai mare parte a 
acestei sume fiind de mult angajată). 

Activitatea Arhivei a constat în: 

a) Adunarea de noi culegeri-manuscrise; 
b) Clasarea materialelor; 

c) Bibliografierea folclorului românesc şi 
d) Informații date în ţară şi străinătate. 

a) Colecţia de manuscrise, fotografii şi desene a sporit 
considerabil — de la 1152 la 1190 — mai ales cu piese aparținând 
ultimelor două secții. Din cauza lipsei de fonduri (dar şi a puţinului 
interes arătat de către intelectualii satelor), nu s-au putut aduna 
materiale prin corespondență şi chestionare. Tot datorită lipsei de 
subvenții, nu s-a putut face nici o cercetare pe teren. 

b) S-au clasat materiale de către subsemnatul, în special din 
manuscrisele cuprinzând  descântece sosite ca răspunsuri la 
chestionarul V — Duhuri şi vrăji; în lipsa unui secretar-dactilograf şi a 
cartonului necesar fişelor, majoritatea materialelor clasate n-au putut fi 
însă bătute la maşină. 

c) S-a continuat întocmirea bibliografiei folclorice curente, dl 
Th. Onişor despoind — fără nici un onorariu — publicaţiile anului 1946, 

iar subsemnatul pe acelea din 1947. Din lipsă de fonduri, aceste fişe — 
ca şi cele pe anii 1944/1945 — n-au putut fi dactilografiate. 

d) Arhiva a stat la dispoziția folcloriştilor din ţară şi 
străinătate, ca şi în alți ani, atât prin consultări directe, cât şi prin 
corespondență. Din cercetătorii străini care ne-au cerut informații 
cităm pe prof. A. Spamer (Dresda) şi D. C. Amzăr (München). 
Schimb de publicații s-a făcut cu Seminarul de Etnografie al 
Universităţii Bolyai, Muzeul Stockholm şi Societatea Etnografică 
Maghiară din Budapesta. Ni s-au cerut ultimele volume ale Anuarului 
şi de către cunoscuţii folclorişti italieni P. Toschi şi G. Vidossi, 
precum şi de către periodicele „Rivista di Etnografia“ şi „Revista de 
Tradiciones Populares“, dar din cauza dificultăţilor de expediţie aceste 
cereri au rămas nesatisfăcute. 

Împreună cu colaboratorul meu, dl Ion Mărcuş, am continuat 
să lucrăm regulat — deşi neretribuit de aproape un an —, la bibliografia 
necesară ediției baladei poporane române, inițiată de Consiliul 
Naţional de Cercetări Ştiinţifice. 

Societatea Elvețiană de Folclor din Basel a publicat în 
„Schweizerisches Archiv für Volkskunde“ articolul cerut 
subsemnatului în anul trecut (Le mouvement folclorique roumain de 
1940 à 1946), din care un extras a fost depus la Biblioteca Academiei 
Române. 

Din cauza mereu amintitei lipse de fonduri nu s-a putut 
traduce şi dactilografia materialul românesc destinat publicației 
internaționale „Volkskundliche Bibliographie“ pe anii 1939/1941, 
pentru care am cerut şi anul trecut o mică subvenție. 

Manuscrisul volumului VIII al Anuarului Arhivei — 
aproximativ 15 coli —, depus încă din martie 1947, are următorul 
cuprins: 


[Articole] 

1) D. Caracostea: Miorița în Ardeal 

2) I. Muşlea: Misterul „Adam şi Eva “ la români 

3) N. Comşa: Nicolae Pauleti, întâiul culegător al poeziei noastre 
populare 

4) I. Breazu: Originea baladei ,, Brumărelul “ 
Articole mărunte 
5) I. Muşlea: Folclorul nostru în Ardealul de Nord (1940-1944) 
6) R. Todoran: Cel mai vechi descântec românesc? 
7) I. Muşlea: „Nunta goangelor “ la Eminescu şi în folclorul nostru 
8) Al. Viciu: Cum am ajuns folclorist 
9) G. Giuglea: Cântece populare din Ialomița 
10) I. Muşlea: Augustin Bunea culegător de folclor 


Bibliografia folclorului românesc pe anii 1944-1947 şi 

Rezumat francez. 

Faptul că acest volum n-a putut fi tipărit nici în anul 
1947/1948 constituie o pierdere considerabilă pentru afirmarea 
folclorului nostru în cadrul cercetărilor internaţionale de specialitate. 

În aceste împrejurări, nu putem vorbi deocamdată de lucrările 
viitoare ale Arhivei. Pentru îmbunătățirea — absolut necesară — a 
actualei situații, prezint totuşi dezideratele imediate ale Arhivei, 
rugându-vă să binevoiţi a le susţine în fața Secţiei Literare: 

a) Cât mai urgenta publicare a volumului VIII al „Anuarului Arhivei 
[de Folclor]. 

b) Majorarea speselor de cancelarie la cel puţin 6.000 lei. 

c) Acordarea unei sume de 6.000 lei, cu care să se poată 
dactilografia: bibliografia folclorică pe anii 1944-1947 şi contri- 
buția românească destinată publicației internaționale „„Volkskun- 
dliche Bibliographie“. 

d) Acordarea unei sume de 16. 000 lei pentru două cercetări pe teren. 

e) Majorarea retribuţiei subsemnatului (actualmente lei 4.000 lunar). 

Primiţi, vă rog, Domnule Preşedinte, asigurarea deosebitei 
mele consideraţiuni. 


Domniei-Sale 
Domnului Preşedinte al Comisiei de Folclor Literar 
a Academiei Române, Bucureşti 
NOTE LA PARTEA A II-A 

Dn 9 


i ZI oo Uo 1931). Publicat în „Anuarul Arhivei de Folclor“ I 
p 
Ra A Art (1932). Publicat în „Anuarul Arhivei de Folclor“ II (1933), 


Raport an îl T 1934). Publicat în „Anuarul Arhivei de Folclor“ HI 

ka ont tn rage AU Sa 1936). Publicat în „Anuarul Arhivei de Folclor“ IV 
p.2 

Raport i (1937-1938). Publicat în „Anuarul Arhivei de Folclor“ V 

C 39). P. 213-214. 

Raport anual (1939-1941)]. Publicat ca Prefaţă î în „Anuarul Arhivei de 
Folclor“ VI (1942), p. 1-4, cu menţiunea, în notă: „Această prefață ține 
loc Și de Ra po anual pe anii 1939-41“ raport care la volumele I-V s-a 
publicat la sfârşitul Anuarului. 

[Raport anual (1942-1944)]. Publicat ca Prefaă î în „Anuarul Arhivei de 
Loldor: VII Tan p. V-VIII, cu mențiunea, în notă: „Această prefață 
tine loc şi de Raport anual pe anii 1942- 44“, raport care la volumele I-V 
s-a publicat la sfârşitul Anuarului. 

[Raport de activitate (1934-1935)]. După dactilograma corectată de 
autor din ms. 1662. 

[Raport de activitate (1935-1936)]. După dactilograma corectată de 
autor din ms. 16 


. [Raport de activitate (1936-1937)]. După dactilograma corectată de 


autor din ms. 1662. 


. [Raport de activitate (1937-1938)]. După dactilograma corectată de 


autor din ms. 1662. 


. [Raport de di due (1938-1939)]. După dactilograma corectată de 


autor din ms. 16 


. [Raport de activitate (1939-1940)]. După dactilograma corectată de 


autor din ms. 1662. 


. [Raport de activitate (1940-1941)]. După dactilograma corectată de 


autor din ms. 1662. 


. [Raport de activitate (1941-1942)]. După dactilograma corectată de 


autor din ms. 1662. 


. [Raport de activitate (1942-1943)]. După dactilograma corectată de 


autor din ms. 1662. 


. [Raport de antic (1943-1944)]. După dactilograma corectată de 


autor din ms. 16 


. [Raport de activitate (1944-1945)]. După dactilograma corectată de 


autor din ms. 1662. 


. [Raport de activitate (1945-1946)]. După dactilograma corectată de 


autor din ms. 16 


. [Raport de activitate (1946-1947)]. După dactilograma corectată de 


autor din ms. 1662. 


. [Raport de die (1947-1948)]. După dactilograma corectată de 


autor din ms. 166 


PARTEA A III-A 


CHESTIONARELE ŞI 
CIRCULARELE ARHIVEI 


Câteva instrucţiuni pentru culegerea 
datelor şi alcătuirea răspunsului 


Vă rugăm insistent să nu răspundeți: „da, există“, ci să 
descrieţi pe larg, cu toate amănuntele, cum se prezintă obiceiurile şi 
credințele de care întrebăm în satul Dv. Vă suntem recunoscători 
însă pentru orice informaţie, oricât de neînsemnată ar părea, dacă are 
legătură cu întrebările noastre sau priveşte domeniul folclorului. 

Nu căutaţi să răspundeți la chestionar dintr-o dată, ci luaţi-vă 
răgaz. Cel mai bun procedeu este să scrieți cele referitoare la un 
obicei chiar în ziua când poate fi văzut sau în cele următoare, după 
ce ați observat personal desfăşurarea lui, sau v-aţi informat la 
oamenii din sat. 

În privinţa informatorilor, e bine să-i alegeţi dintre locuitorii 
mai bătrâni, care în afară de faptul că nu sunt influențați de şcoală 
sau de serviciul militar, mai au şi avantajul că cunosc obiceiurile de 
demult, astăzi ieşite din uz. 

Feriţi-vă de orice informaţii sau texte luate din cărți sau 
gazete. Ele nu prezintă pentru noi absolut nici o valoare. 

Întru cât se poate, vă rugăm să scrieți întocmai cum vorbeşte 
săteanul care v-a dat informaţiile. Cuvintele despre care presupuneţi 
că nu există în limba literară, puneţi-le în „ghilimele“ şi explicați-le 
în paranteză. În ce priveşte transcrierea sunetelor dialectale, nu 
întrebuințați semne speciale, ci ajutați-vă cu literele obişnuite. 

Scrieţi lizibil, cu cerneală. Nu uitaţi că materialele care nu sunt scrise 
citet, îşi pierd orice valoare şi toată munca şi cheltuiala depusă au 
fost zadarnice. (Dacă ştiţi desena ori fotografia, alăturaţi la descrierea 
obiceiurilor desene ori fotografii, oricât de slabe ar fi ele). Însemnaţi 
întotdeauna numele, ocupaţia şi vârsta celui care v-a comunicat 
fiecare obicei sau credință; nu e bine să scrieți la sfârşitul răspunsului 

(caietului) că materialele au fost culese de la cutare şi cutare; trebuie 
să se arate, dacă e posibil, de la cine a fost culeasă fiecare piesă 
(cântec, obicei, credință etc.). De asemenea, însemnați dacă 
informatorul e băştinaş, sau venit în sat de curând, din alt ţinut (în 
acest caz să se însemneze satul în care a trăit mai înainte). 

La premiile Arhivei (câte unul de 2000, 1500, 1000 lei şi 
şase „încurajări“ a 500 lei) pot candida numai cei care au răspuns la 
cel puţin trei chestionare. Corespondenţii harnici primesc în fiecare 
an un exemplar din Anuarul Arhivei (un volum de 250-300 pagini). 

Răspunsurile vă rugăm să le trimiteţi, cel mai târziu în două 
luni de la primirea chestionarului, pe adresa: Arhiva de Folclor a 
Academiei Române, Cluj, Strada Elisabeta Nr. 23. (La cerere, 
înapoiem cheltuielile avute cu poşta şi cu hârtia). Nu uitaţi să vă dați 
adresa: satul, comuna, oficiul poştal şi judeţul. După întâile materiale 
primite, vi se vor trimite caiete speciale în care să treceţi 
răspunsurile. 


1 Nota editorilor: La începutul Chestionarului I. Ca/endarul poporului pe lunile ianuarie-februarie şi 
la sfârşitul Chestionarului II. Obiceiuri de vară, ambele tipărite sub colon-titlul Academia 
Română — Arhiva de Folclor, Ion Muşlea retipăreşte, cu minime modificări, aceste instrucţiuni, 
aducând precizări cu privire la corespondenţi statornici şi la modalităţile de stimulare a 
acestora, precum şi la necesitatea extinderii reţelei de colaboratori. 


CHESTIONARUL I 


Calendarul poporului pe lunile ianuarie — februarie 


Se ştie că în afară de sărbătorile bisericeşti, poporul de la 
ţară ține şi alte multe sărbători, numite „băbeşti“. Atât unele, cât şi 
celelalte sunt caracterizate printr-o mulțime de obiceiuri şi credințe, 
a căror cunoaştere prezintă un interes deosebit pentru folclorul 
nostru. Deoarece, sub influenţa civilizației, parte din ele sunt pe 
cale să dispară, Vă rugăm să ne ajutați la culegerea lor, 
comunicându-ne tot ce puteţi afla despre obiceiurile şi credinţele 
cunoscute în satul Dv., în zilele din lunile ianuarie şi februarie, date 
în lista care urmează, sau chiar în cele care lipsesc din lista noastră. 

În paranteză, am căutat să însemnăm, la fiecare zi, numai 
câteva din obiceiurile sau credințele mai cunoscute. Vă rugăm 
insistent să nu răspundeţi cu un simplu: „da, există“, ci să descrieți 
pe larg, cu cât mai multe amănunte, cum se prezintă obiceiurile sau 
credinţele legate de ziua respectivă, în satul Dv. Şi anume nu numai 
cele însemnate de noi — mai mult, pentru ca să vă amintim cam ce 
se face în acea zi —, ci toate cele care ştiţi că există în sat şi despre 
care noi poate nici nu avem cunoştinţă. În caz când unul din 
obiceiurile înşirate mai jos nu e cunoscut în satul Dv., sau a existat 
mai de mult şi a dispărut, însemnați şi faptul acesta. 

Nu căutați să răspundeți la chestionar dintr-o dată, ci 
luaţi-vă răgaz. Cel mai bun procedeu este să scrieţi cele referitoare 
la o anumită zi (de exemplu Anul Nou sau Boboteaza) chiar în ziua 
aceea, sau în cea următoare, după ce ați observat personal 
desfăşurarea obiceiurilor din acea zi sau aţi întrebat oameni din sat. 
În privința informatorilor, e bine să-i alegeți din locuitorii mai 
bătrâni, care, în afară de faptul că nu sunt influențați de şcoală sau 
de serviciul militar, mai au şi avantajul că cunosc şi obiceiurile de 

demult, astăzi ieşite din uz. Comunicaţi-ni-le şi pe acestea, căci ele 
ne interesează tot aşa de mult ca cele care mai trăiesc astăzi. 

Feriți-vă de orice informaţii sau texte luate din cărți sau 
gazete. Ele nu prezintă pentru noi absolut nici o valoare. 

Întru cât se poate, Vă rugăm să scrieţi întocmai cum 
vorbeşte săteanul care v-a dat informaţiile. Cuvintele care 
presupuneți că nu există în limba literară, puneți-le în „ghilimele“ 
şi explicaţi-le în paranteză. În ce priveşte transcrierea sunetelor 
dialectale, nu întrebuințaţi semne speciale, ci ajutaţi-vă cu literele 
obişnuite. 

Scrieţi lizibil, cu cerneală, dacă se poate pe caiete sau file 
de formatul unui sfert de coală, şi numai pe o parte a hârtiei. (Dacă 
ştiţi desena ori fotografia, adăugaţi la descrierea obiceiurilor desene 
ori fotografii, oricât de slabe ar fi ele.) Însemnaţi întotdeauna 
numele, ocupația şi vârsta celui care v-a comunicat un obicei, o 
credință, o colindă sau o urare. De asemenea, nu uitaţi să vă dați 
numele şi adresa Dv. În caz că nu puteţi răspunde personal la 
chestionarul nostru, Vă rugăm să încredințați această lucrare unui 
alt intelectual al satului. 

Cei care răspund la chestionar, vor fi înscrişi în lista 
membrilor corespondenți ai Arhivei de Folclor, având dreptul să 
candideze la premiile care se vor da, în cursul anului 1931, pentru 
cele mai bune şi mai complete răspunsuri. Îndemnaţi pe cunoscuții 
Dv. din alte sate, despre care credeți că ar dori să colaboreze la 
opera noastră, să ne scrie, pentru a le trimite chestionare. Eventual 
comunicați-ne Dv. adresele lor. 

Răspunsurile Vă rugăm să le trimiteţi, până cel mai târziu la 
5 martie 1931, pe adresa: Arhiva de Folclor a Academiei Române. 
Cluj, Str. Elisabeta, Nr. 23, dacă se poate recomandat. (La cerere, 
înapoiem cheltuielile avute cu poşta.) 


1 Ianuarie — Sf. Vasile şi seara de ajun (Obiceiuri pentru a aduce 
norocul şi belşugul în casă, la vite, la câmp). Duhuri care 
umblă în jurul casei: cum se feresc oamenii de ele. Zgomote 
neobişnuite care se aud în noaptea aceasta (vuiete, urlete, 

bufneli etc.). Credinţe despre deschiderea cerului, vorbirea 
vitelor şi povestiri în legătură cu acestea. Amenințarea 
pomilor cu securea sau scuturarea lor, pentru ca să rodească. 
Căutarea de comori. Toate vrăjile şi procedeele la care recurg 
fetele în seara şi ziua de Sf. Vasile, ca să se mărite sau să-şi 
vadă ursitul (împreună cu vorbele ce le spun). Ce fac 
vrăjitoarele satului în noaptea aceasta? Obiceiuri, credințe şi 
povestiri în legătură cu morţii. Obiceiuri de început de an 
nou. 

Obiceiuri speciale ale feciorilor sau copiilor în această zi. 
Ce este „vergelul“? Umblatul cu sorcova, vasilca, pluguşorul, 
semănatul, vifleimul şi capra (turca sau cerbul). În ce constau 
aceste obiceiuri, cum se urează sau se colindă. Scrieţi mai ales 
colindele vechi, rămase din bătrâni, şi lăsaţi la o parte pe cele 
învăţate din cărți. 

Tovărăşia feciorilor. Obişnuiesc feciorii satului, sau o parte 
din ei, să se întovărăşească pentru a petrece împreună zilele dintre 
Crăciun şi Bobotează? Când se constituie şi cum se numește 
această tovărăşie: „ceată“, „bere“, „bute“ sau altfel? Cine o 
conduce? Este primit în ea oricine, sau numai cei care au împlinit o 
anumită vârstă sau oarecare condiţii? (Care sunt acelea?) Cum 
petrec feciorii din tovărăşie? Se maschează? Cu ce şi cum? Când se 
desface tovărăşia şi ce obiceiuri sunt atunci? 


5 Ianuarie — Ajunul Bobotezei. (Obiceiuri ca să rodească pomii. 
Afumarea vitelor. Chiraleisa. Alte obiceiuri şi credinţe). 

6 Ianuarie — Boboteaza. (Vrăjile fetelor. Scăldatul. Obiceiuri şi 
credinţe). 

1-6 Ianuarie — Obiceiuri şi credinţe între Anul Nou şi Bobotează. 

7 Ianuarie — Sf. Ion Botezătorul. (lordănitul; în ce constă? Alte 
obiceiuri şi credinţe. Legende despre Sf. Ion). 

11 Ianuarie — Sf. Tudose. 

16 Ianuarie — Sâm-Petru de Iarnă. 

17 Ianuarie — Atanasiile sau Sf. Antonie cel Mare. 

18 Ianuarie — Tănase de ciumă şi Chirică. 

16-18 Ianuarie — Circovii de iarnă sau Fulgerătoarele. 
20 Ianuarie — Eftenie cel Mare. 

25 Ianuarie — Sf. Grigorie Teologul. 

25-30 Ianuarie — Filipii. 

30 Ianuarie — 7risfetitele. 


1 Februarie — Trif sau Trifon. 
2 Februarie — Stretenia. 
1-2 Februarie — Mărtinii. 


Obiceiuri? Credinţe? Legende? Pentru ce de ţine fiecare din 
aceste zile? Pentru ce sunt oprite în unele anumite munci? Pentru 
ce se zice că altele sunt „rele de lupi“, de friguri sau de alte boli? 


10 Februarie — Sf. Haralambie. (Stăpânul ciumei şi al altor boli. 
Sărbătoarea pomilor, legende). 

11 Februarie — Sf. Vlasie. (Obiceiuri, credinţe, legende). 

24 Februarie — Dragobete. Pentru ce se numeşte Sărbătoarea 
păsărilor şi cap de primăvară? Cum se face înfărtăţirea 
(prinderea ca fraţi de cruce)? Alte obiceiuri şi credinţe. 

28 Februarie — Sân Toaderul Mare sau Sâmbăta cailor. (Încurarea 
cailor. Legende despre Sân-Toader şi caii lui. Spălarea 
capului. Alte obiceiuri şi credinţe. Munci oprite). 


Lăsata secului. Să se dea o descriere cât mai amănunțită a 
tot ceea ce se face în sat (obiceiuri, credințe, vrăji) în zilele din 
săptămâna brânzei sau albă, ca şi în săptămâna mare. Să se 
însemneze şi pentru ce se dau zilelor din aceste două săptămâni 
numele: Lunea păstorilor, Marţea ciorilor, Joia nepomenită, 
Vinerea ouălor — apoi: Lunea curată sau Postul negru, Marţea 
vaselor, Miercurea strâmbă, Joia iepelor sau alte nume. De 
asemenea, să se noteze tot ceea ce se face în aceste zile, muncile 
oprite etc. 

Petrecerile tineretului la lăsata secului. Obişnuiesc feciorii 
să se mascheze? Cum şi cu ce? Se cunoaşte obiceiul „cucilor“? În 
ce constă el? Se fac focuri pe dealuri? Cine le aprinde şi cu ce? Se 
dă drumul şi la roate aprinse? Ce nume se dă acestor petreceri: 
alimori, hodăiţe, priveghiu, cu silitul, strigarea peste sat sau altele? 
În jurul focului se adună numai feciori? Obişnuiesc ei să „strige“ 
ceva despre cutare fată sau om din sat? Daţi câteva exemple. 
Începutul „strigării“ e întotdeauna la fel? Şi anume cum? 


Alte obiceiuri (legarea grânelor, jujeul, baterea alviței etc.) 
la lăsata secului. Ce vrăji fac fetele care vor să se mărite, în ultima 
noapte din câşlegi? 


CHESTIONARUL II 


Obiceiuri de vară 


În lunile iunie şi iulie, poporul nostru de la ţară practică unele 
obiceiuri deosebit de interesante, a căror cunoaştere prezintă un mare 
interes pentru studiul folclorului. Dacă din unele ţinuturi avem 
oarecare date asupra acestor obiceiuri, din cele mai multe părți ele ne 
lipsesc cu desăvârşire. De aceea, vă rugăm să contribuiţi la culegerea 
lor, trimițându-ne descrieri cât mai precise şi mai amănunțite ale 
obiceiurilor înşirate mai jos: 


I. Căluşarii 

1. Se cunoaşte obiceiul ca în săptămâna Rusaliilor câțiva feciori să 

formeze o ceată de jucători numiţi căluşari sau căluceni? Să se 

arate amănunțit: la ce dată şi cum se formează ceata aceasta. 

Se cunoaşte vreun legământ sau jurământ al celor ce se fac 

căluşari şi în ce constă el? 

Din câți inşi se compune ceata? 

Cine e şeful (vătaful) ei şi ce nume poartă? 

Care din căluşari mai are rol deosebit în ceată? 

Cum sunt îmbrăcaţi? 

Ce instrumente sau arme poartă? 

Au căluşarii şi un steag? Ce rost are el, din ce e făcut, cine îl 

duce de obicei? 

9. Este între căluşari unul care se maschează şi face pe mutul? Cum 
se numeşte el, cum e îmbrăcat şi ce fel de caraghioslâcuri face? 

10. Poartă vreunul dintre căluşari, în mână, o figură reprezentând un 
cap de cal, de iepure sau de alt animal? Ce crede poporul că 
reprezintă această figură? 

11. Cum se numesc jocurile sau dansurile căluşarilor şi în ce constau 
ele? 


N 


RADA pe 

12. Ce instrumente muzicale folosesc lăutarii lor? 

13. Ce fel de strigături obişnuiesc căluşarii în cursul jocurilor? 

14. Se ştie de un joc cunoscut sub numele borita sau boricean şi în 
ce constă el? 

15. Se cunoaşte aruncarea în cergă şi cu ce scop se face? 

16. Se crede că există vreo legătură între căluşari şi zâne sau duhuri? 
Că acestea ar putea fi alungate de căluşari? Că prin jocul lor 
căluşarii ar vindeca unele boli şi care anume? 

17. Ce fel de ierburi de leac poartă căluşarii cu ei? 

18. Este vreo legătură între jocurile lor şi apusul sau răsăritul 
soarelui? 

19. Când şi cum se sparge (se împrăştie) ceata căluşarilor? 

20. Cu această ocazie au loc oarecare obiceiuri? 


Să se dea o descriere cât mai amănunțită a întregului obicei. 
Dacă acesta nu mai există astăzi în sat, interesaţi-vă la bătrâni, care 
poate l-au cunoscut şi daţi o descriere după spusele lor. Să se trimită 
orice credință, povestire sau descântec în legătură cu obiceiul 
căluşarilor. Să se însemneze şi dacă obiceiul nu există în sat, sau 
dacă a fost cunoscut mai de mult. 


II. Obiceiuri la Sânziene sau Drăgaică 

(Sf. Ton de Vară — 24 iunie) 

Ziua aceasta este socotită de popor ca una dintre cele mai 
însemnate de peste an. De aceea o seamă de obiceiuri au loc în 
cursul ei sau în noaptea care o precede. Vă rugăm să dați o descriere 
cât mai amănunțită a lor, ajutându-vă cu întrebările următoare: 

1. Ce fel de flori se culeg la această sărbătoare şi cu ce scop? Se fac 
din ele cununi sau roate şi se aruncă pe case şi pe grajduri? Se 
pun ele şi la gâtul sau coarnele vitelor? Ce credinţe sunt în 
legătură cu aceste cununi? 

2. Se crede că sunt flori care înfloresc numai în noaptea de 
Sânziene? 

3. Se culeg în această zi şi plante de leac şi care anume? 

4. Se culege şi iarba fiarelor şi anume în ce chip? 

5. Se cunoaşte un obicei al fetelor care culeg în această zi flori de 
prin tarini şi la întoarcere joacă prin sat? Se dă uneia din aceste 
fete numele de drăgaică? Ce credinţe sunt în legătură cu acest 
obicei? 

6. Se obişnuieşte să se facă focuri în curte, pe câmp sau pe deal, şi 
ca oamenii să joace în jurul lor, sau să sară peste ele? În aceste 
focuri se aruncă şi oarecare fructe sau alte lucruri? Ce credinţe 
sunt în legătură cu aceste focuri? Ce vorbe se spun când oamenii 
sar peste ele? 

7. Se cunoaşte obiceiul ca feciorii să mâne prin sat un bou 
împodobit? Cum se numeşte acest obicei şi care e mersul lui? 

8. Se cunosc obiceiuri sau vrăji care se fac în această zi ca să 
rodească țarinile? Dar vrăji ca să se mărite fetele? 

9. Se cunosc vrăji care se fac numai în această noapte şi care sunt 
acelea? 

10. Se obişnuieşte să se culeagă rouă de pe câmp şi cu ce scop? 

11. Este privită ziua aceasta ca o sărbătoare a soarelui (care răsare 
mai vesel ca în alte zile etc.)? 

12. Au ciobanii obiceiuri deosebite în această zi? Care sunt acelea? 


Să se trimită orice povestire, credință sau descântec în 
legătură cu această zi şi cu obiceiurile care au loc în cursul ei. 
Desenele şi fotografiile ajută mult la înţelegerea anumitor detalii. 
Însemnaţi care din obiceiurile de care întrebăm mai sus (drăgaica, 
focuri, cununi, boul împodobit etc.) nu există în satul Dv. 


III. Obiceiuri la seceriş. În legătură cu secerişul sunt o mulţime de 

obiceiuri care dispar pe zi ce merge, unele păstrându-se doar în 

amintirea bătrânilor. Vă rugăm să dați o descriere cât mai amănunțită 

a acestor obiceiuri, conducându-vă după întrebările care urmează şi 
informându-vă mai ales la bătrânii satului. 

1. Timpul secerişului este sau a fost socotit mai de mult ca un 

fel de sărbătoare a satului, însemnată prin anumite obiceiuri, 
mâncări, băuturi, cântece şi jocuri? 

2: 


10. 


11. 


12: 


13. 


Există o zi anumită, o sărbătoare, în care trebuie să înceapă 
secerişul? Mai de mult această zi era fixată de către bătrânii 
ori de sfatul satului? 

Se crede că secerişul e bine să înceapă în cutare zi din 
săptămână şi că alte zile nu sunt bune pentru aceasta: care 
sunt ele şi pentru ce se crede astfel? 

Există credinţa că în anumite zile (cum e Sf. Petru) nu e bine 
să seceri cu nici un preţ — şi pentru ce? 

Care sunt vorbele pe care le spune omul când se apucă de 
secerat („Dă-mi, Doame, spor“)? 

Cel dintâi gospodar din sat care începe să secere trebuie să 
țină seamă de anumite obiceiuri? 

Se cunoaşte vreun obicei, vreo zicală sau vreo credință în 
legătură cu culegerea întâielor spice, cu legarea întâiului 
snop Şi cu întâia încărcătură care pleacă spre casă? 

Se cunoaşte obiceiul de a lega cu o legătură de paie pe cei 
care trec pe lângă locul unde se seceră, sau pe cei care 
privesc la secerători? Cine-l leagă (fetele?) şi ce spun când 
fac acest lucru? Sau există obiceiul de a atinge cu secera pe 
cei care trec pe lângă lan, ori alt obicei asemănător? 

Se cunoaşte vreun obicei, vreo zicală sau vreun cântec (vers) 
în care să fie vorba de vreo jertfă ce se aduce sau se aducea 
mai de mult unei puteri supranaturale (zeități) cu ocazia 
secerişului? 

Se obişnuieşte să se lase pe câmp câteva mănunchiuri de 
spice, snopi sau paie? Cum se numesc acestea şi pentru ce nu 
se aduc şi ele în sat? 

Există anumite obiceiuri în legătură cu tăierea ultimelor 
spice? 

Se tem unii oameni să fie ei cei care taie cel din urmă 
mănunchi? cei care leagă ultimul snop? Şi pentru ce? 

Se ştie să se dea celor din urmă spice un nume (de ex.: 
iepure, iarba popii)? 

14. Obişnuiesc unii oameni să facă din ultimul snop o păpuşă? 
Cum se numeşte ea? Este adusă în sat sau lăsată pe câmp? 

15. Există obiceiul ca la sfârşitul secerişului să se facă o cunună 
de spice? Cine o face, ce formă are şi cum e împodobită? Cel 
care o aduce — fecior sau fată? — este udat cu apă? De către 
cine? Când se dă cununa gospodarului (gazdei), ce oraţie sau 
urare se spune? Unde şi până când este păstrată această 
cunună? Ce credinţe sunt în legătură cu ea şi cu aducerea ei? 

16. După terminarea secerişului la un gospodar sau în întreg 
satul, e obiceiul să se facă o petrecere? Cu această ocazie se 
servesc mâncări şi băuturi speciale? Sunt cântece şi jocuri 
deosebite? 

17. Secerătorii obişnuiesc să cânte cântece speciale? Care sunt 
acelea? 


Trimiteţi cât mai multe din cântecele care se aud în timpul 
secerişului! De asemenea, sunt binevenite orice obiceiuri, credințe, 
zicale, povestiri, fotografii şi desene în legătură cu secerişul. 


Câteva instrucţiuni pentru culegerea datelor şi 
alcătuirea răspunsului 


Vă rugăm insistent să nu răspundeţi cu un simplu: „da, 
există“, ci să descrieți pe larg, cu cât mai multe amănunte, cum se 
prezintă obiceiurile respective în satul Dv. Vă suntem recunoscători 
însă pentru orice informaţie, oricât de neînsemnată ar părea, dacă are 
legătură cu întrebările noastre. 

Nu căutaţi să răspundeți la chestionar dintr-o dată, ci luaţi-vă 
răgaz. Cel mai bun procedeu este să scrieți cele referitoare la un 
obicei chiar în ziua când poate fi văzut sau în cele următoare, după 
ce ați observat personal desfăşurarea lui sau v-aţi informat la 
oamenii din sat. 

În privinţa informatorilor, e bine să-i alegeţi dintre locuitorii 
mai bătrâni, care în afară de faptul că nu sunt influențați de şcoală 

sau de serviciul militar, mai au şi avantajul că cunosc obiceiurile de 
demult, astăzi ieşite din uz. 

Feriţi-vă de orice informaţii sau texte luate din cărți sau 
gazete. Ele nu prezintă pentru noi absolut nici o valoare. 

Întru cât se poate, vă rugăm să scrieți întocmai cum vorbeşte 
săteanul care v-a dat informaţiile. Cuvintele despre care presupuneți 
că nu există în limba literară, puneţi-le în „ghilimele“ şi explicați-le 
în paranteză. În ce priveşte transcrierea sunetelor dialectale, nu 
întrebuințați semne speciale, ci ajutați-vă cu literele obişnuite. 

Scrieţi lizibil, cu cerneală, dacă se poate pe caiete sau file de 
formatul unui sfert de coală. (Dacă ştiţi desena ori fotografia, 
alăturați la descrierea obiceiurilor desene ori fotografii, oricât de 
slabe ar fi ele). Însemnaţi întotdeauna numele, ocupaţia şi vârsta 
celui care v-a comunicat fiecare obicei sau credință. De asemenea, 
însemnați dacă informatorul e băştinaş, sau venit în sat de curând, 
din alt ținut (în acest caz să se însemneze satul în care a trăit mai 
înainte). 

Cei care răspund la chestionarul nostru, vor fi înscrişi în lista 
membrilor corespondenți ai Arhivei de Folclor, având dreptul să 
candideze la premiile (2000, 1500, 1000 lei), care se vor da în 
ianuarie 1932, pentru cele mai bune şi mai complete răspunsuri 
primite la chestionarele trimise în anul curent. Corespondenții 
statornici şi care se vor distinge prin răspunsuri îngrijite vor primi 
gratuit câte un exemplar din publicația Arhivei de Folclor, care va 
apărea la sfârşitul acestui an. Îndemnaţi pe cunoscuţii Dv. din alte 
sate, despre care credeţi că ar putea să colaboreze la opera noastră, să 
ne scrie pentru a le trimite chestionare. Eventual, comunicați-ne Dv. 
adresele lor. 

Răspunsurile vă rugăm să le trimiteţi, cel mai târziu în luna 
septembrie, pe adresa: Arhiva de Folclor a Academiei Române, Cluj, 
Strada Elisabeta Nr. 23, dacă se poate recomandat. (La cerere, 
înapoiem cheltuielile avute cu poşta şi cu hârtia). Nu uitaţi să vă daţi 
numele şi adresa: satul, comuna şi judeţul. 


CHESTIONARUL III 


Animalele în credinţele şi literatura poporului nostru 


Aproape nu există vietate, oricât de mică şi neînsemnată, 
despre care poporul nostru să nu aibă vreo credinţă sau să nu ştie 
vreo legendă ori vreo poveste. 

Vă rugăm să faceți cercetări în satul Dv., ajutându-vă de 
lămuririle şi întrebările care urmează şi să culegeți cât mai multe 
materiale privitoare la interesantul folclor al animalelor. 

Nu e vorba numai de animalele care trăiesc în jurul casei, ci 
şi de cele sălbatice, apoi de păsări, peşti şi chiar şi de insectele mai 
cunoscute. Lista pe care o dăm mai jos cuprinde o seamă din 
vietățile cu care are mai mult de lucru poporul nostru: 

Boul, vaca, bivolul, calul, măgarul, oaia, capra, câinele, 
pisica, porcul etc. 

Lupul, vulpea, ursul, iepurele, bursucul, liliacul, mistrețul, 
ariciul, veverița, cârtița, şoarecele, şobolanul, nevăstuica, cățelul sau 
țâncul pământului etc. 

Găina, cocoşul, gâsca, rața, curca, porumbul, corbul, cioara, 
vrabia, rândunica, ciocârlia, mierla, cucul, pupăza, ciocănitoarea, 
cocostârcul, uliul etc. 

Şarpele, broasca, şopârla, racul, melcul, râma, lipitoarea, 
peştii etc. 

Greierul, albina, musca, ţânţarul, licuriciul, furnica, fluturele, 
puricele, urechelnița, păianjenul, lăcusta, calul dracului etc. 

Luaţi pe rând fiecare animal din această listă — precum şi 
toate cele pe care ştiţi că le mai cunoaşte poporul — şi întrebaţi cum 
au fost create ele, care le este originea (unele au fost întâi ființe 
omeneşti?), pentru ce prezintă cutare sau cutare particularitate (de 
exemplu ursul n-are coadă, măgarul are o cruce pe spinare etc.), 

cutare culoare sau înfăţişare (pe care adeseori n-au avut-o de la 
început). 

Ce obiceiuri, legende, credinţe, cântece, zicători sau ghicitori 
se cunosc în legătură cu fiecare? Desigur că nu despre fiecare veți 
afla ceva interesant, în schimb, despre unele o să puteți nota lucruri 
preţioase pentru noi. Acelaşi rezultat îl veți obține răspunzând cât 
mai amănunțit la întrebările următoare: 

1. Face poporul deosebire între animale prietene şi animale 
duşmane omului? Între animale curate şi spurcate? Care sunt 
de un fel, care de celălalt şi pentru ce? (Despre aceasta şi 
credinţe, legende, zicători). 

2. Despre care animale se crede că sunt bune la casa omului şi 
pentru ce? Pe care nu e bine să le ţii la casă sau pe lângă casă 
şi pentru ce? 

3. Sunt animale despre care se crede că e bine să le vezi întâi 
primăvara? Ce trebuie să faci sau să zici atunci? Ce versuri 
obişnuiesc să le spună copiii? 

4. Care sunt animalele a căror întâlnire însemnează că îți va 
merge bine sau rău? Pentru ce? Sunt animale a căror apariție 
sau purtare prevesteşte schimbări atmosferice, an îmbelşugat 
ori sărac, sau anumite întâmplări (boală, moarte)? 

5. Se crede că anumite animale ar fi sfinte şi că ar fi păcat să le 
omori? Ce păţeşte cel care le omoară? Sunt animale pe care 
nu e bine să le mănânci niciodată sau care se mănâncă numai 
la anumite zile sau ceremonii? Există animale cărora nu e 
bine nici să le pronunţi numele? Pentru ce? 

6. Cum vorbesc animalele şi păsările? Sunt oameni care să le 
înțeleagă graiul? Care animale înţeleg graiul omenesc? 
Credinţe, poveşti. 

7. Se crede că în anumite animale ar fi întrupate duhuri 
necurate: în care? Sunt animale pe care le întrebuințează 
vrăjitoarele în farmecele lor? Al căror păr, dinţi, oase, sânge, 
cuiburi etc. se amestecă în unele leacuri? 

8. Se crede că anumite animale ar răpi copii (sau chiar fete ori 
femei)? Ce fac cu cei răpiți, unde-i duc? Poveşti, credinţe. Se 
crede că nou-născuţii ar fi aduşi de vreun animal? De unde îi 
aduc? 

9. Ce se crede despre animalele care nu trăiesc pe la noi şi 
despre care poporul ştie fără să le fi văzut (de ex. leul)? Ce se 
crede despre animalele de care e vorba în poveşti: zgripţor 
(oaică), balaur, pajură etc.? Unde trăiesc ele? 

10. Se crede că anumite animale ar fi protejate de unii sfinți (de 
ex. că Sf. Andrei ar avea grija lupilor, alți sfinți a altor 
animale?) Poveşti, legende. Se crede că anumiți morți apar 
sub forma unor animale? Poveşti. 

11. Se crede că unele animale cum sunt lupii sau altele îşi aleg 
un împărat? În ce timp al anului şi cum se întâmplă aceasta? 
Poveşti. 

12. Se cunoaşte obiceiul chinuirii unor animale (de ex. darea 
câinilor „în tărbacă“, tăierea cozilor etc.). Al uciderii sau 
arderii altora? Cum şi pentru ce se fac acestea? 

13. E obiceiul să se pună pe vârful caselor un cap de animal sau 
chipul lui de lemn? În ce scop? 

14. Sunt petreceri sau sărbători la care e plimbat prin sat un 
animal (împodobit sau nu), sau la care oamenii se îmbracă în 
pieile unor animale (capră, urs etc.) sau poartă figuri care să 
le reprezinte? 


Poveşti cu animale. Poporul nostru cunoaşte o seamă de 
poveşti în care rolul principal îl au animalele. E vorba în ele mai ales 
de certuri, încăierări, rămăşaguri, păcăleli etc. ale vulpii, lupului, 
ursului, câinelui, pisicii, sau altor animale, păsări şi insecte. Să nu se 
confunde cu poveştile în care rolul principal îl au oamenii: în 
poveştile care ne interesează — cele mai multe foarte scurte — 
adeseori oamenii nu apar deloc sau au un rol foarte neînsemnat. 

Vă rugăm să ne culegeţi cât mai multe astfel de poveşti. La 
notarea lor e bine să ţineţi seama de următoarele: dați povestea 
întocmai cum ați auzit-o din gura poporului, fără să o corectaţi sau să 

o „neteziți“ şi fără să o îmbrăcaţi într-o formă literară. Însemnaţi la 
fiecare poveste: cum aţi dat peste ea. De unde o cunoaşte 
povestitorul? De la cine a auzit-o? Nu cumva a citit-o el sau cel care 
i-a povestit-o? Nu uitaţi numele, vârsta, ocupaţia şi originea 
informatorului (e băştinaş sau nu)? 


CHESTIONARUL IV 
Obiceiuri de primăvară 


Primăvara, o dată cu reînvierea naturii, poporul nostru 
cunoaşte o seamă de obiceiuri şi credinţe interesante, legate, fie de 
reînceperea muncilor agricole şi a vieţii pastorale, fie de marile 
sărbători care cad în acest anotimp. 

Vă rugăm să binevoiţi a culege şi a ne trimite tot ce puteți 
afla în legătură cu lucrurile însemnate mai jos sau şi cu altele care 
credeţi că ne interesează. 

I. 1. Se serbează în vreun fel venirea primăverii? Anume cum 
şi în ce zi? Se aduce vreun fel de verdeață din pădure? Cum 
se numeşte ea şi unde se pune? 

2. E obiceiul ca într-una din zile să fie stropiți, udați sau 

aruncaţi oamenii în apă? Când şi cu ce scop? Cum se 

numeşte obiceiul acesta? 

3. E obiceiul ca unii oameni să se mascheze sau să se 

îmbrace în verdeață şi să umble astfel prin sat? Cum se 

numesc, ce fac, ce spun ei? 

4. Care sunt jocurile pe care copiii obişnuiesc să le joace mai 

ales primăvara şi versurile pe care le spun ei cu ocazia 

revederii anumitor animale, păsări sau insecte? 

II. 1. Se cunosc credințe sau obiceiuri la scoaterea sau pornirea 
plugului? (Se afumă boii cu tămâie? Se mănâncă lângă ei 
colacul de la Crăciun? Se aruncă un ou în sus etc.?) În ce zile 
nu e bine să se înceapă aratul? Se cunoaşte vreun obicei în 
legătură cu feciorul care a ieşit cel dintâi cu plugul? (Este el 
aruncat în apă?) Există obiceiul de a plimba prin sat în vreo 
zi pluguri sau grape? Cine face aceasta, în ce fel, cu ce scop? 
2. Înainte de a se apuca de semănat, se practică vreun obicei, 
se face vreo slujbă, se descântă sămânţa, se amestecă ceva în 

HI. 


IV. 


ea? Sunt zile în care nu e bine să semeni? Se crede că e bine 
să se arunce sămânța cu ochii închişi sau într-un alt fel 
(pentru ce)? Alte obiceiuri şi credințe în legătură cu aratul şi 
semănatul. 

3. Se cunoaşte obiceiul de a aduce glie verde din brazda 
plugului şi a o pune pe prag sau pe masă? În ce scop? Se 
crede că pământul provenit din întâia brazdă e bun pentru 
anumite vrăji? 

1. În ce zile sau sărbători se obişnuieşte să se aprindă focuri 
în curte, pe uliți, pe câmp sau pe dealuri? Cine şi cu ce le 
aprinde? Se crede că e bine să sară copiii sau tineretul peste 
ele sau să joace în jurul lor? Ce vorbe sau versuri spun ei 
atunci? Se aruncă în acest foc anumite lucruri? E obiceiul să 
se rostogolească roți aprinse pe dealuri? Cum se numeşte 
acest obicei? În legătură cu el se fac şi aşa-numite strigări 
peste sat? 

2. Se cunoaşte aprinderea unui foc prin frecarea a două 
lemne uscate? Oricine îl poate aprinde? În ce zi? Cu ce scop? 
Ce se întâmplă dacă se stinge? Cum se numeşte el (foc viu)? 
Să se dea o descriere cât mai amănunțită a obiceiurilor şi 
credințelor în legătură cu aprinderea acestui foc. 

1. Ce însemnătate are ziua de Sfântul Gheorghe şi noaptea 
care o precede pentru gospodari şi ciobani? Cum îşi apără ei 
vitele de vrăjitoare? Cum procedează acestea pentru luarea 
manei vacilor, oilor sau ţarinilor? Prin ce mijloace pot fi 
văzute sau prinse vrăjitoarele? 

2. Ce fel de vrăji de dragoste fac fetele în această noapte? 

3. Ce fac oamenii în această zi pentru a fi sănătoşi peste an? 
(Se dau peste cap prin iarbă în pielea goală, se scaldă în râu? 
Se spală cu rouă?) Alte obiceiuri şi credinţe pentru această zi. 
1. Care sunt obiceiurile şi credinţele în legătură cu fiecare zi 
din săptămână dinaintea şi de după Paşti (Joi Mari, 
Vinerea-Seacă etc.)? 

2. Se cunoaşte alegerea unui fel de conducător al feciorilor în 
legătură cu petrecerile lor? Cum se numeşte el (crai)? Cum e 
ales, cât timp ține domnia lui? Cum pedepseşte el? 

3. Ce obiceiuri se cunosc în legătură cu roşirea ouălor de 
Paşti, cu ciocnirea şi cu mâncarea lor? 

4. Sunt obiceiuri speciale în legătură cu Noaptea Învierii 
(fugirea cu pască din biserică, pândirea comorilor etc.)? Se 
obişnuieşte ca în dimineaţa zilei de Paşti să se facă strigări“ 
în zorii zilei? 

5. Ce este vălăritul? 

1. Ce obiceiuri, credinţe şi legende (povestiri) se cunosc în 
legătură cu diferitele zile din luna martie (mărțişoarele, 
Dochia, Zilele Babei, Sfinţii 40 de Mucenici, Alexiile, 
Blagoveşteniile, Stoborul Blagoveşteniilor etc... 


Aprilie (Marcu) 
Mai (Armindenul, Sf. Nicolae de Vară, Ghermanul, lon 


Fierbe-Piatră)? Cu sărbătorile mobile din aceste trei luni (Miezul 
Păresimilor sau Numărătoarea ouălor, Sâmbăta Ursului, Sâmbăta 
lui Lazăr, Mătcălăul şi Caloianul)? Ce fel de munci sunt interzise 
într-unele din aceste zile şi pentru ce? 


CHESTIONARUL V 
Credinţe şi povestiri despre duhuri, 
fiinţe fantastice şi vrăjitoare 


Închipuirea poporului nostru de la ţară este şi astăzi încă plină 


de tot felul de duhuri şi ființe supranaturale. Vă rugăm să ne trimiteţi, 
cât mai curând, credințe şi povestiri despre ființele amintite, 
ajutându-vă la culegerea lor de întrebările de mai jos: 


l. 


2: 


Cu ce fel de ființe înspăimântătoare sunt amenințați copiii mici 
când plâng sau nu sunt cuminţi: „Vine Gofa, Goga“...? 

Se ştie despre duhuri ale casei? Cum li se spune? Ce înfăţişare au: 
omenească sau animală? Fac ele oamenilor bine sau rău? Li se dă 
vreodată de mâncare? Povestiri. 

Se ştie despre duhuri sau arătări care se ascund sau se ţin prin 
cereale (grâu)? Cum li se spune? Ce înfăţişare au? Când pot fi 
văzute? Cum trebuie să se poarte oamenii cu ele? Povestiri. 

Se cunosc duhuri sau arătări care trăiesc în păduri sau pe munți? 
Cum se cheamă fiecare din ele? Ce înfăţişare au? Fac rău sau 
bine oamenilor? Ce se ştie despre Fata Pădurii, Mama Pădurii, 
Omul Pădurii etc.? Povestiri. 

Se crede în duhuri sau ființe care trăiesc în ape (râuri, bălți, 
izvoare)? Cum le zice poporul la fiecare? Ce înfăţişare au? Ce 
isprăvi fac ele? Se ştie despre ființe care trăiesc sub pământ, 
având înfăţişare omenească (care ademenesc fete sau răpesc 
copii)? Povestiri. 

Se crede în Zâne, Iele, sau Milostive, Fete Jucătoare şi alte fiinţe 
asemănătoare? Ce înfăţişare au fiecare din ele? Unde şi cum 
trăiesc (locuiesc)? După ce se cunoaşte locul unde au stat sau [pe 
unde] au trecut? Cum se poartă cu oamenii? Ce se ştie despre 

10. 


11. 


12. 


13. 


14. 


15. 


16. 

jocurile şi cântecele lor? De ce nu e bine să le vezi sau să le auzi? 
Povestiri. 

Se ştie ceva despre Zburător? Ce înfăţişare are? Obişnuieşte el să 
chinuiască numai femei şi fete şi anume cum? Cu ce mijloace 
poate fi alungat? Povestiri. 

Se povesteşte despre Uriaşi şi Pitici? Cum le spune poporul? Ce 
înfăţişare au? Unde trăiesc (locuiesc)? Ce isprăvi fac? Povestiri. 
Se crede în fiinţe cu diferite înfățişări (mai ales babe urâte), care 
pedepsesc pe femeile ce lucrează în anumite zile (de exemplu 
martea) sau care n-au sfârşit anumite munci (de exemplu torsul)? 
Cum se numesc ele? Ce rău fac? Cum te poți apăra de ele? 
Povestiri. 

Se crede în Balauri? Cum s-au născut ei? Ce înfăţişare au? Pe 
unde se țin? Ce mănâncă şi ce isprăvi fac? Povestiri. Ce se crede 
despre Zmei? 

Se crede în duhuri care aţin noaptea calea trecătorului? Cum se 
numesc ele? Ce înfăţişare au? Care sunt isprăvile lor mai 
obişnuite (pocesc oamenii, le iau mințile, le răstoarnă carul etc.)? 
Cum sunt alungate? Povestiri. 

Se ştie despre duhuri care chinuiesc în somn oamenii (sau vitele)? 
Cum le spune poporul? Ce înfăţişare au? Cum pătrund în casă? 
Se întâmplă să fie prinse? Se transformă ele atunci în oameni sau 
în alte vietăți? Povestiri. 

În ce fel de animale obişnuiesc să se înfăţişeze unele duhuri 
(capră, broască, tap, lup etc.)? 

Se ştie despre duhuri care sar în spatele oamenilor? Cum se 
numesc? Ce înfăţişare au? Povestiri. 

Se ştie despre duhuri sau stafii care se arată numai într-un anumit 
loc (la un pod, o răscruce, o casă etc.)? Ce isprăvi fac? Cum se 
numesc? Când apar? Povestiri. 

Se ştie despre duhuri care umblă prin văzduh noaptea, numai în 
anumite epoci ale anului? Anume când? Cum li se zice? Ce fac 
ele (umblă în cete, având un conducător)? Povestiri. 

17. 


18. 


19. 


20. 


21. 


22: 


23. 


24. 


25. 


26. 


27. 


28. 


29. 


Se ştie despre duhuri care păzesc comorile? Ce înfăţişare au şi 
cum împiedică sau alungă ele pe oameni? Unde, când şi cum se 
caută şi se dezgroapă comorile? 

Ce se crede şi se povesteşte despre Pricolici, Vârcolac, Spiriduş, 
Samcă, Ştime şi alte duhuri şi fiinţe fantastice neamintite de noi? 
Se crede că ar fi sau ar fi fost în sat vrăjitoare? După ce se 
recunosc? Au semne deosebite pe corp? Ce isprăvi obişnuiesc să 
facă şi în ce fel? Cum sunt privite ele în sat? Sunt temute? Cum 
se pot apăra oamenii de ele? Povestiri. 

Se crede că vrăjitoarele se pot schimba uneori în diferite animale? 
În care anume? Ce fac şi ce spun ele ca să se producă această 
transformare? Ce fac să revină la forma omenească? Povestiri. 

Ce se ştie despre originea vrăjitoarelor: s-au născut vrăjitoare, ori 
au căpătat mai târziu puterea lor? De la cine şi în ce fel? Au făcut 
ele vreun legământ cu dracul? Puterea vrăjitoarelor se moşteneşte 
de către copiii lor sau nu? Se poate ea trece altor femei? Povestiri. 
Obişnuiesc vrăjitoarele să se întâlnească noaptea mai multe 
laolaltă? Unde se țin adunările lor? Povestiri. 

Ce se povesteşte despre moartea vrăjitoarelor: mor ele de moarte 
bună, ca toți oamenii? Ce se întâmplă cu ele după înmormântare? 
Povestiri. 

Cum trebuie să procedeze omul pentru a afla care femeie e 
vrăjitoare”? Povestiri. 

Se cunosc vrăjitori bărbați? Au ei aceeaşi putere şi aceleaşi 
însuşiri ca şi vrăjitoarele? Care sunt isprăvile lor? Povestiri. 

Se ştie despre oameni care pot provoca ploaie, grindină sau secetă 
(leagă ploile) etc.? Ce sunt Șolomonarii? Cum procedează ei? De 
unde le vine puterea? Povestiri. 

Se ştie despre oameni sau femei care pot lua laptele vacilor? Cum 
procedează ei/ele? Povestiri. 

Se ştie despre oameni sau femei care pot lua mana câmpului? 
Cum procedează e1/ele? Povestiri. 

Se crede în deochi? Pe ce se cunoaşte cel deocheat? Oricine poate 
deochia? Cum se apără oamenii împotriva deochiului? 

32. 


33. 


34. 


35. 


36. 


37. 

Se crede că spunând anumite rugăciuni poți face pe cineva să 
moară? Povestiri. 
Se cunosc mijloace pentru a face pe cel ce ţi-a furat ceva să nu 
poată scăpa ori fugi, ori chiar să-l sileşti să se întoarcă sau să-ţi 
înapoieze lucrul furat? Povestiri. 
Ce mijloace întrebuințează hoţii pentru a nu fi prinşi ori 
descoperiți? 
Se cunosc oameni de care nu se lipeşte glonțul? De unde au ei 
această putere? 
Se ştie că anumiţi oameni ar fi vânduți diavolului? Ar fi făcut 
vreo învoială (legământ) cu el? În ce constă învoiala? Care e 
sfârşitul oamenilor de acest fel? Povestiri. 
Cum se apără în general oamenii contra vrăjilor şi farmecelor? 
Ce rol are mătrăguna în facerea vrăjilor şi cum se procedează la 
scoaterea ei din pământ? 
Se slujesc vreodată vracii sau vrăjitoarele de o păpuşă care 
reprezintă persoana asupra căreia vrea să arunce vraja? În ce fel şi 
cum se numeşte această păpuşă? 
Culegeţi tot felul de vrăji, faceri şi farmece — fie în versuri, fie în 
proză —, cum sunt de pildă cele de dragoste, de ursită sau scrisă, 
de moarte, de urât, de legarea puterii bărbatului şi redarea ei, cele 
ce se fac pentru ca femeile sterpe să aibă copii, pentru aducerea 
ibovnicului sau ibovnicei, pentru a despărți sau a apropia o fată şi 
un fecior, în sfârşit toate vrăjile pe care le ştiu babele satului. Vă 
rugăm să notați toate amănuntele care se pot observa la facerea 
fiecărei vrăji: timpul când se fac, locul, acţiunile ori gesturile de 
care sunt însoțite, obiectele care nu pot lipsi (de exemplu: lucruri 
sfinte sau necurate, plante, părți ale corpului omenesc — păr, 
unghii etc. sau părți de animale etc. 

Câteva instrucțiuni: La răspuns notați şi numărul întrebării 


noastre. Şi răspunsurile negative (de exemplu: „Nu se cunoaşte în sat“, 
„Se credea mai demult“) au importanţa lor. — E preferabil să se dea cât 
mai multe amănunte. 


CHESTIONARUL VI 
Naşterea, botezul şi copilăria 
(Obiceiuri şi credinţe) 


Cele trei evenimente capitale ale vieții omeneşti: naşterea, 
nunta şi moartea se desfăşoară la poporul nostru în cadrul unor 
ceremonii (obiceiuri) şi credinţe foarte interesante. Cu toate acestea, 
multe din ele au rămas până astăzi necunoscute ştiinţei folclorului. 
De aceea, alegând cel dintâi din aceste evenimente: naşterea, vă 
rugăm să ne comunicaţi toate obiceiurile şi credinţele în legătură cu 
lucrurile despre care e vorba în chestionarul ce urmează, precum şi 
cu alte lucruri despre care credeți că prezintă interes. 

Pentru a putea îndeplini cât mai bine cererea noastră, vă 
sfătuim să căutaţi să observați personal preparativele din jurul femeii 
pe cale să nască, să luați parte la un botez, să observați jocurile 
copiilor etc. Întru cât priveşte informatorii cărora e bine să vă 
adresaţi, adăugăm că cele mai bune cunoscătoare ale obiceiurilor şi 
credințelor referitoare la naştere şi botez sunt babele satului care 
ajută femeilor însărcinate sau moaşa (nu însă atunci când este venită 
de la oraş sau a urmat o şcoală de moşit!). 

La fiecare credință şi obicei descris, vă rugăm să însemnați 
pentru ce se face astfel (părerea informatorilor). La răspuns, 
însemnați şi numărul întrebărilor din chestionar. 

I. 1. Ce se povesteşte copiilor despre venirea pe lume a noilor 
născuți: de unde au fost aduşi (din pădure, din cer, din 
fântână)? Cine i-a adus (barza, moaşa etc.)? 

2. Se crede că femeia însărcinată este spurcată şi că trebuie 

să te fereşti de ea? Pentru ce? 

3. Ce povestiri, legende, ghicitori şi proverbe se cunosc 

despre femeile însărcinate? 

4. Ce fel de acțiuni, mâncări etc. sunt interzise femeii gravide 
(de exemplu să nu privească oameni pociţi, să nu fure, să nu 
lovească în câine etc.) şi pentru ce? Ce trebuie să facă pentru 
a-i fi sarcina uşoară? 

5. După ce semne se prevesteşte că femeia va naşte băiat sau 
fată? (Se crede de exemplu că pentru a avea băiat e bine să 
pui sub pat o secure etc.?). 

6. Ce pregătiri se fac în vederea ceasului naşterii, pentru 
grăbirea lui şi uşurarea gravidei (i se despleteşte părul, se 
descuie lacătele etc.)? Se cunosc descântece menite să 
uşureze chinurile celei ce naşte? 

7. Ce trebuie să facă şi să nu facă femeia în momentul 
naşterii (de exemplu să nu închidă ochii)? Dar celelalte 
persoane din casă? Se cunoaşte obiceiul ca bărbatul să stea în 
timpul naşterii în pat şi să se vaiete? 

8. Se ştie despre duhuri rele sau ființe supranaturale (lipitură, 
Zburător, Samcă etc.), care chinuie pe gravidă şi o pot face 
să lepede? Cum este apărată de ele şi de deochi? 

9. Se face vreo legătură între viitorul copilului şi luna 
(zodia), ziua şi ceasul naşterii sale, între apariţiile atmosfe- 
rice sau meteorologice care au avut loc în acea zi sau acel 
ceas şi între lucrurile petrecute la naştere? 

10. Se poate prevesti ceva asupra sorții (viitorului) copilului, 
înainte de naştere? După ce semne? 

11. Se poate şti, după semnele de pe corp (dinți, păr, căiță pe 
cap etc.) şi felul de purtare al noului născut, despre viitorul 
lui? 


1. Ce spune şi ce face moaşa, imediat după naştere, când ia 
întâia oară copilul în mână? Dar celelalte persoane care au 
asistat la naştere? 

2. Se obişnuieşte ca imediat după naştere copilul să fie stropit 
cu apă (sfințită)? Să 1 se dea un nume? 

3. Se crede că moaşa poate cunoaşte, după vreun semn al 
noului născut, dacă el va fi strigoi? Cum se procedează spre 
a opri aceasta? 

4. Se crede că cei născuţi morţi devin strigoi sau vârcolaci? 
Unde sunt îngropați ei? Povestiri. 

5. Ce se face pentru ca băiatul să fie un bun plugar, cioban 
ori cărturar, iar fata o bună gospodină (sunt aşezaţi pe 
oarecare unelte, care li se pun şi în leagăn)? 

6. Ce se face cu buricul (cine şi cum îl taie, până când se 
păstrează etc.)? Dar cu casa copilului? Ce se crede despre 
cei născuţi cu tichie pe cap? 

7. Cum se face baia copilului (cu ce fel de apă, ce se pune: a) 
în cea dintâi şi b) în cele următoare?) Ce se face imediat 
după întâia baie (se suflă asupra copilului? E ţinut asupra 
focului?) Unde e aşezat apoi (sub masă, pe vatră etc.)? Poate 
fi copilul scăldat oricând? Obiceiuri şi credinţe referitoare la 
scăldat. Unde este aruncată apa din întâia baie (la rădăcina 
unui pom)? Dar cea din celelalte băi? 

8. Prin ce fel de ceremonii îşi recunoaşte tatăl copilul? Este 
el întâi aşezat pe pământ sau pe masă şi apoi ridicat de tată? 
Ce face cu el dacă e băiat sau fată? 

9. Obiceiuri şi credințe în legătură cu înfăşarea, spălatul şi 
uscatul scutecelor? Din ce constau întâiele scutece? 

10. Obiceiuri şi credințe în legătură cu alăptarea. Interdicții 
pentru femeia care alăptează (pentru a nu-şi pierde laptele). 
Este bun acest lapte pentru vindecarea anumitor boli? La 
prima alăptare e obiceiul să se pună un obiect pe capul 
copilului? 

11. Obiceiuri şi credinţe în legătură cu facerea leagănului 
(pentru ce [se face] dintr-un anumit lemn)? De ce nu e bine 
să legeni un leagăn gol? 

12. Cum se procedează pentru a apăra pe noul născut şi pe 
lăuză: a) de duhuri şi de fiinţe supranaturale care fură sau 

schimbă copiii cu ai lor; b) de vrăjitoare? Cum sunt făcute 
baierele sau amuletele care se pun copiilor? Povestiri. 

13. De ce fel de boli suferă copilul (luarea somnului, speriat, 
plâns, samcă, babiță etc.) şi cum sunt apărați contra lor şi 
lecuiţi? 

14. Cu ce fel de animale nu e bine să laşi singuri (sau să se 
Joace) copiii mici şi pentru ce? 

15. Ce se crede despre ursitoare? Câte sunt? În ce zi sunt 
aşteptate şi ce lucruri se pregătesc pe seama lor (unde sunt 
aşezate acestea)? Cum zic când ursesc? Povestiri. 

16. Obiceiuri şi credinţe în legătură cu curățirea lăuzei? Cât 
timp e crezută necurată? Pentru ce nu poate fi lăsată singură 
în acest timp? Ce poate sau nu trebuie să facă ea înainte de a 
fi curățită şi pentru ce? Cum şi când se face curățirea ei? Dar 
a celor care au umblat cu ea în întâia zi? Ce se crede despre 
lăuza care moare fără să fi fost curăţită? Cum e îngropată? 
Este considerată şi moaşa ca necurată? 


1. La câte zile după naştere se face botezul? 

2. Cine duce copilul (în brațe sau în leagăn)? Se poate 
cunoaşte din felul în care e acoperit sau înfăşat (panglici, 
culori), dacă e fată sau băiat? 

3. Se formează un cortegiu? Cine participă şi cine nu poate 
participa? Sunt oarecare obiceiuri în legătură cu acest 
cortegiu (încearcă copiii să-l oprească)? 

4. Există vreun obicei deosebit pentru botezarea copilului 
căruia i-au murit mai mulți frați (de exemplu la plecarea la 
biserică e scos pe fereastră sau e botezat de întâiul om 
întâlnit pe drum)? 

5. Câţi naşi e obiceiul să aibă copilul? Cine poate fi sau nu 
naş ori naşă? După ce norme sunt aleşi ei (rudenii, prieteni, 
oameni cu stare etc.)? În ce fel sunt ei invitaţi să primească 
să fie naşi (să boteze)? Care sunt datoriile naşilor? Când şi ce 
dăruiesc ei copilului sau mamei lui? Cum se numesc aceste 
daruri? Cum sunt ele socotite (se păstrează cu sfințenie)? 

6. Ce legătură se stabileşte între naş şi fin? Povestiri, 
credinţe, proverbe. Când încetează îndatoririle naşului către 
copilul pe care l-a botezat? 

7. Cine alege numele copilului şi după ce norme? Se dă 
întâiului copil numele tatălui sau mamei? Se cunoaşte 
obiceiul de a da nume care să apere pe copil de moarte ori de 
primejdii şi care sunt acelea? Cu ce nume sunt strigaţi copiii 
înainte de botez? E bine să li se spună înainte de botez pe 
numele ce li se va da şi pentru ce nu? 

8. Se obişnuieşte ca la întoarcerea de la biserică să li se 
arunce copiilor bomboane sau grâu? 

9. Ce obiceiuri sunt la ajungerea acasă: e aşezat copilul pe 
prag, pe vatră, pe masă, pe o pâine sau pe altceva şi pentru 
ce? E obiceiul să fie introdus în casă pe fereastră? Pentru ce 
motiv? 

10. Se obişnuieşte ca după botez să se dea o masă? Cum se 
numeşte? Poate lua oricine parte la ea? Se fac şi daruri? E 
obiceiul ca unul din banii primiţi de copil să fie îngropat la 
rădăcina unui pom? Ce obiceiuri se pot observa în cursul 
acestei mese (mai ales în legătură cu soarta sau viitorul 
copilului)? 

11. E obiceiul ca a doua zi de botez să asiste şi naşii la 
îmbăiarea copilului? Pentru ce? 

12. Se cunoaşte obiceiul ca părinții să ducă colaci naşilor 
(colăcimea, descumpărarea)? Când, cum şi pentru ce se face 
aceasta? 

13. Cum se procedează la schimbarea numelui, când copilul 
este bolnav sau urmărit de duhuri rele (e dăruit sau 
cumpărat)? 

14. Cum sunt îngropaţi copiii morți nebotezați? Se crede că 
ei devin Strigoi? 

15. Alte obiceiuri şi credinţe în legătură cu botezul. 


310 
IV. 


ION MUȘLEA 


1. Cu ce vorbe şi amenințări sunt speriați copiii: a) ca să nu 
mai plângă; b) ca să nu intre în lanurile de grâu sau alte 
semănături; c) ca să nu se apropie de foc, fântână, râu etc.? 

2. Ce cântece de leagăn se cunosc? Ce cântece cântă mamele 
pentru a-şi îmbrăca, adormi şi pieptăna copilul? 

3. Ce Jocuri fac mamele copiilor punând mâna sau degetele 
pe părțile obrazului sau corpului etc.? Ce versuri sau vorbe le 
spun ele atunci? 

4. Cum se joacă copiii mici singuri, în doi sau mai mulţi? Au 
ei jocuri în care imită lucrul oamenilor mari? 

5. Ce formulete de eliminare (de exemplu: a/a-bala- porto- 
cala etc.) se cunosc în sat? 

6. Ce recitative (cântecele) obişnuiesc copiii la diferite 
ocazii: la lună nouă, la tunet, la ploaie, la revenirea soarelui, 
la întâia vedere a anumitor animale (melc, barză, cărăbuş 
etc.)? Atunci când îşi fac fluieraş etc.? 

7. Ce jocuri şi petreceri au copiii în legătură cu diferitele 
anotimpuri şi sărbători? 

8. Se serbează în vreun fel ziua în care copilul a împlinit anul 
sau şapte ani? În ce constau tunderea părului, ruperea turtei, 
datul în grindă: cum, când şi de către cine se fac ele? 

9. Obiceiuri şi credințe în legătură cu: înțărcatul, ieşirea 
dinţilor? Ce se face cu cel dintâi dinte care cade? Întâiele 
vorbe şi întâi paşi ai copilului? Obiceiuri în legătură cu 
mergerea la şcoală a copilului. 

10. La câți ani se crede că a trecut copilăria? Se cunoaşte un 
obicei în legătură cu această dată? 

11. Se cunoaşte obiceiul de a adopta (lua de suflet) copii? 
Acest lucru se petrece cu un ceremonial deosebit? 

12. Se crede că, în general, copiii mici şi îndeosebi cei 
nelegitimi (din flori) şi gemenii sunt norocoşi sau au anumite 
însuşiri speciale: pot vindeca unele boli, pot fermeca, au 
legături cu puterile supranaturale etc.? 


CHESTIONARUL VII 


Calendarul poporului pe lunile octombrie-decembrie 


Se ştie că în afară de sărbătorile bisericeşti, poporul de la ţară 
ține şi alte multe sărbători, numite băbești. Atât unele cât şi celelalte 
sunt caracterizate printr-o mulțime de obiceiuri şi credințe, a căror 
cunoaştere prezintă un interes deosebit pentru folclorul nostru. 
Deoarece, sub influența civilizației, parte din ele sunt pe cale să 
dispară, Vă rugăm să ne ajutaţi la culegerea lor, comunicându-ne 
pentru fiecare din zilele care urmează sau chiar şi pentru cele care 
lipsesc din lista noastră: 

Pentru ce se ţin ele? 

Pentru ce sunt oprite într-unele anumite munci? 

Pentru ce se spune că sunt rele de lupi, de anumite boli sau 

de altceva? 

Ce legende şi povestiri se cunosc în legătură cu sfinții sau 

sfintele din aceste zile? 


In afară de aceste chestiuni generale, la unele sărbători s-au 
pus şi unele întrebări deosebite, la care urmează să se răspundă cu 
cea mai mare grijă. 


1 octombrie — Procoavele sau Sf. Procoavă. 

14 octombrie — Cuvioasa Paraschiva sau Vinerea Mare şi Vinerelele. 

17 octombrie — Sf. Osie sau Lucinul. 

26 octombrie — Sf. Dumitru sau Sâmedru: Ce se face în sâmbăta 
premergătoare? Ce sunt Moşii de Sâmedru? Se fac focuri? 
Cum se numesc? Ce rost au? Cum se aprind şi cum petrece 
lumea în jurul lor? Ce se crede şi ce se povesteşte despre ele? 
Se crede că în această zi începe iarna? Sunt obiceiuri speciale? 

1 noiembrie — Sfinții Cosma şi Damian. 

8 noiembrie — Sfinţii Arhangheli Mihail şi Gavril sau Hranghelul. Ce 
se face în sâmbăta premergătoare? Legende despre 
Arhanghelul Mihail, în legătură cu luarea sufletelor. 

11 noiembrie — Sf. Mina. Pentru ce i se spune sărbătoarea tâlharilor? 

13 noiembrie — Sf. loan Milostivul. 

12-16 noiembrie — Filipii sau Gădineţii. 

21 noiembrie — Ovidenia (Intrarea în biserică) şi Filipul ăl Şchiop. 

25 noiembrie — Sf. Ecaterina. 

30 noiembrie — Sf. Andrei: Credinţe şi povestiri despre umblatul 
strigoilor (şi lupilor) în această noapte şi apărarea împotriva 
lor; vrăjile fetelor, aflarea viitorului, pentru a face rău 
duşmancelor; luarea laptelui de către vrăjitoare; întâlniri ale 
fetelor cu feciorii; pregătirea covaşei (bragei); se pun crenguţe 
în apă şi în ce scop? Se crede că în această zi începe iarna? 
Sunt obiceiuri speciale? 


4-5 decembrie — Sf. Barbara (Varvara) şi Sf. Sava sau zilele 
bubatului. 

6 decembrie — Sf. Niculai: Se crede că el aduce daruri copiilor? Că el 
ar aduce iarna? Îşi scutură barba? Sub ce înfăţişare apare el? 
Este el patronul anumitor meserii? Legende şi povestiri. 

12 decembrie — Sf. Spiridon. 

20 decembrie — Ignatul. Pentru ce se taie porcii în această zi? 
Obiceiuri şi credinţe. 


CHESTIONARUL VIII 


Pământul, apa, cerul şi fenomenele atmosferice 
după credinţele şi povestirile poporului 


Viaţa ţăranului nostru fiind atât de strâns legată de pământul 
care-l hrăneşte şi de cerul de la care aşteaptă, astăzi ploaie şi mâine 
soare, e natural să existe o mulțime de credințe şi povestiri în 
legătură cu elementele naturii şi fenomenele atmosferice. 

Vă rugăm să culegeți, cu ajutorul întrebărilor care urmează, 
cât mai multe credințe şi povestiri (adăugând şi pe cele care eventual 
ne-ar fi scăpat din vedere). 


I. Pământul 

1. Cum îşi închipuie poporul că a fost făcut pământul? De 
Dumnezeu? De Dumnezeu sau şi de Diavol? Din apă etc? 

2. Ce animale şi păsări n-au vrut să ajute lui Dumnezeu la facerea 
lumii? 

3. Ce formă avea pământul la început, de ce şi cum şi-a schimbat-o0? 
Cum e astăzi? 

4. Se crede că pământul pluteşte pe apă sau stă în văzduh, că se 
reazemă pe anumite animale (care anume)? 

5. Cărui fapt se datoresc cutremurele? 

6. Se ştie de vreun geniu sau zeitate a pământului? I s-ar fi adus 
cândva jertfe? De oameni care se închinau pământului? 

7. Cum se crede că va fi sfârşitul pământului? Prin foc, prin apă? 

8. Se ştie ceva despre Mama Pământului, de care e vorba într-unele 
descântece? 

9. Care este originea munților, văilor, râpelor, prăpăstiilor, 
peşterilor, minelor, movilelor (gorganelor), stâncilor, şanţurilor 

sau brazdelor (a lui Novac sau Troian)? Ce credinţe şi povestiri se 
cunosc despre fiecare din acestea? 
10. Se crede că în peşteri (şi în interiorul munţilor) ar locui ființe 
omeneşti sau că ar fi ascunse comori? 
11. Credinţe şi povestiri despre originea şi însuşirile metalelor: aur, 
argint, argint-viu, păcură etc.? 
12. Se atribuie pietrelor preţioase însuşiri deosebite (otrăvitoare sau 
vindecătoare)? 


II. Apa 

1. Cine a făcut-o şi din ce? 

2. Credinţe şi povestiri despre originea izvoarelor, fântânilor, 

puţurilor, râurilor, lacurilor şi mlaştinilor. 

3. Cum şi de către cine se sapă şi se îngrijeşte (curăță) o fântână şi 
ce obiceiuri sunt când se dă apă? 

„ Se cunosc fântâni cu ape făcătoare de minuni? 

„ Se crede că marea a fost făcută înaintea sau în urma pământului? 

. În ce fel a fost despărţit uscatul de apă? 

. Pentru ce este sărată apa mării? 

„ Se crede că marea n-are fund sau că fundul ei ar fi locuit de ființe 
omeneşti, peşti fantastici, monştri? 

9. Se ştie de oraşe sau sate care au fost înghiţite de mare? 


EAI NUP 


III. Cerul 

. Credinţe şi povestiri în legătură cu crearea cerului şi cu bolta lui. 
„ Se crede că la începutul lumii cerul era aproape de pământ? 
. Pe ce se sprijină el? 

„ Se crede că ar exista mai multe ceruri (şapte, nouă)? 

„ Se deschide vreodată cerul: când şi pentru ce? 


WU PPR = 


Soarele 

1. Credinţe şi povestiri despre originea lui. Cine şi din ce l-a făcut? A 
avut cândva înfăţişare omenească? Pentru ce şi-a pierdut-o? 

2. Pentru ce apune şi unde este soarele peste noapte? De unde 
răsare? 


ARHIVA DE FOLCLOR A ACADEMIEI ROMÂNE 315 


3. Ce sunt petele din soare? Dar întunecimile? Cărui fapt se datoresc 
ele? Ce fac oamenii când e întunecime de soare? 

„Se ştie de oameni care se închină soarelui? 

. Obişnuieşte poporul să-l numească Sfântul Soare şi pentru ce? 

. Este vreo zi care e socotită ca sărbătoare a Soarelui? 

„ Se cunosc blesteme sau înjurături în legătură cu soarele? 

„ Ce raport se crede că există între lună şi soare? 

„ Se cunosc poveşti ori balade despre o încercare a Soarelui de a se 
căsători cu Sora sa? 

10. Se cunosc vrăji care se pot face numai în zori sau numai la 

apus? 


OO ANU Lp 


Luna 

1. Când, cine şi din ce a făcut-o? A avut cândva înfăţişare 
omenească? Pentru ce şi-a pierdut-o? 

2. Pentru ce i se spune Sfânta Lună? 

3. Se văd în lună figuri de oameni? 

4. Unde se ascunde ea peste zi? 

5. Ce sunt petele din lună? Dar întunecimile? Se spune că e mâncată 
de anumiți monştri? 

6. Cum îşi explică poporul creşterea şi scăderea formei lunii? 

7. În ce fază a ei e bine să semeni, să sădeşti pomi etc.? 

8. Ce legătură se face între fazele, culorile (sau cearcănele lunii) şi 
schimbarea vremii? Are luna vreo putere de îmbolnăvire sau 
vindecare? Exemple. 

9. Se cunosc vrăji care se fac numai la anumite faze ale lunii? 

10. Ce obiceiuri (practici) au oamenii şi copiii la lună nouă? 

11. Se cunosc versuri copilăreşti în care se invocă luna? 

12. Ce se crede şi se povesteşte despre lunatici? 


Stelele 
1. Credinţe şi legende despre originea stelelor în general (cine şi din 
ce le-a făcut), despre fiecare din constelații (de exemplu cloşca cu 

pui) şi despre stelele pe care le cunoaşte poporul? Au fost ele 
cândva făpturi omeneşti şi pentru ce au fost prefăcute în stele? 

2. Ce se crede despre stelele căzătoare, despre cele cu coadă şi ce 
prevesteşte apariția lor? 

3. Despre luceferi, Calea Robilor (Calea lui Troian), steaua fiecărui 
om etc.? 

4. Ce preziceri se fac după înfăţişarea stelelor (se cunosc oameni 
care ştiu citi în stele)? 

5. Ce practici există în legătură cu răsăritul şi apusul stelelor (vrăji, 
descântece etc.)? 

6. Se cunosc versuri copilăreşti în care sunt invocate stelele? 


ATMOSFERA. Să se culeagă credinţe, povestiri şi ghicitori despre: 


1. Nori. Originea. 
De câte feluri sunt? 
Preziceri după înfăţişarea lor etc. 
2. Ploaie. Originea. 
De unde vine? 
Duhuri, sfinți şi oameni care pot porni şi opri ploile. 
Ce se ştie despre potop? 
Ce se crede despre ploile de cenuşă, de sânge etc. 
Practici şi obiceiuri pentru a face să plouă în timp de 
secetă sau pentru a opri ploile (paparude, caloian 
etc.) 
Cântece copilăreşti în legătură cu ploaia. 
Ce se crede despre ploaia cu soare? 
3. Grindină. Originea. 
Cum poate fi oprită ori îndreptată în altă parte? 
4. Vânt, furtună şi vârtej. 
Originea. 
Cum pot fi ele oprite? 
5. Tunet, fulger şi trăznet. 
Originea. 
Cum se fereşte omul, casa, grajdul, vitele de trăznet? 

Ce arbori atrag trăznetul? 
Ce lucruri îl îndepărtează? 
Ce se zice şi ce se face când fulgeră şi când tună? 
Ce se crede despre diferitele înfățişări ale fulgerului 
(fulgeră în cruce)? 
6. Rouă, brumă. 
Originea. 
Însuşiri vindecătoare (la ce boli)? 
Se cunoaşte un personaj legendar numit Domnul de 
Rouă? 
7. Ceaţă, negură. 
Originea. Credinţe, ghicitori. 
8. Curcubeu. 
Originea. 
Cum se formează? 
Ce se spune copiilor despre el? 
9. Zăpadă, gheaţă 
Originea. 
Cine aduce gheaţa (un sfânt)? 
10. Ecou, Fata Morgana (apa morților). 
Ce crede poporul despre ele? 


METEOROLOGIE 

Care sunt semnele (de tot felul) care se crede că arată 
schimbarea vremii: cele simțite de oameni, cele arătate de animale 
(păsări, insecte), de plante şi arbori, cele indicate de schimbările din 
natură şi semnele cereşti etc. 

După ce semne se ştie că iarna va fi grea, vara caldă, 
recoltele îmbelşugate etc.? 

Sunt zile anumite (sărbători) după care se poate prevesti cum 
va fi vremea în tot cursul anului? 

CHESTIONARUL IX 
Moartea şi înmormântarea 
(Obiceiuri şi credinţe) 


Vă rugăm să observați, ajutându-vă de întrebările care 
urmează, toate obiceiurile şi credinţele care se desfăşoară în legătură 
cu moartea şi înmormântarea. La fiecare obicei e bine să însemnați 
pentru ce cred informatorii că trebuie să se facă astfel. Pentru a ne 
putea comunica informaţii cât mai bogate şi complete e bine să luați 
parte, observând cu atenţie tot ce se petrece, cel puţin la o 
înmormântare (dacă se poate şi la o înmormântare de fecior sau de 
fată), precum şi la pregătirile care se fac în casă după moarte. În 
afară de cele ce puteți observa personal, credem că puteţi culege 
material preţios mai ales de la bătrâni şi bătrâne (cu deosebire de la 
cei care spală morţii). Dacă un obicei nu mai există actualmente, vă 
rugăm stăruitor să vă interesaţi la cei ce şi-l amintesc şi să ni-l 
comunicaţi. La răspuns e bine să indicaţi şi numărul întrebărilor din 
chestionar. 


1. Sunt oameni care se pregătesc din vreme de moarte (îşi fac 
cămaşa cu care vor fi îngropaţi, sicriul etc.)? 

2. Ce întâmplări şi lucruri se crede că prevestesc moartea 
(urletul câinelui, cântarea cucuvaiei etc.)? 

3. Se crede că anumite lucruri întâmplate la naşterea, botezul, 
nunta etc. cuiva arată cum îi va fi moartea? Care visuri arată 
că va muri cineva din casă? 

4. Ce fac ai casei când simt că bolnavul nu mai are mult de trăit 
(aprind lumânarea etc.)? Ce se zice dacă moare cineva fără 
lumânare? Ce fac ai casei în clipa când îşi dă sufletul? 

5. 


6. 


7. 


10. 


11. 


12. 
13. 


14. 


15. 


16. 


17: 


Ce se face pentru cel ce trage să moară să nu se chinuiască 
prea mult? 

Cum îşi închipuie poporul moartea? În ce fel de ființă o 
personifică? 

Ce înfăţişare se crede că are sufletul care părăseşte trupul? Pe 
unde părăseşte el casa (pe fereastră)? 

Cine se crede că vine să ia sufletul (Arhanghelul Mihail)? 
Unde-l duce? 

Ce se face în casă imediat după ce a murit bolnavul (se 
deschide fereastra, se întoarce oglinda etc.)? Dar în grajd? 

E obiceiul să se vestească vitelor, albinelor sau altor vietăți 
sau lucruri moartea stăpânului sau a stăpânei? Pentru ce şi în 
ce fel se face acest lucru? Se obişnuieşte ca atunci unele 
lucruri (vinul, grâul, pâinea etc.) să fie schimbate din loc, ca 
să nu se strice? 

Ce semne se pun pe casă sau la poartă ca să se vadă că în 
casă e mort? 

Cine şi cum vesteşte sătenilor că a murit cineva? 

De către cine, cum şi pentru ce se închid ochii şi gura 
mortului, se leagă picioarele etc.? 

Cine spală pe mort şi ce se face cu apa în care a fost spălat? 
Cu ce e îmbrăcat mortul? Să se arate toate credinţele şi 
practicile în legătură cu tăierea unghiilor mortului, rasul, 
pieptănatul etc. 

Pe ce e aşezat mortul? Ce credinţe sunt în legătură cu facerea 
sicriului, luarea măsurii lui etc.? Ce se face cu băţul sau cu 
sfoara cu care s-a luat măsura sicriului? 

Se pune în sicriu şi în mâna mortului vreun obiect şi cu ce 
scop? Unele din aceste obiecte se iau când se închide sicriul? 
La fetele mari, la feciori, la lăuze se pun lucruri deosebite? 

Se ştie de punerea în sicriu a unei nuiele cu care mortul să 
alunge Cățelul Pământului? Ce se ştie despre acest animal? 

19. 


20. 


21. 


22; 


23. 


24. 


25. 


26. 


27. 


28. 


ION MUŞLEA 


. Este vreo deosebire între felul cum se trag clopotele la 
diferiții morți (bărbați, femei, copii)? În care zile se trag 
clopotele? Pentru care morti nu se trag deloc? 

Se crede că nu e bine ca pisica sau câinele să treacă pe sub 
sicriu şi pentru ce? 

Există sau a existat mai demult obiceiul ca mortul să fie 
privegheat în timpul nopții? Cu ce scop se face priveghiul? 
Cine ia parte? Să se arate cât mai amănunțit felul în care-şi 
petrece lumea noaptea de priveghi; e obiceiul ca feciorii să-şi 
pună măşti pe obraz şi astfel să joace anumite scene? Să se 
descrie în amănunte toate jocurile. Dacă astăzi nu se mai 
obişnuieşte priveghiul, cum se făcea mai demult? 

Se cunoaşte obiceiul zorilor, în dimineaţa de după priveghi? 
Culegeţi texte şi descrieți obiceiul. 

E obiceiul să nu se lucreze nimic în casă (şi nici în vecini), 
cât timp mortul e acolo şi pentru ce? 

Cât e mortul în casă se pune ceva de mâncat şi de băut pentru 
el? 

În ce zile se crede că nu e bine să se facă înmormântarea şi 
pentru ce? 

Ce obiceiuri sunt când se scoate sicriul din casă? Se 
obişnuieşte ca el să fie scos pe fereastră şi pentru ce? Mortul 
trebuie scos cu picioarele înainte sau altfel? Ce se face şi ce 
se spune în casă după ce mortul a fost scos (se sparge o oală, 
se deschid geamurile)? 

Mortul e dus la cimitir pe un drum anume? Cum se numeşte 
acel drum? În cursul lui este oprit mortul în anumite locuri? 
Pentru ce şi cum se numesc ele? 

Cine duce mortul când este: un om însurat? o fată mare? un 
fecior? un copil? E dus de oameni de meserie? În car (cu cai 
sau boi)? Sau cu sania (chiar vara)? Ce se dă celor ce duc 
mortul? 

E obiceiul ca fetele mari şi feciorii de însurat să aibă o 
înmormântare deosebită de a oamenilor căsătoriţi? În ce 
constă această deosebire? Cum sunt împodobiți? Cum sunt 

29. 


30. 


31. 


32. 


33. 


34. 


35. 


36. 


37. 


38. 


39. 


duşi la groapă (cu lăutari, steag etc.)? Se cunoaşte, la 
înmormântarea feciorilor, aducerea bradului? Cum e 
cântecul bradului? 

La săpatul gropii se ține vreun obicei? Se crede că nu e bine 
să laşi groapa nepăzită şi pentru ce? 

Ce fel de cruce se pune la capul mortului (dacă e fecior, 
însurat etc.)? Ce plante se sădesc de obicei pe mormânt şi 
care nu se sădesc? 

E obiceiul să se dea ceva (de pomană, de sufletul mortului) 
la groapă sau peste groapă? Cui se dă, de către cine, ce 
anume, ce vorbe se spun cu acea ocazie, ce se dă groparului? 
După înmormântare se face o masă de pomană? Unde? Cine 
ia parte? Se gătesc mâncări anumite cu această ocazie? Ce 
alte pomeni, parastase, griji, moşi etc. se fac şi care e rostul 
lor după credinţele poporului? 

Sunt morți care nu pot fi îngropați în cimitir? (de exemplu: 
sinucigaşii, copiii nebotezați etc.). Unde sunt ei îngropaţi? 
Unde se crede că stă sufletul în timpul cât mortul e în casă 
(în streaşină)? Dar după ce a fost îngropat? Cât timp după 
moarte se crede că rătăceşte sufletul prin locurile pe unde a 
trăit? 

Când şi de către cine se face bocirea mortului? Culegeți 
bocete pentru copii, fete, feciori, mamă, tată, soţ, soţie, 
văduvă etc. 

Care e semnul doliului şi cât timp e purtat de diferitele 
rudenii? Ce lucruri sunt interzise celor în doliu? Ce obiceiuri 
sunt la lepădarea doliului? 

Ce semne sau împrejurări din cursul morții sau 
înmormântării (de exemplu: dacă sicriul se agaţă de poartă) 
arată că în curând va mai muri cineva din familie? 

Ce fac vecinii pentru a se apăra contra celui mort? Ce fac 
aşa-zişii frați înziuaţi şi fraţii de cruce? 

Ce face văduva sau văduvul ca să nu se întoarcă soțul mort 
să o (îl) chinuiască şi ca să se poată recăsători? 

40. 


41. 


42. 


43. 


44. 


45. 


46. 


47. 

Ce fac rudele, ca să nu li se arate mortul? Ce înfăţişare au 
aceste arătări? Pentru ce nu au astâmpăr şi cum pot fi 
liniștiți? 

Ce crede poporul despre lumea cealaltă, vămile văzduhului, 
judecata de apoi? Povestiri. 

Ce sunt strigoii? Care morţi se prefac în strigoi? La cine, sub 
ce înfăţişare şi pentru ce vin strigoii noaptea (la soț, soție, 
ivobnică, copii etc.)? Cum îi chinuiesc sau pocesc (le sug 
sângele)? Până la ce vreme pot ei umbla noaptea? Care sunt 
zilele în care ies mai bucuros din mormânt? Ce mijloace se 
cunosc spre a scăpa de strigoi, spre a-i alunga? Unde găseşte 
omul adăpost de strigoi? Se ştie ca strigoii să se adune 
undeva noaptea mai mulți la un loc? În ce zile şi cu ce scop? 
Povestiri. 

Există şi oameni în viață despre care se crede că sunt strigoi? 
Care este deosebirea între ei şi strigoii-morți? Se crede că 
aceşti oameni se prefac pentru câteva ceasuri sau mai multă 
vreme, în lupi, câini sau alte animale? Povestiri. 

Cum sunt îngropaţi cei despre care se crede că au fost strigoi 
(sau vrăjitori) în viaţă? Povestiri. 

Se ştie vreo poveste în care e vorba că pe vremuri bătrânii 
neputincioşi erau omorâți? 

Se ştie vreo poveste sau baladă în care e vorba de morţi care 
ies din mormânt ca să împlinească vreo promisiune sau 
blestem (de ex.: să-şi aducă sora pe care au măritat-o mai 
departe etc.)? 

Se ştie vreo poveste sau baladă în care e vorba de strigoi care 
vreau să-şi ducă sora, soţia ori ibovnica cu ei în mormânt? 


CHESTIONARUL X 


Casa, gospodăria şi viaţa de toate zilele 


(Credinţe, obiceiuri şi povestiri) 


I. Casa 


l. 


2; 
3 


9. 


Cum se alege locul pe care se va zidi casa? Se crede în locuri 
rele (bântuite)? Cum se porneşte o casă? 

Obiceiuri la angajarea meşterilor. Cum trebuie să te porți cu ei? 
Se cunoaşte obiceiul de a se îngropa sau pune ceva (bani, 
candelă etc.) în temelie sau ziduri? Sau se ştie că se făcea aşa 
ceva mai demult? In ce scop? Se ştie că mai demult se măsura 
umbra unui om sau a unui animal pentru a fi pusă în temelie? Ce 
păţeşte omul a cărui umbră a fost zidită? 

Se îngroapă ori se pune ceva sub prag? Se fixează pe el o 
potcoavă sau alt obiect? Pentru ce? 

Sunt anumite semne care să arate că noua clădire va aduce 
stăpânilor noroc sau nenoroc? 

E obiceiul ca la terminarea acoperişului să se aşeze pe casă 
verdeață sau altceva? In ziua aceasta se face şi o mică serbare 
sau gustare: cum se numesc? 

E obiceiul ca în noaptea întâi după terminarea casei să nu 
doarmă în ea un om, ci un animal? Pentru ce? 

E obiceiul ca la terminarea casei să se taie o găină neagră şi să se 
ungă pragul cu sângele ei? Pentru ce? Alte obiceiuri 
asemănătoare. Povestiri. 

Ce obiceiuri trebuie observate la mutarea într-o casă nouă? Dar 
la plecarea definitivă din cea veche? 


10. Ce daruri fac vecinii şi rudele celor ce se mută în casă nouă? 

11. 


12. 


13. 


14. 


15. 


16. 


I7; 


18. 


19. 


20. 


21. 


22: 


Ce obiecte şi animale se lasă de obicei în casa pe care o 
părăseşti (din care te muţi)? Ce se crede (povesteşte) despre 
casele părăsite? 

Cum se explică visurile pe care le visezi în întâia noapte dormită 
în casă nouă? 

Se sfinţeşte casa nouă de preot? Cu ce ceremonie? Ce se crede 
despre o casă în care nu s-a făcut sfeştanie? 

Cum sunt apărate casa şi acareturile de: foc, duhuri necurate, 
hoţi, trăznete, furtuni; de şerpi, viermi, şobolani, şoareci şi 
insecte; cum pot fi acestea scoase, dacă se încuibă în casă? 

E obiceiul să se agaţe pe poartă, în grajd sau pe gard, căpăţâni 
de cai sau figuri de animale? Cu ce scop? 

Ce credințe şi obiceiuri sunt în legătură cu anumite părți ale 
casei: pragul, bârna de temelie (talpa casei), grinda (trosnetul ei 
etc.), streaşina, uşa (deschiderea ei de la sine etc.), fereastra, 
patul etc.? 

Ce obiect sau figură se pune de obicei în vârful casei şi cu ce 
scop? 

Se crede ceva despre vâlva, ştima sau spiritul care păzeşte casa? 
Dar despre şarpele casei? 

Obiceiuri şi credințe în legătură cu acareturile: clădirea 
grajdului, a cuptorului, a  coteţului; săparea pivniței, 
împrejmuirea ogrăzii etc. 

Obiceiuri şi credințe în legătură cu săparea fântânii? Ce se pune 
în ea ca să fie apa bună? Despre săparea, curățirea, sleirea, 
secarea ei? 

Obiceiuri şi credinţe în legătură cu alegerea locului vetrei; cu 
hornul, focul, pirostriile, cenuşa, jarul, tăciunii, scânteile şi 
funinginea? Se crede că e bine ca focul să nu se stingă niciodată 
în vatră? Să nu dai foc la străini în anumite ceasuri sau cazuri? 
Rolul pe care-l joacă în descântece şi vrăji anumite părți ale 
casei sau acareturilor: proverbe, ghicitori, basme şi cântece în 
legătură cu casa, acareturile şi părțile lor. 


De asemenea, vă rugăm să comunicaţi orice credeți că 


interesează folclorul în legătură cu casa şi gospodăria. 

II. Hrana 


1. 


2; 
3 


Ce obiceiuri sau zicale sunt când se gustă întâi dintr-o 
mâncare nouă? 

Ce nu e bine să faci în timpul mesei? 

Credințe şi povestiri despre: masă, cuțite, linguri, străchini, 
blide, ceaun, oală, ulcică, solniță, făcăleț etc.? 

Se varsă ceva din mâncare sau băutură pentru sufletele 
morţilor? 

Obiceiuri în legătură cu aducerea şi băutul apei în diferitele 
momente ale zilei (înainte sau după apusul soarelui etc.)? 
Credinţe, obiceiuri şi povestiri în legătură cu pâinea (frămân- 
tatul, băgatul şi scosul din cuptor, tăiatul şi începerea ei, felul 
în care e aşezată pe masă etc.)? Rolul pâinii în vrăji şi 
descântece, la naştere, nuntă şi înmormântare? 

Credinţe şi povestiri despre sare şi rolul ei în diferite 
împrejurări ale vieții? 


III. Somnul 


PS o 


Pe ce e bine să te culci? Unde nu e bine? 
Pe ce parte e bine să dormi? 

Ce să pui la căpătâi ca să goneşti duhurile? 
Cine apără somnul oamenilor? 

Ce e bine să faci mai întâi când te deştepţi? 
Leacuri împotriva pierderii somnului? 


IV. Îmbrăcămintea 


l. 


2: 


Ce credințe, vrăji şi povestiri sunt în legătură cu anumite 
piese de îmbrăcăminte: cămaşa, izmenele (simbolul 
bărbatului?), catrința (simbolul femeii?), căciula şi pălăria, 
conciul şi cârpa, opincile şi cizmele, brâul şi chimirul etc.? 
Ce înseamnă când cineva îşi întoarce hainele pe dos? 


V. Îngrijirea corpului 


l: 


De ce se crede că nu e bine să mănânci sau să pleci de acasă 
nespălat? 

3. 
4. 
5 

În ce fază a lunii e bine să se taie părul? Ce se face cu părul 
tăiat? 

Credințe despre piepteni? 

E bine să arunci unghiile tăiate? În ce zi e bine să le tai? 
Când e bine să te scalzi şi când nu? 


VI. Drumurile 


1 


2. 
3, 
4. 


Când (în ce zile) e bine să pleci sau să nu pleci la drum? 

Cine sau ce nu e bine să-ți iasă înainte, să-ți taie drumul etc.? 
Ce să ai cu tine spre a fi apărat de duhuri? 

Obiceiuri, credințe şi povestiri în legătură cu plecarea la 
drum şi întoarcerea acasă? 


VII. Munca 


l. 


2: 


Obiceiuri şi zicale când se începe sau se sfârşeşte o muncă 
sau munca unei zile? 

Obiceiuri, credinţe şi povestiri despre muncile femeii în casă: 
măturatul (unde şi când nu e bine să arunci gunoiul), văruitul 
şi spoitul: zilele şi epocile (fazele lunare) când e bine sau nu 
e bine să se facă anumite munci şi anume care: spălatul şi 
uscatul rufelor; pusul cloştelor pe ouă; cusutul, torsul şi 
țesutul/ şi în legătură cu războiul şi părțile lui constitutive. 
Obiceiuri, credințe şi povestiri în legătură cu: carul, căruţa, 
plugul şi părțile lor constitutive (jugul, roata, oiştea etc.). 
Creşterea şi îngrijirea vitelor (vacile, caii, porcii şi caprele) şi 
a păsărilor (găinile, rațele, gâştele, curcile etc.) precum şi a 
pisicilor şi câinilor, apoi a păsărilor ce-şi fac cuiburile pe 
casă sau sub streaşină (berzele, rândunicile etc.). 

Albinăritul (ca să stea albinele; ca să nu fugă roiul; ca să 
aduci roiuri din pădure etc.). 

Vânătoarea şi pescuitul (pentru a avea noroc când pleci la 
vânat sau pescuit: zilele când e bine sau nu e bine să vânezi 
şi să pescuieşti etc.). 

Grădina casei (rodirea pomilor, îngrijirea legumelor şi a 
florilor, ce plante bune de leac ori vrăji se cultivă în grădina 
casei? 

CHESTIONARUL XI 
Nunta 
(Obiceiuri şi credinţe) 


Vă rugăm să observați, ajutându-vă de întrebările care 
urmează, toate obiceiurile şi credințele care se desfăşoară în 
legătură cu logodna şi nunta. La fiecare obicei e bine să însemnați 
pentru ce cred informatorii că trebuie să se facă astfel. Pentru a ne 
putea comunica informaţii cât mai bogate e bine să luaţi parte, 
observând cu atenţie tot ce se petrece, cel puţin la o nuntă (cu 
toate mesele ei). 

Vă rugăm să arătați amănunțit toate fazele ei, începând de 
la pețit, logodnă şi pregătirile de nuntă, până la intrarea tinerilor 
în rândul oamenilor însurați. Orice amănunt, oricât de 
neînsemnat, îşi are importanţa lui. În afară de cele ce puteți 
observa personal, puteţi culege material prețios de la bătrâni. 
Dacă un obicei nu mai există astăzi, vă rugăm stăruitor să vă 
interesați la cei ce şi-l mai amintesc şi să ni-l comunicaţi. La 
răspuns vă rugăm să indicaţi şi capitolul şi numărul întrebărilor 
din chestionar. 


I. Generalităţi 


1. Ce deosebiri sunt, în ce priveşte portul şi obiceiurile, între 
flăcăi şi băieţandri, fete şi codane? Se cunosc semne pe 
care le poartă numai fetele fecioare? 

2. Se cunoaşte obiceiul ca băieţii şi codanele — prea mici 
pentru a fi primiţi în horă (la jocul feciorilor şi fetelor) — 
să se strângă într-un anume loc? Cum petrec acolo? 


ARHIVA DE FOLCLOR A ACADEMIEI ROMÂNE 329 


3. 


4. 


10. 


11. 


12; 


13. 


14. 


Se spune despre flăcăul neînsurat că este împărat, sau 
există altă expresie asemănătoare? 

Cum sunt numiți în sat flăcăii de însurat şi fetele de 
măritat? 

Unde se întâlnesc de obicei — în afară de horă — fetele cu 
feciorii (clăci, şezători, cules de vii, desfăcut de porumb, 
nedei sau hramuri etc.)? Cum se poartă la aceste ocazii 
flăcăii cu fetele? 

Cine organizează jocul sau hora? Poate lua parte oricine? 
Cu ce obligaţii? Întrebaţi bătrânii cum se făcea mai 
demult? Cine are grijă de ordine, plătirea lăutarilor etc.? 
Ce obiceiuri sunt la scoaterea pentru prima oară la horă a 
unei fete sau a unui băieţandru? 

Se cunosc obiceiuri prin care se manifestă stima sau 
disprețul feciorilor pentru fete? Dar ca fetele bătrâne 
(nemăritate) să fie — în anumite zile — obiect de batjocură, 
luate în râs (în ce constă şi cum se numeşte obiceiul)? 

Se crede că e păcat să nu te însori (măriţi)? Ce crede 
poporul că se întâmplă după moarte cu feciorii neînsuraţi 
şi cu fetele nemăritate? 

În ce zile şi prin ce mijloace poate cineva să-şi vadă sau 
să-şi ghicească ursitul sau ursita (viitorul soț)? 

Cum crede poporul că se poate provoca, alunga sau păstra 
dragostea cuiva? Prin ce mijloace pot fi despărțiți iubiții? 
Cine şi cum (vrăji) practică aceste mijloace? 

E obiceiul ca feciorul să meargă (singur sau cu tovarăşi) 
noaptea la fete? Cum se numeşte acest obicei şi în ce 
constă el? Feciorul este tratat cu mâncare şi cu băutură? E 
obiceiul ca alți feciori să spioneze sau să tulbure aceste 
vizite? 

E cunoscută fugirea fetelor pe cuptor, la părinții 
feciorului? În ce constă ea? 

Se ştie ceva despre târguri de fete? Să se arate cu toate 
amănuntele în ce localități se povesteşte că au existat? 

II. Peţitul. Logodna 


1. 


10. 


11. 


12. 
13. 


Cine pețeşte fata (feciorul împreună cu un prieten, neam, 
profesionist etc.) şi ce obiceiuri se cunosc în legătură cu 
petitul (primire, tratare cu mâncare şi băutură etc.)? 

Se cunosc semne sau acțiuni simbolice pentru a arăta că 
pețirea e primită sau refuzată? 

Până la ce grad de rudenie e oprită căsătoria între doi tineri? 
Cum se face logodna? E obiceiul să se dea şi vreun dar? Să 
se schimbe inel? Preotul are şi el vreun rol? Se servesc la 
logodnă mâncări şi băuturi speciale — anume care? 

Se cunoaşte obiceiul ca părinţii sau rudele fetei să vină pe 
vedere la fecior? 

Când se învoiesc neamurile feciorului cu ale fetei în privința 
zestrei? Ce se dă astăzi şi ce se da mai demult ca zestre? 

E obiceiul ca nunta să fie vestită în biserică prin strigări? 

E (sau a fost) obiceiul ca logodnicul să răscumpere pe fată de 
la feciorii satului? 

Ce obiceiuri sunt când logodnica este din alt sat decât 
feciorul? 

Se crede că între logodnă şi cununie tinerii trebuie să se 
păzească de anumite puteri (duhuri) şi de anumite acţiuni: să 
nu ia lucruri din drum, să nu împrumute nimic etc.? 

Cât timp poate trece între logodnă şi nuntă? Ce se întâmplă 
dacă a trecut termenul? 

Ce obiceiuri sunt la stricarea sau desfacerea unei logodne? 

În ce fel îşi ia rămas bun mirele de la feciori, mireasa de la 
fetele din sat? 


II. Cununia şi nunta 


1. 


Când (în ce anotimp, zile sau luni sau fază a lunii) e bine sau 
nu e bine să faci nunta? Pentru ce? In ce timp sunt nuntile 
oprite? 

2; 


14. 


15. 


Când e obiceiul să se facă înțelegerea în ce priveşte zestrea 
sau foaia de zestre? Cine ia parte? Se servesc mâncări sau 
băuturi speciale? 

Când şi cum se aleg nunii sau naşii? Cine nu poate fi naş? Ce 
se crede despre legătura dintre nuni şi fini? 

Cum se numeşte feciorul care cheamă lumea la nuntă? Cum 
e îmbrăcat şi împodobit, ce semne speciale ale slujbei lui 
poartă? Cu ce vorbe se face chemarea? Cine e chemat de 
obicei la nuntă? Prin ce (vorbe, daruri) arată cei chemaţi că 
primesc? 

Cum se aleg şi numesc ceilalți „funcţionari“ ai mirelui şi 
miresei (colăceri, druşte etc.)? Care e rolul şi care sunt 
semnele lor? 

Se ştie ceva de un steag al nunţii? Când, de cine şi cum e 
făcut el? 

E obiceiul ca mirele şi mireasa să se îmbăieze în ajunul sau 
în ziua cununiei? Ce se crede despre această baie? Se face ea 
cu o apă deosebită (neîncepută)? Se pun în ea bani, busuioc, 
miere etc.? 

Ce petreceri sau mese se fac în preseara nunții? 

Cum gătesc druştele pe mireasă şi ce 1 se cântă? 


„De cine şi cum e bărbierit mirele şi ce i se cântă? 
. Cum sunt îmbrăcați mirii şi în special ce poartă pe cap? 
. E obiceiul ca mirele, înainte de a părăsi casa — sau satul, dacă 


pleacă în alt sat — să se răscumpere de la feciori, plătind o 
anumită vamă (vulpe)? 


. E obiceiul ca, dacă mireasa e din alt sat, să vie însoțită de 


câteva fete? Cum se numesc ele? 

Cum şi când îşi iau mirele şi mireasa iertare şi binecuvântare 
de la părinți? 

Obiceiuri acasă la mireasă şi acasă la mire, înainte de 
plecarea la biserică? 

16 


17. 


18. 


19. 


20. 


21. 


22: 


23. 


24. 
25: 


26. 
DI 
28. 
29. 


30. 


31. 


ION MUŞLEA 


„Se va arăta amănunțit: când şi cum pleacă spre biserică 
cortegiul mirelui şi al miresei. Cum e alcătuit el? Sunt între 
nuntaşi şi oameni înarmaţi şi care e rostul lor? 

Semne şi prevestiri înainte de plecarea cortegiului la biserică 
şi pe drum? 

Obiceiuri şi superstiții ale mirelui, miresei şi nuntaşilor în 
biserică, la ieşirea din biserică şi în drum spre casă (pentru a 
fi mireasa stăpână în casă, pentru a avea sau a nu avea copii 
etc.)? 

E obiceiul ca să fie cortegiul oprit în drum? Cum se obţine 
învoirea de a trece? 

La ieşirea din biserică şi în drum spre casă, e obiceiul să se 
arunce asupra mirilor grâu, bani sau altceva? Pentru ce? 
Aruncă ceva şi mirii? 

Obiceiuri la ajungerea mirilor la casa părinților miresei. 
Rolul vornicelului şi al druştelor. 

Masa de la socrii mici, ordinea în care se aşază nuntaşii, cu 
toate obiceiurile, oraţiile, jocurile rituale etc. 

Se cunosc încăierări serioase sau glumeţe, închipuind răpirea 
miresei? 

E obiceiul înlocuirii miresei cu o altă persoană? 

Cum se face înhobotarea sau punerea cârpei, cu toate 
obiceiurile şi cântecele ei? 

Cum (cu ce daruri) răscumpără mirele pe mireasă de la 
părinți şi rude? 

Cum se face scoaterea şi aducerea zestrei? 

lertăciunea şi despărțirea miresei. 

Cum conduc vorniceii pe miri până la casa unde vor locui (la 
socrii mari) şi cum sunt întâmpinați acolo? 

Cu ce mâncări e întâmpinată mireasa la poartă? Obiceiuri la 
intrarea miresei în noua ei casă (trecerea peste prag, vatra 
etc.). E obiceiul să meargă în grajd, la vite, la albine etc.? 
Masa mare: felul mâncărilor şi ordinea în care se servesc. 
Cine serveşte mâncarea? Cum e împodobită masa? Ce oraţii, 

IV. 


32. 
33. 
34. 


35. 


36. 
37. 
38. 
39. 
40. 


41. 


chiuituri, vorbe (cu două înțelesuri) etc. se spun în cursul 
ospăţului? Când se dau darurile? Se fac daruri şi bucătăresei? 
Cum mănâncă mirii? Se țin de anumite reguli? 

Ce dansuri speciale joacă mireasa, femeile, bărbații? 

Se ştie că mai demult era obiceiul ca mireasa să petreacă 
întâia noapte cu vornicelul? 

Ce obiceiuri, credințe, cântece şi locuţiuni sunt în legătură cu 
patul miresei şi camera nupțială? 

Câte zile durează nunta şi ce se face în fiecare zi? 

Calea primară. 

Scosul la biserică. 

Obiceiurile de la uncrop. 

Cum se numeşte în graiul satului ginerele care urmează să 
stea în casa socrilor săi? 

Se ştie ceva despre obiceiul cununiei /a salcie a fetelor 
greşite? 


Viaţa conjugală 


l. 


2. 


Cum sunt privite căsniciile fără copii? Cărui fapt se atribuie 
sterilitatea şi cum e combătută? 

E obiceiul ca satul sau vecinii să se poarte într-un fel 
oarecare când se ceartă soții sau se împacă? 

Ce obiceiuri se cunosc când se recăsătoreşte un văduv sau o 
văduvă? 

Cum se poartă lumea cu copiii din flori şi cu mama lor? 

Cum priveşte şi tratează satul căsnicia în care porunceşte 
femeia? 

Cum e socotit de popor divorțul? 


CHESTIONARUL XII 
Obiceiuri juridice 


Alături de legile scrise, de dreptul codificat, populația de la 
țară se foloseşte întotdeauna şi de obiceiul pământului moştenit din 
moşi-strămoşi, numit şi dreptul viu al poporului. Acest drept se 
păstrează sub forma obiceiurilor şi normelor juridice, asociate 
întotdeauna de anumite rituri şi acțiuni simbolice, cu care împreună 
formează complexul etic şi moral al poporului. Culegerea acestor 
obiceiuri este deosebit de importantă, atât pentru cunoaşterea vieţii 
poporului, cât şi pentru aceea a sufletului său. 

În acest chestionar am amintit numai obiceiurile juridice mai 
cunoscute. Pentru aflarea lor, şi mai ales pentru determinarea felului 
în care se prezentau mai demult, trebuie să întrebaţi în special 
bătrânii satului. Cum e astăzi şi cum era mai demult, sunt două 
lucruri de care trebuie să ţineţi seamă la orice întrebare. În această 
privință bătrânii sunt cei mai indicaţi să dea informații. E de 
recomandat ca, înainte de a întreba o persoană, să citiți cu atenţie 
chestionarul şi întrebările să le puneţi cât mai clar şi în cuvinte cât 
mai aproape de graiul obişnuit al poporului, pentru ca să fiți mai bine 
înţeles. Nu cereţi răspunsul decât atunci când sunteți sigur că 
persoana chestionată a înțeles întrebarea. Nu puneţi mai multe 
întrebări deodată. E bine să puneţi aceleaşi întrebări la mai multe 
persoane, căci ce nu ştie una, ştie cealaltă, sau poate ştie altfel. Nu vă 
mărginiți numai la întrebările din chestionar, ci căutați să culegeți tot 
ce stă în legătură cu ele. Orice informaţie, oricât de scurtă, este 
prețioasă. Când puteți, daţi şi schiţe, desene, copii după acte, 
fotografii, sau chiar originalul etc. Nu uitaţi că puteți să descoperiţi 
în comuna dumneavoastră şi obiceiuri vechi care nu se cunoşteau 
până atunci, ceea ce constituie un merit deosebit. 

I. Relaţii între săteni 


l. 


Ce fel de tovărăşii se cunosc în comună? Cum se face şi cum 
se numeşte fiecare din aceste tovărăşii? Obişnuiesc 
meşteşugarii de acelaşi fel, sau alţi săteni, să se unească şi să 
se ajute unii pe alţii? Ce fel de tovărăşii nu se mai fac astăzi, 
dar se făceau mai demult? 

Se face vreo tovărăşie între câteva familii din sat ca să lucreze 
împreună pământul, sau să se ajute cu boii, caii, carele etc.? 
Cum se numeşte o astfel de tovărăşie? Cu ce fel de tocmeală 
se face ea? Dar crescătorii de vite ce tovărăşii fac? Mai 
demult erau şi altfel de tovărăşii? 

Este obiceiul de a se ajuta sătenii unii pe alţii la lucrul 
câmpului, la culesul viilor, la adusul lemnelor, clădirea 
caselor etc.? Cum se numeşte acest obicei (clacă sau altfel)? 
Este obiceiul ca astfel de clăci să se facă numai în zile de 
sărbătoare, sau şi în cele lucrătoare? Pe cine ajută, pe orice 
sătean, sau mai mult pe cei săraci, bolnavi, sau pe preotul 
satului etc.? Cum se făcea mai demult? 

Este obiceiul să se ia pământ de la cei bogaţi pentru a-l lucra, 
iar roadele să fie împărțite în două? Cum se numeşte şi cu ce 
tocmeală se face aceasta? (Se spune a lucra în parte sau 
altfel? De la cine se ia pământ? Dar mai demult cum era 
obiceiul? 

Ale cui sunt fructele din ramurile unui pom care trec peste 
hotar? Se poate ca din când în când vecinul să vină să-şi 
ridice fructele căzute dincolo de hotar? Dacă umbra unui pom 
sau copac ar strica grădinii vecinului, acesta poate cere tăierea 
lui, sau chiar poate să-l taie el singur? Povestiri şi întâmplări 
în legătură cu aceasta. 

Ce distanță trebuie să fie între pământuri? Cât de lată trebuie 
să fie brazda de pământ nelucrată? Cum se numeşte ea 
(„răzor“ sau altfel)? 

10. 


Il. 


12. 


13. 


14. 


ION MUȘLEA 


Dacă un câine muşcă pe un vecin, sau o vită a acestuia, sau 
dacă un alt animal produce pagube vecinilor, cum sunt 
despăgubiţi aceştia? Povestiri. 

Cum se tocmesc oamenii la lucru: pe an, pe lună, cu ziua, cu 
ruptu etc.? La ce fel de lucru? Cât li se plăteşte astăzi? Dar 
mai demult? 

E ruşine să fii lucrător, sau slugă? Se cunoaşte obiceiul că 
feciorii trebuie să fie slugi cel puțin un an înainte de a se 
însura? Dar obiceiul ca feciorul să slujească pe stăpân pentru 
a-i da fata de soție? Cum era mai demult? 

Cum se poartă stăpânii cu servitorii (argații) lor? Ce drepturi 
au asupra lor? Pot să-i bată, să le oprească din plată etc.? E 
obiceiul ca servitorii să mănânce cu stăpânul la masă? 
Servitorul e privit ca o rudă, sau ca un membru al familiei? Se 
fac căsătorii între stăpâni şi argați? Cum se petreceau lucrurile 
mai demult? Cum erau pedepsiți servitorii, iobagii, țiganii 
etc., când fugeau de la stăpân? Se obişnuia să-i înfiereze, să-i 
îmboureze (cu fierul înroşit) şi cum se făcea acest lucru? 

Cum se apără argaţii de asprimea sau nedreptățile stăpânilor 
(când nu li se plăteşte pe drept etc.)? Cum sunt asiguraţi 
stăpânii de pagubele făcute de argaţi? Cine e răspunzător dacă 
argatul cuiva e vătămat sau a păgubit pe cineva? Răspunde 
argatul sau stăpânul său? 

Cu ce rânduială sunt tocmiţi ciobanii? Când şi până când se 
tocmesc ei (Sf. Gheorghe, Ziua Crucii etc.)? Ce plată 
primesc? Ce daruri primesc? Li se plăteşte şi în natură şi în 
acest caz ce li se dă (haine, oi etc.)? 

De câte feluri sunt ciobanii (baci, scutar, strungar, berbecar 
etc.)? Ce fel de lucru are fiecare şi care este legătura dintre cei 
mari şi cei mici? Cum îşi fac ciobanii socotelile lor? Se mai 
foloseşte răbojul? Cum era rânduiala mai demult? 

Când sunt ciobanii răspunzători de pierderea unei vite? Ce 
dovezi se pot aduce că vita a fost mâncată de o fiară sau a 
murit de boală etc. (se dovedeşte prin arătarea pielii etc.)? Se 

15. 


16. 


17. 


18. 


19. 


20. 


21. 


22. 


cunosc sate unde toți locuitorii sunt ciobani? Dar mai demult 
existau astfel de sate? 

Cum se tocmesc păzitorii de păduri, de câmp, vii, biserică 
etc.? Cum se numesc ei (gornic, jitar etc.)? Când se tocmesc, 
ce plată primesc şi ce datorii are fiecare? Obiceiuri în legătură 
cu culesul şi păzitul viilor, holdelor etc.? 

Care este aşezământul morilor? Cât se plăteşte morarului? 
Cum îşi macină oamenii grâul? Care sunt obiceiurile 
respective la pive, dârste? 

Ce impozite se plătesc comunei? Se plăteşte după familii 
(după fumuri) sau după suflete etc.? Ce impozite speciale se 
plătesc şi cum se numesc ele (aruncul, păşunatul etc.)? 

Ce este gloaba? Pentru ce se plăteşte? Se plăteşte în bani, în 
lucruri sau în muncă? 

Care sunt avantajele de care se bucură preotul şi ceilalți 
oameni ai bisericii? Dar primarul şi ceilalți funcționari ai 
satului? Ce plată şi ce avantaje au? 

Se mai ştie ceva despre devălmăşie (sau co-devălmăşie), când 
oamenii satului lucrau împreună şi împărțeau bucatele între 
ei? Cum era organizat satul atunci? Ce conducător avea şi 
care erau drepturile devălmaşilor între ei? Ce sfaturi țineau? 
De când nu mai există devălmăşie (sau poate există şi astăzi)? 
Să se dea cât mai multe amănunte cum se făcea mai demult. 
Cum era pe vremea când nu erau hotare, fiecare lucra unde-i 
plăcea? 

Se obişnuieşte şi astăzi ca o parte a comunei să fie păşunată 
cu vitele în comun, într-un anumit timp al anului, iar după 
aceea fiecare să-şi cosească singur iarba de pe moşia sa? Cum 
se numeşte această parte? Locurile de păşunat şi de fânaţ sunt 
închise cu gard (de când), sau nu? Cum era mai demult? 
Obişnuiesc sătenii să se adune la un sfat obştesc; când se face 
şi cum se numeşte el (cisla satului etc.)? Unde se adună, cum 
sunt anunţaţi oamenii, cum decurge sfatul? Cine 1a parte şi ce 
se discută? Cum era în vechime? 

24. 


25; 


26. 


2T: 


28. 


29. 


30. 


ION MUŞLEA 


. Cum se vestesc poruncile în comună? La biserică, sau la 
primărie etc.? Dar în cursul săptămânii? Cum se numeşte cel 
care vesteşte poruncile? Se obişnuieşte să umble o persoană 
din casă în casă, sau să anunţe cu trâmbiţa, toba, tulnicul etc.? 
Daţi cât mai multe amănunte. 

Cum se făcea mai demult armata? Cum se lua la oaste (cu 
arcanul, cu verbuncul etc.)? Ce datorii şi ce avantaje aveau 
grănicerii pentru păzirea hotarelor? Povestiri. 

Se cunoaşte aşezământul vătăşiilor, formate din feciorii 
satului şi al veciniilor, formate din mai multe familii? Cum 
erau organizate? Ce rost aveau (să controleze starea morală, 
socială, mersul la biserică etc.)? Cum se numea conducătorul 
organizației feciorilor (vătaf etc.) şi cel al veciniei (tată de 
vecin etc.). În ce fel se alegeau ei şi cum era sărbătorită 
această alegere etc.? Rugăm cât mai multe amănunte. 

Cum era rânduiala satului în vechime? Cum se cârmuia satul? 
Care erau legăturile între săteni şi boieri şi ceilalți stăpâni ai 
satelor? Cine erau vătafii şi pârcălabii etc.? 

Cine împacă neînțelegerile dintre satele învecinate? De cine 
sunt aleşi, după ce obicei se face împăcarea? 

Ce se întâmplă dacă se săvârşeşte o moarte în hotarul unei 
comune şi nu se descoperă făptaşul? Plăteşte satul întreg? 
Cum era mai demult? Dacă se furau vite etc. şi nu se 
descoperea hoțul, se luau pământurile satului de unde se 
bănuia că sunt hoţii? Povestiri din vremurile vechi. 

E permis ca străinii să treacă peste hotarul unei comune cu o 
nuntă, cu vitele, sau cu un mort? Sau trebuie să plătească ceva 
comunei respective; cum se procedează? 

Când şi unde se fac târguri anuale? Cum se numesc? De la ce 
distanță vin oamenii? Cât timp durează târgul? Se fac şi 
târguri de săptămână? 


II. Relaţii de familie 

10. 


Pot copiii să aibă vreo avere deosebită de-a tatălui lor? Ce 
lucru pot avea (când primesc daruri de la rude, sau plată 
pentru slujit)? 

Copiii sunt datori a ocroti şi hrăni pe părinții lor la bătrâneţe? 
Dar părinţii ce datorii au faţă de copii? Se cunosc povestiri în 
legătură cu uciderea oamenilor bătrâni? (sau proverbul „dacă 
n-ai bătrân să-ţi cumperi“, ori unul asemănător)? 

Cum se face împărțirea moştenirii, ce ia fiecare băiat sau 
fată? Cine va locui în casă cu bătrânii? E obiceiul să rămână 
băiatul cel mic? Pentru ce? 

Când un fecior se însoară nevârstnic rămâne sub puterea 
tatălui său şi atunci şi soţia şi copiii? Au părinţii putere asupra 
fetelor măritate? 

Dacă părinții au murit fără să lase vreo avere, frații sunt datori 
să înzestreze pe surorile nemăritate? 

Dacă părinţii fetei ar da o zestre prea mare nedreptățind pe 
frați, ce fac aceştia? 

Cum se face învoiala în privința zestrei? Se face foaie de 
zestre? Să se copieze mai multe foi de zestre, sau să se 
enumere obiectele ce se dau de zestre. Când se dă zestrea, 
înainte sau după nuntă? Ginerele plăteşte ceva tatălui miresei 
sau rudelor? 

Sunt prigoniri şi judecăţi pentru zestre între gineri şi socri? 
Nevasta pierde vreodată dreptul la zestre, când şi cum? 

Se ştie că ginerele trebuia să dea socrilor zapis că nu-şi va 
bate nevasta? Cum se face aceasta? Exista poate obiceiul mai 
demult? Povestiri. 

La căsătorie se ţine seama de fecioria miresei? Care este 
obiceiul? Dacă fata n-a fost fecioară este trimisă la părinți, iar 
bărbatul păstrează zestrea? Poate fi reparată greşeala fetei 
prin mărirea zestrei? A doua zi după nuntă mirele dă darul 
miresei, dacă a fost fecioară? Cum se numesc aceste daruri? 
Sunt şi alte obiceiuri? Povestiri. 

Il. 


12. 


13. 


14. 


15. 


16. 


17. 


18. 


ION MUȘLEA 


Cum se procedează dacă fata, trăind cu cineva, a rămas 
însărcinată? Dar dacă feciorul nu vrea s-o ia în căsătorie? 
Cum procedează fata? Povestiri. Ce obiceiuri sunt la cununia 
unei fete care are sau a avut un copil? Ce este hobotul? Alte 
obiceiuri. 

Nevestele fug vreodată de la bărbați? Din ce cauză? Cine 
judecă şi cine împacă certurile dintre soți? Ce se întâmplă cu 
zestrea? 

Cum se răzbună cineva dacă altul i-a necinstit nevasta, sora, 
fiica sau vreo rudă? Cum se pedepseşte furarea fetelor? 

Ce se face când bărbatul îşi prinde nevasta în dragoste cu 
cineva? Dar soţia ce face când [îl] află pe bărbat[ul ei] în 
dragoste cu o altă femeie? Cum priveşte poporul necredința 
bărbatului sau a femeii? Cum sunt numiţi fiecare? Ce este 
curvia şi preacurvia? Cum este privit concubinajul şi cum se 
numeşte? Cum se pedepsesc astfel de păcate? Cum crede 
poporul că vor fi pedepsiţi astfel de oameni în lumea cealaltă? 
Cui rămâne zestrea soției după moartea ei, copiilor, 
bărbatului, fetelor etc.? Ce se întâmplă cu zestrea după 
desfacerea căsătoriei? Cui rămân copiii? 

Se crede că averea aparține ambilor soți în acelaşi grad? Sau 
fiecare îşi are partea sa? Se întâmplă ca bărbatul şi soția să-şi 
„facă cărți“ unul altuia, ca în cazul când unul moare, averea 
să rămână celuilalt şi să nu aibă drept şi rudele să o ia? Cum 
se face şi cum se numeşte acest obicei? Să se dea astfel de 
„cărți“ în copie. Se obişnuieşte să se căsătorească oamenii de 
mai multe ori? De câte ori? E păcat să te însori de mai multe 
ori? Ce crede poporul? Povestiri în legătură cu aceasta. Ce 
obiceiuri sunt când cineva se căsătoreşte sau se mărită din 
nou? 

Care este legătura copiilor cu tatăl lor vitreg sau mama 
vitregă? Ce obligaţii au unul față de altul? 

Părinţii gonesc sau dezmoştenesc vreodată pe fiii lor? Din ce 
cauză şi cum se face aceasta? 

19. 


20. 


21. 


22. 


23. 


24. 


25. 


26. 


Se obişnuieşte să se facă testamente de moştenire? Cum se 
mai numesc? Ce este lăsatul cu limbă de moarte? Cine face 
testamentele şi cine le aduce la îndeplinire? Se fac ele în scris 
sau oral? Câţi martori trebuie să aibă cel ce face testamentul? 
Să se dea un astfel de testament. Cum se făcea mai demult? 
Amănunte în legătură cu testamentele. 

Cei care fac testamentul lasă ceva şi pentru „partea 
sufletului“, pentru înmormântare, parastase, lucruri bisericeşti 
etc.? Ce lucru se lasă şi cine aduce la îndeplinire dorințele 
mortului? Ce datorii au moştenitorii față de sufletul celui 
mort? 

Dacă nu s-a făcut testament, atunci ce moşteneşte femeia 
după moartea bărbatului, şi ce moşteneşte bărbatul după 
moartea soției? Cum se întâmplă în cazurile când sunt sau nu 
sunt copii? 

Cine îngrijeşte de averea copiilor nevârstnici? Ce fel de 
răsplată primeşte pentru aceasta şi cui dă socoteală? Când un 
orfan nu are avere, cine îngrijeşte de el? De la ce an începe un 
copil să fie stăpân pe averea lui? 

Rudele şi vecinii au dreptul să răscumpere o avere vândută? 
Înainte de a vinde o moşie trebuie să întrebi întâi rudele şi 
numai după aceea s-o oferi străinilor? Întâmplări şi povestiri. 
Care sunt gradele de înrudire şi cum se numesc fiecare? Cui i 
se spune: moşule, mătuşe, dadă, nenicule, bădie, soro, frate, 
fârtate, surată, vere, şogore, cuscre etc., mamă, maică, taică, 
nevastă etc.? Daţi cât mai multe numiri. De câte feluri sunt 
rudele? Cum se aleg naşii? Care sunt raporturile dintre naşi şi 
fini (se pot căsători între ei etc.)? Povestiri. 

Este obiceiul de a lua „copil de suflet“? Când şi cum se face 
aceasta? Ce obiceiuri sunt la luarea de suflet (se dă copilul 
peste o apă, punte, în pielea goală etc.)? Daţi cât mai multe 
amănunte. 

Ce drepturi şi datorii sunt între copiii de suflet şi părinții lor 
adoptivi? Copilul de suflet al cui nume îl poartă? Care sunt 

27. 


28. 


29. 


30. 


31. 

legăturile între el şi părinții adevărați? Ce fel de copii se 
adoptă de obicei? Nu mai mult cei din flori? Cum se „lua de 
suflet“ mai demult? Pot lua femeile copii de suflet? 

Ce deosebire de vârstă trebuie să fie între copilul de suflet şi 
părintele său (de suflet)? Se poate lua de suflet un om mai în 
vârstă, chiar cu copii? Părintele de suflet trebuie să-şi 
înzestreze copilul? Face el deosebire între copilul de suflet şi 
copiii săi? Se pot face căsătorii între copiii adevăraţi şi cei de 
suflet? 

Cum sunt priviți copiii din flori? Cum se numesc? Al cui 
nume-l poartă copiii din flori? Ce drepturi au la moştenirea 
părinților? Ce datorii au față de părinți şi părinții față de ei? 
Cum se face „frăția de cruce“? Cum se făcea mai demult? Se 
face şi între femei? Cum se mai numeşte (însurăţire sau 
altfel)? Când se face: în lunea Paştilor, la Sântoader, Rusalii 
sau când? Din ce motive se face? Se făcea şi între bărbaţi şi 
femei? Care erau drepturile şi datoriile fraților de cruce? 
Împărţeau averea între ei? Se făcea şi la o vârstă înaintată? Ce 
obiceiuri erau la înfrățire? Se făcea cu învoirea preotului, cu 
rugăciuni etc.? Cum se însemnau frații de cruce? Câţi frați de 
cruce se cunosc în comună? Dar mai demult? 

Ce fel de nume de familie sunt în comună? (Să se dea toate). 
Dar porecle, nume de batjocură, nume colectiv al mai multor 
familii etc.? Cum se moşteneşte numele de familie la 
căsătorie? Dacă bărbatul se „mărită“, al cui nume îl lua mai 
demult? Dar când se ia de suflet etc.? Care sunt numele de 
botez din comună, care sunt mai dese şi care mai rare? Ce 
nume de botez erau mai demult şi azi nu mai sunt? Este 
obiceiul ca anumite nume de botez să se moştenească într-o 
familie (cum)? 

Cum era familia şi cum era viața familiară mai demult? Ce 
povestesc bătrânii despre căsătoriile de altă dată şi alte lucruri 
în legătură cu familia? Daţi orice informație de orice natură. 
Puneţi mai ales pe bătrâni să povestească. 


CHESTIONARUL XIII 
Prevestiri şi semne 
(Obiceiuri şi credinţe) 


În afară de obiceiurile şi credinţele cu care ne-am ocupat în 
chestionarele noastre speciale de până acum, mai există încă multe 
altele, din care dăm, în cele ce urmează, partea despre prevestiri şi 
semne. Ultimul capitol urmăreşte culegerea credințelor şi poves- 
tirilor în legătură cu diavolul. 

Vă rugăm să ne răspundeţi cu toată atenţia, adăugând, de 
câte ori este posibil şi este cazul: poveşti, ghicitori, proverbe etc. în 
legătură cu obiceiul sau credinţa respectivă. 

La răspuns vă rugăm să indicaţi întotdeauna şi numărul 
întrebării. 


I. 1. Se ştie de oameni care, după credinţa poporului, au darul de a 
prevesti lucrurile ce se vor întâmpla? Cum numeşte poporul pe 
aceşti oameni? Trebuie să fii născut într-un anumit timp (care?), 
ca să ai acest dar? Au astfel de oameni anumite semne exterioare? 

2. a) Ce înseamnă când visezi: 1. apă? 2. foc? 3. fum? 4. copil? 5. că 
mergi la nuntă? 6. că mergi la înmormântare? 7. că-i cad dinții? 

b) Ce visuri însemnează: 1) că-ți va muri cineva? 2) că te vei 
îmbolnăvi? 3) că vei primi musafiri? 4. că vei primi veşti sau 
scrisori? 5. că vei avea noroc sau nenoroc? 

c) Ce alte visuri au o însemnare precisă? 

d) Felul visurilor, după zile: visul de luni, marți etc. 

e) Folosesc oamenii din sat cărți de visuri (tipărite)? 

f) Cum îşi explică oamenii din popor producerea viselor (ce 
sunt ele, cine le trimite)? 

3. a) E obiceiul să se ghicească în palmă? 

b) să se „caute în păscălie“? 
c) în zodii? 

d) în stele? 

e) în cărți de joc? 

f) în cafea turcească? 

g) să se dea în bobi? 

Amănunte despre cei care cunosc aceste feluri de a ghici 
sau prezice: unde au învățat meşteşugul, ce cărți au „zodierii“ 
şi „păscălitorii“, pot fi ei numai bărbați sau şi femei etc.? 
Povestiri. 

4. Se crede că găsirea unui fir de trifoi cu patru sau cinci foi e semn 
de noroc? Că acest trifoi trebuie să-l smulgi într-un anumit fel 
(cu dinții)? Unde se păstrează acest trifoi? 

5. E cunoscut obiceiul ca la vânzarea unei vite să se păstreze un 
capăt de funie, un smoc de păr etc., pentru a păstra norocul? 

6. Se crede că funia unui spânzurat poartă noroc? Unde se păstrează 
ea? 

7. Se crede că găsirea unei potcoave de cal aduce noroc? Unde se 
păstrează ea? 

8. Ce este piaza bună şi piaza rea? Dar ceasul rău? Exemple, 
povestiri. 

9. Se crede că anumite lucruri (care?) pot aduce noroc omului sau 
casei? 

10. Ce trebuie să faci pentru a avea noroc când cumperi sau vinzi? 

11. Cum poţi să afli dacă eşti sau nu om cu noroc? 

12. Ce semne de la naştere şi botez arată că va fi sau nu cu noroc 
copilul? 

13. Ce lucruri din casă nu e bine să dăruieşti, ca să nu-ți pierzi 
norocul? 

14. Ce reguli trebuie să păstrezi la mâncare pentru a nu-ţi pierde 
norocul (să nu mănânci din poală, din prag, uitându-te în oglindă 
etc.)? 


II. 1. Despre ce zgomote din casă se crede că sunt semne sau 
prevestesc ceva? Ce însemnează, de exemplu, căderea icoanei, 

spargerea oglinzii, oprirea ceasului, trosnirea mesei sau grinzii, 
stingerea lămpii, candelei sau lumânări etc.? 
2. Cum se numeşte zgomotul produs de carii (larvele 
insectelor care trăiesc în lemn şi-l rod) şi ce prevesteşte el? 
3. Ce însemnează când: 
a) îți țiuie urechea? 
b) te mănâncă nasul? 
c) te mănâncă palma (stânga sau dreapta)? 
d) ţi se bate ochiul (stâng sau drept)? 
e) ți se bate tâmpla? 
f) îţi amorţeşte mâna sau piciorul? 
g) strănuţi (şi cum se zice celui ce strănută)? 
h) sughiți (şi cum poţi face să înceteze sughiţul)? 
1) te împiedici? 
1) îți curge sânge din nas? 
m) îți trosnesc degetele? 
n) îți cade bucătura de mâncare din gură? 


III. 1. Ce crede poporul despre oamenii: 
a) spâni? 
b) cu părul roşu? 
c) cocoşaţi? 
d) şchiopi şi ologi? 
e) ciungi? 
f) surzi? 
g) chiori? 
h) cu şase degete? 
1) cu vârtejuri de păr în creştetul capului? 
j) cu strungăreaţă în dinți? 
k) cu ceafa lată? 
1) cu ochii bulbucaţi (ieşiţi din cap)? 
m) mici de statură? 
n) graşi? 
0) slabi? 

p) cu nasul mare? 

q) stângaci? 

Despre fiecare din aceştia să se dea snoave, povestiri, pro- 
verbe, ghicitori, strigături etc. 


IV. 1. Pentru ce se crede că nu e bine: 
a) să te uiţi prin sită? 
b) să fluieri în casă (oricând sau numai seara, noaptea)? 
c) să „petreci“ pe cineva (să sari sau să treci peste el)? Ce 
trebuie să faci ca să nu păţească ceva? 
d) să calci în urma (pasul) unui om? 
2. Ce se crede când doi oameni spun sau gândesc deodată acelaşi 
lucru? 
3. Ce se crede când te înțepi la cusut? 
4. Ce înseamnă când dă laptele în foc? 
5. Ce e bine şi ce nu e bine să faci înainte de a pleca la biserică 
(şi pentru ce)? 
6. Cee bine să faci ca să nu te cerți cu ai casei sau cu vecinii? 
Ce lucruri e bine să nu împrumuți niciodată? În ce epoci şi 
cui nu e bine să împrumuți nimic? 
8. Ce munci sau acțiuni nu e bine să faci după apusul soarelui 
(să scoţi apă din fântână etc.)? 
9. Acele, cu care s-a cusut giulgiul unui mort, au o întrebuințare 
specială (în vrăji)? 


H 


V. 1. Se ştie de anumite serbări şi obiceiuri la care nu pot lua parte 
decât femei şi fete (şi pentru ce)? Cum se numesc aceste serbări 
sau obiceiuri? În ce zile se fac? 

2. Când grâul se apleacă la suflarea vântului, e obiceiul să se 
spună că trece vreun animal pe câmp (rândunica, scorpia etc.)? 

3. Se ştie că în vremuri vechi, pentru a vindeca ciuma, se țesea o 
„cămaşă a ciumii“. În ce fel? Ce se făcea apoi cu ea? 

4. Se crede că clopotele bisericilor au o putere deosebită? Anume 
care? Ce se crede când auzi clopotele unei biserici îndepărtate? 

5. Ce putere se atribuie aghiazmei (apei sfințite la Bobotează) şi 
în ce cazuri e întrebuințată? 


VI. Diavolul (Dracul) 


1. Sub ce înfăţişare şi-l închipuie poporul pe Diavol? A avut 
întotdeauna înfăţişarea aceasta? 

2. Pentru ce l-a lăsat Dumnezeu pe lume? 

Dracul şi izgonirea din rai a lui Adam şi Eva. 

4. Unde stă Dracul de obicei? Cum şi pe unde iese pe pământ? 
Ce-l atrage şi ce-l opreşte să intre în anumite case? Unde nu 
poate intra? Cum intră în oameni sau în vite? Cum e scos? 
Unde stă pe pământ (în baltă etc.)? Ce înfăţişare poate lua 
(de câine, lup etc.)? Care-i sunt isprăvile mai obişnuite? 

5. Numele Dracului. Proverbe, ghicitori despre Drac. 

6. Povestiri şi snoave despre Diavol ca: 

a) amăgitor de femei şi ibovnic; 

b) îndemnător la rele (joc de cărți, beție, crimă); 

c) oameni promişi sau vânduți Diavolului (hrisoave 
sau contracte între drac şi om); 

d) despre draci înşelaţi, învinşi, alungați de oameni 
(şi de femei); 

e) urme lăsate de draci (pe stânci, dealuri etc.); 

f) despre drăcoaice; 

g) despre Scaraoschi şi împărăția dracilor. 


a 


Da 


CHESTIONARUL XIV 
Crăciunul 
Credinţe, obiceiuri şi povestiri 


Ce pregătiri se fac în vederea sărbătorilor Crăciunului? 

Cum se aşază masa de Ajun? Ce obiecte se pun pe masă şi sub 
fața de masă (un snop, fân, un jug etc.) şi în ce scop? 

Cum se posteşte de Ajun [în Ajun]şi ce mâncări speciale se 
mănâncă atunci? 

Se cunoaşte obiceiul de a arunca o lingură cu boabe de grâu 
(fiert) în grindă? Cu ce scop se face aceasta şi ce spune cel ce 
aruncă? 

Ce fel de duhuri rele (necurate) se crede că umblă în zilele 
dinainte şi de după Crăciun în jurul casei? Ce rău pot face 
omului şi vitelor şi cum se fereşte lumea de ele? 

Se ştie despre zgomote neobişnuite (vuiete, urlete, bufneli) care 
se aud în nopțile dintre Crăciun şi Anul Nou sau Bobotează? Se 
dă acestor zile (să se precizeze câte sunt) un nume deosebit? 

Se obişnuieşte să se pună pe foc în Ajun un butuc mare? Este el 
adus din pădure, pus pe foc şi scos cu anumite ceremonii (anume 
care)? Ce cred oamenii că reprezintă arderea acestui butuc? Cum 
se numeşte el? Ce se face cu el sau cu cenuşa lui? Povestiri. 

Ce munci e bine să săvârşeşti între Crăciun şi Anul Nou (ori 
Bobotează) în legătură cu casa ori gospodăria şi ce munci nu e 
bine să faci şi pentru ce? 

E bine să-ți vină cineva în casă în aceste zile sau nu? Cel ce-ţi 
vine întâi în casă în ziua de Crăciun e bine să fie bărbat sau 
femeie? Cum e primit el? 

10. 


11. 


12. 


13. 


14. 


15. 


16. 


17. 


18. 


19. 


20. 


21: 


22. 
23. 


Obiceiuri pentru a aduce norocul şi belşugul în casă, la vite, la 
câmp, pentru prinderea roiurilor de albine vara, pentru ca să stea 
cloştele pe ouă, ca să nu ducă lupii oile [vitele] etc. 

Credinţe despre deschiderea cerului, vorbirea vitelor şi povestiri 
în legătură cu ele. 

Se amenință pomii cu securea sau se scutură pentru ca să 
rodească? 

Se cunosc obiceiuri deosebite în legătură cu hrănirea vitelor şi 
păsărilor, cu îngrijirea fântânilor etc.? 

Se caută comori în zilele dintre Crăciun şi Bobotează? 

Ce vrăji fac fetele în aceste zile pentru aflarea [aducerea] 
iubitului? 

Se umblă cu „semănatul“, Vifleimul, capra (turca, cerbul) sau 
alte obiceiuri asemănătoare? Să se dea o descriere a fiecăruia, 
amănunțit. 

Cum se organizează ceata colindătorilor sau a celor cu steaua? 
Culegeţi urări şi colinde mai ales din cele vechi (în nici un caz pe 
cele care au fost învăţate din cărți). 

Ce este zoritul sau umblatul cu zorile? 

Obişnuiesc — feciorii satului să se întovărăşească pentru a 
petrece împreună zilele de Crăciun şi cele următoare? Când se 
constituie şi cum se numeşte această tovărăşie („ceată“, „bere“ 
etc.)? Cine o conduce? Cum petrec membrii ei? Unde şi când se 
adună? Când şi cum se desface tovărăşia? 

Obişnuiesc feciorii sau bărbaţii tineri să se mascheze cu ocazia 
Crăciunului? Din ce sunt făcute măştile şi costumele şi cum se 
numesc mascaţii? 

Se obişnuieşte să se socotească felul anului ce vine după zilele 
dintre Crăciun şi Bobotează? Cum se spune, ce zicale şi povestiri 
se cunosc? 

Ce se crede despre visurile din acest răstimp? 

Se cunosc obiceiuri şi credințe în legătură cu frământarea şi 
coacerea colacilor de Crăciun? Au aceşti colaci nume şi forme 
deosebite? Să se deseneze. Ce se pune în aceşti colaci (usturoi, 

miere, spic de ovăz etc.) şi pentru ce? Se păstrează un colac de la 
Crăciun pentru a fi folosit în cursul anului ca leac sau altceva? 
Cum se numeşte acesta? Se dau colaci şi vitelor? Pentru ce? 

Se obişnuieşte să se pună pe mese mâncări şi băuturi pentru 
sufletele morţilor? 

Ce sunt „moşii“ de Crăciun? Cum se fac şi cum se împart? 

Ce credințe şi povestiri se cunosc în legătură cu umblatul 
morților (strigoilor) în această noapte? 

Se crede [despre] copiii născuți la Crăciun că au anumite 
calități? 

Alte obiceiuri, credințe şi povestiri în legătură cu sărbătorile 
Crăciunului. 


Circulara Nr. 1 
[Snoava despre femeia necredincioasă] 


[Se întâlneşte în folclorul nostru o snoavă al cărei cuprins se 
poate rezuma astfel: 


„O femeie necredincioasă se preface bolnavă şi-şi trimite 
bărbatul departe, ca să-i aducă un anumit leac. Bărbatul se întâlneşte 
cu un om, care-l aduce acasă într-un coş mare (uneori într-un sac sau 
într-un snop de paie). În timpul acesta, nevasta a invitat la ea pe 
ibovnic. Omul cu coşul e lăsat în casă şi ia parte la petrecerea 
ibovnicilor. La sfârşit se cântă strofe: întâi femeia, apoi ibovnicul, în 
sfârşit oaspele; uneori cântă şi bărbatul din coş. La urmă, acesta iese 
din coşul său şi totul se termină cu o scenă de păruială.!“ 


Vă rugăm să cercetaţi dacă în satul Dv. e cunoscută de 
povestitorii mai vestiți. In cazul afirmativ, vă rugăm să ne 
comunicaţi oricâte variante ați găsi. ] 


1 Dând acest rezumat după descrierea tipologică a lui W. Anderson, Muşlea adnotează: „Cam în 
acest sens a fost redactată şi circulara Arhivei noastre”. Vezi, Ion Muşlea, Variatele românești 
ale snoavei despre femeia necredincioasă (Der Schwank vom alten Hildebrand), în „Anuarul 
Arhivei de Folklor“ II (1933), p. 197. 


Circulara Nr. 2 
[Mioriţa sau Oaia năzdrăvană] 


Cea mai caracteristică baladă a poporului nostru este cea 
cunoscută sub numele Miorița sau Oaia năzdrăvană. Uneori o găsim 
în formă de colindă (4 ciobanului sau A păcurarului). Cuprinsul ei 
se poate rezuma astfel: 

Doi ciobani vor să omoare pe un al treilea. Acesta, aflând de 
planul lor, îşi exprimă dorinţa să fie îngropat în strunga oilor ca să 
rămână mereu aproape de ele. Câteodată, ultima dorinţă a ciobanului 
e transmisă de o oaie năzdrăvană, care are rolul de a spune mamei 
celui ucis, că fiul ei s-ar fi însurat cu o fată de crai, făcând o nuntă 
minunată. 

Vă rugăm să cercetaţi dacă în satul Dv. se cunoaşte sau s-a 
cunoscut un cântec bătrânesc sau o colindă cu acest cuprins. În cazul 
afirmativ, vă rugăm să scrieţi şi să ne comunicaţi oricâte variante ați 
găsi despre acest cântec, şi chiar şi fragmente (bucăţi) din el. Nu 
uitaţi să însemnați cum se spune în satul Dv. acestui cântec; dacă îl 
cunosc mulți inşi sau numai câțiva bătrâni; ce cred aceştia despre 
povestirea cuprinsă în cântecul Mioriței: s-ar fi petrecut ea vreodată 
în adevăr? Nu uitaţi să ne comunicaţi numele şi vârsta celor ce v-au 
spus cântecul sau fragmentele, dacă sunt băştinaşi şi de unde ştiu ei 
acest cântec. Dacă cercetările Dv. au stabilit că nimeni în sat nu ştie 
de o astfel de baladă sau colindă (nici măcar de o povestire în proză 
cu acest cuprins sau unul asemănător, pe care iarăşi e bine să ne-o 
trimiteţi), vă rugăm să ne comunicaţi acest lucru. 


Circulara Nr. 3! 
[Obiceiul legatul viilor] 


În multe regiuni viticole ale țării se practică un obicei foarte 
interesant, cunoscut sub numele de legatul viilor. Acest obicei este 
destinat să apere viile mai ales împotriva primejdiei de a le fi 
mâncată roada de către diferite păsări. 

Vă rugăm să ne comunicaţi dacă în regiunea Dv. se cunoaşte, 
în general un astfel de obicei, descriindu-l în toate amănuntele: la ce 
dată, noaptea sau ziua, de către cine, în ce fel (în unele părți de 
exemplu se presară pe cărările viei ţărână de pe morminte 
proaspete), ce vorbe se spun? Ce efect se crede că are legatul viei? 

În caz că obiceiul nu mai există astăzi, şi dacă a existat mai 
demult, în ce fel se practica? 

Să se indice: numele, vârsta şi ocupaţia informatorului şi de 
unde ştie (a auzit) cum se face „legarea“. 

Să se arate şi alte obiceiuri în legătură cu păzirea viilor, cu 
culesul viilor şi petrecerile care au loc atunci. 

Cum se aleg, cum sunt îmbrăcaţi păzitorii viilor (nu pot fi 
decât feciori)? 


1 Această circulară a fost trimisă la îndemnul lui Ion Bianu, care i-a scris lui Ion Muşiea într-o 
scrisoare din 28 decembrie 1932 despre această practică magică, ce apare în Ms.. 460, p. 1-3 şi 
e redată în întregime în studiul lui Ion Muşlea, Jon Bianu și folclorul nostru, publicat în vol. 
Cercetări etnografice şi de folclor 1. Ediţie îngrijită, cu studiu introductiv, bibliografie, registrul 
corespondenţei de specialitate, indice de Ion Taloş, Bucureşti, Minerva, 1971, p. 303-309. Vezi 


ya a 


p. 307-308, unde e redată în întregime practica amintită. 


Circulara Nr. 4 
[Vrăji, farmece, boscoane, 
descântece şi fapt] 


Vă rugăm ca o dată cu răspunsul la ultimul chestionar ce 
v-am trimis să ne răspundeți şi la următoarele întrebări: 

I. Ce înțelege poporul din satul Dv. sub 1) vrăji, 2) farmece, 3) 
boscoane (este şi verbul a bosconi? Ce înseamnă?) şi 4) 
descântece? (A se spune şi verbele: fărmeca, descânta etc. 
dacă sunt). Ce deosebire face poporul între aceste patru 
noțiuni? Se cunosc toate aceste patru cuvinte sau numai 
unele şi anume care? 


I. Prin ce mijloace materiale (acțiuni) sau spirituale (recitări, 
vorbe) se îndeplinesc vrăjile, farmecele, boscoanele şi 
descântecele? 

II. Există termenul a face (în sens de a vrăji) şi a desface şi fapt 


cu sens de farmec? 
Vă rugăm să ne răspundeţi numai la chestiunile despre care 
puteți da informaţii sigure şi precise. 


Circulara Nr. 5 
[Focul] 


Vă rugăm să ne comunicaţi ce credințe şi povestiri se 
cunosc în satul Dv., în legătură cu focul. Insistaţi îndeosebi 
asupra povestirii în care e vorba că focurile de la case (vecine) 
vorbesc între ele şi-şi destăinuie cum unul e îngrijit (învălit 
etc.), celălalt lăsat neîngrijit, acesta din urmă anunțând că se va 
răzbuna pe stăpânii casei. 


CHESTIONARE NENUMEROTATE 


Obiceiurile de la Crăciun şi 
Anul Nou 


Colindatul 


Descrieţi obiceiul colindatului în satul dv. 

Cine colindă: copiii sau feciorii? 

Cum se formează cetele de colindători? 

Cum sunt răsplătiți, cum mulțumesc etc.? 

Daţi textul colindelor care se cunosc în sat (împreună cu 
refrenul lor). 

Cereţi bătrânilor să vă spună şi colindele de pe vremea când 
erau tineri. 

Se umblă „cu steaua“? Cum se numesc copiii care umblă cu 
steaua? Ce cântă ei? 


Tovărăşii de feciori 


Obişnuiesc feciorii din sat să se întovărăşească în vederea 
sărbătorilor şi să petreacă sau să colinde împreună? 

Când se face tovărăşia? Cum se numeşte ea („ceată“)? 

Cum se numeşte conducătorul (,„vătaf*) şi ceilalți funcţionari 
ai ei? 

Au feciorii din tovărăşie o casă anumită în care se adună să 
petreacă? Invită ei acolo, în unele zile, şi fete? Obişnuiesc 
feciorii să şi doarmă în acea casă? 

Când şi cum se desface tovărăşia? 

Obişnuiesc feciorii să se şi mascheze? Au ei jocuri speciale? 
Se fac tovărăşii şi în cursul anului? 

Noaptea Anului Nou 

Se povesteşte în sat că norocul poate fi adus în această noapte 
în casă? Prin ce mijloace? 

Se ştie de duhuri rele care ar umbla în jurul casei? Cum se 
feresc oamenii de ele? 

Se aud zgomote neobişnuite (vuiete, urlete, bufneli etc.) şi ce 
se crede despre ele? 

Caută oamenii să afle în noaptea aceasta dacă anul va fi bun 
(roditor) sau nu? 

Se amenință pomii cu securea, sau se scutură, ca să rodească? 

Se crede că cerul se deschide, că vitele vorbesc? 

Ce vrăji fac fetele în noaptea de Anul Nou şi a doua zi, ca să se 
mărite? Cum caută ele să-şi cunoască ursitul? 

Ce alte obiceiuri şi credințe cunoaşteţi în legătură cu noaptea 
aceasta? 


Sfântul Vasile 
Se umblă cu Sorcova, cu Vasilca, cu Pluguşorul, cu Vifleimul 
şi cu Capra (Turca sau Brezaia)? 


Descrieţi pe larg şi cu amănunte aceste obiceiuri, când ele 
există în satul dv. şi nu vă mulţumiţi numai cu un simplu „da“. Dacă 
unul din ele nu se cunoaşte în sat, însemnați şi acest lucru. Întrebaţi 
mai ales pe oamenii bătrâni, căci ei țin minte, de obicei, lucrurile 
cele mai interesante. 

Scrieți colindele, urările şi cuvintele comunicatorilor 
întocmai cum le-aţi auzit, neschimbând absolut nimic, chiar dacă vi 
s-ar părea că un cuvânt e greşit. Puteţi însemna alături cum credeţi că 
ar fi corect, iar dacă presupuneţi că anumite cuvinte nu se găsesc în 
limba literară, explicaţi-le într-o paranteză. 

Însemnaţi întotdeauna satul, numele şi vârsta celui care v-a 
spus colinda, obiceiul sau credința. De asemenea dați şi numele şi 
adresa dv. 

Cluj, 13 decembrie 1930 

Şezătoarea 


l. Se face în sat şezătoare şi cum se numeşte ea: forcătoare, 
furcărie, desfăcat, strânsoare etc.? 

2. Se fac şezători de fete deosebit de şezătorile de neveste? 

3. Feciorii merg şi la cele din urmă sau numai la cele dintâi? Care e 
rolul feciorilor în şezători? 

4. Cine mai poate participa la şezătoare? 

5. Unde (la cine), când (începând cam de la ce dată şi până când), 
în ce condiții (cine contribuie pentru plata luminatului, 
încălzitului etc.)? 

6. După ce norme sau obiceiuri se face această adunare? 

Este vreo deosebire între şezătorile de altădată şi cele de acum? 

8. Care e mersul obişnuit al unei şezători: ce se lucrează, ce se 
mănâncă şi se bea, cam ce se cântă şi cum se petrece (Jocuri, 
dansuri etc.). 


x 


Să se dea o descriere cât mai amănunțită a şezătorii şi a tot ce 
se petrece în cadrul ei. 


Ghicitori, proverbe şi frământări de limbă 


Şezătoarea e o ocazie foarte bună pentru culegerea anumitor 
genuri de literatură populară. Căutaţi să luaţi parte la cât mai multe 
şezători, spuneţi chiar Dvs. câteva ghicitori şi proverbe, pentru a 
stârni emulaţie şi a produce atmosfera necesară. Notaţi apoi imediat, 
sau mai târziu (chemând acasă pe cei ce s-au arătat cunoscători ai 
unui material mai bogat şi mai interesant) cât mai numeroase 
exemplare din aceste preţioase manifestații ale cumințeniei şi 
experienţei poporului nostru. În caz că în satul Dv. nu se fac şezători, 

căutaţi altă ocazie pentru a afla ghicitori şi proverbe (de exemplu de 
la bătrânii satului sau chiar de la copiii de la şcoală, cu condiția să nu 
le fi luat din vreo carte). 

Ghicitorile sau cimiliturile interesează chiar dacă ele par 
foarte cunoscute. Pentru orientare amintim că ghicitorile au subiecte 
foarte variate, luate din întreg cercul de cunoştinţe al ţăranului 
nostru: omul şi animalele, plantele şi mineralele, lucrurile din casă, 
câmp, curte şi pădure, acțiunile omeneşti, precum şi toate 
fenomenele naturii. Accentuăm că şi ghicitorile care au ca subiect 
(dezlegare), sau în care e vorba de lucruri aşa-zise „ruşinoase“, de 
acțiuni în legătură cu instinctul sexual, trebuie trimise, pentru că 
ştiinţa folclorului are nevoie şi de aceste documente. 

Se recomandă ca să se redea cuvintele poporului întocmai, în 
nici un caz să nu se scrie numai întâia literă a cuvântului şi pentru 
celelalte să se pună puncte. 


Proverbele sau zicătorile (zicalele) interesează ca şi 
ghicitorile, chiar dacă dau impresia că sunt foarte cunoscute. Ele se 
referă la toate împrejurările vieții omeneşti, de la naştere la moarte şi 
la toate acțiunile, bucuriile şi durerile omului. Pentru culegerea şi 
notarea lor se vor avea în vedere recomandațiile date pentru 
ghicitori. Dacă vreun proverb e cunoscut în legătură cu vreo poveste 
sau snoavă, să fie culeasă şi aceea (se cunoaşte de exemplu 
proverbul „dezlega-voi sacul, vedea-vei pe dracul“ şi e pus el în 
legătură cu vreo povestire?) Iată câteva exemple de proverbe: „Tot 
țiganu-şi laudă ciocanu“; „Nu da vrabia din mână pe cea din par“; 
„Vorba multă, sărăcia omului“; „Ursul nu joacă de voie bună“. 


Frământările de limbă sunt combinaţii de cuvinte greu de 
pronunţat repede (de exemplu: „Şapte sape late ş-alte şapte sape 
late“). 

Vă rugăm să ne trimiteţi cât mai multe frământări, chiar dacă 
în ele ar figura uneori cuvinte „ruşinoase“. 

[Teatrul religios la sărbătorile de Crăciun] 


Chestionarul despre piesa populară Adam şi Eva, 
numită şi Cu lumea sau Pomul raiului 


Completat de ELEVUL e sperat aibă a cult aa din Che eee baiat a 
Liceului/Şcolii Normale.. TOR, „anual Originar din 
satul.. oe ORA Judetul., oii ata 
l. Numele satului < în care “ati AZU jucându-se | însa aa 

. Județul.. iata 
2: Cuma i se e Pi în sat? Ce nume are ea în alte sate 
(vecine)? 


3. In ce zi se joacă piesa? Se joacă în case sau în biserică? Cei ce 

joacă sunt din satul Dv. sau veniţi dintr-un sat vecin (din care 

anume)? Cine joacă: copii, feciori, fete sau oameni mari? Arătați 

vârsta lor. 

Care sunt personajele piesei (Adam şi Eva...)? 

Cum se îmbracă „actorii“ care reprezintă diferitele personaje? 

Ce obiecte poartă „actorii“ cu ei („pom“, „glob“ etc.)? 

Ce spun bătrânii: începând cam din ce an se joacă această piesă 

în sat? De unde ştiu „actorii“ vorbele sau versurile? Le învață de 

la bătrâni, sunt tipărite în vreo carte (ce titlu exact are ea)?/ sau 

sunt scrise în vreun caiet de demult? Vă rugăm să ne 

împrumutaţi cartea sau caietul. 

8. Cine are grijă ca feciorii sau copiii-actori să înveţe corect textul 
piesei şi să o joace bine? 

9. Scrieţi toată piesa împreună cu colindele care se cântă în cursul 
el. 

10. Dacă există fotografii vechi sau puteţi face fotografii noi, cu 
grupul actorilor costumaţi, vă rugăm să ni le împrumutaţi pentru 
o săptămână. 


ID 

Il. 


12. 


Se joacă în satul Dv. (sau în cele vecine) „Vifleimul“? Ce 
persoane apar în această piesă? Se joacă ea deodată cu „Adam şi 
Eva“ sau în altă zi? 

Se cunosc şi alte piese jucate de feciorii din sat? Care sunt 
numele şi personajele lor? 


Chestionarul despre piesa populară Adam şi Eva 


Se joacă de Crăciun în sat o piesă cunoscută sub numele „Adam 
şi Eva“, „Cu lumea“, „Pomul raiului“ sau alt nume? Se joacă ea 
şi în satele vecine? Ce nume are acela? 

În ce zi, de către cine (cine sunt actorii): copii, feciori sau 
bărbaţi? 

Cum se îmbracă actorii? Ce obiecte poartă cu ei şi din ce sunt 
făcute (un „glob“, un „pom“ sau altceva)? Ce vreau să reprezinte 
aceste obiecte? 

Care sunt personajele piesei (Adam, Eva...)? 

Unde se joacă piesa: în casă, în curte sau în biserică? 

De unde spun bătrânii că se cunoaşte acest joc în sat? Cine 1-a 
învăţat textul (vorbele)? Se găseşte el în vreo carte? (Anume în 
care? Să se aducă şi cartea). 

Textul jocului. 

Dacă e posibil, fotografii (vechi sau noi) cu grupul actorilor 
(Restituim bucuros costul fotografiilor). 


P.S. La acest chestionar vă rugăm să ne răspundeți urgent, dacă se 
poate imediat după Crăciun. 

[Chestionarul despre piesa populară 
Facerea lumii] 


Stimate Domnule Protopop/Director, 
Fiind informaţi că în satul Dv. există obiceiul de a se juca la 


Crăciun (sau în altă epocă a anului?), o piesă populară numită 
Facerea lumii, în care actorii principali sunt Adam şi Eva, „Craii“ şi 
„moartea“, v-am fi foarte recunoscători dacă ați putea să ne 
comunicaţi (sau să ne împrumutaţi, pentru o copie) textul complet al 
acestei piese şi următoarele amănunte: 


l. 
2. 
3: 


Când se joacă? 

Cine o joacă (feciori din sat)? În ce costume? 

Cam în ce an s-a jucat întâia oară? Ce ştiu bătrânii despre acest 
lucru? 

Cine a compus această piesă? 

Există vreun manuscris vechi al piesei? (Ni se poate împrumuta 
pentru o săptămână?) 

Se joacă şi de unguri sau numai de români? 

În ce sate maramureşene se mai joacă? 

Există fotografii ale piesei? Ni le-aţi putea împrumuta pentru o 
săptămână? 

În nădejdea că veţi binevoi a ne răspunde şi convinși că prin 
comunicarea Dv. veţi contribui la progresul ştiinţei româneşti, vă 
rugăm să primiţi, mult stimate Domnule Director, o dată cu 
mulțumirile noastre anticipate, asigurarea deosebitei noastre 
considerațiuni. 

Director, 

Domniei Sale Domnului Protopop Mihai Rednic 

Crăceşti, oficiul Desești 
Jud. Maramureş 

10. 


[Obiceiuri de la Crăciun şi Anul Nou] 
Umblatul cu Vifleimul sau cu Irozii 


Se umblă în sat cu Vifleimul sau cu Irozii? Se spune „Vifleim“ 
sau „lrozi“? 

In caz când nu se mai umblă, cam de prin ce ani s-a oprit obiceiul? 
Şi din ce motiv? 

Arătaţi din cine se compune trupa, cum sunt îmbrăcaţi actorii, ce 
obiecte poartă? Inainte de intrarea în case sau la ieşire, cântă şi o 
colindă sau o urare? 

Rugaţi pe un om mai bătrân (60-70 ani, dar limpede la cap) să vă 
dicteze (ori să vă cânte) piesa întreagă şi scrieți-o întocmai. 

Se găsesc cumva în sat (la biserică, la preot, la vreun cantor etc.) 
caiete scrise cu mâna care să cuprindă cuvintele Vifleimului? Dar 
vreo broşură tipărită? 

Are cineva fotografii în care să fie înfăţişată „trupa“ (din anii 
trecuți sau mai de demult — cele mai vechi sunt cele mai 
interesante pentru noi!). Dacă da, vă rog să ni le aduceţi pentru a 
ne face copii. (Ne angajăm să vi le restituim în două săptămâni). 
La fel vă rugăm să ne aduceţi şi caietele manuscrise. La broşuri, 
indicaţi numai: autorul, titlul, locul şi anul în care au fost tipărite şi 
numărul paginilor. 

Se obişnuieşte ca la Vifleim sau Irozi unul din actori să poarte o 
ladă (iesle, vertep) cu păpuşi? Descrieţi-o şi arătaţi-i rostul. 

Scrieţi tot ce credeți că ne mai interesează în legătură cu Vifleimul 
sau Irozii. 

Indicaţi numele şi vârsta informatorilor, precizaţi dacă ştiu carte şi 
de unde au învățat piesa. 

Se poartă la Vifleim şi vreo icoană, zugrăvită pe lemn sau pe 
sticlă? Se mai găsesc în case icoane pictate pe sticlă? Cam în câte 
case şi aproximativ câte într-una? Dacă puteţi, aduceţi-ne o astfel 
de icoană, de dimensiuni cât mai mici. (Dacă nu o puteți căpăta 
gratis, oferim pentru fiecare câte zece lei). 

Chestionar despre tovărăşiile de feciori 


Se cunoaşte obiceiul întovărăşirii feciorilor din sat în vederea 
petrecerii sărbătorilor (Crăciunului)? La ce dată se face 
[tovărăşia]? Se fac întruniri pregătitoare în vederea constituirii 
ei? Sunt în sat mai multe tovărăşii sau numai una? 

Cum se numeşte tovărăşia feciorilor? (ceată?) Dar feciorii care 
fac parte din ea? Începând de la ce vârstă poate face [un fecior] 
parte dintr-o astfel de tovărăşie? 

Cei ce intră întâia oară în tovărăşia feciorilor trebuie să dea vreo 
probă (de exemplu că se pricepe la anumite munci, că ştie juca 
hora, sau altele)? 

Se alege un conducător al tovărăşiei? Cum se numeşte el (vătaf, 
primar?)? Se obişnuieşte ca la alegerea vătafului să fie ridicat de 
feciori, de trei ori în sus? Se aleg şi alți funcţionari ai tovărăşiei, 
ca ajutoare ale vătafului sau locțiitori ai lui? Ce funcție 
îndeplinesc ei şi cum se numesc? Vătaful şi ceilalți funcționari ai 
tovărăşiei au vreun semn care să-i deosebească de ceilalți 
funcționari (o bâtă, o panglică sau alt obiect?) Există obiceiul ca 
vătaful (şi eventual şi ceilalți funcționari ai tovărăşiei) să dea o 
masă (un ospăț) feciorilor, în vreuna din seri? 

Au feciorii din tovărăşie o casă specială unde să se adune să 
petreacă? Cum se numeşte ea (gazda)? Dorm feciorii acolo în 
cursul sărbătorilor? De când până când? Ce pățeşte feciorul care 
fuge din casa tovărăşiei? Este pedepsit şi cum? 

Are tovărăşia feciorilor vreo legătură cu fetele din sat? Şi ce 
anume? Le invită să joace? Le cheamă în casa tovărăşiei unde 
petrec împreună? În ce constă această petrecere? 

Obişnuiesc feciorii din tovărăşie să tragă focuri de puşcă? Sunt ei 
în general înarmați? Obişnuiesc să colinde? Să joace cu Turca 

sau cu Borița? Ce alte jocuri mai au feciorii? Se ştie de o 
aruncare a lor în cergă? De o mascare a feciorilor? 

8. Ce instrumente muzicale folosesc feciorii în tovărăşie sau lăutarii 
lor? Deosebite de cele de astăzi? 

9. Are tovărăşia şi un steag? Cine-l face? Cum se numeşte feciorul 
care-l poartă? Ce culoare avea el înainte, sub unguri? Se cunosc 
jocuri în legătură cu el? Răpirea steagului de către bărbaţii 
însuraţi, de pildă? Câţi anume şi cum se numesc ei? 

10. Când şi cum se desface tovărăşia feciorilor şi cum se numeşte 
aceasta? Se fac tovărăşii de feciori şi în cursul anului, ori numai 
la Crăciun? Tovărăşia de la Crăciun leagă întrucâtva pe feciori şi 
în cursul anului, a altor sărbători, la Paşti sau la Rusalii de 
exemplu? Ce fac feciorii la aceste sărbători, ce obiceiuri au? 

11. Ce se spune în sat: cum erau tovărăşiile înainte, la fel cu cele de 
azi, ori deosebite? Să se înşire şi deosebirile. 


Daţi o descriere cât mai completă a obiceiului, folosindu-vă 
de întrebările de mai sus. Nici un amănunt, cât de neînsemnat în 
aparenţă nu e de prisos. Cele mai bune informaţii le pot da foştii şefi 
ai tovărăşiei, în special bătrânii: adresaţi-vă lor. 

Însemnaţi şi numărul locuitorilor satului şi dacă în el se 
găsesc saşi. Iscăliți lizibil şi dați-ne adresa! 

Din activitatea mea de folclorist! 


Mult Stimate Dle Profesor, 


Arhiva noastră urmărind alcătuirea unei istorii cât mai 
amănunțite a dezvoltării mişcării folclorice la români, a hotărât să 
facă apel la folcloriştii de seamă din generaţia veche, pentru a-i 
trimite informaţii asupra activității lor. Dvoastră fiind unul din aceşti 
folclorişti de seamă, v-am fi foarte recunoscători dacă aţi binevoi să 
ne răspundeți la întrebările de mai jos: 


Când aţi început să faceţi culegeri? 

Ce v-a îndemnat? Cine? Exemple ale altora? 

Aţi cules personal sau numai prin elevi? 

Amintiri deosebite din timpul culegerilor (informatori mai 

interesanți etc.). 

5. Cu ce folelorişti români şi străini ați stat în legătură sau 
corespondenţă? 

6. Cu ce instituții ştiinţifice române şi străine ați stat în legătură sau 

corespondenţă? 

Ce volume şi articole de folclor aţi publicat? 

De ce aţi încetat activitatea folclorică? 

Aveţi sau ați avut culegeri în manuscris? Unde sunt? 

0. Unde s-a scris despre opera Dv. de folclorist (cine)? 


Pe 9 DE 


arep 


1 Într-un chestionar trimis lui Enea Hodoș (A.F.C. 1118) diferă puţin întrebările 5 şi 6: 5. Cu ce 
folclorişti români — precum şi străini — ați stat în legătură sau corespondenţă? 6. De ce n-aţi mai 
publicat folclor? Sub cota AFC 1266 găsim ciorna unei scrisori adresate preotului greco-catolic 
Ion Bârlea, în cuprinsul căreia Ion Muşlea scrie:"eu cred că aţi face un bun serviciu cercetărilor 
noastre folclorice răspunzând la micul chestionar, care constă din următoarele întrebări", 
punându-i acestuia primele cinci întrebări, continuând apoi cu: 6. Pentru ce de la o vreme n-aţi 
mai publicat folclor? 7. Aveţi sau aţi avut culegeri în manuscris? Unde sunt? 

11. Date biografice sumare şi orice informaţie care credeţi că ne-ar 
interesa. 


In nădejdea primirii unui răspuns favorabil, vă rugăm să 
primiţi, o dată cu mulțumirile noastre deosebite, asigurarea distinsei 
noastre considerațiuni. 


D-lui Alexiu Viciu, profesor pensionar 


FOAIE PERSONALĂ 


Comuna: Numele oficial .............cccee.. 
Numirea dată de locuitori .......ceee eee 
Există şi un nume de batjocură? .........ceeei 
Cum se zicea înainte? .........cceeeeeee 


PIASA caca eta Județul. asaza 

Numărul aproximativ al locuitorilor: ....... dintre aceştia români 
ortodocşi ......... uniți ....... de alte confesiuni ....... 

Cam câți străini locuiesc în comună şi adică: saşi ....... şvabi....... 
nemți ....... unguri....... ruteni....... TUŞI....... sârbi........ evrei....... 
tigani....... lipoveni. ..găgăuți........ alte nații....... 

Sunt colonii mai noi în comună? ....... Dacă da, de când datează şi 
de unde au VEnIt 7 nana can aa 

Ținutul e muntos? ....... deluros? ....... şes?....... 

Trece trenul prin comună?........ Care linie?........ 


Care e gara cea mai apropiată? 

Comuna e aşezată la şoseaua principală?....... Care şosea?....... La 
un drum secundar?....... La încrucişarea căror drumuri?.. 
Lângă un râu mai important? Care?............. 

Care este oraşul cel mai apropiat? .......cmceeeeeeeie. Unde merg 
oamenii la târg? ........mceeeeeeeeee. La judecătorie? a pa tati ai ta 
Care e subprefectura (pretura) mai apropiată? ...........00000000 Care 
e protopopiatul de care ţine comuna? Ortodox? ..........eceeesse. 
UNIT? pace ete fata eniten Este şcoală în comună? ....... Ce fel? ....... 
De când? ....... Numărul elevilor? ....... Câţi învăţători? ....... E 
preot? ....... Câţi? ....... De ce fel de confesiune? ................i. 


Corespondentul: Numele .............ccbi. Prenumele os see ete 
Ocupația sses Dată.“ așterii ici sei ga viei esa Locul 
nastetih ace au Za el aa De când e în comună? ......cceeneeeeeee 
Unde a copilărit?............... Unde a învățat? cats za ad ta 
Unde a locuit timp mai îndelungat? ................... Însurat? ....... 


Locul de naştere şi cel în care a locuit soţia ca fată ................... 


Persoanele întrebate (cu indicarea numelui, vârstei, ocupației, dacă 
ştiu sau nu scrie şi citi, dacă au petrecut timp mai îndelungat în alte 
părți şi unde, dacă sunt însurați sau măritate cu soți din altă 


Adresa exactă a cunoscuţilor pe care ni-i recomandaţi ca membri 
corespondenţi: ...... 

NOTE LA PARTEA A III-A 


l. 


10. 


Câteva instrucțiuni pentru culegerea datelor şi alcătuirea răspunsului, 
reprodus după o tipăritură pe o foaie A5, fără antetul Arhivei, păstrată 
în ms. 1653. 

Chestionarul I — Calendarul poporului pe lunile ianuarie-februarie, 
reprodus după o tipăritură, în două ediţii, 1930, 1935, cu antetul: 
Academia Română-Arhiva de Folclor, conținând 4 pagini A5. La 
sfârşitul chestionarului, pe cea de-a treia pagină, Câteva instrucțiuni 
pentru culegerea datelor şi alcătuirea răspunsului, text aproape identic 
cu cel de pe foaia volantă, menţionat anterior. Păstrat în ms. 1653. 
Chestionarul II — Obiceiuri de vară, reprodus după o tipăritură de 
acelaşi format ca şi chestionarul I, sub antetul: Academia Română — 
Arhiva de Folclor, menționându-se adresa, Cluj, str. Elisabeta, No. 23. 
Păstrat în acelaşi manuscris. Pe pagina 3-4 Câteva instrucțiuni... Sub 
aceeaşi cotă. 

Chestionarul III — Animalele în credințele şi literatura poporului 
nostru, reprodus după o tipăritură, de acelaşi format, 4 pagini A5, sub 
antetul Academia Română — Arhiva de Folclor. Sub aceeaşi cotă. 
Chestionarul IV — Obiceiuri de primăvară, reprodus după o tipăritură, 
de acelaşi format, 4 pagini A5, sub antetul Academia Română — Arhiva 
de Folclor. In locul Instrucţiunilor, pe paginile 3-4 e adăugat 
chestionarul special Șezătoarea. Sub aceeaşi cotă. 

Chestionarul V — Credinţe şi povestiri despre duhuri, fiinţe fantastice şi 
vrăjitoare, reprodus după un imprimat, multiplicat, pe două foi de 
dimensiunile: 21cm/32 cm, pe o singură față, cu antetul Academia 
Română — Arhiva de Folclor. 

Chestionarul VI — Naşterea, botezul şi copilăria. Obiceiuri şi credinţe, 
reprodus după un imprimat, multiplicat, pe patru foi de dimensiunile: 
21cm/32 cm, pe o singură faţă, cu antetul Academia Română — Arhiva 
de Folclor. 

Chestionarul VI  — Calendarul poporului pe lunile 
Octombrie-Decembrie, reprodus după un imprimat, multiplicat, pe o 
foaie de dimensiunile: 2lcm/32 cm, pe o singură față, cu antetul 
Academia Română — Arhiva de Folclor. Impreună cu acest chestionar a 
fost retrimis corespondenților şi chestionarul special Şezătoarea, 
multiplicat de asemenea pe o singură foaie de dimensiunile arătate. 
Chestionarul VIII — Pământul, apa, cerul şi fenomenele atmosferice 
după credinţele şi povestirile poporului, reprodus după un imprimat, 
multiplicat, pe două foi de dimensiunile: 21cm/32 cm, pe o singură 
faţă, cu antetul Academia Română — Arhiva de Folclor. 

Chestionarul IX — Moartea şi înmormântarea. Obiceiuri şi credinţe, 
reprodus după un imprimat, multiplicat, pe două foi de dimensiunile: 

21cm/32 cm, pe o singură față, cu antetul Academia Română — Arhiva 
de Folclor. 


„ Chestionarul X — Casa, gospodăria şi viața de toate zilele. Credinţe, 


obiceiuri şi povestiri, reprodus după un imprimat, multiplicat, pe trei 
foi de dimensiunile: 2lcm/32 cm, pe o singură față, cu antetul 
Academia Română — Arhiva de Folclor. 


„ Chestionarul XI — Nunta. Obiceiuri şi credințe, reprodus după un 


imprimat, multiplicat, pe patru foi de dimensiunile: 21cm/32 cm, pe o 
singură față, cu antetul Academia Română — Arhiva de Folclor. 


. Chestionarul XII — Obiceiuri juridice, reprodus după un imprimat, 


multiplicat, pe cinci foi de dimensiunile: 21cm/32 cm, pe o singură 
față, cu antetul Academia Română — Arhiva de Folclor. 


„ Chestionarul XIII — Prevestiri şi semne. Obiceiuri şi credinţe, reprodus 


după un imprimat, multiplicat, pe patru foi de dimensiunile: 21cm/32 
cm, pe o singură față, cu antetul Academia Română — Arhiva de 
Folclor. 


„ Chestionarul XIV — Crăciunul. Credinţe, obiceiuri, povestiri, reprodus 


după un imprimat, multiplicat, pe o foaie de dimensiunile: 2 1cm/32 
cm, pe o singură față, cu antetul Academia Română — Arhiva de 
Folclor. 


„ Circulara No. 1 — [Snoava despre femeia necredincioasă], reconstituită 


după descrierea tipologică făcută în studiul lui Muşlea Variantele 
româneşti ale snoavei despre femeia necredincioasă (Der Schwank 
vom alten Hildebrand), din „Anuarul Arhivei de Folclor“ II (1933), p. 
195-216. Vezi p. 197. 


. Circulara No. 2 — [Miorița sau Oaia năzdrăvană], reprodusă după o 


foaie volantă, dactilografiată, sub antetul Academia Română — Arhiva 
de Folclor, fără titlu, doar cu menţiunea Circulara No. 2, de dimen- 
siunile A5, purtând ştampila şi semnătura directorului. 


. Circulara No. 3 — [Obiceiul legatul viilor], reprodusă după o foaie 


volantă, dactilografiată, sub antetul Academia Română — Arhiva de 
Folclor, fără titlu, doar cu mențiunea Circulara No. 2, pe o jumătate 
coală A5. 


„ Circulara No. 4 — [Vrăji, farmece, boscoane, descântece şi fapt], 


reprodusă după o foaie volantă, dactilografiată, sub antetul Academia 
Română — Arhiva de Folclor, fără titlu, doar cu menţiunea Circulara 
No. 2, pe o jumătate coală A5. 

Circulara No. 5 — [Focul], reprodusă după o foaie volantă, 
dactilografiată, sub antetul Academia Română — Arhiva de Folclor, 
fără titlu, doar cu mențiunea Circulara No. 2, pe o jumătate coală A5. 
Obiceiurile de la Crăciun şi Anul Nou, text reprodus după o 
dactilogramă pe o foaie A5, cu antetul Academia Română, — Arhiva de 

22. 


23. 


24. 


25. 


26. 


PA A 
28. 


Folclor, Cluj, str. Elisabeta 23, purtând data dactilografiată 13 
decembrie 1930. 

Şezătoarea, chestionarul special, nenumerotat, a fost tipărit şi difuzat 
prima dată împreună cu Chestionarul IV. Obiceiuri de primăvară, apoi 
ca Anexă la Chestionarul VII. Calendarul poporului pe lunile 
octombrie-decembrie, de unde l-am reprodus în volumul de față, drept 
chestionar distinct. 

[Teatrul religios la sărbătorile de Crăciun]. Chestionarul despre piesa 
populară Adam şi Eva numită şi Cu lumea sau Pomul Raiului, după un 
text dactilografiat de sub cota 1598. 

[Teatrul religios la sărbătorile de Crăciun]. Chestionarul despre piesa 
populară Facerea lumii, după un text dactilografiat de sub cota 1617, 
adresat la 1 august 1946. 

[Obiceiurile de la Crăciun şi Anul Nou] Umblarul cu Vifleimul şi Irozii, 
reprodus după textul dactilografiat de sub cota 1616, pe o foaie A4, 
fără antetul Arhivei. 

Chestionarul despre 7ovărăşiile de feciori, reprodus după o 
dactilogramă pe ambele feţe ale unei foi de dimensiunile 21cm/32 cm, 
păstrat în Arhivă, sub cota 1618. 

Chestionarul Din activitatea mea de folclorist, reprodus după ms. 
1124, prin scrisoarea adresată lui A. Viciu, în care textul e complet. 
Foaie personală, imprimat tipărit fără antetul Arhivei de Folclor a 
Academiei Române, expediat probabil tuturor corespondenţilor, ce 
trebuia să intre într-un indice al localităţilor din care s-au primit 
răspunsurile la chestionare. 

